
Françoys, par la grâce de Dieu Roy de France, aux preuost de Paris, 
bailly de Rouen, senechaulx de Lion et de Poictou et a tous noz 
aultres iusticiers ou a leurs lieutenans salut. Receu auons l’humble sup¬ 
plication de nostre cher et bien amé Symon Gruel, libraire, demourant 
en nostre bonne ville de Rouen, contenante que, pour le bien, proffit 
et vtilité de la chose publicque, il a faict dicter et corriger vng liure 
nommé la Rethorique tant prosaïque que rithmique de maistre Pierre 
le Feure, orateur tresexpert, lequel il feroit voluntiers imprimer, mais 
il doubte que, après qu’il l’auroit fait imprimer, que plusieurs aultres 
imprimeurs ou libraires le voulsissent semblablement faire imprimer, 
parquoy seroit led. suppliant en danger de ne les pouoir vendre ne 
recouurer les deniers qu’il luy a conuenu frayer et mectre a faire dicter 
et corriger led. liure, corne dict est, et que d’iceulx il ne se peust 
rembourser, si par nous ne luy estoit sur ce donné terme competent 
pour iceluy liure imprimer ou faire imprimer, et icelluy imprimé 
vendre et adenerer, tant par luy que ses facteurs et entremecteurs. 
Parquoy vouldroit bien que ce pendant fust inhibé et deffendu a tous 
aultres libraires ou imprimeurs de ne pouoir imprimer ne faire impri¬ 
mer led. liure durant le temps et terme de trois ans, s’il nous plaisoit 
sur ce luy octroyer noz congié, licence, permission, octroy, grâce et 
libéralité. Pourquoy nous, ces choses considérées, desirans led. liure 
estre communiqué a vng chacun et aulcunement led. suppliant estre 
recompensé de ses fraiz et mises a icell., pour ces causes et autres a ce 
nous mouuans, auons donné et octroyé, donnons et octroyons de grâce 

especial par ces présentes congié, licence, permission et octroy qu’il 
puisse et luy loise imprimer ou faire imprimer led. liure et icelluy 
vendre et adenerer ou faire vendre et adenerer, tant par luy que ses 
facteurs et entremetteurs, iusques aud. temps et terme de trois ans 
prochainement venans. Si vous mandons et commectons par ces pré¬ 
sentes et a chascun de vous, si corne a luy appartiendra, que de noz 
presens grâce, congié, permission et privillege, vous faictes et souffrez 
led. suppliant iouyr et vser paisiblement led. temps de troys ans durant, 
sans luy faire ne souffrir eStre fait, mis ou doné aulcun destourbier 
ou empeschement au contraire, en faisant ou faisant faire inhibition et 
deffence de par nous a tous marchàns libraires, imprimeurs et autres 
de nostre royaulme de ne imprimer ou faire imprimer, vendre ne faire 
vendre ne achapter aultres liures telz que dessus que ceulx que led. 
suppliant aura fait imprimer led. temps de trois ans durant, sur peine 
de confiscation de ce qui auroit esté fait au contraire, et de cent marcz 
d’argent a nous a appliquer. Et a ce faire et souffrir contraignez tous 
ceulx qu’il appartiendra par toutes voyes et maniérés deues et raison¬ 
nables. Et en cas de débat lesd. inhibitions, deffences et contrainctes 
tenans nonobstant oppositions ou appel, quelzconques et sans preiudice 
d’icell., faictes aux parties oyes bon et brief droit. Car ainsi nous plaist 
il estre fait nonobstant comme dessus, et quelzconques lettres subrep- 
tices a ce contraires. Donné à Paris le. xxi. iour de septembre, Pan de 
grâce, mil. ccccc. xx., et de nostre régné le vi. 

Par le Roy a vostre relation 
Ainsy signé BORDEL 

Il est a notter qüe, en la rhétorique de prose, par tout ©o l’en troimera compte, il fault 
entendre oraison, et la ou l’en trouuerra fadeur, il finit entendre orateur, car c’est 
l’intention de l’acteur de ce présent liure. 

LA RETHORIQVE 

prosaïque de maistre Pierre LE FEVRE', orateur très 
renommé, de plusieurs excellents orateurs et rethoriciens, 
corrigée et emmendee, a tous amateursdelettres très vtille 
et profitable. Et signamment de éloquence. Laquelle 
demonstrera et enseignera a facillement et aornement 
composer et faire de toutes sortes de oraisons, requestes, 
procès sermons, lettres missiues, epistres, etc., a toutes 
gens de tous estat%. 

Cy commence le Prologue. 

Tulles, en son premier liure De Officiis, dit que le lyen qui tient 
les hommes conioinctz en benigne communité, c’est raison auec 
oraison ou éloquence, laquelle éloquence conduite de raison 
enseigne, apprent, communique, dispute, iuge entre les hommes 
et les conjoint en naturelle compaignie. C’est pourquoy qu’entre 
les dons de grâce diuine, raison, prudence et éloquence sont 
données a l’homme, sans lesquelles les royaulmes et chose 
publique ne peuent estre maintenuz et l’homme n’a maniéré de 
viure. Mais aucuns ont prudence et raison, lesquelz n’ont point 

* don de éloquence, parquoy ilz en sont moins prisez, et aulcuns 
ont éloquence et pou de prudence et raison, mais de ce sont ilz 
contempnez, et est leur beau langaige sans fondement semblable 
a celuy d’vng papegay qui soymesmes n’entent point ce qu’il 
dit. 

Parquoy Tardif dit au prohesme de sa rethorique que sapience 
sans éloquence proffite pou en une cité, et éloquence sans pru¬ 
dence y nuyt beaucoup, pource que l’homme nepeult jamais dire 
bien se prudentement il n’entent. Et qui apprent a prudentement 
parler, il se fonde en sagesse qui est fondement de toute honnes- 
teté et rectitude, et se arme pour propugner les malueillans de la 
chose publique. Car il en est plusieurs literez qui allèguent droictz, 
loyz, saincte escripture, et ont beau boute hors, et par dedens 
sont fondez en bien particulier, flaterie ou déception qui sont 
tresnuysans et dommageables pour le pays, contre lesquelz fault 
sagement et eloquentement descouurir leur fraulde. Et pourtant 
celuy a qui Dieu donne raison, prudence et éloquence, il les doit 
anoblir de science en acquérant vertus et aornant sagement 
ses parolles. Car éloquence est la royne des hommes, laquelle 
conioincte auec sapience et science, peult enflammer les paresseux 
a tous honorables perilz, restraindre les furieux courages, paciffier 
guerres de princes et séditions populaires et réduire tout en bonne 
paix et tranquilité. Elle peult la fraulde des mauuais descouurir 
et les conduire jusques a pugnition ; elle peult inciter les princes 
a miséricorde ; elle a pouoir de preseruer innocente impuissance 
à l’encontre de faueur, oultrage et iniustice ; c’est celle qui 
descript les loix, les droictz et les iugemens, et est le plus grant 

trésor qui puisse estre a la chose publique que cTauoir de bons 
zélateurs d’icelle, orateurs bien eloquens, aornez de bonne 
sapience et de profonde science, car Tulles dit que rethorique 
est telle que sans elle loix ne citez ne peuent estre iustement 
maintenues. 

Tout homme donc amy de bien publicque doibt estudier a bien 
et prudentement parler, pour lequel il acquerra louenge, honneur 
et dignité ; il sera certain refuge de sage conseil. Et combien que 
Thomme ayt beaucoup de conuenience auec bestes brustes, si y 
a Dieu donné grande différence pour le langage, par lequel 
l’home peult exprimer le concept de sa pensee, et qui mieulx le 
sçait exprimer, il a excellence sur les aultres hommes, desquelz il 
peult tourner les courages ou il veult, les admonnester a vertu, 
reuoquer des vices, vitupérer les mauuais, louer les bons, et. 
secourir a vng chascun. Et qu’est il chose plus magnifique que 
les peuples, les iuges, sénateurs et princes, par la grauité et pru¬ 
dence de une oraison, réduire et conuertir a raison, car chascun 
prent plaisir a ouir parler élégamment de graues sentences ou de 
petites et ioyeuses matières ? 

Parquoy, après ce qui est dit, il est a présupposer quattre 
maniérés de gens : les vngz ont grant sens et bon parler, et ceulx 
la c’est la fleur et en est pou ; les aultres n’ont sens ne parler, et 
est dommage et en est trop; les autres n’ont point de sens et 
parlent bien, et c’est danger trop grant ; les autres ont bon sens 
et nersçaiuent parler et leur fault aide, et c’est par art. Parquoy \ 
toute parolle est frivolle, s’elle n’est decoree par les rigles des ! 
orateurs et enrichie de substance de diverses doctrines. la soit ce \ 

que aulcuns ignorans des dictes rigles et sentences escrment et 
composent aulcune chose par la diuinité de leur entendement et 
moralle acoustumance, ainsi que Platon les appelle parleurs 
naturelz, nonobstant ce, tout homme est aueugle, se la lumière de 
J l’art et science de rethorique ne le conduit. C’est pourquoy Tulles 
* dit que a bien parler il fault nature, usage et art. Et pource que 
de présent plusieurs hures sont translatez en françoys ou plusieurs 
se delectent a lyre pour concepuoir science, i’ay proposé de 
réduire en nostre langage vulgaire aucunes rigles et ordonnances 
de rethorique tant en prose qu’en rithme, lesquelles ont esté eu 
^ parauant fort celees par les auoir tenues secrettes, ou n’en auoir 
que lVsage pour tous liures, a celle fin que ceulx a qui il viendra 
a plaisir de composer en françoys, en prose ou en rithme, en 
puissent plus facillement ouurer auec l’aide de nature et vsage et 
des autres sciences, sans lesquelles ne sera que papegay. 

Aulcuns ignorans, qui n’ont que leur oppinion pour toutes 
raisons et leur fantasie auec commune appréhension pour toutes 
loix, ausquelz semble que rien ne doibt estre bien dit ou bien 
faict s’il n’est a leur oppinion conforme, se veullent efforcer en 
leur ignorance de soustenir que il n’est point de rethorique aultre 
que la naturelle acoustumance, et que l’en doit parler en françoys 
ainsi comme il vient a la bouche, sans y garder ordre. 

Je ne vueil pas souldre leur argument, car il n’y en a point ; 
mais soutiennent telle faulse oppinion pource qu’ilz n’en 
sçaiuent point d’aultre. Ausquelz on peult dire qu’il y a-grande 
différence entre science et ignorance. Et pour le faire entendre, 
conuient congnoistre que, après la diuision des langages faicte en 

la tour de Babel, nature prudente, voulant multiplier ses secretz 
aux hommes par le moyen de nécessité, trouua trois langages 
uniuersez conseruateurs de tout art. 

Nota que Babilone fut edifiee par Semiramis sur le fleuve d’Eu- 
frates qui auoit de longueur de mur ccc.lxv stades, qui sont xlvi. 
mil, environ vingt lieues, et cc.l. tours, et dedens fut édifié la 
tour de Babel, pour laquelle Dieu fit la confusion des langages. 
Et toutes sciences sont escriptes en ces trois principaulx langages, 
c’est assauoir hebrieu, grec et latin. Et l’art de rethorique y est 
escript entre les autres bien au long. Et doibuent oultre sçauoir 
que le langage vulgaire françoys, espaignol et tous aultres lan¬ 
gages, se nourrissent et prennent leur substance des trois premiers 
artificiellement composez. Parquoy l’on doibt ensuiuir en nostre 
langage vulgaire la doctrine et science contenuz en içeulx lan¬ 
gages. Et tout ainsi que les parolles ffançoyses, tant plus sont 
doulcement couchées, de tant plus sont ilz entendibles et mieulx 
que s’ilz estoient entremeslees ou dictes au contraire; ainsi est il 
de la substance et matière dequoy l’on doibt parler quant elle est 
mise en ordre selon la science de rethoricque en latin escripte. 
la soit ce que le latin contienne, en soy science uniuerselle, si est 
elle applicable en tous langages. Parquoy telz ignorans se deussent 
taire, mais debueroient considérer que rethorique est science, 
comme i’ay dit deuant, de noblesse royalle, de magnifique aucto- 
rité et de tresgrande antiquité entre les hommes practiquee. Et 
premièrement Adam, Eue, Abel, etc., en faisant leurs sacrifices, 
oblations et prières a Dieu, ilz usoient en toute leur possibilité 
dé honnestes requestes, suasions et prières enuers Dieu pour 

obtenir sa miséricorde, et s’efforçoient de trouuer quelques beaux 
motz et belles raisons pour soy plus fort humilier deuant Dieu. 
Et combien qu’elle ait esté , bien longuement celee dedens les 
engins des hommes, touteffois l’en treuue que Job Ydumee, lequel 
fut quasi trois aages après Israël, escriuist en vers elegiaques sa 
consolation. 

Moyses, qui fut homme de discipline militaire, remply de mer- 
ueilleuse doctrine et deliura les Hebrieux des Egiptiens, lequel 
pource qu’il fut inuenteur des letres et de l’art d’escripture, il fut 
des Egiptiens appellé Mercurius Trimegistus, se monstre vng 
grant orateur et poete, et si est homme tant ancien que, quant il 
tira le peuple Israël d’Egipte, Cicrops regnoit en Athènes, et 
toutes les choses excellentes faictes en Grece sont aduenues 
depuis le temps de Cicrops. Après, David, prophète royal, 
escriuist en vers son psaultier, qui fut du temps que Codrus regnoit 
en Athènes, qui est deuant l’édification de Romme plus de 
iiij. cens ans. Mais encore les oeuures de Salomon son filz, et les 
cantiques de Esaye et Deuteronomie, ainsi que afferme Iosephus, 
furent escriptes en vers. Ce nonobstant que les anciens peres de 
saincte escripture ayent este rethoriciens et poetes, si trouue l’en 
quasi tous les clercz de Grece estre poetes et orateurs, entre 
lesquelz sont nommez orateurs Pitagoras, Empedocles, Eraclitus, 
le diuin Platon et Aristote, etc., et les anciens poetes Orpheus, 
Homerus, Esiodus et Pindarus, desquelz les sciences sont translatez 
par diuers acteurs de grec en latin, et par Tulles sommairement 
recueilliz, et par Vergille diuinement practiquez, et par plusieurs 
aultres tresdifïicilles a reciter. Mais ces deux la sont au plus hault 
du tribunal de rethorique latine colloquez. 

Par ce qui est dit, est entendu que la science est tresantique et 
par chascun siecle maintenue, iusques a nostre vulgaire françoys 
descendue, et de noz peres tresnotablement retenue, ainsi que 
P en voyons par de Lorris et de Meun, tresanciens compositeurs 
du Romant de la Rose, et de plusieurs aultres desquelz escripre 
les noms vne main de papier ne suffiroit pas ; mais il me suffit de 
dire que, depuis pou de temps, la science a esté amplement 
magnifiée en nostre langage de plusieurs et grans orateurs, et 
mesmes de nostre temps, de maistre Arnault Grebon, de Hurion, 
imitateur de Georges Castelain, maistre Guillaume le Munier, 
Moulinet, Alexis, le moyne de Lyre, lesquelz tous ensemble 
donnent le lieu de triumphe a maistre Alain Charestier, normant, 
lequel a passé en beau langage élégant et substancieux tous ses 
prédécesseurs. Et depuis, homme ne s'est faict second aluy, ainsy 
comme ceulx qui verroient ses oeuures qui sont plusieurs, pour¬ 
ront congnoistre la doulceur de son langage. Et conseille a tous 
facteurs qu’ilz ensuiuent sa doctrine tant en prose qu'en rithme 
pour tous docteurs. 

Et combien qu’il fust necessaire de mettre en françoys toutes 
les rigles de rethorique, touteffoys ie m’en passeray aux plus 
communes et necessaires, priant aux clercz de auoir recours aux 
liures de latin la ou ilz trouueront la différence des termes latins 
qui confuseement sont mis en nostre langaige vulgaire, comme il 
y a différence entre poete, orateur et rethoricien, lesquelles ne 
sont point en nostre françoys, mais confuseement nostre vulgaire 
mect l’vng pour l’autre, combien que l’orateur doit estre poete, 
car rethorique présupposé toultes les aultres sciences estre sceuez 

et especiallement poesie qui contient toultes les fleurs de elegante 
composition. Et a ceulx qui dient mal des poetes en les appellant 
menteurs, Bocasse au premier de sa Genealogie des Dieux leur en 
donne responce. Et pour le présent me suffit de dire que toute 
saincte escripture est plaine de poesie, comme au psaultier : 
Itiebriabo sagittas tneas sanguine , et gladius meus devorabit carnes. 
Et qui plus fort est, Iesuchrist a le plus souuent parlé par para- 
bolles, soubz lesquelles parolles couuertes sont les grandes 
substances contenues. Ainsi est il des poésies. — Exemple : Les 
anciens ont dit que le dieu Apolo et les neuf muses ont la tutelle 
de poetes. Apolo en grec signifie vnicus Deus en latin, qui est a 
dire vng seul Dieu, et Macrobius in Saturnalibus, voulant demons- 
trer la singularité diuine et confuter la pluralité des Dieux, toutes 
puissances diuines remect a Apolo. Les poetes donc sont bien 
soubz la tutelle de Apolo, c’est soubz vng. Dieu, et les neuf 
ordres hiérarchiques, ou selon aulcuns, les poetes, sont soubz la 
tutelle de Phebus, lequel est Dieu de lumière, ou ilz sont a la 
garde de Iupiter qui est dit quasi iuuans pater, que l’en pourroit 
attribuer a la personne du filz. Vnde dicitur : A loue principium 
Muse, louis omnia pîena. Et sainct Hierosme dit que es parolles 
n’est pas l’euangille, mais au sens, et soubz l’escorche est la 
mouelle. Encore a la saincte escripture tout le texte est exposé en 
quatre maniérés : la première literalement, comme Hierusalem 
au sens literal signifie cité de Hierusalem qui est en terre de 
Iudee ; la seconde moralement, il signifie ame loyalle et chres- 
tienne ; la tierce maniéré alegoriquement, et adonc Hierusalem 
signifie l’eglise militante; la quarte maniéré anagogiquement, et 

ainsi Hierusalem signifie l’eglise triumphante. Et en telle maniéré 
debuons nous entendre noz graues et substancieuses propositions. 
Si est il encor bien requis de congnoistre que toutes propositions 
significatiues se doiuent entendre, ou au propre sens en quoy ilz 
sont faictes et aucuneffois sonnent mal, ou au sens pourquoy ilz 
sont faictes et l’entendement en est bon, comme i’ay dit soubz les 
couuertures des poetes sont muscez les grandes substances. Aussi 
a propos, sans prendre grandes exemples, l’en dit en commun 
langage : « le tire a vous de l’erbalestre », ou « le iecte la pierre 
a vous », lesquelles prépositions sonnent mal ainsi qu’ilz sont 
faictes, car iamais l’en ne vouldroit tirer par ieu au corps de son 
compaignon, et iecter la pierre a luy ; mais en tout bon iugement 
l’on les doit prendre au propre sens pourquoy ilz sont faictes, et 
se reduyre en la commune interprétation, corne : « le tire a 
vous de l’erbalestre, » c’est a dire : « le tireray auec vous de 
l’erbalestre. » le recite a propos d’aulcuns mecanicques qui 
cuident faire leurs gageures seurement de equiuoquer les enten- 
demens soubz la couleur des parolles entendues communeement, 
non point au sens comme ilz sont faictes, mais au sens pourquoy 
ilz sont faictes, les voullans réduire au sens euquel ilz sont, et 
ignorent que tout iugement se fait des choses entendues tant 
soient bien ou mal proférées du propre ou impropre langage, par 
quoy Loquendum ut plures, en ensuiuant le commun langage, et 
Sapiendum ut pauci, en considérant la substance et signification. 

[RETHORIQVE] 


Rethorique. — Inuention. — Disposition. — Elocution. — Memore. — 
Pronunciation. — Ternies extraictz de latin. — Termes non dependans du 
latin. — Termes signifiant aultrement que le latin ne sonne. — ij. négations 
en françois ne vallent une affirmation. — Changement de langage impropre. 
— Ordre de termes. — De ordre. 


Rethorique donc est science politique, qui est appenseement \f 
bien dire et parler selon l’enseignement de l’art pour suader ou 
dissuader en sa matière, et la disposer par parties, et chascune 
aorner par beaux termes, et la retenir par ordre en memore, et 
bien la pronuncer. Et tout ainsi comme le phisicien fait ses 
ongnemens pour apenseement guarir son patient et ne le guarist 
pas, tout ainsi n’est ia requis que tousiours l’en obtienne ce que 
l’en demande en suadant ou dissuadant, mais suffit qu’en gardant 
les rigles, le langaige soit aorneement ordonné. Lequel art se 
part en cinq parties, c’est assauoir inuention, disposition, élocution, 
memore, et pronunciation. 

Item, il est assauoir que nostre langage vulgaire est composé de 
motz ou termes qui sont de deux maniérés. Les vngz sont termes 
extraitz et dependans du latin, comme auctoriié, clemence, domi - 

nation, excellence, etc.; les aultres tiennent du latin auec bien pou* 
de mutation, comme pain, vin, terre, mer , etc., desquelz le latin 
c’est panem, vinum , terra, mare, etc. ; les aultres en sont bien 
loing qui nous furent ainsi imposez par nos premiers peres, 
comme drap ne conuient point a pannum, mpennier a canistrum, 
ne rue a vicum ; et soubz ceste maniéré, sont contenuz tous 
termes des aultres langages empruntez, corne nous disons, la 
bru et le brumen, en lieu de fiancee et de fiancé ; car bruth en 
flament, c’est fiancé, et man, c’est homme en françoys. 

Encor est a entendre que aulcuns des termes dependans du 
latin ont aultre signification que le latin ne sonne, comme de oratio 
vient oraison . Et oratio en latin signifie toulte proposition ou 
sermon ou dicté, ou lettres missives , mais oraison en françoys 
n’entent que priere , et sermo en latin signifie parolle, et sermon en 
françoys n’entent que preschement ; et fortiiudo en latin signifie 
vertu, et en françoys force signifie vice aulcuneffoys, et habitus en 
latin ne signifie point vestement, mais en langaige vulgaire. 

Et comme i’ay dit deuant : Loquendum ut plures, sapiendum ut 
pauci, affin que les clercz ne me reprennent point de impro¬ 
prement parler, si ie ne metz point de différence entre oraison et 
proposition, epistre, collation, littera , car ta, etc., et en cent mille 
aultres passages ou l’vsage est encor impropre que ie ne pourroye 
ne sçauroye corriger, comme en logique deux négations vallent 
vne affirmatiue et en françoys non. — Exemple : « Nul ne osera 
contredire, et ie n’en feray rien », ou l’en deburoit dire : « Nul 
osera contredire et ie n’en feray rien. » Le substantif ne ressemble 
point a son adiectif, comme : bonne afnour, vne orgues, il est 

bien malade, il a malle santé, iamais santé n’est mauluaise, ne 
maladie bonne, et en cent aultres maniérés. Mais i’ay esperance 
que, au temps aduenir, petit a petit honnestement se conduira 
tout impropre langage a sépulture et bonne acoustumance ensei¬ 
gnera a parler honnestement et élégamment. 

Item, l’en doit auoir recours aux termes generaulx, especiaulx 
et individues, et les congnoistre pour les mettre en ordre, afïin 
que soubz le general Pen résumé Pespecial, et non pas soubz 
Pespecial mettre le general, ainsi que Pen voirra au chapitre de 
diuision. 

Tout langage doncques se faict de motz ou termes mis en 
ordre, lesquelz assembleement composez font vne proposition, 
et plusieurs propositions ordonneement disposées font vne 
oraison. 

Et nota ordonneement disposées, car ainsi comme vng masson S 
auroit taillé en vingt pierres vng pillier singulièrement bien fait, 
touteffoys s’ilz n’estoient assises chascune en son lieu sans varier 
Pordre, l’ouvrage seroit diffamée ; tout ainsi est il de plusieurs 
belles propositions, ou auctoritez, ou exemples mal appropriez 
en vne oraison. Et tout ainsi que tout bon latin n’est pas tousiours 
couché par les couleurs de rethorique, aussi tout bon vulgaire 
françoys n’est pas tousiours élégant (i). 


(i) Vide de elegance, folio vi (p. 22). 

[DE INVENTION] 

Inuention, principale condition. — Ordre de matières. — Continuation en 

matière. 

/ Combien que plusieurs conditions soient requises a vng facteur, 
v la principalle c’est inuention, car sans inuention subtille, plai¬ 
sante et nouuelle, le facteur ne sçaura déduire sa matière plaisante 
ou utille, et est principalle et necessaire pour trouuer ses raisons, . 
prouuer ses faitz, pour suader et dissuader. Et après les matières 
* / trouuees, il fault disposer par ordre, mettre les foibles raisons au 
milieu, les fortes au commencement, et les tresfortes a la fin. Et 
de deux termes elegantz le plus entendible soit mis desriere, comme 
en insinuant et desclarant la stature etsemblance, etc., diuulguer 
et communiquer les publiques gestes et faictz des Françoys. 

Et doit considérer de laquelle matière il parle, pour qui et en 
quel stille, si elle est precieuse ou vile, regarde les circons¬ 
tances, voye le lieu deuant qui il parle, le temps, comment, 
quelles deffences, et quelle est l’oppinion des escoutans ; puis 
eslire çe qui peult profiter ou nuyre, sercher ses raisons ou sua- 
sions etc., afin qu’il rende son engin abille a quelque nouuelle 
inuention. 

Item, il conuient a tout orateur en parlant sagement deuant 
gens, tant aux procez que aux aultres actes, inuention, comme il 
* est ia dict, et, par la perspicacité de son entendement, il doit non 


Digitized by Google 



1 9 


seullement les choses ou dictes ou faictes reciter, mais il doibt 
aultres matières vraies ou vraysemblables et ioyeuses selon T exi¬ 
gence de la matière entremesler, et doibt matureement penser de 
sa matière, regarder les conueniences et disconueniences de sa 
matière, et se transférer es aultres matières vrayes ou vraysem¬ 
blables s’il en est besoing, regarder aussi les probations, argumens, 
raisons, persuasions et les solutions des argumens de partie et les 
autres circonstances. Et ne luy ennuye point se facillement et 
soudain il ne trouue en son entendement ce qu’il demande; mais, 
en continuant songneusement, il trouuera ou tout ou partie. L’en 
ne se doit pas seullement resiouir des inuentions antiques de noz 
peres, mais de soy l’en doibt adiouster, muer, changer plus plai¬ 
samment, plus nouuellement et selon le temps mieulx conforme 
aux auditeurs. 

[DE DISPOSITION] 

Disposition. — Nota des rigles de ce présent liure. 

Après, il conuient des choses dessusdictes bien digerees les 
mettre en .bien ordonnée disposition et distribuer les raisons aux 
lieux plus conueniens, regarder quelle sera sa première partie, sa 
seconde, sa tierce, etc., que il applique a son exorde, a sa nar¬ 
ration, confirmation, etc., ses raisons telles que bon luy semblera, 
et tout mettre par ordre, car sans tenir ordre l’on repelle plusieurs 
foys une chose qui ennuye, l’on taist tout ce qui est necessaire a 
dire et ne sçait l’on commencer ne finer. Et tout ainsy que mul- 

titude de gens d’armes sans ordre s’entrenuisent, aussy font 
multitude de bonnes raisons confuseement dictes ou en silence 
^passeez. Parquoy il est deux maniérés de disposer sa matière, 
v l’une est artificielle, et l’aultre commutatiue. 

L’artificielle disposition est quant, en disant son oraison, l’en 
v ' garde ordre tel que en son inuention a esté ordonné. Premiè¬ 
rement, il esluyt le gerre de la cause, c’est a dire le fondement et 
neu de la matière. Secondement, sa narration bien prepensee, il 
part en la balence de son entendement tant de parties qu’il luy 
plaist; il mect a part d’vng costé ce qu’il veult confermer et 
d’aultre costé ce qu’il veult confuter et les moyens. Tiercement, 
il esluyt sa conclusion, et puis il considéré la maniéré de faire son 
exorde. 

La disposition commutatiue se faict quant l’orateur comminue, 
\J change ou mect a sa voulenté sus l’artificielle disposition, ainsy 
comme il sera dit en parlant de insinuation. Et est a noter que les 
loix ou rigles en ce liure escriptes ne sont pas si nécessairement 
mises par ordre que a la voulenté du facteur et par bon conseil 
ilz ne se puissent changer et muer, selon que le cas le requiert. 
Car aulcunesfoys, selon le temps, le lieu, l’occasion, la nécessité, 
il fault muer, croistre ou diminuer l’ordre et la disposition ia 
dessus ordonnée. 


Digitized by 


Google 




21 


{DE ELOQVENCE] 

Eloquence, — Force d’eloquence. — Langaige nud. — Reuestement de langage 
nud. — Trois maniérés d’elocution. — Elégance. — Langaige élégant 
approuué. — Auctorité prouuee. — Composition de elegance. — Ordre en 
composition. — Ordre naturel. — Ordre augmentatif. — Induction. — 
Ordre assemblé. — Comparayson. — Accroissement. — Par diminution. — 
Exornation. 

Eloquence est appropriation de suffisant langaige a sa subs¬ 
tance, laquelle fait donner louenge a l’orateur de gens entenduz 
et de langaige vulgaire, sans laquelle l’orateur pert son nom, 
combien que beau parler sans sentence n’est que vent sans science, 
et parler par sentence sans mettre ordre en son langaige, c’est 
puerillement faict. Parquoy il conuient auoir soing et de sentences 
et de parolles, car la force de éloquence n’est point seullement a 
mener les auditeurs a croire la chose comme elle est, mais a ce 
qui est et qui n’est mie, a le agrauer ou déprimer, et a conduire 
les auditeurs a croire qu’il peult estre vray ; combien que langaige 
nud est aulcunes fois aorné, mais c’est par singulière affection de 
partie, comme de enfans, de femmes, etc. 

Parquoy doncques, pour estre éloquent, il conuient les matières 
nues reuestir de couleurs de rethoricque ioyeuses et délectables 
comme par transsumption de parolles ou substance, ou des aultres 
couleurs telz qu’ilz viendront a l’appétit du facteur, ainsy comme 
cy aprez seront desclarees en ce présent liure. 

Mais garde soy que en reuestant sa matière de plusieurs cou- 

leurs, que il garde ordre a son abit, que la teste n’en soit point 
nue, les cheueulx mal dressez, ne les piedz sans souliers, ou que il 
y ait difformité au corps de sa substance, ne qu’il y mette tant 
de couleurs que l’en perde la face de sa rethoricque, .mais les 
substances deuiennent aornees. Il doibt par élocution considérer 
la qualité de sa matière, si elle est digne ou non, forte ou foible, 
belle ou laide, etc., et les plus foybles renforcer, les laides 1 
recouurir, les deshonnestes musser et cetera. Il doibt aussy con¬ 
sidérer la qualité des personnes et parler selon les gens qiie ce 
sont : comme si ce sont laboureurs, il, doit vser de termes com¬ 
muns a eulx intelligibles, et autrement aux clercz, etc. 

Et est élocution ou beau parler. Après par art aussi est inuen- 
tion et disposition ia deuantdictes, mais memore et pronunciation 
cy après sont par nature. 

^ Encor fault il dire que élocution a trois parties : c’est elegance, 

V composition et exornation. 

Elegance est, quant on dit purement et clerement en beaux 
termes son intention, et, comme il est ia dit, c’est aultre chose 
de parler intelligiblement ou de parler elegantement, car en 
parlant intelligiblement, il peult auoir des vices, mais en parlant 
elegantement, il n’y en doit point auoir ; parquoy l’en ne doibt 
point composer termes nouueaulx, ne de vielz termes barbares, 
ne de termes communs et vsitez a tous enseignez. 

Tout langaige élégant est approuué par l’antiquité du temps 
qui fut dict, pour l’auctorité de celuy qui l’a dit, pour la raison ou 
sentence qu’il contient, et pour la commune acoustumance de 
parler de gens entendus. 

L’auctorité se prouue par les orateurs et acteurs auctorisez 
qui l’ont dict, combien que rithme excuse aucuneffoys impropre 
langaige quant la sentence contrainct. 

Parquoy, pour elegantement parler, il conuient auoir science 
pour approprier leurs termes a la chose selon son propre 
significat. 

L’en doibt eschiuer toute ambiguité qui rent l’entendement 
incertain, et multitude de vain langaige. 

L’en ne doibt point sercher par circunlocution et superfluité de 
termes ce qui brief et droit se peult dire, ne ce qui est assez dict 
pour vne foys ne doibt point plus estre chargé de parolles. Mais 
fault vser de propos termes, garder droict ordre, venir brief en sa 
conclusion, qu’il n’y ayt rien qu’il deffaille ne aussi superflu. 

De la composition de elegance, c’est poly assembleement des 
parolles a la sentence ; car celuy qui rudement compose, il 
assemble multitude de langaige, et parle d’esperit et non point de / 
art; mais l’orateur assemble tellement ses parolles a sa sentence j 
qu’il n’y a rien diminué ne rien superflu, mais par vne armo- j 
nieuse et doulce composition, il lye estroict et lâche ses parolles / 
a la sentence sans aucune disconuenience et tout par ordre. ; 

Ordre en composition elegante de parolles et sentence, ou il . ; 
est naturel ou augmentatif. 

Le naturel ordre, c’est quant l’en parle des choses contempo- 
çanees, et qui en vne substance se referent. L’on mect premiè¬ 
rement les plus dignes, comme l’homme deuant la femme, 
l’honnesteté deuant l’humilité, le iour deuant la nuyt, etc. 

Ordre augmentatif, quant de la sentence, et des parolles, si se 

raportent en vne chose, il s’en ensuit vne oraison en plusieurs 
maniérés. Premièrement, par induction, comme auant que l’en 
die la substance, nous disons : « La matiero est de importance ; la 
matière vault bien que l’on y entende ; c’est moins que rien ; elle 
ne vault pas le parler. » 

Par assembleement, quant les parolles ou les substances sont 
quasi tout vng, comme : « Le iuge condemna Titus a estre décollé, 
la ou estoit le geôlier qui le liura, le bourreau le prist, les ser- 
geans le conduisoient, il faisoit paour a tous les presens et a tous 
oeulx de la ville. » Ou : « Que faisoys tu dedens le boys, ta iave- 
line a ta main, ton espee a ton costé ? de quoy te seruoient tes 
armes ? a quoy pensoys tu ? que desiroys tu ? qu’atendoys tu ? » 

Par comparaison, comme : « Se Publius Scipio iniurié pour la 
chose publique tua Tyberius Grachus, et Cathilina voulant nostre 
cité et tout le monde brusler et occire nos sénateurs, pardon¬ 
nerons nous a Cathilina ? Grachus ne blessa que la chose publicque 
et fut occis. Cathilina a toute la monarchie offensé; qu’en ferons 
nous ? » 

Item : « La force des Françoys est de merueilleuse admiration ; 
parquoy c’est plus grant gloire a César de les auoir subiuguez. » 

Par accroissement, en augmentant la chose, comme : « C’est 
mal faict de lyer vng citatin rommain ; c’est péché de le batre, 
c’est execrable dommaige de le tuer ; que diraÿ ie se l’on le mect 
au gibet ?» ou : « Tu as tué ta mere, que diray ie plus? Horrestes, 
tu as tué celle qui te porta. » Autant s’en faict par diminution. 

Item, Pense doibt garder de Siloe et barbare élocution, comme 
il sera dit au chapitre des figures et es vices. 

La composition doncques doibt estre faicte en telle maniéré 
comment on la veult pronuncer, especiallement es gerres iuridicial 
et délibératif, la ou le pié sert avec lapippe. Car aucuneffoys l’en 
parle plus ioyeusement, aucuneffoys plus rudement, plus hault, 
plus bas, plus fermement, plus humblement, plus couroucé, plus 
mal content, plus aggreablement, plus grauement, etc. 

Exomation se faict, quant le propre et naturel langaige est mué 
elegantement de son significat en aultre, ainsi que sera veu au 
chapitre des couleurs de rethorique en ce présent liure. 


[DE MEMORE] 


Le quart point necessaire, c’est auoir memore pour retenir les 
substances ainsi trouuees, mises par ordre, et aornees chascun en 
son endroit. Et n’est point requise memore, si non que a ceulx 
qui veullent parler deuant princes en iuriditibns, preschemens, 
et cetera, en faisant le moins de parties qu’ilz pourront, et chas- 
cune partie diuiser et subdiuiser a leur volunté, et les mettre a 
memore les vgnes après les aultres par ordre, ainsy que ilz auront 
les parties ordonnées. 


[DE PRONVNCIATION] 


La derniere chose qu’il affiert a vng orateur, c’est pronun- 
ciation, qui est selon la qualité de la chose tenir semblable 

maniéré, comme se la matière est piteuse, face le piteux, se elle 
est ioyeuse, face le ioyeux, et generallement monstre soy d’affec¬ 
tion et maniéré d’estre tel comme il veult que soient les auditeurs ; 
car s’il les veult faire plourer, se il ne ploure, il ne faict rien ; et 
doibt monstrer son affection a l’exorde, mais a la conclusion il 
doibt du tout soy déclarer affecté, et en toutes choses moderee- 
ment, constantement et honnestement, pronunçant distinctement 
et intelligiblement, ne trop tost ne trop en paix, mais moderee- 
ment, ne trop hault ne trop bas, mais a tous intelligiblement; et 
sert beaucoup a bien proferér bonne langue bien diserte, auec 
voix doulce et bien proporcionnee. 

* 

* * 

Enrichir la matière. — ij. gerres de parler. — Trois maniérés de parler. — 
Hault es substances. — Basses substances. — Haultz motz. — Moyens termes. 

— Bas termes. — Ordre de comparaison. — Ordre de composition de termes. 

— Termes apliquez a la substance. — Langaige françois. — Diminution de 
louenge. — Ne vser point de diminutifz ia haultement magnifiez : Gauffridus 
dixit : Da pondéra verbis equa suis humeris. — iij. gerres de parler : démons¬ 
tratif, concional, iuridicial. — Prudence. — Iustice. — Coustume. — Equalité 
et fait iugé. — Loy escripte. — Patience. — Perseuerance. — Tempérance. 

— Continence. — Clemence. — Modestie ou maniéré. — De louenge et 
blasme. — Louer des biens de fortune. — Maniéré de parler en controversie. 

— Espece disputatiue. — Espece dispositiue. — Espece narratiue. — Deux 
maniérés d’oraison. — Eloquence. — Gerre délibératif. — Gerre démons¬ 
tratif et iuridique. — Exorde ou salutation ou prohesme ou commencement. 

— Narration. — Diuision. — Confirmation. — Confutation. — Conclusion. 

— Peticion. — Commencer par narration. 

L’en peult assez entendre par ce qui est dit que, après l’inuen- 
tion de sa matière, l’en se doibt enrichir de prouerbes, de aucto- 

ritez, de hystoires, de suasions ou dissuasions, de raisons pour 
applicquer a son propos et commencer son epistre ; combien que 
aulcuns dient que rethorique n’a lieu si non ou il y a contention 
et débat de partie en aultre, comme en arguant, plaidant, con¬ 
seillant, etc., et que epistres et lettres missiues et monologues ne 
sont point tenus soubz cest art, mais sauf la reuerence de eulx, 
car l’en suade ou dissuade de bouche, et par lettres missiues en 
matière de non contemps, etc., et suffit. 

Il est deux gerres ou deux maniérés de parler : l’vng est prose, 
l’autre est rithme. Le parler en prose est assez congneu, c'est 
quant l’en ne garde point de mesure de piez, de longueur es lignes 
ne es clauses. Mais le parler en rithme est quant la fin des lignes 
en vne ou plusieurs syllabes sont leonimes ou en consonance 
leonimes, auec certaine mesure de syllabes et en bon accent, les 
lignes sont composées comme plus a plain sera desclaré. Et com¬ 
bien que le latin face différence entre metrum , dictamen, versus , 
carmen , etc., toutteffoys en nostre vulgaire, nous prenons confu- 
sèement l’vng pour l’autre, et si n’auons point de rigles de 
brefues ou longues, si non autant que nostre accent et maniéré 
de parler nous donne, laquelle se doibt distinctement pronuncer 
et grauement, ou d’aultre maintien, selon la leesse ou le cou- 
roult ou aultre chose dequoy l’en parle. 

Il est trois maniérés de parler de toutes matières ou de toutes 
substances, ainsi comme l’en peult réduire toutes substances ou 
matières en trois especes : la première haulte et graue ; la 
seconde moyenne et familiaire ; la tierce basse et humiliée. 

Les haultes et graues substances sont quant on parle de theo- V 

logie, des sept ars liberaulx, du régime des princes et la chose 
publique. 

Les moyennes et familiaires substances sont quant on traicte 
des choses mécaniques, de yconomique et gouuernement de sa 
maison, de rentes, de marchandise et de tout profit singulier et 
honneste. 

Les basses et humiliées substances, est quant l’en parle de basses 
et petites matières ; combien qu’ilz soient utilles, honnestes et 
necessaires, touteffois l’exercitation en est vng pou deiectee, 
comme de famille, de maison, de petis enfans, de quelongnies, 
de fleurettes, de bergers, vâschers, etc. 

Et tout ainsi qu’il est de graues, moyennes et basses subs¬ 
tances, sfcullement est il de haultz termes, de moyens et de petis. 

Les haultz motz ou termes sont ceulx qui se approprient a 
haultes et graues matières, et se humilient iusques aux termes 
moyens et moyenne substance, corne auctorité, puissance, sei¬ 
gneurie, et ne doibuent estre abessez pour estre aplicquez en 
basse et humiliée substance, si ce n’est par figure yronicque ou 
aultre. Combien que ilz se peuent attribuer aux moyennes matières 
et non aux basses, touteffoys, aultrement sera dict des parfaictes 
propositions qu’il n’est dict des parolles ; et se doibt l’en garder de 
ne vser de langaige enflé. 

Les moyens termes sont ceulx qui sont communs et applic- 
quables tant aux haultes que aux moyennes et basses substances, 
sans lesquelz termes on ne sçauroit assembler motz ou termes 
intelligibles ou substancieux, et sont quasi semblables a copu- 
latiue conionction, ou vulgairement a vng marteau qui est commun 

a plusieurs mestiers, ce que vne tariere ou vne balence ne faict 
pas. Ainsy tout langaige commun est celuy qui n’est pas hault 
esleué ne trop bas humilié, applicable touteffoys a exalter sa subs¬ 
tance ou déprimer. Et se doibt bien garder que le langaige soit 
dissolu ou fluctuant. 

Les bas et humiliez termes sont ceulx qui sont appropriez a 
déduire basse substance. Exemple, comme : <r I’ay faict porter de 
l’estable de mes brebis trois charestees de Sens, et ay faict rapporter 
trois penniers. » Et se peuent esleuer iusques aux moyennes 
substances, comme en parlant de yconomicque ou d’aultres 
choses. Exemple : « I’ay pour ma despence ordinaire dix soulz 
pour iour, six chappons, vne mine de blé. » Et se doibt Ten 
garder que le langaige ne soit trop mesgre et friuolle. 

Item, tous suppellatifz et comparatifz sont des haultz termes, 
positifz et comparatifz des moyens, positifz et diminutifz des bas. 
le laisse aux gramairiens a exposer positif, comparatif, et cetera. 

Et est necessaire a retenir que cil qui vouldra composer par 
substance haulte et graue, qu’il vse de termes haultz et graues et 
a ce imposez par noz peres pour la substance de quoy il veult 
parler, comme de théologie termes theologaulx, de astrologie 
astrologaux, et ainsy doibt estre entendu de toultes choses. Car 
le philosophe dict que chascune science a ses propres termes, et 
ainsy le voyons nous es moyennes et basses substances que les 
instrumens et moins de vng art mecquanique different à Taultre, 
comme les mariniers ont aultres termes en leur art que n’ont 
drappiers, et par semblable de toulte aultre substance. Parquoy 
nous debuons appliquer noz termes a nostre substance, et non 
point nostre substance a noz termes. 

Et qu’il soit vray le langaige françoys est si ample et abundant 
en termes que, combien soit que l’en puisse parler de toultes 
sciences sans vser de propres termes de icelles comme par circun- 
locutions, toulteffoys le plus élégant et le plus abrégé est de vser 
de propres termes ia par noz peres imposez, ie entens des termes 
honnestes, car les deshonnestes se doibuent dire par circunlocu- 
tion, comme il sera dict cy après. 

Ainsy donc, comme il a esté dict deuant que les motz ou termes 
mis en ordre assembleement composez, sont les propositions les¬ 
quelles contiennent sentence parfaicte et desquelles se faict toulte 
oraison, il n’est ia requis que en parlant de haulte et graue ma¬ 
tière, que toultes les propositions parfaictes ou clauses soient 
faictes de haultz termes, mais doibuent estre meslees a la voulenté 
du facteur. 

Exemple de haulte matière et de haultz termes : « Sire, vous 
estes nostre souuerain roy tresredoubté par le monde vniuersel, 
pour les tresgrandes et rigoureuses batailles esquelles vous auez 
victorieusement triumphé de vo2 ennemis. La loyaulté de voz 
inuincibles cheualiers, la meure deliberation et ordonnance de 
voz chefz de guerre promptement executee et la diuine iustice 
florissante en vostre sceptre, vous donnent nom de gloire a per¬ 
pétuité. » 

L’en diminue de louenge a vng prince, quant, aux haultz faictz 
qu’il a faictz, on luy adiouxte quasi vng compaignon de parler en 
plurier, qui ne veult entendre que luy, son conseil, ses capitaines 
et gens d’armes ne font que vng, qui est mal dict ; mais l’vsaige 
le veult, ainsy qu’il sera veu en parlant de la figure ou vice de 
soloecisme au liure de rithme. 

Exemple de haulte matière en termes communs : « Quelle plus 
grande ioye pourroit il plus aduenir a voz subiectz que d’estre en 
paix mainteneus, en droicte iustice gouuernez, soubz prince liberal, 
plain de clemence et miséricorde. » 

Exemple de haulte matière en bas termes : « Doresnauant, 
marchandise affluera de toutes régions en ce royaulme. Les gens 
se reposeront, qui par cy deuant ont esté longuement molestez; 
les pastoureaulx dormiront seurement aux champs auec les bre- 
biettes ; les belles et mignonnes bergieres danseront au son de la 
musette, diront plaisantes chansonnettes ; les amoureux feront 
balades et rondeaux pour leurs dames ; et brief, ce ne seront pas 
les petitz oyseaux qui en leur endroit ne prendront plaisir de sy 
amyable temps et paisible gouuernement. » 

Par ce qui est dict, l’en peult entendre que, en parlant de haulte 
substance et de haultz termes, l’en ne doibt vser de diminutifz 
qui ne seruent que de diminuer ou la substance de la matière, ou 
la dignité de la personne, lesquelz par les premiers termes ilz 
estoiënt ia haultement magnifiez ; parquoy sont a reprendre tous 
ceulx qui, en puy ou ailleurs, en parlant en hault stille de la vierge 
mere de Iesuchrist, pour cercher leur rithme, ilz la nomment 
pucellotte en lieu de pucelle , et la font royne des cielx, et puis 
bergerette tout en vng mesme stille de parler, en saillant du plus 
haut au plus bas. 


Tulles dict qu’il est troys gerres essenciaulx ou generalles ma¬ 
niérés de parler de toutes choses : le premier gerre est démons- 

tratif ou sermosignatif; le second est concional ou delibefatif ; le 
tiers est iuridicial. 

Soubz le gerre démonstratif ou sermosignatif, est licite de parler 
de aulcune ou de plusieurs personnes presens ou absens et de 
toute autre chose pour les louer ou vitupérer generallement ou 
particulièrement; et a lieu en parlant des choses passées, présentes 
et aduenir. 

Exemple de louenge generalle : « L’excellente beaulté des 
femmes qui sont d’angelicque figure, de regard d’ardante poinc- 
ture et de parler gracieulx, resiouyssent Phomme tresplai- 
samment. » 

Exemple de vitupéré general : « La beaulté des femmes intoc- 
ciquee de ardante libidimté, corruptiue de toute vertu et attractiue 
a tout péché, destruisent Phomme misérablement. » 

Exemple de louenge particuliaire : « Iulles César, homme de 
grant prouidence, par sa valenturcuse proesse, bonne iustice et 
discipline militaire, fut empereur de Romme tresobay. » 

Exemple de vitupéré particulier : « Iulles César, homme de 
grant astusse, par sa trahison et cautelle acquist beaucoup de 
coniurés, destruisist tant de gens et de pays que par force il fut 
plus craint que nul autre. » 

Soubz le gerre délibératif ou concional — et est dict concional 
pource que plusieurs gens sont assemblez a conseiller, — est licite 
de suader toute chose iuste, licite et honneste ou prof&table, et 
de dissuader toute chose iniuste, illicite, inutille ou deshonneste, 
tant en general comme en particulier; et a lieu en parlant des 
choses présentes et aduenir. 

Exemple de conseil utille, etc., en suadant paix en general : 
« Profitable chose a tous humains et tranquil temps seroit, se 
tout le monde par rigueur de iustice estoit maintenu en paix. » 

Exemple en dissuadant en general : Trop grant dommaige 
aduiendroit et deshonneur irrécupérable aux vaillans cheualiers, 
se guerre n’estoit pour exercer leurs haultains et inuincibles 
courages. » 

Exemple en dissuadant en particulier : « O bons Françoys ! 
quel dommaige inestimable et quelle désolation misérable c’est 
de voz pays françoys qui pour vostre orgueil et fierté sont tumbez 
en ruyne ! La ou paix les auoit enrichis, guerre les a desolez. O 
bons Françoys! faictes paix, etc. » 

Exemple en dissuadant en particulier : « C’est vng tresgrant 
bien incomparable que la fureur des Françoys est sus eulxmesmes 
exercee et ne s’estent point iusques a leurs prochaines nations qui 
viuent en bonne paix. Parquoy est plus licite qu’ilz soient en 
guerre que en paix. » 

Et pource que ces deux gerres ont aulcune couuenience, des 
deux il conuient parler ensemble. Et premièrement pour sçauoir 
ordonner sa proposition. 

Et quant on est en conseil, l’en demande qu’il est de faire de 
vne, ou de deux, ou plusieurs choses, et laquelle partie est a 
tenir. Et est a noter que toute suasion doibt estre, ou de profit, 
ou honneur, ou seureté. 

Se l’en conseille de seureté, l’en doibt se garder de force et 
violence, de fraulde et de tromperie, et donner remede pour y 
obuier en considérant la fortune et le temps. 

Se l’en conseille de honnesteté, l’en considéré les meurs, les 
fortunes et les vertus, en considérant prudence qui est science de 
bien et de mal et a deux parties, intelligence pour congnoistre, 
et prudence pour résister au mal aduenir ; en considérant aussi 
iustice par rendre droit a vng chasÇün, laquelle a commen¬ 
cement a nature; foy, loy, coustume, pitié, vengeance, vérité, 
grâce, loy de nature, auec foy, pitié, etc., le laisse a déclarer 
aux plus sciens a cause de briefueté. Coustume est droit que 
nature commença et que vsage a nourry, et que antiquité nous 
produit, soubz lequel sont contenus pact, ou marché qui se 
faict entre plusieurs. 

Equalité qui est d’estre esgaulx ou en seigneurie ou force, etc. 
Fait iugé, c’est duquel sentence est pronuncee. Loy escripte, c’est 
que le prince expose au peuple, et par le peuple obseruee. L’en 
doibt aussi considérer force pour résister a tous perilz, qui a soubz 
soy magnificence, qui est de haultes, graues et choses excellentes 
tresample administration a la pensee. Elle a aussi confidence, par 
laquelle es choses iustes, raisonnables et honnestes, la pensee de 
l’homme se confie. Elle a aussi patience qui est cause honneste et 
utille des choses ardues et difficiles par endurer voluntaire et dure 
. opression. Elle a encore perseuerance qui est de raison bien con¬ 
sidérée estable et perpétuelle considération. L’en doibt aussi con¬ 
sidérer tempérance qui est contre toutes passions de courage 
ferme et moderee resistence et domination, laquelle a soubz soy 
continence, par laquelle tout régime doibt estre conseillé et 
gouuerné, clemence aussi, par laquelle le courage enflammé en 
hayne contre aulcun benignement est retiré, et modesiia ou ma- 

niere, c’est vne honneste honte, par laquelle l’on acquiert louable 
aüctorité. 

Se l’on conseille de proffit en ciuile deliberation, ou l’on con¬ 
seille du proffit du corps, et de la chose en deux maniérés, c’est 
assauoir en santé, et en puissance. Si en santé, l’on conseille la vie 
seure et le lieu seur et entière conseruation. Si en puissance, ou a 
garder ce que on a, ou a augmenter ou acquérir ce que on n’a point. 

Et, selon les maniérés dessusdictes, l’on prent lieu ou a suader, 
ou a dissuader ce dequoy Ton veult conseiller. Les louenges aussi 
en les attribuant, ou a la noblesse du courage, ou a la fortune, 
ou au bon gouuernement et conseil. Pour louer les biens du 
corps, l’on dira n’estre point venus a nous naturellement, mais 
par nostre diligence et bon gouuernement auoir esté acquis en 
nostre beaulté, force et aultres dons de nature, par nostre indus¬ 
trie augmentez, en faisant comparaison a plus grans. Pour louer 
les biens de fortune, nous diron leur grandesse, leur gerre, leur 
qualité, la noualité ou la singularité, et par semblable et les 
mesmes lieux se font les vitupérations, et est a noter que, en ces 
deux gerres, ciuilles questions l’on doibt commencer, ou a la 
nature de la chose, ou a la personne de l’auditeur, ou a la chose 
mesmes, et la narration commencer a choses exteriores, car plus 
facillement se pourront confermer et confuter, comme vous voirrez 
plus a plain en ce présent liure. 

Soubz le gerre iudicial est licite de parler en controuersie, ^ 
comme en accusant ou excusant, demandant ou deffendant, tant 
en parolles generalles que particuliaires, et n’a lieu ceste maniéré 
de parler que des choses passées et présentes. 

Exemple en accusant generallement : <t Les loix ont esté faictes 
pour pugnir tous malfaicteurs, parquoy, selon bonne iustice, en 
les gardant, tous malfaicteurs, meurdriers et larrons doibuent 
estre rigoureusement pugnis ou pendus. » 

Exemple en excusant generallement : « Les loix sont plus 
instituez comminatores que rigoureuses, parquoy iustice doibt 
plus se incliner a miséricorde que monter a rigueur. » 

Exemple en demandant particulièrement : « Les droictz et loix 
veullent que iustice premie les bons, especiallement ceulx qui ont 
longuement serui au bien publique, et chascunde vous congnoist 
les granz perilz ou Porcius s’est mis par plusieurs foys pour 
garder iustice et maintenir police ; et n’a esté aucunement rému¬ 
néré, parquoy il me semble que amplement il dôibt estre enrichy 
et prisé. » 

Exemple en deffendant particulièrement : « Porcius, duquel 
vous parlez, en son temps a esté vng grant larron et exacteur, 
vendeur de iustice, seminateur de zizanie, et du bien * commun 
destructeur ; parquoy, pour toutes rémunérations, il debueroit 
auoir de grandes pugnitions et pour tous salaires doibt rendre tout 
ce qu’il a eu. » Et nota que les lieux parquoy l’en doibt vser selon 
ce gerre, seront practiquez cy après a la déduction de narration. 

Soubz l’vng de ces gerres et vng chascun d’iceulx, sont trois 
aultres especes ou maniérés de parler, tant en prose qu’en rithme : 
la première est disputatiue ou argumentatiue ; la seconde est 
socratique ou expositiue, et la tierce est narratiue. 

Soubz l’espece disputatiue est contenue la maniéré de disputer, 

comme aux estudes de plaidoyer, comme practique de aduocatz, 
et generallement toutes maniérés de querelles et dispu tâtions. 

Soubz l’espece expositiue est contenue la maniéré de parler par 
interrogant et respondant, par introduction de deux ou plusieurs 
personnages, comme Platon en ses oeuures, et le Donnest, et 
Bonneaduanture a son traictié De Spiritu et Anima , et saint 
Gregore en son dialogue, et en françoys, maistre Alain Charetier 
en la pluspart de tous ses oeuures, et en toutes farces, moralitez, 
hystores, mystères, et aultres introduisans pluralitez de person¬ 
nages. 

Soubz l’espece narratiue sont contenues les maniérés de 
epistres, de lettres missiues, compositions de Hures, de croniques, 
décollations, de sermons, de hystores, et de toutes choses dignes 
de narration. Et combien que le gerre démonstratif n’est point 
aucuneffoys sans le délibératif, ou le iuridicial, ou e contra, ainsi 
aucuneffois l’espece narratiue n’est point sans la disputatiue ou 
expositiue; touteffois le nom principal demeure au gerre ou a 
l’espece, lequel deduict plus le subiect de la matière; comme 
voluntiers tous dialogues qui sont de l’espece expositiue, s’ilz 
sont de taille disputatiue et narratiue en toute leur déduction, ce 
nonobstant ilz sont ditz de l’espece expositiue, pource que le 
subiect en est en dyalogue. 

Tulles en son second liure De Officiis dit qu’il n’est que deux 
maniérés de oraison : l’vne est parler par raison et l’autre par 
contention, qui contient disputatiue et expositiue, laquelle 
faict plus apparoistre l’homme que celle qui parle de raison, 

car quant vng bon et affable orateur parle de contention, les 
auditeurs estiment de luy grande science, se il se maintient en 
parlant en modeste grauité, et especiallement • quant cil qui parle 
est ieusne ; et des parties de contention, c’est accuser et deffendre, 
et est plus louable deffendre que accuser, especiallement de mort, 
car éloquence est donnée a nature a la conseruation des hommes 
et non point a la destruction ; mais est a congnoistre que la fin 
de parler en gerre délibératif, c’est honnesteté et vtilité ; la fin de 
parler en gerre démonstratif, c’est dignité ; de parler en gerre 
iuridique, c’est équité. Et de chascun cy après sera parlé plus 
amplement. 

Pour entrer en matière de toutes compositions de comptes, 
d’epistres, preschemens, collations, etc., selon Tulles ilz se 
partent en-six branches du plus, mais la matière peult estre telle 
que l’on se peult passer a vne, a deux, a trois, a quattre, a cinq, 
ou iusques a six, ainsi que la matière requiert, et que il plaira au 
facteur. La première, c’est salutation ou exor de, ou prohesme, ou 
commencement, ainsi que l’on le veult nommer. La seconde est 
narration, compter les choses qui furent ou non furent, ainsi 
comme ilz se eussent esté ou fussent. La tierce, c’est diuision ou 
particion quant l’on deuise sa matière et mect l’on par parties, en 
disant : <r Ce fut faict en telle maniéré, » et prent l’on les parties 
contraires a son aduersaire, et taist l’on les aultres en certain lieu 
ia diuisez. La quarte, c’est confirmation [qui] monstre les raisons et 
argumens pour approuuer son intention, et pour donner foy et 
creance a ses dictz. La quinte, c’est confutation quant les fors argu- 
mentz et raisons de parties sont anyenties par raisons ; la sixiesme, 

c’est conclusion qui mect a fin le compte. Et de chascune partie 
conuient parler par ordre, et en sera dict plus a plain en leurs 
especiaulx chapitres. 

Item, en parlant logicallement, l’on les peult réduire en trois 
maniérés en la forme de vng argument ; c’est assauoir maior , 
mineur et conclusion, ou en deux en forme de emptimeme, c’est 
assauoir de antécédent et conséquent en toutes ses maniérés [qui] 
reuiennent en vng sens, car pour la maieur l’on dit exorde, narra¬ 
tion , diuision ; soubz la mineur sont confirmation , confutation , etc., 
et la conclusion demeure terme commun applicable a tous. 

Des especes ou branches dessusdictes, les vnes sont si substan¬ 
tielles que l’on ne sçauroit rien bien dire sinon par elles, comme 
est la narration et pétition, car sans l’vne ne peult Ton dire ou 
escripre. Mais les aultres branches, comme salutation, prologue, 
diuision, confirmation, confutation et conclusion, ne sont point 
necessaires. Et peult l’on faire lettres sans salutation de paour 
d’estre veues, et suffit narration en disant : « Saschez que nous 
sommes en France. » Et aucuneffois suffit dire la pétition, comme 
en disant : « le te pry que tu soyes preudhomme en ceste guerre. » 
AucunefFoys les deux, comme cy : «Vous voyez que nous sommes 
en la bataille venuz, » c’est la narration. « le vous pry que vous 
soyez vaillans contre noz ennemys », c’est la pétition, et ainsi 
croistre son compte des aultres especes a la volunté du facteur. 

Item, il est assauoir que aulcunes des especes ou branches 
dessus dictes, se ilz sont mises au compte, ont propre lieu, comme 
salutation au commencement, et conclusion en la fin. Et les autres 
sont si muables que le facteur les peult remuer a sa volunté, selon 

le cas, comme se la matière est de grande difficulté que l’en ne 
puisse ouyr le commencement, l’en doibt commencer par narra¬ 
tion, et puis retourner au commencement de sa sentence qui 
veult. Et se la narration est foible et de petite probation, l’en doibt 
commencer par vng fort argument, et ainsy en tant de maniérés 
que bon semble au facteur. 


DE EXORDE EN GENERAL 


Exorde en general. — Naturelle maniéré de parler. — Maniéré artificielle de 
parler. — Insinuation. — Exorde de commencer au meilleu de l’istoyre. — 
Exorde de commencer au commencement de l'istoyre. — Prouerbe. — Exemple 
par prouerbe et moyen de l’istoire. — Exemple par prouerbe, fin de l’istoyre. 
Exorde couuert, honneste, deshonneste, humble, doubteux, obscur. — Dissi- 
mulacion. — Matière desprisee. — Exorde couuert. — Exorde par négation. 
— De chose doubteuse. — De chose obscure. — Adiointz des personnes. — 
Adiointz des choses. — Souuerain artifice. — Vices de exorde. — Parler de 
négoces. — Parler de personnes. — Exorde estrange. — Exorde diuers. — 
Exorde obscur. — Ne faire trop grant appareil. — L’effect de exorde. — 
Acquérir beniuolence. — Acquérir beniuolence par la matière. — Acquérir 
beniuolence par nostre personne. — Acquérir beniuolence par purgation. — 
Acquérir beniuolence par nécessité. — Acquérir beniuolence par condition. — 
Acquérir beniuolence par oraison. — Acquérir beniuolence par la personne 
de nostre aduersaire. — Acquérir beniuolence de louer l’aduersaire. —Acquérir 
beniuolence par la personne des auditeurs. — Acquiert beniuolence par eur. — 
Acquiert beniuolence par maleur. — De rendre les auditeurs attentifz. — 
Acquérir beniuolence par admiration. — Beniuolence par briefueté. — Beniuo¬ 
lence par communeration. 

C’est le commencement de l’oraison par lequel l’en appareille 
le courage des auditeurs a ouyr en langaige general ou commun 
droictement tendant en la matière dequoy l’en veult parler; 

comme se la matière est petitoire, l’en doibt persuader a execution 
de pétition et ne doibt point estre long ne emphibologique, c’est 
a dire qu’il se puisse entendre en deux sens. 

Et nota qu’il est vne maniéré de parler que l’en dict naturelle, 
et se faict quant on parle ou l’en recite l’istoire pour le cas ainsy 
qu’il est aduenu, sans changer ne muer. Et de ceste maniéré ne 
parle point rethoricque pource qu’elle ne parle point de petit effect. 
Mais il en est vne artificielle, et de ceste est a propos quant l’en 
mesle les raisons premiseset conclusions, etc., mectant les fortes 
au commencement, comme il est dict, et les foibles au meilleu et 
les tresfortes en la fin; et quant on respond a son aduersaire, 
commencer a confondre la plus forte raison en quoy il se fie et 
son compte entremesle[r] affin qu’il semble plus beau, et garder a 
la fin ce qui plus plaist. Mais est a garder nécessairement que le 
compte ne soit decouppé hors de son propre sens ne autrement 
peruerty. 

Il est deux maniérés de faire exorde : l’vn est par commencer 
appertement et clerement a tourner le courage des auditeurs pour 
estre escouté, et l’autre se faict par insinuation, c’est a dire couuer- 
tement par tournoyer emprés ou par aulcune dissimulation pour 
faire les auditeurs ententifz. 

Exorde cler et descouuert par commencement se faict en plu¬ 
sieurs maniérés. La première, quant l’en mect au commencement 
ce qui est la fin de l’istoire, comme : « Abraham quant il vouloit 
immoler son filz, l’ange le retira. » Ainsy a faict Vergille en ses 
Eneides, en x recourant l’istoire de Troye qui commence par 
Eneas qui s’en fuyt aprez la destruction de Troye. 

La seconde maniéré, de commencer par le meilleu de l’ystoire, 
comme : « Abraham laissa son seruiteur au pied de la montaigne, 
quant il voulut faire a Dieu sacrifice de son filz. » 

Les autres commencent au commencement de l’hystoire, 
comme : « Dieu commanda a Abraham qu’il luy fist sacrifice de 
son filz. En obéissant a son commandement, mena son filz sur la 
montaigne, le lya et le voulut tuer, mais l’ange le preserua. » 

Les aultres commencent par vng prouerbe a propos ou aucto- 
rité, et au commencement de l’hystoire, comme : « Moult est digne 
et de grant mérité que obayr aux commandemens de Dieu, ainsy 
que fist Abraham qui soubdain voulut faire de son filz sacrifice. » 
Et nota que prouerbe, c’est langaige general contenant la subs¬ 
tance ou sentence semblable ou vray semblable de ce que l’en a 
dict ou que Ten veult dire. Et n’en doibt Ten vser que pou. Car 
toult prouerbe dit l’vn pourquoy l’en entend l’aultre, comme se 
ie vueil appeller vng homme poure ou impuissant, il suffist dire : 
« Tout ce qui reluyt n’est pas or. » 

Les aultres commencent par prouerbe et moyen de l’hystoire, 
comme : « Serf ne doibt sçauoir le secret de son maistre. C’est 
pourquoy Abraham laissa son seruiteur, quant il voulut sacri¬ 
fier, etc. » 

Les aultres commencent par prouerbe et fin de l’hystoire, 
comme : « Dieu ne permist iamais iuste foy perdre son mérité, 
parquoy il preserua Ysaac d’estre sacrifié. » 

Maistre Brunet Latin, de Fleurence, en mect encores trois que 
ie laisse a cause de briefueté, mais toutes voyes sont ouuertes a 
tous compositeurs, pourueu que, en bref langaige et grande 

substance, ilz rendent les auditeurs ententifz a ce qu’il veult dire, 
a celle fin qu’ilz puissent trouuer plus facillement leur volunté a 
sa conclusion. 

En après il est requis parler de exorde qui se faict par insi¬ 
nuation, c’est a dire couuertement. Et se fait en parlant des 
aultres cinq gerres accidentelz, c’est assauoir honneste, lait ou 
deshonneste, humble ou desprisé, doubteux et obscur. 

Quant la chose est honneste, mste^t raisonnable, il n’y fault 
point de couuerture, mais l’en doib[t] monstrer en brief la cause 
pourquoy elle est iuste par quelque loy ou auctorité ou aultre 
notable sentence. Et se l’en ne veult point faire de exorde, l’en 
peult commencer par narration ou de loy ou de vgne forte raison 
de la cause. 

Exemple de Cathilina a ses gens d’armes : « Le bien publicque 
est si digne, nobles Cheualiers, que il conserue le bien de tous 
en general, parquoy il est licite et plus fort necessaire a tous de 
prendre armes a l’encontre de ceulx qui quierent sa destruction. 
La loy dict que force par force se doibt rebouter. La loy com¬ 
mande que l’en deffende son pays. Nature a ordonné soy garder 
de ses ennemys, parquoy licitement nous debuons prendre les 
armes, tant pour nostre deffence que pour les deiecter. » 

La chose se dit deshonneste ou layde, quant l’en deffend ou 
soustient l’en quelquevilain cas, ou infâme personne. Se le cas est 
vilain, et adonc l’en faict son exorde par insinuation du cas sim¬ 
plement en brief, et déclarant la simplesse de la personne, 

remonstrant que le cas est plus aggraué, ou la personne parle 
mauuais langaige, et faulce inuention des gens, que du faict en 
soy, en appaisant les cueurs des maluueillans par doulceS parolles. 
Et doibt estre faict brief ou point. 

Quant la chose est deshonneste ou les auditeurs sont trauaillez, 
l’en doibt promectre de briefuement respondre aux argumens de 
son aduersaire, ou dire quelque chose pour rire, pour resueiller 
les auditeurs. 

Et nota que nature, occasion, le lieu, le temps, la sentence, la 
personne, les mines, la contenance, moquerie pour moquerie, 
menterie pour menterie, font liberallement rire les gens. 

Ou la personne est infamee, et alors on doibt auoir recours a 
la cause en soy, se elle est honneste; se l’vn et l’autre n’est hon- 
neste, il fault commuer le mal sur l’aduersaire, se aucun mal s’i 
peult trouuer, ou par muer matière, comme qui demanderoit paix 
a vng courroucé, on l’enflamberoit ; lors fault prendre cause pour 
cause, homme pour homme ou homme pour cause, affin que ce 
qu’il hait par commuer a ce qu’il ayme soit modéré. 

Par dissimulacion aussi nous deffendrons ce que nous pourrons 
deffendre, et, ce qui desplaist a l’aduersaire, nous dirons qu’il 
nous desplaist, et mettrons nostre deffence incontinent, et quant 
nous l’auron adoulcy, nous diron que la matière ne vault pas le 
parler ou aultre chose, etc. 

Exemple de Cathilina au sénat : <r Il est commun a tous, discret 
sénat, que ’ nous auons voulu bputer le feu en ceste cité, tuer les 
habitans et la piller. le appelle Dieu et toutes les créatures a tes- 
moing que nous ne auons point eu de volunté de faire si execrable 

dommaige, et n’auons prins les armes contre le pays pour faire 
dommaige a personne, mais seullement pour plus seurement 
garder nostre corps de iniure, qui sommes infortunez et en poureté 
et misere par la crudelité d’aucuns des maieurs. Nous sommes 
zélateurs du pays, car nous en sommes des habitans, et aussi en 
sont nos parens. Croisriez vous bien que nous feusson si inhu¬ 
mains et hors du sens de vouloir destruire nostre pays et nous- 
mesmes ? ie croy que non ; mais Cicero, seminateur de discorde, 
controuueur de mensonges, a multiplié que nous auons préparé 
le feu pour la brûler, pris les armes pour depopuler les bourgoys 
et mettre tout a sang inremissiblement. Il a paour de perdre ses 
offices ; l’orgueil de son magistrat luy a fait controuuer le faulx. 
Par quoy, noble sénat, ne croyez pas de leger vng estranger pour 
eslongner et destruire voz concitatins. Car nous ne querons ne 
vous ne voz richesses ne l’empire, mais seullement liberté sans’ 
laquelle noble cueur ne doibt viure. » 

Quant la matière est desprisee ou humble, c’est pource qu’elle 
ne plaist pas aux auditeurs, ou qu’elle leur est contraire, ou elle 
est haye, pource que l’aduersaire a donné a entendre le contraire 
ou du tout ou partie, ou les auditeurs sont ia trauaillez de auoir 
escouté trop longuement. 

Quant la matière desplaist, il fault couurir son exorde en taisant 
la chose desplaisante et nommer aultre chose plaisante aux audi¬ 
teurs, comme fist Cathilina quant il nommoit ses antecesseurs et 
leurs bonnes meurs deuant le sénat pour soy couurir de la coniu- 
ration, en disant n’auoir point pris les armes pour mal, mais 

pour soy garder et subuenir aux impuissans, ainsi comme de 
tousiours il auoit acoustumé en ensuiuant ses peres et leurs 
meurs, qui ont plusieurs foys bataillé pour la chose publicque. 

Item, il fouit foindre que l’en ne veult point parler de ce que 
l’en cuide, comme fit Iulles César : quant il voulut deffendre les 
coniurés de Cathilina que l’en ne les fit mourir, il donna conseil 
de les faire mourir en diuerses prisons comme vous verrez cy 
après; et puis petit a petit entrer a sa matière, en disant que tout 
ce qui plaist aux auditeurs te plaist et e contra, ou que tu ne veulx 
dire ou foire mal a ton aduersaire, ainsy que tel, etc. luy a foict, 
en recitant sommairement quelque desplaisir a luy foict, ainsy que 
fist l’amoureuse [de] Paris délaissée pour Helene qui disoit : « le 
ne quiers,tes richesses et ioyaux pour mon corps embellir, ne 
pour mon loyer, » quasi disant que Helene le foict. 

Item, exorde se foict par négation en disant que l’en ne dai- 
gneroit dire de luy aucun mal, en recitant le dict mal comme 
Tulles, etc. : « le ne dy pas que tu ayes rauy le cheual de ton 
compaignon ; ie ne te daigneroys dire que tu eusses robé les 
maisons de tes voysins. » Mais en ce faisant, fouit garder de les 
dire contre la volunté descouuerte des auditeurs ou de ceulx qu’ilz 
ayment, mais ce doibt estre dict en eslongnant leur cueur de ce 
qu’ilz auoient proposé et la commuer a ton désir ; et puis conuient 
reciter exemple, prouerbe; auctorité ou sentence des sages, en 
remonstrant la tienne du tout estre semblable, ainsi que foit 
Cathon disant que Maulius Torquatus condempna son filz a 
mourir pour ce qu’il auoit combatu contre le commandement du 
capitaine, et [cjeulx cy de propos délibéré ont voulu destruire 

Romme, qui est pirs de trop que de vng homme seul, parquoy il 
s’ensuyt que ilz doibuent tous mourir. 

Exemple : lulles César voulant sauver les vies aux coniurez de 
Cathilina, qui estoit matière contraire a Decius Sillanus qui les 
auoit condempnez a mourir, et que les auditeurs estoient comeuz 
contre son intention, il commença par acquérir leur beniuolence, 
en disant : « Seigneurs Peres conscrips, pour voz sagesses gou- 
uerneurs de Ta chose publique. » 

Ycyil faict sa couuerture en demonstrant qu’il veult conseiller, 
et par ce il rent les auditeurs actentifz de sçauoir et de ouyr. 

« Sachez que tous ceulx qui veullent conseiller de matières doub- . 
teuses, ne doibuent estre remplis de hayne, de amitié, de ire ne 
de miséricorde, par lesquelz est desuoyé tout notable enten¬ 
dement, et le propre sens et conseil de l’homme ne doibt estre 
escouté qui délaissé les termes de raison. » 

Ycy il haulse sa matière en confermant par exemples mises en 
lieu de la chose qui desplaist pour retraire les couraiges. 

« le pourroye reciter de plusieurs qui ont laissé le chemin d’equité 
et de raison en leurs iugemens pour ensuiuir la sente de ire ou 
d’aultre charnelle passion, dont s’en est ensuiuy mal ; mais ce 
n’ont pas faict noz anciens peres, lesquelz, après qu’ilz eurent 
victoire en la bataille macedonique constre le roy de Perse, deli- 
bererent par conseil, que Pen ne destruiroyt point ceulx de 
Rhodes, afiin que il ne fust dict de eulx que les richesses des Rho- 
doys eussent enflambé les auarices des Rommains, et par ce 
furent laissez impugnis. Aussi ceulx de Cartage, lesquelz en temps 
de paix, de treues et de batailles puniques par plusieurs maulx se 

forfirent, non pourtant ne les voulurent exterminer, mais impu- 
gnis les laissèrent. » 

Icy de rechief il acquiert plus amplement leur beniuolence en 
les conseillant. 

« A ce debuons nous pourueoir, Peres, que la mauuaistié et le ' 
forfaict de nos prisonniers ne surmonte nostre dignité, en gardant 
plus nostre renommee que nourrir noz courroux. » 

Ycy fault estre de semblable opinion auec eulxj en recitant en 
brief le cas. 

« Et combien soit que les coniurés qui ont voulu faire tel force 
a nous et nostre cité, ont commis crime surmontant toute peine 
plus grande que de mort se faire se pouoit, ainsi comme ceulx qui 
par deuant moy ont oppiné en ont grandement conseillé mons- 
trant le mal qui s’en peult ensuiuir, et de paour que ce mal 
n’auiengne, Decius Sillanus les a condampnez a mourir. » 

Ycy acquiert la beniuolence de Decius en le contredisant. 

« le croy bien ce que Decius Sillanus a dict, c’est pour le bien 
commun, et l’a dict sans hayne ne ire, tant congnois ie ses 
meurs et son attrempance, et n’est pas sa sentence si cruelle 
comme le cas le requiert, toutefois sa sentence n’est pas conue- 
nable au commun. Pource que Sillanus est grant homme noble, 
et esleu conseul, il les a condampnez a mort de paour du mal 
qui s’en peult ensuiuir, et ie dy que paour ne doibt point icy 
auoir de lipu, car Marcus Tullius, nostre conseul, est si discret et 
garni d’armes et de cheualiers que nous ne debuons riens 
doubter. » 

Ycy, en conseillant leur faire plus de mal, quiert le moyen de 
leur sauluër la vie. 

« Mais il me semble que l'en ne doibt point mettre a mort si 
facilement, et que ilz ont desseruy plus grant tourment, et mort' 
oste toute peinne terrienne. Parquoy ilz doibuent estre banis, 
enuoyez en exil en diuers lieux et diuerses et horribles prisons 
pour les faire languir plus songneusement. » 

Ycy vse de confirmation en confinant leur oppinion deuant 
dicte. 

« Or, regardons, se soubdain vous les faictes mourir, quel chose 
c’est que vous faictes, car l’en faict souuent tel chose dequoy 
grant mal en ensuyt et tout mal se faict soubz bien. Chacun dira 
que vous le faictes pour auoir leurs terres et possessions. Quant 
les Macédoniens eurent conquis Athènes, ilz constituèrent trente 
juges qui au commencement mettoient a mort les mauluais, et 
cela leur sembla bien institué, mais aprez par leur auarice tuerent 
les bons, dont grant mal s’ensuyuit. Aprez, encores de nostre 
temps, Scilla fist tuer Damasippus et d’autres qui alloient contre 
la chose publicque, et chacun l’approuua, et de ce s’en est 
ensuiuydes maulx infiniz. Car aprez, quant l’en vouloit auoir les 
biens et les places de quelque homme, il estoit a tort du nombre 
des proscrips et mis a mort. Et ne cessa l’en de tuer jusques a ce 
que Scilla eust remply de richesses tous ses affins. » 

Ycy conclud. 

« Que ferons nous donc ? Laisserons nous aller ces prisonniers 
pour accroistre l’ostde Cathilina ? nenny non. Mais mon oppinion 
est que leur auoir soit publié et mis a souldoyer gens d’armes, et 
leurs corps mis en diuerses prisons hors de Romme, en forteresses 

bien garnies, et que l’en ne parle pour eulx au sénat ne au peuple 
sur peine de semblable prison. » 

La chose se dict doubteuse, quant l’en se doubte de la sentence, 
ou que il y a partie deshonneste, et adonc l’en doibt faire son 
exorde de la partie honneste, en demonstrant comme elle est hon- 
neste, en attirant la beniuolence des auditeurs, ainsy qu’il est dict 
deuant, en taisant la partie deshonneste; ou, se tu demandes 
chose doubteuse pour la sentence, tu doibs commencer par la 
sentence que tu demandes, et par la raison en quoy tu as le plus 
de confidence. Et se la matière est de grande difficulté, l’en doibt 
commencer a la narration et a confondre la plus forte raison de 
l’aduersaire. 

Exemple : ycy Cathon parle en matière doubteuse qui est d’une 
part honneste, en soustenant l’estât de Romme et du commun, N 
et deshonneste aux vices, et doubteuse en sentence. Et premier 
praticque la beniuolence des auditeurs en les retirant de croire a 
César : « Seigneurs Peres, ie regarde le péril ou nous sommes, ie 
contrepense la sentence de chacun qui ne touche tant seullement 
que de la peine aux coniurés de Cathilina, qui ont appareillé 
bataille en leurs pays a leurs parens et a leur temple, mais il me 
semble que nous auons greigneur besoing de conseiller comme 
l’en se gardera des perilz ia a nous appareillez que de prendre 
conseil comme ceulx cy seront a mort liurez. » 

Ycy fault parler d’aultre chose. 

« L’en doibt preuenir, a tart l’en se conseille quant le cas est 
aduenu. Se nostre cité est prinse, nous sommes tous perdus. O 

messieurs qui entendez si bien raison, qui desirez auoir villes, 
chasteaulx, tables d’or et d’argent plus que au profit du commun, 
se voulez garder ces choses que tant aymez et vous endormir en 
delices et reposer en voz auarices et luxures, se vostre commun 
périt, comme en eschapperez vous ? Ceste matière n’est point de 
treu payer, mais est de nostre franchise deffendre et noz corps qui 
sont en péril ; ceste matière n’est point pour acquérir aultruy 
pays, mais nous conuient sçauoir sy ce que nous auons sera a 
nous ou a noz ennemys. Si ne doibt aulcun parler de miséricorde 
et estre débonnaire pour mectre le peuple a l’aduanture, et ne 
debuez estre piteux a ceulx qui cuident le commun trésor rober, 
ne donner nostre sang pour mectre les bons hommes a destruc¬ 
tion. Car en espargnant vng pou de malfaicteurs, vous destruysez 
vgne grant multitude de gent. César a bien parlé que ilz soient 
mis en diuerses prisons hors de Romme. Doubtoit il que se l’en 
les gardoit a Romme, que ceulx de la coniuration ou aultres gens 
les iectassent hors de prison a force ? N’y a il mauluaises gens que 
en ceste cité ? certes il en est par tout. Et se luy seul n’a paour 
qu’ilz eschappent et n’a crainte de péril du commun, ie suis celuy 
qui ay paour de moy et de vous. Parquoy ce que vous iugerez de 
ces prisonniers doibt estre entendu de toult l’ost Calhilina. Car, 
se vous faictes aspre iustice, tous ceulx de l’ost en seront espo- 
uentez. Se vous la faictes mollement, vous les ferez plus cruelz et 
plus fiers et moins vous craindront. Ne croyez pas que noz ante- 
cesseurs aient acreu tant seullement nostre seigneurie par force 
d’armes ; car, se ainsy estoit, nous pourrions nous augmenter 
âssez, car nous auons [adiousté] a ce qu'ilz nous ont acquis, et si 

auons plus de gens d’armes que ilz n’auoient. Mais ilz auoient 
aultre chose, parquoy ilz eurent renom et prix, et telz choses ne 
sont gueres en nous ; ilz estoient saiges et justes, leurs couraiges 
francz a donner iustice, conseil sans crainte ne aultre subiection 
de péché, en iustice non variables et en tous les faictz du bien 
commun louables; mais en lieu de ce, T en peult trouuer en nous 
inobedience pour humilité, luxure pour chasteté, et auarice pour 
libéralité, commune poureté et privée richesse. Nous louons les 
richesses qui par diligence et les aultres vertus se acquièrent, et 
viuons en paresse et nous baignons es aultres vices, par lesquelz 
non seullement les richesses, mais les pays se perdent. Il n’y a 
en nous différence de bons aux mauluais. Couuoitise auiourd’huy 
est le loyer de vertu. Chascun tient sa voye et son conseil par 
soymesmes ; chascun en sa maison sert a volupté et delices, et 
dehors a amasser or ou grâce acquérir. Il n’y a celuy qui pense 
du commun que les coniurés veullent destruire, affin d’auoir 
domination de nous, car ilz ont iuré qu’ilz ardront la ville, et sy 
voyez Cathilina auec les Françoys qui n’ayment pas vostre Sei¬ 
gneurie, qui vient sur voz testes a toute sa puissance. Se vous 
laissez aller voz prisonniers a mercy, pource qu’ilz sont ieusnes, 
et que l’en faict souuent follies en ieunesse, gardez que telle pitié 
ne vous tourne a douleur. La chose estaspre, périlleuse et dange¬ 
reuse, et la debuez craindre, mais la paresse et la crainte de voz 
cueurs vous faict actendre vostre inconuenient. Vous mectez 
vostre fiance en Dieu lequel vous a gardez par plusieurs foys. 
L’aide de Dieu ne vient pas a la volunté de ceulx qui viuent 
comme femmes, mais toutes choses aduiennent a ceulx qui 

veillent a bien faire par bon conseil. Pour néant appelle Dieu a 
son ayde celluy qui en paresse et mauuaistie se nourrist. Maulius 
Torquatus tua son filz pour vng deffault de son commandement, 
et vous demourrez a faire iustice de ces cruelz patricides qui 
veullent ceste cité destruire. Pardonnez a Lentullus pour l’amour 
de son lignaige, se il ayma oncq bonne renommee ; laissez le 
aller ; donnez grâce a Cetugus, se iamais [ne] fit noyse en ceste 
ville. Pardonnez a tous les aultres, se iamâis firent quelque bien en 
nostre cité. Et vous certifie que, se ie pouoye eschapper de leurs 
mains, ie seroye content de vous veoir en leur subiection, puis 
que vous ne vouliez croire conseil. Vous voyez que nous sommes 
en deux grans perilz de toutes pars : Cathilina a son host dehors 
prest de nous assiéger ; les aultres sont en ceste cité qui luy rap¬ 
portent noz secretz ; parquoy nous debuons nous plus haster, 
affin qu’ilz ne puissent hastiuement obuier a noz entreprinses, et 
me semble qüe nous perdons trop a les occir comme traistres 
et patricides prouuez. » 

La chose se dit obscure, quant la matière n’est point bien 
entendue par les auditeurs, pource qu’elle est trop obscure en sa 
substance, ou les aduersaires ont ia donné a entendre le con¬ 
traire. 

Se la matière est trop obscure, tu doibs commencer par parolles 
qui donnent aux auditeurs volunté de sçauoir, et puis partyr ta 
matière en plusieurs poinctz et la déclarer bien au long et intelli¬ 
giblement sans redictes. 

Quant les auditeurs croyent et sont ia persuadez de ce que ton 

aduersaire leur a dict, tu doibs promettre que tu veulx dire de ce 
mesmes en quoy ton aduersaire se fie le plus, et singulièrement 
le plus de ce que les auditeurs ont creu, ou commencer par vgne 
des raysons de ton aduersaire, et principallement par sa conclu¬ 
sion, ou par doubte, en disant que tu ne sçays par quel bout 
commencer ou quelz raysons prendre; ou en qui toy confier, en 
faisant semblant comme d’vgne chose merueilleuse. Car les audi¬ 
teurs par ce moyen entendront bien que tu es appareillé a bien 
respondre a ton aduersaire, car se narration est pou profitable, 
tu y doys commencer, et se il n’y a grande difficulté a ta cause 
que tu ne la puisses proprement dire, de la narration tu retour¬ 
neras a la conclusion, en respondant aux raisohs de Faduersaire, 
en promettant respondre a tout ce qu’il a dict. 

Item, aulcunneffoys les auditeurs sont ia trauaillez, ou pource 
que la matière est douloureuse ou les aduersaires les ont tenus 
trop longuement. 

Se la matière est douloureuse, l’en doibt reciter vne aultre 
piteable ou aultre terrible nouuelle, puis tomber au propos. 
j Se les aduersaires les ont tenus trop longuement, adonc l’en 
< commence son exorde par briefueté, comme commencer a sa 
narration ou aultre ferme argumentation, et aulcuneffoys, s’il est 
de besoing, mais non pas tousiours, de retourner au commen¬ 
cement de sa sentence ; se nous respondons, nous disons non 
ensuyuir l’ennuy de Faduersaire, mais estre plus brief; ou par 
vrbanité, comme par quelque chose qui les face rire, comme 
fascessie, ainsy que i’ay dict au chappitre de la chose deshon- 

neste. Car tout entendement trauaille par ouyr de nouueau 
ou de admiration ou inciter a rire se renouuelle. Et puis contre¬ 
dire les principaulx poinctz sans répétition, parler plus nouuel- 
lement*ou par aultre maniéré, selon l’inuention du facteur, pour 
les faire plus aptentifz d’escouter et leurs esperitz reueiller. 

Et est encores a noter que exorde se faict tousiours des per¬ 
sonnes ou des choses, ou de leurs adioinctz. \/ 

Les adioinctz des personnes, ce sont parens, affins, amys, pays, 
citez, maistres, science, escoliers, etc. 

Les adioinctz des choses sont le temps, l’oppinion, la renom¬ 
mée, l’attente, le peuple, et de tout on ne peult pratiquer son 
exorde. 

Plusieurs aultres maniérés sont que ie laisse aux clercz a plus a 
plain les estudier, mais suffit par ce qui est dict de retenir que 
exorde n’est aultre chose que d’appareiller les courages des audi- N 
teurs a croire ou a faire ce que on veult, et soy mettre en leur 
grâce. 

Item, fault retenir que, [se] la matière est deshonneste ou doub- 
teuse, l’en doibt commencer son exorde pour auoir leur begniuo- 
lence ; et quant elle est ville et desprisee, lors doibt estre 
talent de ouyr; et quant elle est obscure, il doibt donner talent 
de sçauoir. 

Item, le souuerain artifice est de ne se monstrer point artificiel 
de paour que les auditeurs ne dient que c’est oraison pourpensee 
pour les mieulx decepuoir. Et doibt estre tout exorde simple sans 
grandes parolles ne grandes gestes, et quasy une chose non poui> 

profondes auctoritez a propos, en termes declairez et ouuers sans 
obscurité, sans vser de plusieurs termes de semblable commen¬ 
cement ou en fin de semblable consonance et aussi de plusieurs 
suppellatifz. 

L’en peult commettre huit vices en faisant son exorde. 

Le premier vice, c’est de exorde general, lequel se peult appli¬ 
quer en diuers propos. 

Le second, c’est exorde commun, lequel peult seruir aussi bien 
a ton aduersaire comme a toy. 

Le tiers, c’est exorde muable, lequel, peu de termes muez, sert 
a ton aduersaire contre toy. 

Le quart, c’est long exorde auquel ou il y a ou trop parolles où 
trop sentences superflues en parlant de négoces ou de personnes. 
En parlant des négoces, c’est en parlant de argumentations en 
allegant histoyres, etc. ; et des personnes, en disant ce qui n’est 
de besoing. Et fault selon les causes faire diuers exordes, car cause 
clere le veult brief, et cause intrinquee et suspense le veult long. 
Et n’est pas besoing de ioindre tousiours sa narration a son 
exorde, et principallement quant la chose est assez exposee et 
qu’elle est notore aux auditeurs, et alors ne fault que briefoe pro¬ 
position. 

Le quint, c’est exorde estrange ou séparé, et est celuy qui rien 
ne sert a la matière, mais est apliqué comme vng preludium aux 
menestrieux pour choir a la cadence de quelque chanson que ilz 
veullent iouer. 

Le sixte, c’est exorde diuers ou mauldit, et est contumelieux 
pour blasmer aultruy, que l’en ne peult faire sans mettre les audi¬ 
teurs a son indignation, qui ne peuent ouir mal dire de leur affin 
ou de quelque bon homme ; et est laide chose a vng collitigant 
de demander plustost vengeance que deffence ; ou qui conclut 
aultrement que sa matière ne requiert, corne en non parlant par 
couuerture quant la matière le requiert, et en non acquérant la 
beniuolence des auditeurs comme l’en doibt. 

Le septiesme, c’est exorde obscur et sans enseignement ; et est 
celuy qui rien ne fait de ce que l’en enseigne, et il n’aquiert la 
beniuolence, ou il ne rent les auditeurs attentifz, ou ne donne 
volunté de sçauoir, etc., mais faict le contraire, et ne parle point 
en cler ne intelligiblement, et de tout il se fault donner de 
garde. 

Le huitiesme, l’en se doibt garder de faire trop grand appareil, 
comme il est ia dict, car les graues sentences et doulceur de lan- 
gaige donnent louenge a l’orateur et la grande ostentation le 
blasme. 

Et combien que l’effect de exorde est congratuler ou acquérir 
beniuolence, faire les auditeurs sçauoir son intention et les rendre 
ententifz, si se doibt il tousiours pratiquer en toutes les aultres 
parties de l’oraison, mais non pas si nécessairement comme a 
l’exorde. 

* Et nota que acquérir beniuolence que l’en dit captatio beniuo- 
lencie , n’est aultre chose que vne suauité et doulceur de langaige 
plaisant a l’auditeur pour luy donner courage d’entendre ce que 

l’en veult dire pour louer ou blasmer celuy ou la chose de quoy 
l’en veult parler, et se faict en plusieurs maniérés, par la matière, 
par nostre personne, par la personne de nostre aduersaire et des 
auditeurs, par eur et maleur. 

Par la matière en soy l’en acquiert bien vueillance, se l’en dict 
en brief chose qui enforce son intention, ou se en doubte l’en 
dict estre incertain quel louenge ou vitupéré il doibt dire de la 
dicte chose, tant est noble, etc. 

Item, en la louant, l’en doibt dire nostre> cause estre bonne, 
honneste, vtille, louable, délectable, et celle de nostre aduersaire 
inutille et deshonneste, en disant aucune raison, ou quant som¬ 
mairement et en brief l’en expose ce que l’en veult dire, ou que 
l’en promect parler de grandes choses et de nouuelles matières et 
incongneues, ou que l’en promect dire aucune chose tresutille 
pour le bien publicque ou de leurs consciences. 

Exemple de Cathilina conspirateur Rommain. [Il] faisoit vne 
proposition a ses coniurés pour soy faire seigneur de Romme. 

Cy en brief il dict la fin ou il veult tendre. 

« O bons cheualiers, i’ay entreprins en ma pensee de me 
instituer gouuerneur de Romme par la force de vos armes. »• 

Cy promect parler de grandes matières. 

« Pour les grandes iniustices, corruptelles et abus de iour en 
iour par noz tirans a nous faictes comme plus a plain vous sera 
desclaré. » 

Cy desclare l’utilité de sa cause : 

cc Affin de retourner en nostre liberté et viure en paix en 
nostre grande gloire et triumphant honneur. » 

Par nostre personne en cinq maniérés : par office, se nous 
ramenteuons nos dignitez sans orgueil, en nous excusant du 
blasme que l’en mect sur nous ou d’auoir entreprins ceste 
charge, en meslant parmy le bon vouloir que nous auons au bien 
des auditeurs et au zele du peuple, en desclarant les calamitez et 
solicitudes que nous auons. 

Par purgation, en nous excusant des inhonnestes suspicions 
que P en a sur nous, en monstrant que l’en se doibt plus def- 
fendre par raison contre les armes que par follement frapper. 

Par nécessité, quant il ne se peult aultrement faire que blasmer 
l’aduersaire, en soy excusant que ce n’est point par ambition, 
hayne ou acoustumance de mal dire d’aultruy ou blesser son 
honneur ; mais, en lieu de parler deshonnestement, il fault des- 
couurir la fraude, affin que l’en croye son crime et que par ses 
démérites l’en est contraint de ainsi faire; et, en toutes accu¬ 
sations, on se doit excuser que on le faict par contrainte. 

Par condition, se nous remonstrons nos pouretez ou ce qui 
nous est aduenu pour auoir soustenu vérité ou aultre chose sem¬ 
blable. 

Par oraison, se nous prions les auditeurs estre a nostre confort 
et conseil et que nous auons esperance a eulx et que ilz par¬ 
donnent nostre ignorance. 

Cy Cathilina loue sa dignité : 

« Il derrogueroit grandement a ma noblesse et a mes meurs, 
lesquelz de ma ieunesse ont esté nourris de vertus, se permet- 
toye tousiours le bien publicque de gaster sans que ma force 
cheualeureuse et mon fier couraige ne repulsat la fierté de ses 

ennemis ; car, dés mon enfance, j’ay prins plaisir, en ensuyuant 
votre desliberé conseil, de auoir des miseres et pouretez pour 
iustement guerre maintenir. » 

Par la personne de nostre aduersaire nous acquerrons bien 
veuillance par hayne, se nous ramenteuons de luy ses conditions 
deshonnestes et contraires a bonne meurs et a nature, corne 
son orgueil, sa malice, etc. ; ou qu’il est songeart non digne 
d’estre en compaignie ou non sachant, négligent, etc., par 
lesquelz moyens ilz soyent desprisez des auditeurs, ou les mectre 
que l’en ait enuie ou suspicion de leur estât, comme desclarer les 
iniustices [de] leurs intollerables extorcions, et de exposer leurs 
trahysons, leurs aliez, leurs richesses, leur force, etc. ; ou en le 
desprisant, en disant les maulx qu’il a, c’est par luy et son 
meschant gouuernement, et que il ne craint point pour ses 
richesses tenir en cause le poure homme, en allegant plus men¬ 
songe que vérité. 

Item, l’en peult louer l’aduersaire, mais que la louenge 
retourne a notre proffit ; comme par honnesteté alléguer sa 
dignité, comme : « Chascun le tenoit saige et honneste ; pource 
qu’il estoit officier du roy, l’en cuidoit qu’il gardast iustice ; pour 
ce qu’il se monstroit humble aux gens, ilsembloit qu’il deust vser 
de miséricorde ; il faisoit du deuot, et c’est vng ypocrite, vng 
homme cruel, etc. » 

Exemple dudict Cathilina : 

« Helas ! quand ie considéré les iniquitez qui croissent de iour 
en iour, et pense que noz tirans nous feront encor pirs le temps 
aduenir, il n’y a remçde que la fierté de nostre couraige ; par 


Digitized by Google 



61 


nostre force, il nous conuiendra recouurer liberté. Regardons 
comme nostre noblesse est par telz meschans gens abolie, comme 
nous sommes sans auctorité deiectez. Que se iustice auoit lieu et 
raison, nous serions crainctz et redoubtez. Or ont ilz maintenant 
les grâces, les puissances, les honneurs, les cheuances et font ce 
qu’ilz veullent et nous laissent es perilz en pouretez conuaincus de 
iniustice. O gentilz cheualiers inexpugnables, serons nous tous- 
iours en souffrance ? N’est il pas plus honneste et beauco[u]p 
meilleur mourir vertueusement que viure en deshonneur et misere, 
et que par estrange orgueil vostre honneur soit anichillé ? Par la 
foy que ie doy a Dieu, victore est a nostre main se nous voulons, 
puis que l’aage, la force et le courage y est. » 

Cy expose leur impuissance : 

« Mais a eulx ieunesse leur est faillie auec force et leur richesse 
est crue qui nous doibt commouuoir a hatiue bataille, et ne reste 
que commencer a les tuer facillement, toult sera bien. Et qui sont 
ceulx qui sçauront tousiours endurer, sans eulx mouuoir, de leur 
veoir faire tant de édifices, auoir tant de richesses, aomemens 
d’or et d’argent, tant de larcin et de noz biens, lesquelz nous 
pouuons facillement recouurer auec nostre liberté ? » 

Par la personne des auditeurs en deux maniérés : 

La première, si nous disons leurs meurs et leurs qualitez nous 
estre congneuz comme humains, doulx, beningz, etc., en louant 
les bonnes et taire ou glacer par dessus les mauuaises. 

L’autre, si nous les louons en monstrant l’estimation que l’en 
faict de eulx en leur auctorité sans flatterie, comme pour hon- 
nestes choses remonstrer leur dignité, pour humbles leur iustice, 

pour misérables gens leur miséricorde ou dire que l’en veult 
parler pour leur proffit. 

L’en acquiert bien beniuollence par eur, en exaltant en magni¬ 
ficence les faitz ou les ditz des auditeurs, en louant leur sens et 
noblesse, comme il promectra plus a plein desclarer, et louer leurs 
prédécesseurs qui furent vaillans, etc. Et qu’ilz ensuyvent les 
meurs de leurs peres, parquoy leurs enfans seront tousiours en 
memore, en confondant les contradicteurs et détestant leur 
conseil, etc. 

Cy exalte les auditeurs : 

« Et n’estoit les grandes vertus, la foy et loyaulté auec la 
deliberee cheualerie que ie sçay qui est en vous, ie n’entrepren- 
droye pas par ma folie les choses incertaines pour laisser les cer¬ 
taines, mais seroye du tout deiecté de l’esperance de domination. 
Et pource que en plusieurs batailles, rencontres et aultrez lieux 
périlleux, ie vous ay trouuez fort loyaulx, vaillans et bien déli¬ 
bérez, parquoy iay entreprins par vostre ayde de commencer 
une louable et tresutille guerre par laquelle seront occis les séduc¬ 
teurs, traistres et contaminateurs de bien public. » 

Par mal eur il se faict en exposant ses nécessitez a commouuoir 
les auditeurs a pitié. 

Exemple : « N’esse pas grand pitié assés suffisante pour es- 
mouuoir Dieu a vengeance de nous veoir ainsi depopulez en si 
misérable calamité sans aucune esperance de bien, n’auoir 
aultre chose que nostre poure ame languissante dedens nostre 
corps désolé ; ilz seroient beaucoup mieulx séparez que d’estre 
tousiours ainsi. » 

L’en doibt faire aussi les auditeurs docilles, c’est assauoir leur 
faire entendre ce que on veult dire, en leur exposant la cause et 
le point ou tient la controuersie le plus brief que faire se peult. 

L’en rend les auditeurs ententifz en cinq maniérés : premie- ^ 
rement, se nous leur prions que il leur plaise entendre a la cause ^ 
qui est de grande importance ou conséquence. 

Par admiration, se nous promettons leur dire choses nouuelles, 
grandes ou merueilleuses, incredibles et non acoustumees. 

Par utilité, se nous disons que ce que nous voulions dire touche 
le bien de la foy de religion, du bien publicque ou de la cité, et v " 

qu’il appartient a tout homme de bien de le sçavoir. 

Par briefueté, se nous promettons que en brief et sommai¬ 
rement nous dirons nostre cause. ^ 

Par communeration, se l’en disons de quantes choses nous 
voulons parler. \ v 

Il est encor de plusieurs aultres maniérés qui seroient longues 
a reciter et me semblent de petite valeur, que ie laisse aux clercz 
a les pratiquer. Touteffoys, il n’est pas requis que [en] chascun 
prologue l’en les applicque toutes, mais vne suffit ou plusieurs a 
la volunté du facteur, lesquelles il pourra appliquer a sa matière 
selon la noblesse de son entendement. 


Digitized by Google 

Narration.—Narration prindpalle.—Narration en saillant hors de la matière.— 
Narration du corps de la matière : histoire. — Narration brieue. — Narration 
facille a entendre. — Narration entendible. — Narration en fiction. — Narra¬ 
tion aydante ou nuysante. — Quatre vices en narration. — Des choses 
requises a narration. — Quatre choses requises a narration. — De abréger 
son compte. — De croistre son compte. — Interprétation. — Circunlocution. 
— De honnestes termes. — De deshonnestes termes. — Comparaison en 
deux maniérés. — Comparaison couuerte. — Comparaison descouuerte. — 
Déclamation en apostrophe. — Prosopeya figure ou confirmation. — De saillir 
de son histore. — Démonstration. — Redupplication. — Disgression. — De 
croistre aorneement son compte. — De abréger aorneement son compte. 


Aprez que T exor de est practiqué en briefz termes par Pvne des 
maniérés dessusdictes, ou par plusieurs a la volunté du facteur, 
,/1’en vient a la seconde partie que Pen appelle narration, qui est 
de la propre chose ou matière subiecte, ample et longue expo¬ 
sition du cas que Pen veult soustenir ou deffendre, en allegant 
hystoires, auctoritez, fait iugé, ou choses semblables aduenues 
ou fainctes estre aduenus, ou fables faictes a propos de la chose 
que Pen veult suader ou dissuader pour le profit de la matière. 
Et n’est ia besoing en matière deshonneste ou inutille d’en narrer 
tout le cas corne il a esté fait, mais suffit dire qu’il a esté fait, 
et glacer par dessus ce qui nuyt ou doulcement le coucher sans 
faire répétition, mais fort amplier ce qui fait pour soy, et souuent 
résumer es fins des suasions, hystores ou auctoritez, etc. Et la fault 

faire bien dilucidée sans emplage que a propos, clere, et, se l’en 
veult narrer plusieurs choses, l’en doibt mettre les plus fortes ou 
plus principalles et utilles les premières, les fôibles au moyen et 
les'tresfortes a la fin. 

La première maniéré de narration s’appelle principalle, et est 
quant on dit le cas sans riens muer et la chose comme elle a esté / 
faicte et les raisons pour quoy, en attirant a nostre utilité pour 
succumber nostre aduersaire. 

La seconde maniéré de narration est, quant l’en sault vng pou 
hors de sa matière ou pour blasmer la chose ou la personne, ou / 
pour accroistre le bien ou le mal, ou pour monstrer deux choses 
entre eulx estre semblables, ou pour resiouyr les auditeurs d’au¬ 
cune ryrie ou farce qui soit appartenante a sa matière. 

La tierce maniéré est, quant on deuise des proprietez du corps 
de sa matière, ou en disant les proprietez d’une chose ou de la \ 

personne, se c’est du corps ou se c’est histoire ou vray sem¬ 
blable ou fable. Histoire, c’est de racompter chose vraye et 
aduenue ; vray semblable, c’est de dire chose qui n’a point esté, 
mais eust bien peu estre ; fable, de dire chose qui oncques ne fut 
ne sera ; mais, en disant les proprietez de la chose et de la per¬ 
sonne, il fault que par ses dictz l’en entende les différences ou 
conueniences, les louenges ou vitupérés, comme se il est ieune 
ou vieil, beau ou laict, fol ou saige. Et est requis de bien aorner 
son langaige en parlant de courage, de fierté, d’esperance, de 
miséricorde, etc., et de toutes aultres vertus et vices, car la per¬ 
sonne prent sa narration a la cause ou au lieu ou au temps, ou 
toute la chose est pour la personne ou contre, ou partie, ou auec 

raison ou contre raison ou deuant la chose, ou aprez, ou de la 
chose mesmes, et par chacune de ses parties l’en peult com-. 
mencer sa narratiue. 

Se toute la chose est pour nous, il fault trois choses : premiè¬ 
rement, qu’elle soit clerement et intelligiblement proferee ; se¬ 
condement, qu’elle soit brefue, affin que les auditeurs le puissent 
retenir ; tiercement, qu’elle soit vraye ou vray semblable, affin 
que les auditeurs le puissent croire. Et ne sont pas seullement 
ces trois choses a garder en narration, mais en toutes les autres 
parties d’oraison. 

La proposition se dit estre clere, se l'en distingue des per¬ 
sonnes, du lieu, des causes, du temps et de ce qui auoit esté 
faict deuant, se il nous sert, et quelles parolles furent dictes, et 
de quel estomac, comme animo irato, etc. 

Et combien que toutes les parties d’oraison doibuent estre 
cleres, touteffoys, se la narratiue n’est clere, elle obfusquera toult 
le demourant. La narration sera briefue, se nous commençons a 
narrer la ou il appartient sans rien dire de superflu ou extraua- 
gant, ne riens moins qu’il est de besoing ; mais encore vault il 
mieulx plus dire que moins, combien que trop ennuye, mais trop 
peu périmé le cas, et beaucoup sont deceupz par briefueté, a 
qui il suffist que ilz entendent le cas et dient plusieurs choses 
seulles a eulx et pou entendues ; parquoy l’en se doibt contenter, 
mais que la cause soit des auditeurs entendue, car souuent elle 
est moins entendue par superflu langaige que aultrement. 

La narration sera facille a entendre, se après le cas narré en 
brief, il s’en ensuit exposition, se nous prions aux auditeurs que 

ilz entendent a ce cas, se les principes sont congnus facillement, 
le demourant est plus entendible, se nous foisons plusieurs par¬ 
ties en disant ce qui fut deuant la cause, en la cause, et après la 
cause, se nous foisons plusieurs distinctions, et Se nous faisons 
vne petite récapitulation pour les réduire en memore, se nous 
aornons de figures cuidant oster ennuy. 

La narration est entendible, quant les termes sont ouuers et ^ 
entendibles, propres et acôustumez sans estre terribles ne confus, 
et quant l’en ne entremesle point quelque autre matière dis- 
conueniente, mais en brief dist ce qui luy est necessaire et ne 
laisse rien de ce qui luy fait besoing, car souuent aduient la nar¬ 
ration estre plus confuse par l’obscurité du langaige mal couché 
que par longuement parler. 

La naration doibt estre vray semblable ou possible, c’est a dire 
que [le] facteur doibt dire parolles et choses que les auditeurs 
puissent croire que il die vérité. Et se peult foire en plusieurs 
maniérés ou circonstances : premièrement, en gardant la dignité 
de la personne et en déclarant le cas ; secondement, en disant 
les causes pourquoy et comment le cas a esté ; tiercement, le 
temps conuenable a ce; quartement, le lieu opportun; quin- 
tement, se nous monstrons que c’est la nature de la chose, la 
coustume du peuple et l’oppinion des auditeurs; et semer 
aucunes foys aucunes probations briefues conseruantes l’ar¬ 
gument. 

Item, il se faict en remonstrant que celuy qui a fait la chose 
de quoy il parle, auoit la puissance ou science ou la renommee de 
ce foire, ou la voix du peuple estre sur luy. 

Et est assauoir qu’il est plusieurs choses vrayes qui sont fortes 
a croyre, et plusieurs faulses qui sont facilles a estre crues, 
parquoy l’en doibt faire croyre le vray difficille aussi bien que le 
vray semblable facille, etc. 

La narration se dict en fiction, quant l’en dict ce ou il n’y a 
point de tesmoingz et qui n’y a viuant qui le seust nyer et qui 
seruent contre l’aduersaire. Se toute la narration est contre nous, 
il en fault aucune chose muer et adiouster, et en faire les nuysans 
pointz taire, les aultres nyer, les aultres confesser simplement, 
condampner sa simplicité, adoulcir de parolles, cercher faueur et 
obtenir miséricorde. 

Si [en] la narration il y a partie pour nous et partie pour nostre 
aduersaire, ou plusieurs nuysent et plusieurs proffittent, l’en ne 
doibt point mesler les parties nuysantes parmy les aydantes, 
mais on les doibt demonstrer estre incredibles et chacune par 
soy et puis les adoulcir par raison, affin que la hayne conceue 
des auditeurs soit mitiguee, en recouurant tousiours au profit de 
nostre cause ; et, comme il est ia dict, ce que l’en pourra taire et 
que ne se pourra taire sera dict obscurément et brief. 



Quatre vices sont en faisant sa narration : le premier, c’est 
quant l’en a dommaige de compter le faict ; le second, quant il 
ne proffitte rien a dire le faict ; le tiers, quant le faict n’est point 
compté a son deu ; le quart, quant l’en ne dict pas ce qui est de 
besoing. 

L’en faict son dommaige, quant l’en dict la chose qui desplaist 
aux auditeurs, et que pour ce ilz en sont esmeuz contre luy 

a hayne, et que il ne adoulcist point par bons argumens confer- 
mans sa cause ; car, quant la matière desplaist, l’en doit dire vne 
partie seullement et puis adoulcir après l’autre, et faire semblant, 
sans les dire toutes ensemble, afin que petit a petit l’en' puisse 
adoulcir la hayne des auditeurs. 

Le second vice, c’est que il ne profite rien a compter le faict, 
quant celuy qui a parlé deuant toy l’a desia compté en la 
maniéré ou assez prés comme l’en le dict, ou il ne profite rien 
compter la chose deuant celuy ou ceulx qui sçaiuent le fait 
comme toy, et n’est ia besoing de leur faire entendre ou le 
proüuer aultrement que ilz le sçaiuent, se il ne sert a propos. 

Le tiers vice, c’est quant le faict n’est pas compté a son deu, et 
se faict quant l’en compte ce qui sert a son aduersaire, ou quant 
l’en se test de ce qui peult profiter, ou quant l’en compte trou- 
blement et obscurément ce qui doit estre clerement compté ; 
parquoy il est a entendre que l’en doibt saigement et subtillement 
toultes choses tourner a son profit, et, se il est force dire quelque 
chose qui soit utille pour l’aduersaire, l’en doibt glacer dessus et 
passer legerement. 

Le quart vice c’est quant l’en ne dict pas ce qui est de besoing 
au lieu ou il doibt seruir et que les raisons ne sont pas chascune 
second son ordre gardées ou disposées, car toutes bonnes raisons 
inordonneement proférées ne édifient point les auditeurs. 

Quatre aultres choses se doibuent garder a narration : la pre¬ 
mière, se la matière est longue ou obscure, l’en la doibt apeticer 
a mots briefz et entendibles ; la seconde, se la matière est briefue 

et obscure, l'en la doibt croistre et clerement faire entendre ; la 
tierce, se la matière est longue et clere, on la doibt abréger et 
couurir, glacer ou taire les parties nuysantes ; la quarte, quant la 
matière est briefue et legiere, on la doibt allonger, faire graue et 
de importance, car toute matière et maniéré de parler est sem¬ 
blable a cyre qui se laisse duyre a la volunté du cirier. Et nota 
que, quant l’en parle a grans gens et clers, l’en doibt elegan- 
tement abréger quelque matière que ce soit, et, quant l’en parle 
a simples gens, l’en doibt clerement et entendiblement croistre 
son compte,et allonger. 

L’en peult croistre son compte en plusieurs maniérés : 
y La première se appelle interprétation ; c’est quant l’en pourroit 
dire en briefues parolles, il est amplé par aultres termes et de plus 
grande déclaration. Exemple de ceste cy : « Jesuchrist nasquit 
de Marie », il sera creu en aultres termes plus longz ainsi : 
« Nostre sauueur et rédempteur Jésus pour nostre saluation est 
né de la tressacree glorieuse vierge Marie. » 

L’aultre maniéré se appelle circunlocution ; c’est quant le terme 
est deshonneste que l’en ne l’ose nommer, mais par plusieurs 
parolles on le donne a entendre, comme : « Monsieur saint Pol 
ne appelle pas les Rommains sodomittes, mais il dict que ilz ont 
mué l’vsaige de nature en deshonnestement habitant homme 
auec homme en tel usage qu’il est contre nature. » Ou l’en peult 
parler par circunlocution ou transumption. 

Or est il a noter que il est plusieurs termes qui de soy sont 
honnestes a proférer et leurs significatz sont abhominables, 
comme l’en peult honnestement dire homicide, boutefeu, meur- 

drier, sacrilege, herese, etc. Et les aultres termes sont de soy des- 
honnestes a proférer et leurs significatz sont honnestes, ymo 
necessaires, comme des membres de nature sont cul, v.., c.., 
f...... chier, petter, etc. Et de ces termes icy, l’en doibt tousiours 

vser par honnesteté circunlocution, qui donnera semblable 
chose a entendre, comme l’en ne doibt pas dire : « Jenin a f.... 

Jennette, » mais : « Jenin a faict les nopces a Jennette, » ou 
aultres choses semblables, et de ce est traicté au chapitre de lait 
argument. 

La tierce maniéré se faict par comparation qui est tresbelle, et 
se faict en deux maniérés : l’une par couuerte comparaison, quant 
on faict quelque similitude de deux choses couuertement, comme 
ie ne vueil pas apertement dire que Jehan soit vng paresseux, 
mais il me suffist a le comparoir a vne tortue ou lymart en 
disant au regard de Jehan : « C’est vne droicte tortue ou vng 
lymaçon en toutes ses affaires» » Au regard de Régnault : « Ce 
n’est que vent que de son faict, tant est diligent ; c’est droit vif 
argent, tant est mouuant. » 

L’autre maniéré de comparation descouuerte, c’est quant l’en 
fait les similitudes des deux choses clerement sans fiction, 
corne : « Sanson est plus fort que vng lyon et mains courous- 
sable que vng coullon, plus couart que vng heure et plus saige 
que Salomon », et « Jehanne est de trop plus belle que Marion. » 

Et nota que toute comparaison se faict moyennant ces termes 
plus, mains, pire, meilleur , petit, grant, égal. 

La quarte maniéré se faict par desclamation en apostrophe ; v" 
c’est a dire pour exprimer son couraige ou par correction l’en 

laisse la personne dequoy l’en parle et dresse l’en son langaige a 
aultre tierce personne, comme en criant, en haulsant sa voix, par 
soy plaindre, par couroult ou desdaing, etc., comme l’en dit 
après ; comme l’en a compté de l’empereur Henry : « Haa ! for¬ 
tune mauldicte, variable ennemie de toute nature ! pour quoy as 
tu deiecté Henry le saige empereur de son sceptre et contraint 
par nécessité a mandier ? » 

Item, après que l’on a parlé de maistre Alain, l’en dict : « O 
mort mortellement cruelle ! pourquoy as tu pris maistre Alain 
Charetier, le pere de l’eloquence françoyse, etc ? » 
y La quinte maniéré se appelle prosopeya ou confirmation, pource 
que l’en faint vne chose parler qui n’a pouoir de ce faire, ainsi \ 

que l’en faict parler oyseaulx ; et de ce voyés plus a plain au 
chappitre de couleurs en la couleur de confirmation. Et se faict 
ou par ieu ou par correction ou par compassion. 

La sixte maniéré est de saillir de son histoyre a quelque aultre 
de semblable propos et de semblable matière, comme fit Julles 
César en deffendant la coniuration de Cathilina; il saillist au 
pardon que les anciens auoient faict a ceulx de Cartage. Ainsy fit 
Cathon quant il les voulut iuger a mort. Il recita l’hystoire de 
Maulius Torquatus comme il auoit iugié son filz a mourir pour 
mendre delict. Et se doibt faire tousiours vers la fin et au 
meilleu de sa matière pour renouueler ce qui sembloit estre viel. 

La septiesme est appellee démonstration, et est quant l’en 
demonstre les proprietez, accidens, meurs ou conditions de la 
chose, ainsy corne la saincte escripture dit : « Il y auoit en la 
terre Hus vng sainct horhme nommé Job, simple, iuste et droict 
qui craingnoit Dieu, etc. » 

^ La huytiesme est; redupplication, et est deux foys dire son 
compte en deux maniérés, comme : a Thobie estoit homme ieusne 
et non vieil ; il auoit en luy de tresdoulces et gratieuses parolles ; 
il n’estoit point rude ne rebelle ; ce nonobstant que Thobie fust 
ieusne, il n’estoit point pourtant fol, et si auoyt doulces parolles 
et bien substancieuses, il n’estoit point effrené langart. » 

La neufuiesme est disgression, et est saillir de sa principalle 
n^atiere et entrer par incident en nouuelle de non semblable 
substance, puis retourner a son propos deuant [dit] et ne doibt 
point estre ladicte disgression longue, comme : « En parlant au 
roy de l’iniustice de son royaulme, monsieur de Bourbon vint 
qui rompit mon propos, et fist rire le Roy, et, après son retour, 
le Roy me accorda qu’il feroit garder bonne iustice a tous. » 
Item, l’en croist aorneement son compte quant auec le subs¬ 
tantif l’en mect son adiectif, comme « cheuallier hardi, prince 
puissant, belle femme, plaisant enfant, etc. » 

Item, en vng substantif plusieurs adiectifz comme : « Le 
palais de Rouen est vng beau lieu, grant, spacieux, plaisamment 
situé, etc. » 

L’art de abréger est auiourd’huy plus pl[a]isant, car les audi¬ 
teurs se resiouyssent de ouyr brief et mieulx retiennent, et se 
fait en euitant les maniérés dessusdictes de allonger et de garder 
ses principaulx poinctz de sa matière sans vaguer. 

[DE DIVISION] 


Deux maniérés de diuisions. — Distribution. — Terme absolut. —Terme bein 
ordonné. — Terme court. — Terme general. 

Après la narration fault parler de division ou particion qui 
enrichist le compte et le faict plus entendible. Et combien que 
narration et diuision soient pour dire la cause, touteffoys il y a 
différence, car diuision dict tout certainement et especiallement 
le poinct ou les poinctz tant pour soy que pour son aduersaire 
que l’en veult nyer ou prouuer, mais narration vague plus long 
et plus generallement. 

Diuision doncques, c’est partir sa narration en vng ou plu¬ 
sieurs poinctz iusques a quatre du plus, se ce n’estoit en res- 
ponse ou requeste la ou il fault respondre a tout ou faire plu¬ 
sieurs requestes et tout par ordre, car l’en doibt ses requestes 
tellement ordonner que les plus petites et les plus facilles [aj 
obtenir soient premièrement demandées, et aux responces les 
plus cleres solues, et les difficiles par ambages ou viues raisons 
ou apparentes determinees ; et en ce ne contredict ce qui est dit 
deuant que l’en doibt narrer les plus fortes et utilles raisons au 
commencement, les foibles au milieu, et les tresfortes a la fin, 
en rendant raison a son aduersaire, mais non en solution ou 
requeste, et n’est ia besoing de dire que : « le feray troys petis 
poinctz en ma narration », mais suffit les proférer ordonneement 
ou escripre. 

Il est deux maniérés de diuisions : lune qui recite ce que 
l’aduersaire nye et ce qu’il confesse et le diuise [si] intelligible¬ 
ment que chascun le puisse bien entendre pour mieulx venir a 
sa conclusion, et le doibt reciter a son utillité, c’est a dire 
tendant a la fin de la sentence que nous attendons. Comme 
quant Cathilina eust confessé auoir pris les armes pour seul- 
lement garder son corps en liberté et contre aucuns mal veuillans 
de la chose publicque, Caton en sa narration vsa de diuision, en 
disant ce que son aduersaire auoit confessé en aultres parolles 
plus aigres, en tournant le recongnoissant de Cathilina a son 
proffit, c’est qu’il auoit pris les armes par sa confession et que il 
ne les pouoit executer que contre ses peres, freres et aultrez 
gens et citatins, ardre la ville, violer filles, occire les grei- 
gneurs, etc. En semblable, l’accusant de Horrestes et le deffendant 
conuiennent que la mere a esté tuee du filz ; il demeure en 
controuersie a sçauoir se il le debuoit faire ou non, et le dict de 
Horrestes conuient auec l’accusant que Clitemestra auoit faict 
tuer Agamenon, et ne nye point que le filz ne puisse venger 
le pere. 

Item, Horrestes confessa auoir tué Clitemestra simplement, 
mais le contredisant disoit ladicte confession plus affermant le cas 
estre enorme, en disant la mere auoir esté tuee des propres mains 
de son filz, ainsi comme il sera dict au chapitre de confirmation. 
Er pource, chascun doibt entendre a prendre la confession de 
son aduersaire et la croistre ou diminuer a son meilleur, et puis 
ce que l’aduersaire nye doibt estre clerement par raisons prouué, 
et puis laisser la question soubz iugement pour en sçauoir le droit 

corne : « Horrestes recongnojssoit le meurdre, mais il disoit 
Falloir iustement faict et sur ce fut le iugement. » 

L’aultre maniéré est appelée distribution : c’est quant on recite 
par parties et par nombre les poinctz que l’en ueult prouuer. [En] 
ce il conuient estre brief et court. L’en est brief quant on ne 
dict fors ce qu’il sert en non trauaillant les oyans de lyre, quant 
generallement l’en dict toutes choses a propos et les plus neces¬ 
saires les premières ; absolut, quant rien est obmis du principal, 
ne rien laissé que après soit besoing de recueillir ; bien ordonné, 
quand il ne transmue point l’ordre qui a esté gardee en la nar¬ 
ration sans transmuer les raisons ou maniérés de procéder. Court 
se faict en disant le mot general [sans que] l’en ne redie point 
l’espicial qui est comprins soubz le general. 

Le general mot ou terme comprent maintes choses soubz son 
nom, comme animal comprent hommes , bestes, poissons, etc. 

L’espicial est soubz le general comprins, comme Pierres ou Jehan 
est comprins soubz homme . Exemple : « le monstreray que par 
la couuoitise pour la luxure et pour l’auarice de nous, tous 
maulx sont aduenus a nostre commun, etc. » En ce est erreur, 
car couuoitise est general a luxure et auarice qui sont parties de 
luy, et ne doibt l’en point en disant le general résumer soubz luy 
ses termes espiciaulx, ainsi corne se ce fussent choses estranges, 
mais a la confirmation l’en peult bien mettre l’espicial et puis 
après le general, corne : « Horrestes occist Clitemestra et fist 
matricide. » 

Il se fault garder de ne diuiser plus des parties qu’il n’est 

necessaire a la cause, comme : <r le monstreray que mon aduer- 
saire auoit le pouoir de ce faire et la volunté, et qu’il le fist. » Il 
suffist dire : « le monstreray qui le fist. » Parquoy la ou la chose 
est simple, il n’y fault point de diuision, mais suffist dire le point 
en le prouuant par vne ou plusieurs raisons, comme disant : «'"je 
prouue vray ton cas, par raison, par lectre, et par tcsmoingz. » 


[DE CONFIRMATION] 


Confirmation. — Dialetique. — Rethorique. — Troys choses conuenientes a 
confirmation. — Lieu. — Argument en lieu propre. — Argument en lieu 
commun et general. — Constitution. — Troys constitutions. — Loy de passer 
par dessus murs de la ville. — Loy pour les marchans. — Loy produit soubz 
signe d’autry. — Loy d’enqueste ou renommee. — Confirmation. — Consti¬ 
tution iuridi[ci]alle. — Exemple de constitution iuridicialle. — Confirmation.— 
Droict de coustume. — Constitution coniecturale. — Nourreture et cause 
sont ci a reprendre. — Déclaration de mauluais couraige. — L’oppinion des 
hommes deceue. — Remonstrance d’atente de profit. — Remonstrance de la 
vie. — Confirmation. — Vlixes. — Confutation de apparences. — Confir¬ 
mation de cas congneu. — Palamides. — L’en doit regarder la narration de 
son aduersaire. — Plusieurs proprietez a la personne. — Plusieurs appar¬ 
tenances aux hommes. —Pelamon. — Aage, bien, mal, nature. —Alexandre. 
—Aristote. —Fortune. — Homme mort. — Habit. — Deliberation.—Diffé¬ 
rence. — Acoustumance. — Cas. — Argument du cas. — Plusieurs proprietez 
de la chose. — Proprietez adhérantes en toute la chose. — Somme du 
faict. — Préparation alors du faict. — Lieu de la chose. — Maniéré de la 
chose. — Proprietez ioinctes a la chose. — Force en deux maniérés. — 
Nombre de la chose. — Contraires choses. — Fin de la chose. — De pro¬ 
priété. — Propriété ensuyuante la chose. — Argument de la chose en trois 

maniérés. — Argumentation pleine. — Ratiocination de argument — Expo¬ 
sition. — Comprobation. — Exomation. — Complexion. — Exposition 
claire. — Exposition en euitant vice. — Argument propre. — Argument par 
ordre. — Commoration de argument. — Variation de argument. — Com¬ 
plexion. — Enumération. — Argument profitable. — Exemple de vng roy 
et vng vacher. — Chose que l’en cuide qu’ilz soient — Choses d’vne mesmes. 
— Argumens probabiles. — Signe démonstratif. — Argument creable. — 
Chose creable par loy. — Orace. —Argument semblable en trois maniérés.— 
Argument par exemple. — Argument de loing et de prez. — Argument de 
loing. — Chose doubteuse. — Argument de près. — L’ost. — Confirmation 
par raisons. — Argumentation par sillogisme. — Les Angloys. — Le roy 
Henry; le roy Heduoart. — Exemple, narration. —Elect[r]a. — Egistus. — 
Namplius. — La mort de Egistus et Clithemestra. — Exemple. —- Confes¬ 
sion. — Amplification. — Exemple. — Nullutn malum impugnitum. — Remo¬ 
tion de crime. — Sulpitius Publius. —Pompilius. 


Après la diuision ensuit la confirmation, qui par argument ou 
raisons l’en accroist son auctorité* en affermant la cause de son 
intention, car. après le fait narré et les particions faictes, il faqlt 
que les raisons principales tendantes a la fin de ce que l’en veult 
suader ou dissuader, soient anoblies par confirmation ou confii- 
tation, aux quelles Tulles dict que toute esperance de vaincre et 
rayson de persuader doibt [estre], car après que Pen expose ce que 
P en demande et allégué ses aydes, et solu les argumens contraires 
facillement par vne confirmation ou confutation, Pen tourne les 
auditeurs a consentir ou contredire en metant les fors argumens 
au commencement, les foibles au meilleu et les tresfors a la fin, 
corne ia plusieu[r]s foys a esté dict, et n’est aultre chose confir¬ 
mation que exposition de ce que l’en demande ou que l’en deffend 

auec certaine approbation, ou confirmation, et argument n’est 
aultre chose que vne raison ou plusieurs pour confermer son dit, 
ainsi que cy après sera dict. 

Et sachez que il n’est science qui monstre a prouuer ses dictz, 
sinon dialetique et rethorique, mais differentement, car dialetique 
considéré les generalles choses selon la signifiance du nom et de 
la voix, et rethorique regarde les choses especialles selon le sens 
du nom et selon la voix seullement. Et combien que les loix et 
théologie ou aultres ars font leurs prouues, ie di que c’est par 
dialetique ou rethorique. 

* 

Trois choses conuiennent a toute confirmation : lieu, consti¬ 
tution, argument. 

Lieu est le siégé ou la place que doibt auoir l’argument, et doibt 
estremis en lieu propre et en lieu commun. En lieu propre sont 
mis les argumens, quant ilz sont ioinctz a la personne ou a la 
chose ; il se dict a la personne, de qui, de quoy, de par qui ou 
pour quoy la chose est faicte ; la chose s’entent de toute chose 
faicte, dicte ou pensee, de laquelle il est question ; les proprietez 
de la personne et de la chose. En lieu commun et general sont 
mis les argumens auec les graues sentences ou raisons militantes 
pour mieulx prouuer ou pour amplifier son dit. 

Constitution se appelle le conflict ou bataille de l’intention de 
la cause qui est contre l’acteur et le defiendeur, et bataille s’ap¬ 
pelle l’estât de la cause, et en est trois constitutions : l’vne 
coniecturaüe, l’autre légitimé, l’autre iuridicialle. 

Légitimé constitution est quant d’escriptures est controuersie, 

et se faict confirmation çn cause legale ou confutation, c’est a dire 
que, quant il est controuersie de ce qui est porté par escript, ou 
l’en veult prouuer par tesmoingz ou par serment de partie, ou 
par enqueste, ce qui est porté par escript se contredict en plusieurs 
maniérés. 

L’vne, quant la volunté de l’escripuain ne conuient pas a 
l*escript. Comme se loy auoit esté ordonnée que tous mariniers 
et marchans qui laisseroient leur nauire en temps de tempeste 
de paour de péril de mort, seroient a tousiours frustrez de leur 
nauire et de leur marchandise, et fussent sailliz du «nauire par le 
coquet, de paour de mourir de tempeste, tous mariniers et mar¬ 
chans, fors vng malade qui n’eust sceu s’en aller par nécessité de 
maladie et s’en fust voluntiers allé, seroit il iugé par celle loy 
que le marinier après la tempeste passée debueroit estre a ce 
mallade. 

Item, se la loy dict que tout estranger qui passe par dessus le 
mur de la ville doibt auoir la teste couppee, et, en temps de 
guerre, les ennemys assaillent les murs, et vng capitaine, amy 
des bourgoys, passe par dessus le mur et vient secourir les 
bourgoys a l’encontre des ennemys, doibt il auoir la teste 
couppee ? L'interprétation en appartient a celuy qui constitua 
rescript. 

Celuy qui deffendra l’escript, il louera grandement l’escript, 
disant grant danger et périlleux corrumpre l’escripture. Celuy 
qui deffendra la volunté de l’escriuant, dira rescript est difforme 
a tout droit, et que l’en doibt plustost ensuiuir la volunté que 
l’escripture mal couchee. 

L’autre, quant les loix, coustumes ou ordonnances sont con¬ 
traires, comme le roy a ordonné que tous marchans puissent aller 
au Lendit sans paier aucun tribut, et puis a ordonné que tous 
marchans passans par Paris payeront tribut. Les confirmations et 
confutations s’en font facillement, en regardant la plus ancienne, 
la plus iuste, la plus vtille, etc., et la loy a nous contraire sera 
amplement desclaree et a nostre proffict tournée. 

L’autre, quant le texte se peult prendre en double sens. 
Exemple : « Ma femme et mon filz partent mes biens, l’vng cent 
escus, l’autre le demourant, lequel que vous vouldrez » ; mais 
l’interpretation de nostre part doibt faire conforme a droit, et 
celuy de l’aduersaire desclarer contre droit. 

L’autre se faict quant l’en amaine tesmoingz pour prouuer son 
intention, desquelz l’en doibt considérer l’auctorité, la dignité, 
leur bonne renommee, leurs meurs, leur foy, leurs conditions, 
leurs fortunes et aultres circonstances pour les louer ; pour les 
confuter, fault dire que ilz se offrent voluntairement a porter 
faulx temoingnage, ou que ilz le font par craincte, par hayne, par • 
argent, par inconstance ou par poureté ou honte et aultres 
passions, ou que il y a trop peu de tesmoingz loyaulx, et en 
conclusion les saiges sont pour raisons a refuser, et les poures et 
aultres par vice sur eulx imposé, a deiecter. 

L’autre est quant on s’en rapporte au serment de partie, lequel 
serment est de plus grande auctorité que faict iugé, lequel se peult 
offrir ou reiecter selon l’exigence du cas en disant : « C’est vng 
homme de bien, ie m’en croy a son serment qu’il est ainsi » ; ou : 

« le crains qu’il n’aist la conscience trop large, il est bon a voir 

ii 

qu’il a tort, quant de sa cause ie le fais iuge, ie ne suis point 
tenu d’attandre le iurement pour cause, etc. » 

L’autre, c’est quant l’en produit les signes des parties, en 
disant la chose estre plus seure que prouuee par sentence de iuge 
ne que par tesmaingz, pource que il[z] peuuent varier comme il est 
dict, et ainsi fault après exposer au long ce qui est contenu soubz 
le signe. Au contraire, l’en dit le signe n’estre pas grant chose, 
lequel a esté contrefaict, ou cil qui l’a faict a esté circonuenu et 
deceu, ou de sa cautelle il l’a faict sans tesmoingz pour decepuoir 
partie : « Voyez comme il vacille et inconstamment respond, il 
blanchist, il rougist, il a honte de son mal ; aucun de mauuaise 
conscience luy a faict faire, ou il ne voit goutte, ou il ne sçauroit 
lire, ou par entregecter on luy a baillé lettre pour lettre a signer. » 

Item, quant l’en s’en croist a l’enqueste et a la renommee en 
disant : « l’en croy toute la ville, chascun le sçait, et, s’il n’estoit 
ainsi, iamais on n’en parleroit tant. » Au contraire l’en dira le lan- 
gaige estre creu sans auctorité, et par mensonge controuuee et 
par folle creance nourri et de infulce vulgaire semé qui parle 
contre luy bien souuent en bleschant la renommee des gens, ou 
les ennemis l’ont diuülgué. 

Item, par diffinition, quant l’en a controuersie du nom comme : 
« Oster de l’église aucun bien priué, se doibt il appeller sacrilege 
ou larcin. » 

L’autre, si est par ratiocination, comme l’en allégué vng 
escript pour prouer semblable, comme : « La loy dict : qui frap¬ 
pera son pere il aura le poing côuppé ; le filz frappe la mere : a 
simili, il sera pugny. » 

Plusieurs sont aultres maniérés de faire ses confirmations ou 
constations comme par translation, ratiocination et diffinition et 
aultres, lesquelles sont contenues aux liures de Tulles et aultres 
orateurs que pour briefueté i’ay délibéré de les laisser, sauf a ceux 
qui en vouldront sçauoir plus, auant de voir les liures des retho- 
riciens. 

Iuridicialle constitucion, qui est quant on a le faict congneu, 
mais on ne sçait comme ce a esté faict ou de droict ou de iniure ; 
lequel se conferme en deux maniérés : absolutement et assump- 
tiuement. Absolutement, quant l’en dit que ainsi se doibt faire, 
sans alléguer quelque chose ault[r]e que le cas en soy. Exemple : 
« Egestus, roy de Peloponnece, prist pour sa concubine Clite- 
mestra, femme de Agamenon, du temps que Agamenon estoit a 
la bataille de Troye, lequel luy retourné fut occis traistrement 
par Egestus, et eust encor faict mourir Horrestes, filz de Aga¬ 
menon et de Clitemestra, pour soy faire roy de Micene, mais 
Horrestes fut secrètement emporté par sa seur hors de sa puis¬ 
sance, lequel luy parcreu, considérant les iniures a luy faictes 
par Egestus, il tua Egestus et Clitemestra auec. » 

Confirmation : « C’est faict de noble couraige soy venger 
de telle iniure ; car, en ce faisant, il recouuroit son honneur et 
sa seigneurie. C'est vng faict digne de perpétuelle memore ; car, 
en le mectant a mort, il saulua sa vie, il garda sa pocession et se 
venga de si execrable iniure. » Confutacion : « le ne sçauraye 
entendre que Dieu ne s’en courrouce, qui a commandé que l’en 
honnore pere et mere et que a luy seul a reserué vengeance, 

veu aussi que il n’apartient a homme de faire veng[e]ance de soy 
et, especiallement, n’appartient sur pere ou mere mectre la main 
ne les tuer, qui est cas trop deshonneste. » Et ceste absolute 
maniéré se faict, en soy fondant sur droict de nature, c’est ce 
que comme toute beste a naturellement obedience a ses maieurs 
et crainte ou de vengeance, en repuisant ce qui nuyt, ou de 
vérité, en disant sans riens muer les choses qui furent, sont ou 
seront, ou de la foy violer ou garder, ou de pitié que l’en a du 
pays, parens et amys. 

Le droit de coustume, c’est qui de long temps est approuué ; et 
sont quatre. Le premier, c’est quant vne chose est a tous egalle; 
contract, c’est ce qui conuient entre aucuns ; fait iugé, c’est de 
quoy sentence a esté prononcée ; loy, c’est droit escript imposé 
au peuple pour estre gardé. 

Parquoy doncques, se nous sommes acteurs, nous debuons 
premièrement confermer noz raisons, puis aprez confuter les 
raisons de nostre aduersaire ; mais, se nous sommes deffendeurs, 
nous debuons premièrement réfuter les raisons de nostre aduer¬ 
saire, et par ce. auoir la beniuolence des auditeurs, et puis con¬ 
fermer noz raisons, se aucunes en auons millitantes. Et se il n’y 
en a, il se conuient du tout tourner a confondre les raisons de 
partie. 

Constitution coniecturalle est, quant il est question du faict, 
qui l’a faict, comme il fut faict et corne il en aduiendra. Comme 
l’acteur dict : tu l’as tué, le deffendant dict non, constitution 
coniecturalle s’en ensuit. Et par les informations et confirmations 


Digitized by 


Google 


■ i i 


■ i i 


ii n 


Il IT 


85 


des raisons se faict la controuersie de laquelle s’ensuit la sen¬ 
tence. Et est a noter que la narration de l’accusateur doibt estre 
enteriectee de suspicions et espartie de obscures deffences, et 
celle du deffendeur doibt estf e simple et de dillucidee exposition 
en atténuant et affoiblissant les suspicions ; et, combien que la 
confirmation se faict de la personne ou de la chose, ainsy qu’il est 
dict, touteflois nourreture et la cause sont cy a reprendre, car la 
cause du faict est petite, se elle se prent par nourreture, se l’en 
ne amaine le courage d’icelluy estre tel en suspicion et que il 
n’a point eu horreur de ce faire ; aussi la confirmation est foible 
par diminuer de son honneur ou auctorité qui ne monstre que, 
en semblable cas, il a esté aultreffois conuaincu, ou mettre les 
gens en quelque aultre suspicion, ou que, en la cause mesmes, il 
se est mal gouuerné. Et, se l’en argue aucun de vice que on ne 
puisse prouuer, l’en monstre aultres vices estre en luy prochains 
de celuy que l’en argue, parquoy n’est point merueilles se il a 
faict le cas. Et, se il n’y a point de vices en luy, mais que il est 
de bonne renommee, l’en doibt demonstrer aux auditeurs que sa 
vielle renommee ne sert de rien au cas, et que maintenant est 
descouuert ce que il a longuement celé, et ne doibt l’en point 
regarder le cas présent pour sa vie precedente par ce cas cy, car 
au deuant il n’auoit eu cause ou puissance de commettre tel cas, 
et, se l’en ne congnoist point sa vie, l’en declairera son mauuais 
courage et croistra l’en de sentences ou de parolles, en demons- 
trant que par son mauuais et perpétuel couraige, il a faict le cas, 
en allegant par similitude vng ou deux qui semblablement par 
leur mauluais couraige ont faict semblable delict. Et nota que 

l’oppinion des hommes est deceue quant oh dict les choses 
aduiennent que T en ne cuyde, ou que elles aduiennent aul- 
trement que ilz ne pensoient, et en la fin fault recueillir briefue- 
ment en disant : « Seigneurs, ce que i’ay dict en plusieurs 
parties de son couraige, etc., recueillez tout en vng, et consi¬ 
dérez corne par fol conseil, par mauu[a]is art auecques larrons 
il a conuersé, etc. Et mettons le cas que se il n’eust iamais 
attendu proffit de tuer Aiax, iamais, sans grande esperance de 
faire mal, il n’eust point tenu les boys auec bestes sauuaiges ne 
guetté les chemins ; se il eust rencontré l’vn de vous, ie ne 
scay qu’il vous eust faict. » 

Le deffenseur, si peult, monstrera la vie de celuy qui est 
accusé estre treshonneste par montrer son commun mestier, 
son office, sa dignité et aucuns aultres biens si les a faitz ou au 
bien public, ou aux parens, ou ailleurs ; et puis le dire estre 
innocent du cas duquel iamais au deuant n’auoit faict. En après, 
il fera vne question en induisant a indignation que si villain cas 
il n’eust daigné faire, veu telles vertus qui sont en luy. 

Et, se il y a aulcun vice en luy, ou ilz sont venus par enuieux, 
par mauuaises langues, ou par faulce oppinion ou par impru¬ 
dence, non point par malice de couraige, se il a paour, il se excu¬ 
sera que c’est pour le grant péril ou il est et non point pour 
conscience du crime. Et, se il n’a point de paour, il dira que il 
ne craint rien, que il est innocent ; et, se l’en ne peult nyer l’in¬ 
famie de sa vie, Ten doibt demander se il est de telles meurs 
comme vous dictes, pourquoy ne recitez vous les bonnes vertus 
d’aultre costé. Exemple : Narration : « Aiax fut homme fort 

bataillant, qui par son couraige, après la prinse du chasteau de 
Ylyon, il fist armes a l’encontre de Vlixes, voyant que il ne 
pouoit auoir victore de luy, s’en alla en vng boys, et luy tourné 
en fureur, du glaiue que Hector luy auoit baillé, l’en dit que 
il se tua. Bien tost après vint Vlixes qui regarde Aiax qui est 
mort et tira le glaiue toult senglant du corps de Aiax. Teucer 
frere de Aiax, vient après et voit Vlixes qui tire le glayue du corps 
de son frere et voulut dire que Vlixes l’a tué : » 

Confirmation : « Vlixes estoit homme saige et vertueux, fort 
éloquent, et n’eusf daig[n]é, par la vertu qui estoit en luy, faire 
cas villain ne deshonneste, mais Aiax estoit fol et furieux, qui en 
sa fureur et plain de raige se est occiz, qui est mieulx a croire que 
aultrement. » 

Confutation : « Les apparences de les trouuer au boys, lieu 
suspecft], eulx deux sans compaignie luy voir titer le gl[a]yue du 
corps. Les premières inimitiés et batailles présupposez 1 sont 
mieulx a croire qu’il l’ayt tué que aultrement. » Confirmation ou 
deffence du cas congneu : « Vlixes a tué Aiax et la cause est 
tresapparente, car le plus grant ennemy qui continuellement cer- 
choit a tuer Vlixes, c’estoit Aiax; parquoy il délibéra plustot le 
tuer que estre tué de luy ; il craignoit que se son aduersaire auoit 
prospérité, que il ne luy en tournast domaige, il esperoit par la 
mort de son aduersaire luy aduenir toute seurté de salut, comme 
il luy en aduint par la mort de Palamides. Crainte doncques l’a 
persuadé de tuer Aiax pour oster toute doubte de péril. Si plu¬ 
sieurs ont tué aultruy par auarice d’argent et d’or; si plusieurs 
l’ont faict par couuoitise de regner et d’aultres pour plus facil- 

lement iouir de leurs auoirs, quelle merueille esse de cestuy 
vaillant homme qui a occiz son ennemy qui queroit le tuer, qui 
estoit plain de fureur, de noyse, de sedicion et pouoit plus nuyre 
au bien public que subuenir ? » 

Il conuient aussi es confirmations et informations de l’accu¬ 
sant, La maniéré de parler doibt souuent varier en doulceur et 
rudesse, et celle de l’excusant doibt pacifier. 

Et est a noter que, par bien regarder la narration de son aduer- 
saire et considérer les parties de suspitiop ou de vérité, facil- 
lement l’en trouue ses raisons, quant aussi l’en considéré la 
personne et la chose, et ce qui est faict et pourquoy plus main¬ 
tenant que autreffoys, et pourquoy a luy plus que a vng aultre 
et pourquoy seul ou en compaignie, pourquoy n’a il faict ce qu’il 
debuoit. Ces choses bien premeditees, sont quasi tesmoingz de 
iugement. 

Toutes choses sont confermees et confutees ou par argument 
ou raisons, qui sont retraiz par les proprietez de la personne ou 
de la chose. 

Les proprietez de la personne sont neuf : le nom, la nature, 
la nourreture, la fortune, l’abit, la volunté, l’estude, la delibe¬ 
ration ou acoustumance. 

Nom est une propre et certaine voix qui est mise a chacune 
chose pour signifier sa nature pour son nom ou surnom propre 
ou appellatif, par lequel l’en peult confermer sa proposition. 
Exemple : « le di que Aiax debuoit estre furieux, car son nom 
le monstre. » 

Item : « le di que cest homme doibt estre fier, car il a nom 
Lyonnet. » Ainsi dit l’ange a la vierge Marie : « Il aura nom 
Jésus, pource qu’il sauuera le peuple. » 

La nature est diuine, angelicque et humaine. De diuine et angé¬ 
lique, c’est aux théologiens a en parler ; de nature humaine, aul- 
cune chose appartient aux hommes, l’autre aux bestes, l’autre 
aux arbres, etc. De ce* qui appartient aux hommes sont six dont 
l’en peult prendre son argument. 

Le premier, s'il est masle ou fumelle. Le second, la nation 
comme : « Nous debuons croire qu’il est scient et orateur, car il 
est grec. » Le tiers, la ville, comme : « Nous debuons croire qu’il 
est bon drappier, car il est de Rouen, jd Le quart, la lignee, 
comme : « Aiax estoit mauuais, car il fut filz de Pelamon, qui 
estoit vng des Argonantes, gens de fier couraige et mauuais. » Le 
quint, l’aage, comme : « Il n’est pas de merueille se Aiax estoit 
leger et muable, car il estoit fort ieune. » Le sixiesme est le bien 
et le mal que l’en a par nature a son corps ou a son couraige : 
au corps sain ou mallade, grant ou petit, bel ou layt, leger ou 
pesant; au courage, s’il a dur engin ou subtil, doulx, fier, 
patient, etc. 

Et telles choses qui sont naturelles sont contenues soubz le 
chappitre de nature, et ce que l’en acquiert par droicture sont 
contenus soubz le chappitre de abit. 

La nourreture monstre comment, auec quelz gens et par qui 
les hommes Ont esté nourris, qui furent leurs maistres, leurs 
compaignons, et quelle est leur vie ; par ses proprietez l’en prent 
sa confirmation, comment : « Aiax estoit fort batailleux, car il 

fut auec tes Gréez pour destruire Troye; il combatit contre 
Hector très vaillamment. » Item : « Alexandre debuoit estre 
saige, pource que Aristote fut son maistre ; » ou : ç Ce prestre 
n’est pas digne de estre euesque, pource qu’il se gouuerne fol¬ 
lement. » 

Fortune comprent ce qui aduient, ou de bien ou de mal, c’est 
a dire franc ou serf, riche ou poure, puissant, noble, eureux ou 
malheureux, aymé ou hay, etc. Mais de vng homme mort fault 
considérer quel il fut et comme il mourut. 

Habit est vng accomplissement de vne chose permanente au 
courage ou au corps. 

Au courage sont les vertus, les ars et sciences que l’en 
apprent ; au corps, comme bien escripre, iouer de instrumens, 
etc., corne : « Aiax auoit de sa ieunesse appris a iouster; 
parquoy il auoit plus forte eschine. » 

La volunté, c*est vng leger mouuement qui aduient au courage 
et au corps par aucune achoison, si comme leesse, couuoitise, 
paour, couroult, malladie, foiblesse, etc. 

Exemple : « Il n’est pas de merueille de croire que Vlixes 
auoit tué Aiax, car de long temps il en auoit la volunté. » 

Estude est vne continuelle entreprise que le courage fait a 
grant volunté, comme a faire son mestier, etc. Et peult l’en 
confermer en disant : « Il sera bon aduocat, car il estudie fort es 
loix, etc. » 

La deliberation est vne sentence longuement pensee sur vne 
chose faire, ou non faire. Différence est entre pensement et deli- 

beration ; car pensement discute de Tune et l’autre partie, et deli¬ 
beration se tient a la conclusion de l’une des parties. 

Et nota que il fault que la deliberation et la matière soient 
semblables, car se ie disoye : « Il a bien marchandé le cheual 
pource que il estoit bien desliberé d’en croisre le curé, » ce seroit 
mal dit, car le curé n’est pas marchant de cheuaulx ; ou ^ « Iehan 
se délibéra acheter une estable au dict de Guillaume qui estoit 
aueugle. » Et se faict par temps présent, futur et passé. 

Acoustumance, c’est l’usaige que l’en a de vne chose faire ou 
non faire, dire ou non dire, et de ce se présent argument est a 
monstrer se il fist telle chose ou se il la fera, ainsi que vng des 
cheùaliers Cathilina dict : a le croy bien que Cathilina fera la 
coniuration contre nous, car il en est coustumier, » et : « Vlixes 
n’eust daigné tuer Aiax, car iamais ne fist mal a personne. » 
Exemple de dire : « le ne croy pas que il ayt dict mal de moy, 
car il n’est pas coustumier dire mal d’aultruy. » 

Le cas est des choses qui sont par auanture, et non mye apen- 
seement faictes et ensuit la nature de accoustumance. 

L’argument se faict ainssi : « le croy bien que Vlixes est 
ioyeux de la mort de Aiax, car c’estoit son ennemy. » 

Les propriettez de la chose sont telles que le parleur par elles 
peult prouuer son intention ; et sont quatre : T vne qui se tient 
en toute'la chose, l’autre qui se tient en la chose faisant, l’autre 
ioincte a la chose et l’autre enuiron la chose. 

Les propriettez adhérantes qui se tiennent en toute la chose 
sont en troys maniérés : 

La première est la somme du faict, la cause et la préparation. 
La somme, quant Ton dict le nom du faict et de la chose qui a 
esté ou qui est ou qui sera en vne somme briefue. Exemple : 
« Aiax fut tué par Vlixes, et Vlixes en tuera d’aultres ; » et « Qui 
laissera faire Cathilina, il fera trayson. » 

La cause est en deux maniérés : vne est pensee, et l’autre non 
pensee ; la pensee est quant on a faict la chose empenseement et 
par deliberation, et la non pensee est quant l’en faict la chose par 
aucun soudain mouuement et sans deliberation. 

La préparation est en troys maniérés : vng qui est premier 
deuant le faict, comme : « Cestuy guetta l’autre et le chassa lon¬ 
guement, son espee toute nue en sa main. » Item : « Quant 
Vlixes vit que Aiax s’en alloit au boys, il s’en alla tout armé 
après. » L’autre est lors du faict, corne : « Cestuy, quant 
l’eust aconceu, le getta a terre et le tua. » L’autre est après le 
fait, comme : « Cestuy, quant il l’eust tué, il l’ensepuelit dedens 
le boys, et quant Vlixes eust tué Aiax, Teucer vint qui luy vit 
tirer l’espee du corps. j > 

Les propriettez qui sont a la chose faisant sont cinq : le lieu, le 
temps, la maniéré, la saison et le pouôir. 

Le lieu est celle part ou la chose fut faicte ; et fault regarder se 
le lieu est grant ou petit, forestz ou desert, ou habité, en mont 
ou en vallee, bon ou mauluais, secret ou commun, et les aultres 
circunstances qui sont a considérer. 

Le temps, c’est l’espace que l’en eust en la chose faisant ou 
par ans, ou par sepmaines, par iours ou heures, nouuellement ou 
anciennement, tost ou tard, etc., et veoir se si grande chose 

peult estre faicte en si pou de temps. Et sachez que ces deux 
proprietez, c’est lieu et temps, Sont necessaires a la chose 
prouuer ; parquoy l’en a de coustume en lettres et Chartres de 
mettre le lieu et le temps pour plus grande probation. 

La maniéré ou l’occasion, c’est monstrer comme l’en fist le cas, 
et en quel courage, ou de faict pensé, de son gré ou non. 

La saison est comprinse soubz le temps, mais a différence ; 
car le temps regarde l’espàce et quantité du temps exposé du 
présent et du futur, mais la saison regarde a la maniéré du temps, 
comme : de nuyct, de iour, temps cler, obscur, iour de feste, 
vendenges, nopces. Car une saison appartient a tout le pays, 
comme vendenges ; vne a toute la ville, comme iour de feste ; 
vne a vng seul, comme nopces, enterremens, sépultures. 

Faculté est en deux maniérés : vng qui ayde a la chose pour 
estre faicte plus legierement, et vne aultre sans qui elle ne 
pourroit estre faicte. Exemple : « Il n’est pas merueille se Vlixes 
tua Aiax, car il estoit armé et l’aultre estoit nud ; il estoi| a cheual 
et l’aultre de pied; il estoit sain et Taultre malade; il estoit fraiz 
et l’aultre trauaillé. » 

Des proprietez qui sont ioinctes aux négoces ou a la chose, 
c’est de raconter d’une aultre chose pareille plus grande ou plus 
petite, ou semblable, ou de vne contraire, ou en general ou en 
•especial, ou de la fin de la chose. 

Et nota, que aultre chose plus grande ou plus petite est con¬ 
sidérée par la force, par le nombre et par la figure de luy. 

Force est en deux maniérés : vne qui est au corps, l’aultre 
qui est en la chose. Au corps est la force, quant son nom signifie 

les proprietez de luy, comme Néron signifie cruel tyrant, Salomon 
sens et sauoir, Abel iuste, etc. 

En la chose est la force, quant elle emporte sa signification en 
soy mesmes, comme patricide signifie grant crudelité a Dieu et 
aux hommes. 

Le nombre, quant Pen dict quatre ou trois, ou deux choses, 
ou plusieurs, ou plus ou moins que de la chose de quoy l’en 
parle, comme : « Se vng conseul Cypion a tué Caium Gracum, 
deulx conseulz peuent bien tuer Cathilina. » 

La figure du corps, quant l’en dit : « Tel es£ grant ou petit », 
et la figure de la chose quant elle a plus de circunstances, car plus 
est a dire : « Cest.homme occist vng presbtre chantant messe le 
iour de Pasques », que a dire : « Il occist n a pas long temps vng 
homme. » 

Semblable chose n’est point pareille, car pareille signifie la 
grandeur et mesure, mais semblable signifie la qualité et pro¬ 
priété quijàict deux diuerses choses estre semblables entre eux, 
comme : « Nostre curé presche comme sainct Pol. » 

Contraires choses sont celles qui sont de opposite signification, 
comme chault, froit, vie, mort, etc. 

Et peult l’en ainsi confermer : « Se tu as fait desplaisir a celuy 
qui t’a gardé de mort, que feras tu a ceulx qui te veullent tuer ? 
Se Vlixes a gardé beaucoup de-gens, ne se sçauroit il garder 
soymesmes ? » 

Generale chose, qui comprent maintes choses soubz luy, 
comme ce nom vertu est general pource que dessoubz luy sont 
iustice, sens, attrempance, etc. 

Especial est cil^qui est soubz aultruy, comme auarice est soubz 
couuoytise. 

La fin est ce qui est ia aduenu, qui en aduient et qui est a 
aduenir, et de ce se conferme Targuaient ainsy : « Garde que ne 
soyes orgueilleux, car par orgueil vient Toultrage, et par oultrage 
vient hayne. » Tardif en mect encores collocution, ymage, 
exemple, dispare gerre, espece, et plusieurs aultres que ie laisses 
a cause de briefueté. 

La proprietté qui ensuyt la chose se faict quant on considéré 
comme la chose est appellee, et qui furent les trouueurs de la 
chose ou de Fart, ou du mestier, et se telle chose aduient souuent 
ou par nature, ou se elle plaist, ou honneste, ou profitable, etc. 
Et par telles propriettez bien considérées, Ten doibt confermer 
son argument, car mal s’entremect de parler qui ne prouue ses 
parolles raisonnablement. 

Argument, c’est ce qui est doubteux, et par raison non doub- 
teuse il est prouué, et qui nécessairement ou vray semblable 
demonstre ce que Ten veult soubstenir ; et se faict en trois ma¬ 
niérés : premièrement par plaine argumentation ; secondement, 
par ratiocination ; tiercement, par induction. 

Plaine argumentation, c’est euidente probation, comme vng 
larron prins sur le faict. Induction c’est des choses doubteuses 
induire a consentir a ton oppinion. Ratiocination, c’est d’vgne 
proposition esleue[r] aucune partie probabille, et se faict en 
plusieurs maniérés. La première se faict par exposition, quant on 
expose sommairement ce que Ten veult prouuer, comme : 

« Chascun congnoist l’execrable tirannye de Horrestes », expo¬ 
sition « de auoir si inhumainement tué sa mere. » La seconde, 
c’est comprobation qui monstre la cause que ce que nous auons 
dict soit véritable, comme : « le sçay bien qu’il hayoit Egistus, 
aussy l’a il tué ». Comprobation « Mais cela ne debuoit pas 
estre cause de occire sa mere. » La tierce est exornation que 
l’en faict ou pour honneur, ou pour enrichir sa cause, et se 
faict par exemple, par similitude, par sentence ou d’aultres exor- 
nations, lesquelles sont exposees en parlant des couleurs de la 
rethoricque. La quarte, c’est complexion qui en brief conclud 
les parties de l’argument comme : « Puis dont qu’il est congneu 
qu’il a tué sa mere », complexion : « Que reste il plus, sinon 
que de le faire mourir en accomplissant iustice ? » Et est a noter 
que, se l’exposition est clere de soy, ia n’est besoing de com¬ 
probation, comme : « Sede raison l’en doibt desirér sapience, il 
s’ensuyt bien que l’en doibt hayr follie. » Exposition : « Mais 
il est a tous commun que tout homme doibt desirer pour toutes 
choses sapience, ergo l’en doibt euiter a follie. » 

L’en se doibt garder que en exposant on ne commette vice en 
disant que, ce que vng faict, tous le font, ou que, ce qu’il n’aduient 
pas souuent, que l’en ne dye que iamais n’aduint, et que on ne 
laisse chose qui soit a exposer, et aussi que l’en ne adiouste 
chose qui ne serue, ou que on ne dye semblable chose ne chose 
qui puisse seruir a partie. 

Tout argument doncques, tant necessaire que vray semblable, 
se prent es lieux qui sont retraictz des propriettez de la personne 

ou de négoce, desquelz il est dit par aprez ; lesquelz lieux sont 
dictz propres ou communs. 

Propres argumens se font necessaires ou probabiles de cir- 
cunstances particuliers qui viennent de la cause ou l’en les y 
amaine si saigement que il semble que ilz soient de la chose 
mesmes. Et le commun argument est faict de raisons communes 
applicquables a toutes matières, ausquelz est a noter quattre 
choses. La première, c’est que l’en ne dye chose que on ne puisse 
bien croire que l’en ne die vray. La seconde, que l’en mecte par 
ordre les fortes faisons au commencement pour commouuoir les 
auditeurs, et a la fin aussy, affin que il semble que l’en soit pre- 
muny de beaucoup de raisons, et au meillieu les moins neces¬ 
saires ou moins utilles, lesquelles seulles ne milliteroient point. 
Et nota que en toutes causes les propres argumens se veullent 
premièrement traicter, puis les aultres foibles comme plusieurs 
foys a esté dict. La tierce est que les argumens propres se 
doibuent traicter plus subtillement et cauteleusement que l’en 
peult, et les argumens communs doibuent estre mis en aornees 
sentences et en excellent langaige. La quarte est commoration 
ou demourance, c’est a dire que, au lieu le plus ferme de toute la 
cause la ou gist le neu et la grauité de la matière, l’en se doibt 
longuement arrester aucuneffoys par argumens, aulcuneffoys par 
polices sentences pour le bien fermer au courage des auditeurs. 
Mais on se doibt garder sommairement de n’y rien dire que 
l’aduerse partie n’y puisse contredire, et puis vser aulcuneffoys 
de admiration en disant : « le ne sçay comme vous sçaurez con¬ 
tredire a ce que i’ay dict. le ne sçay quelz plus grandes raisons 
vous voulez ouyr. » 13 

Et nota que l’en doibt varier ses argumens aulcuneffoys de 
propres, aulcuneffoys de communs, et ne les commencer pas tous 
les vngz comme les aultres, et ne doibt l’en point es choses cleres 
et notores amener aulcun argument. 

Argument doncques necessaire est cil qui monstre la chose 
en telle maniéré que aultrement ne peult estre, comme : « Ceste 
femme gist d’enfant, donc elle a eu habitation d’homme. » Et se 
peult faire en trois maniérés : par complexion ou par énumé¬ 
ration ou par simple conclusion. 

Complexion se faict en mettant deux ou plusieurs parties des¬ 
quelles, se l’aduersaire en confesse l’vne, il sera conclus. Exemple : 
« Se Horrestes a bien faict, pourquoy ne le pouoit il faire ? » et : 
<* Se tu es bon, pourquoy fais tu mal ? » Encor : a le dy que 
Cathilina ou il est bon, ou il est mauluais. Se tu dis qu’il est bon, 
pourquoy le blasmes tu ? Et s’il est mauluais, pourquoy conuerses 
tu auec luy ? » Et se fait en deux maniérés : l’une parla force de 
deux contraires choses, comme l’exemple deuantdicte ; l’autre, 
par la force de deux contraires choses auec vne négation, comme 
fit sainct Augustin aux Juifz en disant : « Le sainct des sainctz, 
s’il est venu, donc est vostre vnction perdue ; et, s’il n’est point 
venu, vostre vnction n’est point perdue. Et pource que vous 
n’auez plus de vnction, il s’ensuit bien que il est venu. » 

Enumération, quant le parleur dit en son compte maintes 
choses, et maintenant les oste toutes fors que vne, laquelle il 
preuue par nécessité, comme : « Il conuient dire que Vlixes tua 
Aiax, qui le fist ou par haine qui estoit entre eulx ou par espé¬ 
rance de proffit, ou pour l’amour d’aulcun son amy. Et, se il n’y 

a nulle de ces achoisons, donc ne l’occist il pas, car sans achoison 
ne peult estre commis tel maléfice. Il ne pouoit estre son heri¬ 
tier, nul profit ne luy peult venir de sa mort, ne a nul de ses 
amys, ne entre eulx n’auoit point de hayne, parquoy il ne Ta 
point tué. » Et ceste maniéré d’argument est profitable en* def- 
fendant comme dessus est dit, et en accusant, comme : « le dy 
que mon argent, ou il fut ars, ou il est a la huche, ou tu l’as 
emblé ; mais il n’est ne ars ne a la huche ; ergo tu l’as emblé. » 
Nota, que vng roy auoit osté par ieu a vng vascher son Cous¬ 
teau, et le vascher luy demandoit : « Ou est mon Cousteau ?» Le 
roy luy dit : « M’appelles tu larron ?» Le vascher dit : « Nenny ; 
mais, se i’eusse esté tout seul, ie ne l’eusse point perdu. » 

Et nota, que l’en ne doibt nombrer plus ou moins que de 
raison afin que l’aduersaire n’en trouue vne aultre a son profit. 

Simple conclusion, quant Ten conclud nécessairement ce que 
on veult prouuer par la force de vne chose deuant diçte, comme : 
« Vous dictes qui le tua en aoust, et en ce temps, il estoit oultre 
mer ; parquoy il ne le fistpas. » 

Le vray semblable ou probabile argument se faict, quant la 
chose chiet a oppinion, ou quant la chose a quelque apparence de 
vray ou de faulx, comme est des choses accoustumees a aduenir 
souuent, ou que l’en cuide qu’ilz soient, ou qui ont semblance 
d’estre vrays ou vray semblable. 

Des choses acoustumees a venir, comme : « Se Clitemestra estoit 
mere, donc elle aymoit son enfant Horrestes. » — oc Cest homme 
est auaricieux ou paillard, dont il ne craint point a iurer. » 

Des choses que l’en cuyde qu’elles soient, comme : « Se cest 
homme est pecheur, son ame ira a dampnation. j> — « Se 
cestuy est philosophe, pourquoy ne croit il en Dieu ? » 

Des choses qui ont apparence ou similitude de vray ou de 
faulx, se font en trois maniérés, ou de choses contraires, ou de 
choses egalles, ou par celles qui sont de vne mesme raison. 

Par ses contraires, ainsi : « Se les pécheurs vont en enfer, donc 
vont les iustes en paradis. » 

Par choses egalles ou semblables, ainsy : « Corne le lieu sans 
port n’est pas seur aux nefz, tout ainsy le couraige sans foy n’est 
pas permanent aux amis, car lieu sans port et cueur sans foy sont 
muables. » Item : « Mon varlet et mon cheual sont semblables 
en condition, car mon cheual, ne pour verge, ne pour esperon, 
ne veult aller quant il luy monte a la teste ; non faict mon varlet 
pour chose que ie luy saiche dire. » 

Celles qui sont de vne mesme raison, comme : « Se ce n’est 
pas laide chose aux roys de donner leurs robes, aussy n’esse pas 
laide chose aux menestreux de les vser. » 

Les argumens probabiles que se font quant la chose chiet a 
oppinion, ç’est quant l’en monstre signe ou l’en dict chose 
creable. 

Signe est vne demonstrance qui donne presumption que la chose 
fut ou sera selon la signifiance d’iceluy signe et sont telz signes 
selon les cinq sens du corps, comme : « Il y a ycy grant 
pueur, il y debueroit auoir quelque charongne. » Et : « Quant 
l’en monstre les plai[e]s, il s’ensuit bien qu’il a esté nauré. » 

Creable est çil qui, sans nul temoing, donne foy, comme : « Il 
n’est pere qui ne desire que ses enfans ayent beaucoup de biens. » 
Et les choses creables qui chiessent soubz l’oppinion des audi¬ 
teurs, se font quant on parle ou par loy ou par vsage ou par 
establissement des hommes. 

Par loy est establie la paine des larrons. 

Par vsage est establi honneur aux vieux et aux plus grans que 
soy. 

Par establissement des hommes aucune particuliaire consti¬ 
tution, comme : « Pour l’honneur de la Conception Nostre 
Dame, l’en tient Puy tous les ans a Nostre Dame du Carme a 
Rouen j> ; ou : « Corne Orace, quant il fut sénateur de Romme, 
ne fist rien sans le sceu de son compaignon, les vngz le tenoient 
a fol, les aultres a saige, mais la commune oppinion fust qu’il 
fust establi consul l’an aprez. » 

Semblable argument quidemonstre aucune semblance de raison 
entre deux diuerses choses ; et c’est en troys maniérés : ou par 
ymage, ou par comparaison, ou par exemple. Ymaige est qui dict 
deux ou diuerses choses auoir aucun semblant selon leur nature ou 
propriété, comme : « Cestuy est ainsi hardi comme vng lion, et 
cestuy couart comme vng heure. » Comparaison, qui monstre 
diuerses choses en leur semblance, l’une exceder, comme : « Il 
est plus grant clerc que Aristote et plus rude que vng asne. » Et 
se faict de nature a nature, de homme a homme, de auctorité a 
auctorité, de sentence a sentence, de exemple a exemple. Exem¬ 
ple se faict en allegant ditz des sages hystoires ou aultres choses 
a son propos. 

Il est des matières desquelles il conuient prendre ses argumens 
ou raisons de loing, et les aultres de prés selon la discrétion du 
parleur. 

Complexion est quant l’en amayne de loing son aduersaire a 
consentir et congnoistre celle chose que le parleur veult mons- 
trer, comme : « Michault n’ayme point sa femme, ne elle luy. 
le demande a Michault en ceste maniéré : Michault, se vostre 
voisin auoit meilleur chenal que vous, lequel aymeriez vous 
mieulx a auoir le sien ou le vostre ? — Le sien, dist il. — Et s’il 
auoit plus belle maison que vous, laquelle aymeriez vous mieulx ? 
— La sienne, dist il. — Et s’il auoit meilleure femme, laquelle 
vouldriez vous, la vostre ou la sienne ? A ce mot, il ne dit rien. 
Puis ie demande a sa femme : Se vostre voysine auoit meil¬ 
leure robbe que vous, laquelle vouldriez vous, la sienne ou la 
vostre ? — La sienne, dict elle. — Et s’elle auoit plus beaux 
ioyaux, etc. — Les siens, dict elle. — Et s’elle auoit meilleur 
mary, lequel vouldriez vous, le sien ou le vostre ? A ce ne dict 
rien. Alors ie dy : Pource que nul de vous respond a ce que ie 
vouldroye ouyr, ie pense que vous vouldriez auoir bonne femme, 
et vous bon mary. Parquoy, se vous ne faictes tant que chacun 
soit le meilleur, vous ne cesserez iamais de quérir ce que bon 
vous semble. Donc vous conuient il penser que vous soyez 
tresbon mary et vous tresbonne femme. » Et conuient garder 
trois choses. Premièrement que la chose que l’en prent de loing 
ayt semblance de sa cause, soit certaine ou doubteuse. Car chose 
doubteuse doibt estre prouuee par certaines raisons. Aprez, doibt 
estre du tout semblable a ce qu’il veult prouuer. Aprez doibt 

garder que l’auditeur ne sache a quel fin le fait soit demandé, car 
il pourroit nyer ou respondre au contraire, ou se taire, et qui se 
taist, il se conferme. 

Item, tout argument de loing doibt auoir trois choses : la pre¬ 
mière, c’est semblance ; la seconde, la propre chose que l’en veult 
prouuer ; la tierce, c’est la conclusion. 

Argument de prez se faict par aucuns des proprietez du corps 
ou de la chose, parquoy il monstre que son dit soit vray sem¬ 
blable et confermé par force de raison sans aulcun argument de 
loing. Et dist Aristote qu’il y a cinq parties. 

La première, quant on propose briefuement la somme de son 
argument, comme : « Toutes choses sont mieulx gouuernees par 
conseil que sans conseil. » La seconde, quant on la conferme 
par maintes raisons, comme : « Voyez vous, la maison qui est 
conduite par raison est mieulx garnie de toutes choses que celle 
qui est gouuernee follement. L’oost qui a bon capitaine et loyal, 
est mieulx gouuerné que celuy de vn fol seigneur. La nef mesmes 
fait bien son cours qui a vng saige gouuerneur. » La tierce, quant 
on prent ce que on veult prouuer du premier propos, comme : 
« Il n’est rien si bien gouuerné par conseil comme tout le 
monde. » La quarte c’est la confirmation par raisons, comme : 
« Nous voyons que les planett[e]s, estoilles, ciel et terre, gardent 
leurs ordres et leurs cours sans y faillir. » La quinte est la con¬ 
clusion qui peult estre dicte en deux maniérés, l’une sans redire 
son propos, comme : « le di que tout le monde est gouuerné par 
grant conseil, » ou en reprenant son propos, comme : « Car 
toutes choses sont mieulx gouuernees par conseil que sans 

conseil, dont ie di que le monde est gouuerné par cotiseil. » 

Aucuns dient que ceste maniéré n’a que troys parties, et 
disent que le propos et confirmation c’est tout vng, mais non est. 

Argumentation faicte par sillogisme se fait en ceste maniéré. 
Proposition : « A ceulx qui par plusieurs foys nous ont trahys 
et deceuz, nous ne deuons point adiouter de foy. » Probation : 
« Mais se par leur mauuaistié, nous auons souffert aucun dom- 
maige de droict, nous n’en debuons accuser que nous mesmes, car 
estre vne foys deceu, c’est cas, deux foys, c’est folie, tierce foys, 
honte et vitupéré. » Assumption : « Les Angloys par plusieurs 
foys nous ont trompez. » Supprobation : « Considérez que nous 
a faict le roy Henry, etc., le roy Edouart en l’an, etc. » Com- 
plexion : « Par quoy, se nous auons esté souuent trompez des 
Angloys, iamays en leurs ditz ne debuons adiouster foy. » Ou 
par contraire : « Et tout ainsi que c’est grant saigesse de ne se fier 
point a eulx, tout ainsi esse grant folie. » Ou par illation de 
conclusion : « Ergo, l’en ne s’i doibt fier pour rien. » 

Item, de toutes les coulleurs de rhétorique cy'après desclarees 
l’en doibt former son argument. 

Nota que il est deux propos ou il ne fault point de confir¬ 
mation, comme : « Quant Iehan fut tué a Paris, ie estoye a 
Romme, qui monstre clerement que ce n’ai ge point faict. » 
Item : « Tout homme desire estre saige, etc. » 

Assumptiuement se fait confirmation, quant de soy la deffence 
est debille et qu’il est de besoing de prendre aultre raison, laquelle 

se prent en quatre maniérés : par translation, par requeste, par 
remotion de crime, par comparaison. Par translacion se faict, 
quant l’en ne nye point le cas auoir faict, mais on le comferme en 
transportant le crime sur aultruy, en disant qu’il auoit desserui 
que on le tuast, ou en disant le crime n’estre point si grant que 
on le pense, et que [par] plusieurs a esté faict plus grans maulx, et 
qu’il n’est ia besoing d’en faire iugement, ou en disant quel mal 
peult il ensuiuir se on luy pardonne quant la cause ne vient point 
de luy. Exemple. Narration : « Horrestes fut filz de Agamenon et 
de Clitemestra. Luy estant enfant, par le moyen de Electra, sa 
seur, par Astrophile fut transporté en la cité de Micene, au temps 
que Egistus tua Agamenon, qui par auanture eust encore faict 
mourir Horrestes, affin que Egistus eust [peu] plus facillement 
iouyr de sa concubine Clitemestra, la quelle, du temps que Aga¬ 
menon estoit en la bataille de Troye, fut par le maquereau Nam- 
plius seduite ; et comme Agamenon retournoit, Egistus enuoya 
de ses amys au hable de la mer, lesquelz faignans leesse de sa 
venue, en beuant et mengeant le tuerent. Horrestes, après qu’il 
fut paruenu en parfaitz ans, se recorda comme sa mere auoit 
consenti que Egistus tuast son pere ; voulant venger la mort de 
son pere, il tua Egistus et Clitemestra sa mere. » Confirmation. 
« N’esse pas raison que l’occision machinée par Clitemestra a 
son propre mary pour suivir son adultéré et laisser ses enfans en 
contennant son honneur, soit vengee a son ignominieuse honte. 
La mere a faict tuer le pere et abandonner son filz comme non 
sien, parquoy il estoit requis ymo necessere que Horrestes, 
comme non filz de Clitemestra, vengeast si piteuse mort que celle 
de son pere. » 14 

Confutation se faict en raportant le cas au contraire. Exem¬ 
ple : « O cas execrable non digne de recitation ! Les Dieux en 
quierent vengeance; nature en a horreur, et raison ne peult 
escouter dire que vng filz ayt maculé son nom de filz de son 
propre sang maternel et dilaceré le lieu ou il a esté conceu et 
porté, et mis a mort le corps ou il a prins vie. Et se Clitemestra 
auoit fait cas de pugnition, le filz nonobstant deuoit par misé¬ 
ricorde acquérir honneur sans soy contaminer en iniure de ma¬ 
tricide. » 

Par requeste se faict confirmation, quant soy purgeant ou 
depriant, l’en supplie, veu le cas, qu’il plaise de le pardonner, et 
se faict en deux maniérés : l’une, quant on confesse, le cas auoir 
esté faict et par deliberation ; l’autre, quant on confesse le cas 
auoir esté faict sans deliberation. 

Quant on confesse auoir faict le cas delibereement en iuge- 
ment, l’en ne peult pas bien prier ne requérir par lé cas mesmes, 
mais l’en peult amener beaucoup de biensfaitz par luy estre faitz 
en vsant de amplification et disant : « Et combien soit qu’il ayt 
commis le cas, touteffoys rémunérez les vertus de luy et les 
grans biens qu’il a faitz eu parauant, et iugez en voz courages 
que ses mérités doibuent estaindre ses maulx. Considérez sa 
noblesse et ses vertus, ou son office auquel iamais n’aduint tel 
inconuenient. Oultre a esté mainteffoys pardonné de plus grans 
cas et a moindre personnaige. » Exemple : « Messieurs, vous 
tenez en voz prisons Iacques du Cornet qui dedens Arras a esté 
destroussé par les ennemys de ce royaulme qui ont prins la ville, 
et est party luy et la compaignie du capitaine Carqueleuant le 

baston au poing et enuoié en Bretaigne. En passant pays, luy 
estant sans argent, a délibéré viure sur les champs : il a mengé la 
poulie; il a esté prins du preuost des mareschaux comme larron. 
Messieurs, les causes qui Font contrainct a ce faire, c’est premiè¬ 
rement nécessité de viure qui corrompt toute loy, secondement 
infortune. » 

Item, en confinant lesdictes choses, l’en dist que il n’a pas 
faict le cas par fortune, nécessité ou imprudence, mais de deli- 
beree et pensee volunté, et, s’il a ensuy les passions de fragille 
nature, le cas ne doibt point demourer impugny, en aggrauant le 
cas et croissant la malice, l’orgueil, etc., en le mettant en indi¬ 
gnation. 

L’aultre maniéré de confirmation par requeste est, quant on 
confesse le cas auoir esté faict sans deliberation; l’en se purge 
par imprudence, ou par fortune, ou par translation, remotion de 
crime, comparaison ou par nécessité, desquelz n’est ia besoing 
exemple pour cause de briefiieté. 

Par remotion de crime se faict confirmation, quant on confesse 
le crime, mais on se excuse de la coulpe en mettant la coulpe 
sur la chose ou sur aultruy, en disant qu’il en est cause. 

Exemple sur la chose, comme : « L’homme en abbatant vng 
arbre tua sa femme. » Exemple sur aultruy, comme : « Celuy 
qui tua Sulpicius Publius, se excusa disant que ce auoit esté du 
commandement du conseil ou il n’eust sceu aultrement euader, et 
quasi contrainct l’a faict par nécessité ou cas de fortune. 

Par comparaison se faict confirmation, quant on dict qu’il 
estoit necessaire de faire l’vng des deux, et que celuy que l’en a 

faict, ce a esté le meilleur. Exemple : « Pompilius fut assiégé des 
Françoys tellement qu’il ne pouoit fuyr. Il fist composition, ou 
qu’il laisseroit ses gens d’armes ou son artillerie. Il esleut laisser 
son artillerie et remena ses gens d’armes. Il n’enst sceu faire plus 
noblement, [ne] plus sagement. Il ne s’en fust sceu venger; ce a 
esté sagement faict. » Item : « Horrestes estoit contrainct par 
force ou de perdre sa vie et sa seigneurie, ou de tuer Egistus. 
Parquoy ce fut plus sagement faict de tuer que d’estre tué. » 


[DE CONFVTATION] 


Réfutation. — Confutation en quatre maniérés. — Narration de la probation de 
l’aduersaire. — Comparaison au signe de l’aduersaire. — Iugement des saiges 
hommes en quatre maniérés. — Deffence de argument necessaire. — Brief 
en cause. — Nota. — Long en cause. — Ségrégation. — Intermission. — 
Mitigation. — Admonition. — Rétorsion. — Egistus. — Acreus. — Cou- 
tennement. — Follie de respondre. — Completion. — Par énumération. — 
Argument differmé par simple conclusion. — Exemple. — Tierce maniéré de 
confutation. — Argument commun. — Argument leger. — Argument mal 
approprié en troys maniérés. — Argument incertain. — Argument non 
affermé. — Argument laict. — Tulles. — Philosophes stoïcques. — Argu¬ 
ment ennuyeux. — Argument muable. — Argument vicieux. — Pacuuius. 
— Argument pour l'autre en deux maniérés. 

La cinquiesme partie, c’est réfutation ou confutation, qui se 
faict quant en respondant l’en confute les argumens de son aduer- 
saire, ou en tout ou en partie. Et nota que elle sourd de la 
mesme racine comme confirmation, et ty)ut ainsy que vne chose 

est confermee par les proprietez de la personne, de la chose et 
aultres deuantdictz, par semblable peult elle estre deffermee. Et 
se faict en quattre maniérés : premièrement, en nyant la prinse 
que ton aduersaire veult prouuer, soit du propos ou de confir¬ 
mation, etc ; la seconde, en conseruant sa prinse, mais on nye sa 
conclusion ; la tierce, en demonstrant tout son argument estre 
vicieux ; la quarte, en faisant contre son argument vng aultre 
aussi fort ou plus. 

La première maniéré de nyer ce que l’aduersaire veult prouuer 
par son argument, ou c’est argument necessaire ou vray sem¬ 
blable. S’il est vray semblable, il se peult nyer en quatre ma¬ 
niérés. 

La première est quant il dict la chose estre vray semblable, et 
tu dis non, comme s’il dict que tous hommes sont plus couuoi- 
teux de deniers que de sens, il ne dict pas vray, car il y a plu¬ 
sieurs qui ayment mieulx sens que deniers, parquoy tu peulx au 
contraire amener raison contre luy. 

La seconde, est en deffermant le dict de l’aduersaire par la 
mesmes voye qui la conferme, car en tous signes il fault monstrer 
deux choses : vne que ce signe soit propre signe de la chose 
qu’il veult prouuer, comme sang espandu est signe de meslee et 
charbon signe de feu ; l’aultre, que le faict qu’il prouue ne 
conuient en rien, ou que ce n’est point faict qui conuienne, ou 
que celuy de qui l’en parle doibt sçauoir la loy et la coustume ; 
car toutes choses appartiennent au signe ou au semblant, et se tu 
veulx confuter le signe de ton aduersaire, tu doibs regarder 
comme il le dict ; car s’il dict que ton vcstement senglant monstre 

signe que tu as esté a la meslee, tu ditz que c’est legier signe, et 
que tu as seigné du nez, et se au semblant il dict que tu rougis 
et que ce as tu faict, tu dis que le rougir te vient de honnesteté 
et de vergonne, ou que le signe est dict [du] tout faulx. S’il dict 
que tu tenoys deffaict le Cousteau senglant, tu dis que senglant 
n’estoit pas, mais esroullé ; ou que tu t’en alloys sans dire adieu, 
comme vng larron, tu dis que ce ne fut mye pour mal, mais 
pour ce que tu ne vouloys mye esueiller le seigneur de leans. 

La tierce maniéré de nyer le dict de son aduersaire, est quant 
il faict a son dict vne comparaison entre deux choses, et tu dis 
n’estre pas semblable, pource qu’ilz sont de diuerses maniérés ; 
car, s’il dict : « Tu vouldroys auoir meilleur cheual que ton 
voysin, dont vouldroys tu auoir meilleure femme ; » tu doibs 
nyer son dit, pource que femme est d’autre maniéré que cheual ; 
ou : « Que on les doibt redouter comme lyons », tu nyes que 
ilz soient semblables a lyons ; ou se il dict que Pirous doibt estre 
iugé a mort pour le rauissement de Hermonne fille de Horrestes 
comme Paris rauyt Helene, tu nyes son dict, pource que le for- 
faict de Paris est plus grant que celuy de Pirous et [de] plus grande 
conséquence. Tout ainsi dis ie de l’aduersité du temps et du lieu 
et du corps et de l’oppinion de toutes diuersitez qui sont aux 
hommes et aux choses, car de chacun l’en peult reprendre son 
aduersaire en confinant sa confirmation. 

La quarte maniéré de nyer le dict de son aduersaire, c’est quant 
il ramentoit aulcun iugement des saiges hommes, car telz argu- 
menz peult il confermer en quatre maniérés, ou par la langue 
de ceulx qui le iugement donnent, comme Iulles César dict que 

les anciens de Romme auoient pardonné par leurs grans sens a 
ceulx de Cartage ; ou par la resemblance que ce iugement [a] a la 
raison ou a la chose de qui il parle si si comme : « Ainsi comme ' 
noz peres pardonnèrent a ceulx de Cartage, ainsy debuons nous 
pardonner a ceulx de Grece. » La tierce, quant il dit que tout ce 
qu’il ramenteust ou iuga, fat confermé par chacun ou par tous 
ceulx qui l’ouyrent ou qui confermer le debuoyent. La quarte, en 
disant pource que ce iugement fut greigneur et plus grief que la 
chose dequoy ilz parlent, comme fit Chaton quant il dict que 
Maulius Torquatus iuga son filz pour tant seulement qu’il com- 
batit les Françoys oultre son commandement. 

Encontre ces quatre maniérés, fault confiner par le contraire, 
comme se il loue, il te conuient blasmer, etc., en donnant en 
ses raisons contraires raisons. Parquoy cil qui parle et couche le 
iugement ne dit chose qui ne soit deffensable de la chose de quoy 
il parle, car tost seroit repris. Item, se doibt garder de rien ramen- 
teuoir qui soit contre les oyans, pource que il[z] croyroient facil- 
lement l’aduersaire. Item, en ramenteuant ses iugemens ou ensei- 
gnemens, il ne doibt mesler chose estrange et hors de propos. 

Pour confiner l’argument necessaire, l’en doibt considérer que 
s’il est vray necessaire, l’en ne le peult contredire, mais l’en se 
doibt deffendre par vne aultre raison, et doibt l’en regarder se 
l’argument de partie est de la propre cause ou prins dehors. Se il 
est de la propre caûse, ou il le fault deffendre ou le transférer ou 
le nyer. Se il le fault deffendre, l’en doibt commencer par grant 
stille en faisant adiouster'foy a ce que Ten veult dire, et en 


Digitized by Google 



I 12 


ostant le crédit de partie. Se il est hors de propre cause et con- 
ioinct a la cause, l’en peult commencer ainsi : a A ce qu’il a dict, 
ie ne vueil point tenir longuement et moins qu’il n’a faict » ; car 
l’en ne doibt point craindre estre brief pour le proffit de la 
cause la ou il est de nécessité, et puis remonstrer se elle est hon- 
neste, mauuaise, périlleuse, inhumaine ou répugnante. Et com¬ 
bien qu’elle ne puisse contredire du tout, elle se peult touteffoys 
alléguer en nyant le cas n’estre pas ainsi, et ce que l’en ne peult 
prouuer, semer de figures ou couleurs, comme en disant : « Se ie 
luy nye, ne fault il pas que il le prouue ? » Et nota, que debatre 
longuement vne chose que Pen ne peult obtenir, nuyt grande¬ 
ment ; car, se l’en se sent vaincu, l’en doit donner lieu a ce que 
l’en ne peult contredire, affin que plus facillement l’en croye les 
aultres raisons. Combien que alléger se peult ce a quoy l’en ne 
peult respondre en plusieurs maniérés. Premièrement, par ségré¬ 
gation, c’est a dire partir par parties toute la pocession de 
l’aduersaire et chacune partie particulliairement alleguee. 

Par intermission, c’est de taire la raison qui nuyt, promettant 
que, en temps et lieu, nous en parlerons plus amplement, affin 
que il ne semble pas que l’en y vueille fuir. 

Par pretermission, disant que : « [le] laisse beaucoup de 
raisons qui seruiroient a la cause. » Mais par n’estre pas si long 
que Paduersaire a esté, l’en se passe briefuement a pou ; et puis, 
laisser les sollutions de l’aduersaire et retourner a exposer la nar¬ 
ration en Padoulcissant en lieu de confutation. 

Mitigation est quant, par les noms ou prochains semblables ou 
opposites, l’en faict cheoir la cause en aultre gerre que l’aduer- 

saire ne cuide, comme dire : « 11 n’est pas si diable comme il est 
noir. Vous faictes la chose facille qui est impossible. 11 n’a pas 
esté faict du courage que vous dictes. Il a assez esté pugny. Sa 
penitance est plus grande que le delict, etc. » 

Admonition, c’est quant de l’argument de l’aduersaire nous 
monstrons que il s’en peult ensuiuir vng tresperilleux inconue- 
nient, en l’admonnestant que il ne tienne pas celle conclusion, 
et aux auditeurs en les depriant que ilz euitent tel inconuenient 
ou les mettre en terreur, et puis acquérir la beniuolence des 
auditeurs. 

Rétorsion est quant l’en dict a l’aduersaire estre cause du cas 
et le retorque sur luy en disant : « Escoutez, Messieurs, comme 
il respond a ce qui ne luy a point esté proposé ; cela monstre 
clerement que il ne respondroit point au cas, se il ne sçauoit 
qu’il fust vray ou se conscience ne le remordoit. Il dict que 
Egistus a tué Acreus, et dict, sans que on luy en demande rien, 
que il n’y a rien de sa faulte. Acreus, se il vouloit dire la vérité, 
Acreus a esté cause de sa propre mort tant par sa crudelité que 
par la hayne descouuerte et que par les iniurieuses parolles que 
il auoit dict a Egistus. » 

Contennement, c’est quant, ne pour dissimuler, ne pour taire, 
nous ne pouuons reffuser le dict de l’aduersaire, mais nous 
disons que c’est pou de chose ce qu’il dict, ou moins que rien, 
ou il n’est point a propos, ou il répugné, ou il est incredible et 
que il tenne et ennuye d’en parler, ou de s’en rire en soy 
mocquant. 

Touteffoys, c’est folie de cuider respondre aux petites sen- 

tences ou parolles, encore esse plus follie vouloir reprendre ce 
qui est publicquement faulx ou contraire, ou sotement dict, ou 
non a propos, excepté que brief et sommairement l’en acquiert 
plus facillement beniuolence aux auditeurs. 

Si l’argument de partie porte semblance de necessaire, l’en le 
peult confuter par les maniérés ia dictes au chapitre de neces¬ 
saires argumens, c’est par complexion ou par énumération, ou 
par simple conclusion. 

Complexion, c’est quant le parleur diuise deux ou troys, ou 
plusieurs choses desquelles, se tu confesses l’vne quelle qu’elle 
soit, certes il te conclud se elle est voyre ; mais se elle est faulse, 
tu la peux deffermer en deux maniérés, ou en deffermant toutes 
ses parties, ou l’vne sans plus ; si comme ton aduersaire veult 
conclure que tu ne doibz point chastier ton amy, et sur ce diuise 
deux parties : « Ou il craint honte, ou il ne la craint pas. Se il la 
craint, il n’a nul besoing d’estre chastié, car il est bon, et s’il ne 
craint point de honte, ne le chastie pas, car il ne tiendra conte de 
ton chastiement. » Car argument n’est pas necessaire, mais il le 
ressemble et le doibs deffermer [par] les deux parties ainsy : 
« Mais ie le doibz chastier, car, s’il craint honte, il ne desprisera 
pas mes dictz, et, s’il ne craint honte, de tant le doys ie plus* 
chastier, car il n’est pas saige » ; ou par vne seullement, en 
disant : « Pource qu’il ne craint, ie le chastiray affin qu’il s’a¬ 
mende. » 

Par énumération, quant le parleur compte en son dict maintes 
choses, et vne en preuue, ainsy qu’il est dict au chappitre de 

necessaires argumens, lors se pourra deffermer par trois vices 
qui y peuent estre : le premier, se il ne nombre par ses parties 
celle que tu veulx affermer, comme s’il dict : « Ou tu as achepté 
ce cheual, ou il te fut donné ou nourry en ta maison, ou sinon 
tu l’as emblé ; mais ie sçay bien qne tu ne l’as pas achapté, etc. » 
Solution : il n’a pas nombré que tu le ayes gaigné en guerre. Le 
second vice, quant il nombre vne chose que tu peulx contredire, 
comme quant il dict que tu n’as pas achapté le cheual et tu ditz 
que sy. Le tiers, quant vne des choses qu’il nombre, tu la peulx 
recongnoistre sans laidure, comme Taduersaire dict : « Ou tu 
demeures icy pour luxure, ou pour guetter le chemin, ou pour 
profit de ton amy » ; tu peulx dire que tu y es pour son profit. 

Par simple conclusion, quant le parleur conclud ce qu’il veult 
par la force de vne chose qui est dicte deuant, mais c’est de 
maniéré ou il le preuue par nécessité ou par semblance de néces¬ 
sité. Se c’est par nécessité, tu ne le peulx contredire, comme : 
« Se ceste femme est ençainte, dont elle a congneu homme » ; 
ou : « Cest homme aspire encor, ergo il n’est pas mort. » Mais, 
se c’est par semblance de nécessité, comme : « Se elle est mere, 
adonc elle ayme son filz, » tu le peulx respondre monstrant qu’il 
n’est point de nécessité. 

La seconde maniéré de confutation, c’est quant tu congnois 
que le propos ou la prinse de ton aduersaire est véritable, mais 
tu nyes sa conclusion, pource qu* elle ne naist pas de ce que tu 
auoys recongnu, mais conclud ce qu’il ne doibt. Exemple : Les 
gens de la ville dont tu es alloient a l’oost et toy aussi, et quant 

tu y alloys, aduint que vne maladie te prinst et ton aduersaire 
dira : « Se tu fusses venu a l’oost, nostre cappitaine t’eust veu, 
mais tu n’y as point esté, parquoy tu n’y as voulu venir. » Tu 
confesses tout fors la conclusion qui dit que tu ne le veulx, et tu 
ditz que tu ne le peulx. 

La tierce maniéré, quant l’argument de ton aduersaire est 
vicieux et peult estre en deux maniérés : ou il y a vice au mesme 
argument ou il n’est a propos. Vice a l’argument, quant il est du 
tout faulx, ou commun, ou vniuersel, ou leger, ou loingtain, ou 
mal approprié, ou doubteux, ou non certain, ou non affermé, ou 
laid, ou enuieux, ou contraire, ou muable, ou aduersaire. 

Le faulx argument est qui propose mensonges, comme : « Nul 
ne peult estre saige qui desprise deniers ; Socrates desprisoit les 
deniers ; dont ne fiist il mie saige. » 

Le commun argument qui n’appartient pas plus a toy que a 
ton aduersaire, comme se tu dictz : « le diray briefuement pource 
que i’ay le meilleur droict » ; aussy le peult dire ton aduersaire. 

Vniuersel, qui peult estre retraict sur vne aultre chose et a 
tous propos applicquable, corne : « Seigneurs iuges, ie ne me 
fusses pas mis sur vous, se ie ne cuydasses que ie droict fust 
deuers moy. » 

Leger en deux maniérés : l’vne qui est dicte a tort, comme : 
« Se i’eusses cuydé que l’en eust emblé mon cheual, i’eusse 
fermé mon estable » ; l’aultre a couurir vne layde chose de legiere 
couuerture, comme fust le cheualier qui auoit habandonné son 
roy a la bataille et le perdit, et luy estant en exil il luy dist : 

« Sire, vous me debuez pardonner se ie vous laissay, car i’estoye 
tout seul appareillé pour aller a vostre secours. » 

Loingtain, qui est loing de propres, comme la chamberiere 
Medee disoit : « Dieu voulsist que le merrien fiist encores a 
tailler, dequoy les nefe furent faictes. » 

Mal approprié en trois maniérés : vne qui dict les proprietez 
ainsi communes a vne partie comme a l’aultre, comme : « Cest 
homme est descordable pource qu’il est mauluais et ennuyeux 
entre les hommes ; celuÿ a qui il est discord, a encores plus orgueil 
et aultres causes discordables. » La seconde, quant l’en attribue a 
la chose faulses proprietez, comme : « le dy que sapience n’est 
aultre chose que gaigner argent », c’est faulce propriété. La 
tierce dit aulcune propriété et non pas toutes comme : « le dy 
que c’est folie de couuoiter haulte auctorité », si ne dis ie mie 
toutes proprietez de follie. 

Doubteux est, qui par doubteuses causes veult prouuer doub- 
teuses choses, comme : « Seigneurs, vous ne debuez mie auoir 
guerre les vngz aux aultres, pource que Dieu qui gouuerne les 
mouuemens du ciel ne veult pas qu’ilz se combatent. » 

Incertain, quant le parleur conclud ce mesmes que son aduer- 
saire conferme et laisse ce qu’il deust prouuer, comme fist Hor- 
restes quant il debuoit monstrer qu’il auoit tué sa mere, il 
confessa l’auoir tuee iustement. 

Non affermé, quant le parleur dict plusieurs parolles et de 
confermemens sur vne chose que son aduersaire nye plainement, 
comme Vlixes a cause d’auoir tué Aiax il disoit non et son aduer¬ 
saire disoit : « C’est grant deshonneur que vng vilain occist si 
grant cheuallier et plusieurs aultres. » 

Laict argument est deshonneste par la raison du lieu comme 
laict mot en l’eglise ouyr de celuy qui le dict, comme de vng 
euesque qui parle de fouterie, ou par raison du temps comme a 
Pasques, ou par raisons des escoutans, comme deuant religieux 
etc., ou par raison de la chose, comme en parlant de la croix, on 
ne le doibt point nommer fourche ou gibet. 

Et nota, comme il a esté dict au chappitre de narration en 
parlant de circonlocution, que, des motz de nostre langaige vul¬ 
gaire, les aulcuns sont honnestes de soy a proférer et leur signi¬ 
ficat est tresdeshonneste, comme homicide, heraise, boutefeu, 
larron, etc., et d’aultres de quoy nature a horreur, comme patricide, 
bougeron, etc. Les aultres sont de commun vsage deshonnestes 
a proférer et leur significat est honneste, naturel et necessaire 
comme cul, v.., c.., etc., lesquelz se doibuent donner a entendre 
par circunlocution, comme pour v.. l’en dict le membre de 
l’homme, ou pour c.. la nature de la femme ou aultre chose sem¬ 
blable. Et, comme dict Tulles en son liure De Officiis, les phi¬ 
losophes stoycques et cinicques ne sont a escouter, qui se raillent 
de nous en se esbahyssant comme nous prenons tant de peine 
de vouloir donner a entendre vng cul par aultres termes que par 
son significat propre, entendu que par quelque circonlocution que 
l’en face, il ne représente a l’entendement aultre chose que vng 
cul qui est partie du corps. Et se noz peres eussent imposé relic- 
que signifier cul, et cul signifier relicque, l’en auroit honte de 
dire relicque et diroit l’en honnestement cul, en disant que la 
coustume en est venue des dames ou d’aulcuns bigotz ou flate- 

reaulx qui cuident oster a nature ses preeminences et se fondent 
que cul, c.. et v.. se sont les membres honteux, mais dient 
qu’il[z] ne sont point honteux que on ne les puisse nommer, mais 
leurs oeuures sont dictes honteuses, pour tant que secrettement 
se doibuent escercer; car nature les a establiz a estre officiers du 
corps en leur endroict comme les aultres membres, et est hon- 
neste et necessaire foire des enfans, purger le corps qui secrette¬ 
ment se doibuent excercer. Et pource donc, comme dict Tulles, 
nature a monstré et mis dehors ses beaulx membres, et les def- 
formes ou laictz elle les a mussez, et la honte des hommes a 
ensuiuy l’hoeuure de nature, car honte a osté de ses yeulx et 
oyez les membres que nature a de soy cachez, parquoy honte et 
nature nous deffendent de profferer motz deshonnestes, sur quoy 
se fonde laict argument et deshonneste. 

Ennuyeux est celuy qui ennuye a la volunté des oyans, comme 
deuant l’usurier blasmer auarice, et deuant luxurieux blasmer 
luxure. 

Contraire, quant le parleur dict contre soymesmes ce que les 
oyans ont faict, comme celuy qui accusoit deuant Alexandre vng 
gasteur de villes et pays, en disant que c’est chose détestable. Et 
Alexandre en auoit plus destruyst que celuy qui estoit accusé 
deuant luy. 

Muable, quant l’en dict de vne mesme chose deux diuersités 
qui sont l’une contre l’aultre, comme se 1 ’en dict : « Qui a les 
vertus, il ne lui fouit point d’aultre bien », et puis après dire luy 
mesmes : « Nul ne peult bien viure sans santé, » ou dire : « le 

sers mon amy par amours », et puis après : « le attens qu’il me 
face du bien. » 

Aduersaire argument qui faict plus contre le parleur que par 
soy, comme celuy qui en réconfortant son amy a la bataille, il 
disoit : « Courage, mon amy, vous gaignerez la iournee contre 
voz ennemys qui sont fors et puissans. » 

L’aultre maniéré de argument vicieux [est] quant il n’appartient 
pas a ce que le parleur propose ; et peult estre en maintes ma¬ 
niérés : c’est ce que le parleur promect qu’il dira de plusieurs 
choses et puis ne dict que de vne, ou se il doibt monstrer tout 
et il ne monstre que vne, comme en disant : « Toutes femmes 
sont mauuaises » et il ne faict exemple que de deux ou troys ; ou 
se il ne deffent de ce qu’il est blasmé, comme Pacuinus ne deffen- 
dit pas musique blasmer deuant luy, mais loua sapience, ausi 
fist celuy qui fiist blasmé de vaine glore, a quoy rien ne respon- 
dit, mais dit qu’il estoit fier et hardi aux armes ; ou la chose est 
blasmee pour les vices des hommes, comme ceulx qui blas- 
ment saincte eglise pour le péché des prebstres; ou en louant 
vng homme en disant qu’il est riche et eureux, et l’en taist qu’il 
est vertueux ; ou en faisant comparaison, en telle maniéré que 
l’en ne puisse louer T vne que lautre ne soit blasmee ; ou en 
louant l’vne et louant l’autre, comme en louant paix se taire 
de la guerre ; ou en demande especialle response generalle et 
faicte corne : « Monsieur du Parc a il disné ? » response : 
« Tout a disné » ; ou la raison que le parleur rend est faulse, 
comme s’il dict que deniers sont bons, et que ilz donnent plus 
eureuse vie que chose du monde, il est faulx pour le travail 

qu’ilfz] font; ou se le parleur rend telle response ou raison que 
c’est ce mesmes qui a esté dict, car s’il dict que auarice est trop 
mauuaise, pource que couuoitise d’argent a faict maint grant 
dommaige a plusieurs gens, certes auarice et couuoitise est une 
mesmes chose ; ou se le parleur rend petite raison ou il la pour- 
roit rendre grande, car se il dict : « Bone chose est amitié, car 
l’en en a mains delictz », il pouoit dire meilleure raison, comme : 
« Il en vient profit et s’en ensuit de plus honnestes vertus. » 

La quarte maniéré de confutation, c’est quant ton aduersaire 
a dict son argument, tu redis a l’encontre vng aultre aussi fort et 
plus ; et peult estre faict en deux maniérés. 

La première, quant l’aduersaire dict vne chose que l’en consent, 
mais tout a l’encontre Pen dict vne aultre plus estable. César 
disoit : «Nous deuons pardonner aux coniurés pource qu’ilz sont 
nos citoyens. — Il est vray, dist l’autre, mais s’ilz ne sont con¬ 
damnez, il confient Romme estre destruicte par eulx. » 

La derniere, c’est quant Paduersaire dict vne chose estre profi¬ 
table, et ie di que il est vray, mais ie monstre que ce que ie dis 
est honneste chose qui vault mieulx que profit. 

[DE CONCLVSION] 


Conclusion. — Nota de epiloguer. — Confiance de Horrestes. — Considération 
de méfiait. — Criminelle chose. — Ramenteuoir toute la besongne. — Par 
couroult. — Trouuer le tort. — Miséricorde. — Pouretez. — Plaincte de 
souffrete. — Faict desaduenant ou aduenant. — Prosopopeya. — Déploration. 
— Parler par commisération. 


Conclusion mect fin au compte, qui nourrist merueilleusement 
la memore des auditeurs, et faict ardentement commouuoir les 
courages, laquelle doibt estre brefue, elegante et bien entendue 
et se faict en troys maniérés : par épilogue, par amplification et 
par commisération. 

Epilogue est la fin du compte, en quoy, briefuement et en 
somme, les raisons et argumens en diuers lieux dispers sont réca¬ 
pitulez pour les mettre en la memore des oyans plus recente- 
ment ; et ne doibt point estre faict de vne maniéré seullement, 
affin que les oyans ne cuydent estre chose apensee, mais 
conuient varier en racontant en vne maniéré et puis en l’autre, 
et peult on bien aulcuneffoys ramenteuoir sommairement son 
argument par raconter toutes les parties et ramenteuoir les 
raisons que tu les as prouuees et confermees. Aulcuneffoys, en 
demandant ainsi : « Seigneurs, que querez vous aultre chose ou 
plus que ie n’ay dit ? le vous ay dict telle chose, etc., et prouué 
telle chose, etc. » Aucuneffoys, ramenteuoir des raisons de ton 

aduersaire sans en rien dire, et aulcuneffoys dire de ses argumens 
auec les tiens en telle maniéré que le confutes incontinent. Aul¬ 
cuneffoys, admoneste[r] les oyans qui leur souuiengne de ce que 
tu as dict. Aulcuneffoys, mouuoir vng aultre homme ainsy 
comme s’il parlast, et mettre sur luy ton compte en telle ma¬ 
niéré : « le vous ay apris et monstré telle chose, etc., mais se 
c’estoit Tulles, que luy demanderiez vous plus ? » Aulcuneffoys, 
mouuoir vne aultre chose que homme, comme liure ou loy, etc. : 
« Se la loy pouoit parler, elle se plaindroit deuant vous en 
disant : Que demandez vous plus puisque telle chose est prouuee, 
etc. ? » Mais nota que le plus brief epiloguer et tirer les plus 
necessaires raysons et non toutes est le meilleur, affin que la 
mémoire soit renouuellee, non pas par prolixité de langaige con¬ 
fuse ; et appelle l’en brachologia vne figure qui en pou [de] parolles 
recueult bea[u]coup de substance. 

Amplification, c’est la fin du compte qui met l’home ou la 
chose en cohortation, c’est a dire en indignation ou malueillance 
ou pitié, et de quoy naist amplification des lieux mesmes, de 
quoy naist confirmation et confutation et des proprietez du corps 
et de la chose ; car, par iceulx, l’en peult accroistre les termes 
des forfaictz pour mettre en indignation, ou diminuer pour com- 
mouuoir a pitié. 

Le premier lieu de indignation se faict par authorité, en disant 
que la chose a esté de grande iniure a Dieu et aux hommes, de 
grant aucthorité, ou par raison de sort, ou de diuination ou de pro¬ 
phètes ou de merueilles, etc., ou des seigneurs, ou des citez, ou 
des gens, ou du peuple, ou de ceulx qui firent la loy. Exemple : « 11 

fust voyr que Iudas délaissa les disciples par trahyson, les aultres 
gecterent sort qui seroit en son lieu et il vint [sur] saint Mathieu, 
lequel, se il ne le veult estre, desdaing se mect sur luy en disant : 
Tu refuses ce que Dieu nous a monstré par sort. » 

Item : « Horrestes s’est confié a son authorilé et au port de- 
ses amys et parens, il ne peult faire qu’il ne luy en prengne mal ; 
chascun prie qu’il luy meschiesse ; le ciel en quiert vengeance ; 
l’air est infaict de son cryme ; les saiges en ont horreur, les 
folz le mauldissent, les loys le condampnent. » 

Le second lieu, quant le parleur croit le forfaict par couroulx 
en monstrant la crudelité du cas qui est contre tous, contre 
plusieurs, ou contre les plus grans ; et, s’il est contre semblables, 
c’est rnauluaistié ; contre foibles, c’est fierté ; contre plus grans, 
c’est orgueil et folle entreprinse. Exemple : « L’iniure n’est pas 
seullement faicte a Clitemestra sa mere, mais elle est faicte a tous 
filz de mere qui sont intéressez de si cruel enfant. » 

Le tiers lieu, en disant : « Se excès auoit lieu et que chascun fist 
ainsy, il ne fauldroit plus de foy ou de iustice, parquoy ne sont 
a tollerer etc., les choses dont viennent si grans perilz. Or, regar¬ 
dons, se il demeure impugny, quel inconuenient il en aduiendra ; 
il ouure la porte de folle hardiesse a tous enfans de tuer pere et 
mere, et par conséquent le monde sera perdu. » 

Le quart, quant en disant aux iuges qu’ilz considèrent bien 
ledit meflaict et les loix et ordonnances auant que pardonner, etc., 
et que beaucoup de gens de bien sont la presens pour sçauoir 
quelle rigoureuse iustice en sera faicte, affinde monstrer exemple. 
Et aussy plusieurs mauluais garçons y sont acouruz pour sçauoir 

se on luy pardonnera a celle fin que ilz prengnent hardiesse a 
faire semblable mal ou pire. 

Le quint, en disant que tous les aultres iugements contre droit 
peuent estre amendez et corrigés, mais ce crime est de telle 
nature, que ce qui en sera iugié ne pourra estre remué par aultre 
sentence, et mectrez les gens hors de toulte esperance en disant 
que iustice est corrumpue par ses amys et aueuglée par son 
argent. 

Le sixiesme, en disant que Taduersaire le .faict appenseement 
ou par conseil, et que telz cas ne sont point a pardonner pour 
craincte de plus grant inconuenient. 

• Le septiesme, en disant : oncques ne fust ouy parler de sy 
criminelle chose; c’est contre Dieu, contre son pere ou son filz, 
sa femme, ses parens, amys, subjectz, voysins, honnestes gens, 
compagnons, maistres, prisonniers, foibles, impotens, malades, 
enfans, etc., ou trespassez, en disant que en leur temps estoient 
saiges et bien honnorez, et que il a tort de les iniurier, veu que 
ilz ne sçauent blesser aultruy ne eulx deffendre, et que c’est péché 
de vouloir vser de miséricorde a celuy soubz lequel l’en s’esbahyt 
que la terre ne se euure pour le transgloutir vif en enfer comme 
furent Dathan et Abyron. 

Le huytiesme, en comptant vne grande crudelité prouuee de 
laquelle s’en est ensuyuie vne griefue pugnition, en disant que 
l’aduersaire c’est encore greigneur. 

Le neufuiesme, en ramenteuant par ordre toulte la besongne, 
comme il fut deuant la chose et a la chose faisant et aprez la 
chose, et croist le desdaing de chascune chose pour soy, tant 

comme il peult, en demonstrant aux oyans, ainsy que se ilz 
eussent veu en presence, comme Horrestes, deuant qu’il commist 
matricide, estoit repputé pour bon enfant, et, en tuant sa mere, 
se déclara inhumain et, aprez le cas, est meurdrier prouué. « N’est-il 
pas bien inhumain ? Se vng aijtre eust tué sa mere, il la debuoit 
deffendre. Iamais ne fut faict de vaillant homme ; non, a il esté de 
tyrant ; non pas, de serpent ou beste cruelle ; il est digne d’estre 
réputé infâme entre les gens d’honneur ; il est execrable entre parens 
et amys ; il est tresdeshonneste entre simples gens. Considérez la 
pitié de la mere ; considérez la crudelité du meurdrier ; considérez 
son mauluais courage, son iniquité intollerable. Voyez le sang 
espandu ; voyez le glayue senglant ; regardés les playes et le corps 
meurdry; iugés, messieurs, de quantes mors il est digne de 
mourir, etc. Iudas au deuant qu’il vendist Dieu, il faisoit miracles, 
et estoit a l’amour de Dieu ; en le trahissant, il perdit sa grâce 
et aprez il se pendit et alla en enfer. » 

La dixiesme, en parlant comme par couroult que l’en a faict 
a luy tout premier plus de bien que iamais ne fut faict a aultre, et 
pour bien il a rendu le mai. 

Le vnziesme, en disant que, oultre ce mal qu’il a faict en 
mettant mal sur mal, et encores dict grandes iniures, villaines 
reproches et dures menaces, et qu’il a faict beaucoup d’aultres 
maulx, parquoy il est plus digne de plus grande pugnition. 

Le douziesme, quant l’en dit : « Il me desplaist que le cas 
est aduenu maintenant, ou encore, se le cas fust aultreffois aduenu, 
au moins l’en verroit quelle pugnition en auroit esté faicte. » 

Le treziesme, en priant aux ouyans, qu’ilz tournent le tort faict 

que luy a faict sur eulx, c’est a dire que ilz considèrent, se l’en 
leur en auoit faict autant, quelle pugnition ilz en demanderoient. 

Le quatorziesme, en disant que le cas ainsi aduenu semble bien 
estre grief a toultes gens de bien et encores plus a son aduersaire, 
et dient éulx et les ennemys le cas estre infâme ; et, en la fin, tout 
ce qui se dict par desdaing, il se doibt dire plus griefuement que 
l’en peult pour esmouuoir les ouyans contre son aduersaire. 


Commisération ou pitié, c’est vng dict a la fin pour acquérir la 
miséricorde des ouyans ; et qui veult conclurre par commisération 
doibt faire deux choses : vne qu’il adoulcisse le courage des ouyans 
en telle manière qu’ilz n’ayent troublement contre luy, et, se ilz 
ont troublement, qu’ilz le tournent a pityé. 

L’aultre, qu’ilz facent tant que les ouyans ayent miséricorde de 
luy, c’est a dire que il leur poise de son dommaige ; et facillement 
sont esmeuz a pytié, quant ilz n’ont point de troublement contre 
le parlant et que ilz sont faictz debonnaire[s]. 

Item, quant on leur dict : « Se vous n’auez pitié de moy, se 
vostre miséricorde ne s’estend sur moy auec mes aultres maulx, 
vous me voyez es ondez de misere, » ou aultre chose semblable. 
Et se faict es communs lieux, comme a la force et foiblesse de 
l’homme, car en bien disant ses raysons, il n’est si dur cueur que 
il ne tourne a miséricorde, mesmement quant ilz considèrent que 
semblable mal peult venir sur éulx et sur leurs choses. Et les lieux 
a faire commisération sont seize. 

Le premier est de fortune, quant le parleur compte le bien 

qu’il souloit auoir iadis, sa force, sa ieunesse, son authorité, etc., 
et monstre les maulx qu’il seuffre maintenant. 

Le deuxiesme, en monstrant les pouretez et maulx de iadis et 
ceulx qu’il aura doresnauant en disant comment par desespoir 
qu’il a tousiours esté et sera malheureux. 

Le troisiesme, quant le parleur se plainct et nomme ses maulx 
et inconueniens, comme le pere se plainct de la mort de son filz 
et nomme la plaisance qu’il auoit de sa ieunesse et l’esperance 
qu’il auoit de luy, veu l’obedience qu’il luy portoit. 

Le quatriesme, quant l’en se plainct qu’il a souffert ou qu’il 
luy conuient souffrir lavdes choses ou vil seruage que il ne deb- 
ueroit souffrir par raison de son aage, lignage, fortune, seigneurie 
ou pour le bien qu’il luy a faict. 

Le cinquiesme, en disant deuant les gens les maulx qui par 
fortune luy sont aduenuz, ainsy comme se ilz le veissent, car c’est 
vne maniéré parquoy le parleur est commeu aussy bien comme 
par la force des dictz. 

Le sixiesme, en monstrant que, hors de son esperance, il est 
venu en malheureté, et que de la ou il attendoit proffit, il est 
escheu dommaige, et pour bonne fortune malle aduenture, en soy 
mettant en pleurs et gemissemens, disant que de ceulx ou il 
attendoit secours comme parens, etc., il est délaissé et deiecté. 

Le septiesme, quant l’en tourne ses maulx vers les oyans, en 
leur priant que quant ilz regarderont vers luy, qu’il leur souuienne 
de ses enfans et de sa femme et de ses amys en quelle misere 
ilz sont. 

Le huitiesme, en monstrant que le faict desauenant ou adue- 

nant ne fut point aultre que piteable, comme Cornelle, femme 
Pompee, regrettant la mort de son mary : « Helas I que ie ne fuz 
a son diffinement et que ie ne le vy, que ie ne ouy son 
derrain mot, que ne receu son esperit ! » Ainsy monstrera 
1 le faict desaduenant, s’ensuyt aprez : « Las ! il mourust es mains 
de ses ennemys, villainement tué en la terre des Gregoys ; 
oncq n’eult sépulture ne honneur a sa mort sa chair deuoree des 
bestes sauuages. » 

Le neufuiesme est prosopeya en tournant son parler sur aulcune 
beste ou aultre chose sans sens. Car ceste maniéré esmeult fort, 
comme la femme Pompee en disant : « Regardez comme son 
hostel pleure, sa robe et son harnoys se plaignent, son c heual et 
ses armes racontent ses douleurs. » 

Le dixiesme, en plaignant sa poureté et sa malladie, comme la 
femme Pompee : « Haa ! comme ie suis désormais poure, desnuee 
de conseil sans aulcun pouoir; ie seray seulle sans seigneurs, 
piteusement finant mes iours. » 

Le vnziesme, quant Pen parle de ses enfans ou de son pere, de 
son corps enterrer, comme dict Eneas chassé de Troye : « le ne 
say comme il sera de ma vye ou de ma mort entre tant de perilz, 
mais ie laisse mon filz en voz mains ; ie vous prie de luy et de 
mon pere, et que mon corps soit enterré noblement se ie meurs. » 
Le douziesme, quant Pen se plaint de ceux qui debueroient 
faire tout seruice et honneur, et ont tout laissé a son extresme 
besoing. 

Le tresiesme, quant Pen se départ de ceulx que Pen ayme ten¬ 
drement, en monstrant les doulleurs et dommaiges de son depar¬ 
tement. 17 

Le quatorziesme, quant l’en prie comme en plourant hum¬ 
blement que pour Thonneuf de Dieu, des sairictz ou de ses 
parens, etc., que les oyans ayant pitié de luy et de ses maulx et 
que il[z] considèrent,se le cas leur estoit aduenu, se ilz desireroient 
point miséricorde, et que l’en ne sçait que aduenir peult. 

Le quinziesme, quant le parleur ne se deult de son mal, mais 
il plainct le malheur de son amy ou de la chose publicque, comme 
Cathon contre les CQniurés de Romme : « Il ne me chault de 
moy, mais ie plainctz la destruction de nostre commun et de noz 
enfans et citoyens » ; car, aulcuneffoys, soy monstrant patient 
en aduersité proflitte plus a commouuoir a miséricorde que 
humilité et priere. 

Le saiziesme, quant on raconte la clemence, miséricorde et 
humanité desquelles il a vsé enuers les aultres et peult l’en ius- 
tement demander a estre faict a soy ce que l’en a faict a aultruy. 

Item, en disant : « Il me poyse fort griefuement du mal des 
aultres », et, non pourtant, il monstre qu’il a courage de souffrir 
tous perilz ; car il aduient souuent aux princes de grandes miseres, 
lesquelles, en les disant de courage et authorité, ilz esmeuuent 
plus a pitié que par termes de humilité, et ainsi doibuent parler 
capitaines en réconfortant leur armee, quant ilz sont en extremes 
perilz. 

Item, l’en doit user de permission et de obseruation par inter¬ 
rogation, en pitié. 

En ceste maniéré de parler par commisération, l’en doibt dire 
que l’en ne peult parler pour les larmes qui saillent du cueur, 
l’en doibt souuent plaisser les genoulx ou estre agenoullé et nue 


Digitized by Google 



teste, se la dignité de la personne ne faict obstacle, et doibt l’en 
vser de doulx, pitiable et humble langaige, semblable a comedie 
et brief, car il suffist laisser les courages commeuz. 

Ce sont les troys partis de conclusion selon Tulles ; pour ce, 
voit on que en la conclusion qui est en parlant, le parleur cooh- 
prent sa demande, la somme de ses raisons et puis fine son 
compte. 


[DE EXORDE EN GERRE IVDICIAL] 

Exorde par proposition. — Exorde par confirmation. — Adultéré doit estre 
pugny. — L’effect de exorde. — Narration ensuit son exorde. — Partition. 

Après la doctrine donnée en general, il conuient especial- 
lement parler et en particulier selon les troys gerres. Et premiè¬ 
rement, de exorde en gerre iudicial. Et comme il a esté dict 
deuant, soubz le iudicial gerre, est licite de parler par controuersie, 
tant accusant comme excusant, tant demandant que deffendant, 
tant en general que en particulier. 

Lequel exorde a cinq parties, c’est assauoir : proposition, 
raison, confirmation de la raison, exomation et complection. 

Premièrement, en commençant par proposition simple qui ne 
touche que de vng, ou de commune qui donne a entendre de 
plusieurs choses le bien ou le mal, comme parlant d’vng traistre 
l’en peult entendre de tous ses confederez, en laquelle proposition 
il touche sommairement et clerement en brief ce dequoy il veult 

parler, ou ce de quoy il peult eslire son argument, en telle ma¬ 
niéré que les auditeurs soient esmeuz a consentir a sa raison ou 
que il expose chose a son propos qui plaise aux auditeurs. 

Raison est briefue demonstrance qui demonstre estre vray ce 
que l’en a dict a sa proposition, et se faict en disant qu’il est légi¬ 
timé ou vtile ou honneste, ioyeux, facille ou necessaire, ou dire 
le contraire qui n’est pe possible ne iuste. 

Confirmation de la raison, c’est quant, par plusieurs argumens, 
briefuement l’en conferme sa raison. 

Exornation, c’est honneste enrichissement d’aultres raisons 
conuenantes a son propos, confermees par argumentations. 

Complection est quant en brief l’en conclud, et se faict par 
conduction ou consecution ou contraire, ou par briefue illation 
ou conclusion. 

Conduction est quant en brief l’en assemble toutes les parties. 

Consecution, c’est quant de ce qui a esté deuantdict l’en inféré 
sa conclusion. 

Contraire, c’est quant de chose contraire il faict sa sentence. 

Illation, c’est tout ce que l’en inféré des argumentations. 

Exemple par proposition : « le vueil demonstrer, tresequitable 
iuge, la cause pourquoy Vlixes a tué Aiax. » 

Raison : « Il vouloit oster hors de ce monde son mortel 
ennemy, lequel il craignoit sur toutes choses que il ne le tuast. » 

Confirmation de la raison : « Il consideroit que la prospérité 
de son ennemy luy estoit trop dommageable et esperoit que, par 
la mort de son ennemy, il seroit en prospérité. » 

Exornation : « Ceulx qui par petite occasion et pour moins que 

rien ont occiz leurs contredisans, si par esperance d’auoir argent, 
si par couoitise de regner aucuns se sont baignez en sang humain, 
ie ne m’esbahys point se vng si vaillant homme qui estoit de 
l’autre souuent iniurié et en ire incité, et d’estre tué menassé, si 
pour la craincte qu’il auoit, se est voullu deliurer de si cruel 
ennemy. Si les bestes se deffendent de leurs ennemys, se doibt 
l’en esbahyr de tel homme si vaillant ? » 

Complection par condition de la proposition : « Si doncques 
i’ay dict les causes qui ont esté inductiues a Vlixes de commettre 
tel homicide. » 

Complection de la raison : « Et que i’ay enseigné les mortelles 
inimitiez qui estoient entre eulx deux. » 

Complection de la confirmation de la raison : « Et demonstré 
la craincte et péril ou il estoit. » 

Complection [et] exornation : « Comme par plusieurs maniérés 
la chose est toute clere. » 

Complection contraire : « L’en peult entendre sainement que 
ceulx errent qui dient que Aiax n’a point esté tué de Vlixes 
iustement. » 

Consecution : « Adioinct que les mauluays prendroient audaxe 
de mal faire et de mal dire, n’estoyent les raisons deuantdictes 
.comme il[z] ne font pas seullement mal de le croirre et de le dire, 
mais donnent cause aux meschans gens de ainsi faire. » 

Illation ou conclusion inferee : « Il n’y a donc point de doubte 
que Vlixes ne confesse auoir faict homicide. » 

Et nota, qu’il n’est ia besoing de vser de toutes les maniérés 
dessu[s]dictes, mais a l’appetit du facteur et second l’exigence de 
la matière. 

Item, Pen faict exorde ou narration en commençant par propo¬ 
sition, contraire, captation de beniuolence, puis par comparaison 
et les aultres especes subséquentes, disant que celuy que nous 
accusons a pirs faict, en ostant miséricorde, remonstrant qu’il est 
iuste, vrille, honneste, possible et facille. 

Exemple par proposition : « Tandis que vous ferez garder loy 
et iustice, iustes iuges, nostre chose publicque sera tresbien gou- 
uemee, et qui ne la vouldra garder, au iugement de tous il est 
digne de grande pugnition. » 

Contraire : « Nonobstant, se ie cuydoye que Cathilina qui a 
commis execrable trahyson se corrigeast, ie prieroye de euader 
vostre iugement ; mais, se l’en le deliure, il fera pirs que iamais. 
Tout aultre malfaicteur, fors le traistre, aprez grâce donnée rend 
grâces aux iuges, mais le traistre cherche tousiours les persécuter, 
qui vault autant a dire : Ramenez vng homme du gibet, et il vous 
fera pendre s’il peult. » 

Captation de beniuolence : « O saiges iuges, considérez la 
grande prudence de noz peres, comme par leur iustice et bon 
gouuernement, ilz ont rendu ceste cité de Romme en seureté. 
Fortune qui rend les choses muables et les courages des hommes, 
eust ia pieça destruict ceste cité, si leur sagesse n’eust remédié 
par loix rigoureuses enuers les delinquans. Cathilina, non pensant 
que a son détestable vouloir, a dict en soy mesmes : le ne vueil 
auoir égal a moy ; le bien publicq a moy ie vsurperay, nouuelles 
loix ie feray au peuple, ie commanderay et de leur argent m’enri- 
chiray. Que dictes vous, Seigneurs ? garderez vous point voz loix 
qui sont la protection et sauluement de vostre ville ? » 

Comparaison : « Vng homicide est mauluais, car il a tué vng 
homme ou deux, mais vng traistre veult subuertir toulte la cité et 
soy faire tyrant. » Item : « L'en tue aulcuneffoys sans volunté 
prepensee, mais vng traistre de longue et mauluaise volunté c’est 
délibéré. » 7 

En ostant miséricorde : « Comme donc vouliez vous deliurer 
vng traistre qui iamais ne fist bien, et s’il vit il fera encores 
pirs? Il pourra estre aulcun par auanture qui dira que l’en 
doibt auoir pitié de ses enfans et famille. Haa! iuges tres- 
discretz, vous debuez plus tost ensuyuir les loix et les mectre 
deuant vous a vostre tribunal de iustice que ses enfans ; car ses 
enfans ont vng pere proditeur, et les loix commandent que sans 
faueur il soit exterminé. * 

Cause légitimé : « N’est il pas plus iuste que les loix soient par 
vous gardeez, puis que pour les garder vous estes instituez, que 
par vous ilz fussent rompues ? L’en doibt rémunérer les 
protecteurs du bien publicque, l’en doibt aussi pugnir les 
destructeurs. » 

Iuste cause Vous debuez auoir aussi plus iuste cause de le 
condamner a mort que il n'auoit de nous faire tous mourir. » 

L’vtilité : « Se vous faictes iustice, vous acomplirez les com- 
mandemens de Dieu, vous contennerez vng chascun et si vous 
garderez les loix. » 

La possibilité : « Actendu que non seullement auez la puissance, 
mais auec la faculté vous est donnée. » 

La facilité : « Ne il ne vous fauldra point pour le pugnir tant 
de gens comme il a assemblé pour nous destruire. » 

Aultre exemple : « Si, pour le proffit de la chose publicque, il 
vous a esté donné auctorité, iuge très discret, de pugnir les 
mauluais, il me semble très necessaire pour le bien de ceste ville 
que vous pugnissez cest adultéré N. Son cas est tout prouué. Et 
se vous le laissez impugny, il se efforcera encor de decepuoir 
toutes les aultrez notables femmes. Il se cuide estre le plus beau 
de ceste ville, il ne se veult point marier, il a encor esperance que 
plusieurs femmes desroberont leurs maris pour l'entretenir 
gorgias, il a encore empensé de deceuoir les plus belles : doibt il 
demourer impugny ? Vous pendez les larrons de biens temporçlz 
au gibet, et cestuy, qui est larron de renommee et de honneur et 
des biens, sera il point pugny? Le péché n’est pas si grant de 
ceulx qui par poureté emblent des biens tempo relz que de cestuy 
cy qui par mauuaistié se nourrist en delitz et pechez. Ceulx la de 
leur meffaict requièrent pardon; cestuy cy de iour en iour s’es- 
tudie de pirement viure, et luy semble grant honneur de faire nos 
femmes estre bourdelierez ; il cuide que pour son ieune aage, 
pour son argent et pour ses parens, l’en luy doibue tousiours 
pardonner. Certez, le ciel et la terre crient vengeance de luy, et 
tous ceulx qui de leurs biens sont endommaigez et de leur hon¬ 
neur deiectez. » 


L’effect de toute exorde est de acquérir beniuolence ou congra¬ 
tuler, de les faire attentifz a ouyr et de leur monstrer et enseigner 
ce que l’en veult dire ; et, combien que il se puisse faire a toutes 
les aultres parties, touteffoys il affiert mieulx a l’exorde de con- 

gratuler et acquérir les beniuolences, les faire docilles et attentifz. 
Ayez recours en leurs chapitres. 

La narration, la diuision, la confirmation et confutation et con¬ 
clusion sontpractiquez parla doctrinegeneralle. lia estédict que, 
soubz le gerre délibératif ou concional, l’en doibt suader toute 
chose licite et honneste et proffitable, ou dissuader toute chose 
iniuste, illicite, inutille et deshonneste, duquel l’exorde doibt estre 
brief ou point, se la cause ne requiert estre expositiue, la quelle 
exposition doibt estre sommaire. Et sert en cest endroit exorde 
pour narration vel e contra, et se la matière est de conseil, l’exorde 
doibt estre de grant sub[s]tance tendant a matière de sentence ou 
science, car narration principallement ensuit son exorde. Et se 
fault garder que celuy qui veult donner conseil, ne ignore pas ce ' 
de quoy il conseille ; par quoy, il ne fault que briefue narration, 
et, se il eschet longue, il fault auoir recours a ce qui est dict par 
cy deuant au chapitre de exorde et de narration. 

Particion ou diuision prent lieu aux causes viscerables extraictes 
de confirmation, promettant monstrer autant de choses que en la 
cause pouroit trouuer. 


îô 

DE CONFIRMATION ET CONFVTATION . 

EN GERRE DELIBERATIF OU CONCIONAL 


Trois choses sont a considérer. — Nota. — Lucius Silla. — Romulus. — 
Demostenes. — Muldades. 

En confirmation et confutation est toute la force de la delibe¬ 
ration, et en doibt l’en vser comme il est dict dessus. Et en oultre 
sont trois choses a considérer. Premièrement, que celuy qui 
suade en conseil, se il a authorité, il sert beaucoup, car celuy 
doibt estre saige et droit en ses faitz qui veult que l’en croye son 
conseil qui_4pibt estre discret, vtille et honneste. 

Ceulx qui doibuent délibérer doibuent donner leur oppinion 
ou second les meurs ou les loix de la cité. 

De honneste matière et vtille, il est facille de délibérer entre 
sages. Si de tirans luxurieulx ou meschans gens l’en demande 
chose iuste, il ne fault pas redarguer leur condition, nature ou 
malice, ne louer la vertu a eulx contraire, de paour que ilz ne se 
meuuent en courage ; mais on les doibt louer de oppinion vul¬ 
gaire, en monstrant vtillité et le danger qui s’en ensuit, se ilz ne 
se accordent, etc. Qui est iuste, car aucuneffoys plus profite la 
craincte des mauuaiz que l’esperance des bons, car leur enten¬ 
dement est plus es laides choses que es honnestes, combien qu’il 
n’est si mauluais qui desire a estre veu tel. 

Le tiers Yen. doit considérer ce de quoy l’en veult délibérer, 
lequel se conferme et confiite ou par honneste vtilité, ou par 
chose louable et glorieuse, ou par chose pl[a]siante ou chose facille, 
lesquelles choses sont a la matière en soy. 

Et nota, que de chose de nécessité a estre faicte ne chiet point 
soubz le genre délibératif, car deliberation doibt estre des choses 
doubteuses, et chose[s] de nécessité ne sont point doubteuses. 

Et doibt Yen vser de exemples, pource que les choses passées 
font sçauoirles choses aduenir, aussi doibt l’en vser de exemples, 
raisons et de choses experimentees. 

Le délibérant doibt auoir du tout son langaige hors de toute 
affection, simple, graue, cler et intelligible. 

De conclusion Yen faict semblablement corne au gerre 
iudicial. 

Exemple de Cathilina parlant a ses coniurés : 

« Il vous est assez congneu, nobles Cheualiers, que nostre cité 
de Romme fut commencée par Eneas troian et ses compaignons 
fugitifz et vacabons, qui ont creu la cité de loix et possessions au 
desdaing des aultres roys leurs voysins, qui plusieurs guerres leur 
ont faictes ; mais tousiours les bons Rommains ont esté intentifz 
a cheualerie, par force ont deffendu leur pays, augmenté leur 
liberté, et plus par donner que par recepuoir ont acquis amys, en 
telle maniéré que par leur vertu ilz ont subiugué toute nation, et 
a la fin Cartaige, Penuieusede l'empire triumphant. Mais en après 
est succédé vne mauuaise ieunesse, vne postérité désordonnée 
qui s’est endormie en delices, eueillee en auarice de pecune et 

couuoitise de regner, par lesquelles toute ambition et diuision 
ont pullulé en nostre cité. 

« Vous avez veu les intollerables iniustices et exactions qui nous 
ont esté faictes par Lucius Sylla et quelz larrons il nous ramena 
de Asie, quelle orguilleuse et luxurieuse de ieunesse il nous a 
laissée, quelz temples il nous a demoliz, quelle glore et renom¬ 
mée il nous a destruicte. Le reciter me tresperce le cueur. 

« Et pource que tout homme noble doibt tant faire en ses 
iours que son nom ne se passe point en silence, comme le nom 
des brutaux, car la vertu de l’homme est situé en force corporelle 
et vertu de courage ; la force corporelle doibt obayr a la vertu du 
courage; car, par la force de corps, sommes semblables aux 
bestes, et, par la vertu du courage, nous sommes semblables aux 
Dieux; parquoy, i’ay déterminé par la vertu de courage asubiectir 
force corporelle a toute paine et labeur pour acquérir nom de 
glore et le perpétuer en faisant oeuure meritore. Car a l’aide de 
vous tous, mes coniurés, et desquelz i’ay le serment et la foy qui 
estes en grant nombre, ie expulseray les proditeurs de nostre cité, 
le extermineray les mal vueillans et estrangiers, a celle fin que noz 
citoyens soient de leur despoulle enrichiz seigneurs de nostre 
ville qui sera en bonne iustice et liberté par moy maintenue. » 

Aultre exemple de Romme : « Il me semble, tresdiscret sénat, 
que l’en debuons faire paix au roy ; car, s’il est longuement en 
armes, il ne demourra en Ytalie cité en fidelité de ceste heure. Il 
gaste les champs, il brûle les places, il empesche par mer et par 
terre les marchandises, et il n’y a place, tant soit pacifique, qui ne 

soit endommagée de sa venue. Et si naturellement les hommes 
prennent paine pour amasser des biens, aussi prennent ilz plus de 
paine pour les conseruer. Ce ne sont pas les bestes qui s’efforcent 
de sauluer leurs petiz enfans que par nécessité et paour de 
mourir, il[z] ne les abandonnent, et pensent de eulx sauluer. Qui 
est homme raisonnable qui n’ayme pas mieulx euader a péril que 
de finir ses iours en calamité ? Considérez que Numa Pompilius, 
auquel les aduersaires firent tant de maulx, il ayma mieulx les 
porter patientement et garder ceste cité en paix que de com- 
mouuoir la cité pour soy venger, laquelle vengeance par auanture 
luy eust esté dommageable. Romulus en fist ainsi pareillement,, 
quant ceulx de Sabine eurent pris la moytié de ceste cité : com¬ 
bien que il luy sembloit que facillement il les pouoit repuiser, il 
aynia mieulx composer que par armes mectre tout en danger. 
Et combien que il fut vaillant et cheualeureux, si disoit il tous- 
iours que le bien publicque et les citez s’enrichissent plus par 
paix que par guerre, et n’est plus grande subuersion de villes et 
places, ne destruction que par guerre. Parquoy, ie ne doubte 
point que vous ne iugez trestous en vos courages que l’en doibt 
paix pourchasser et de toute nostre puissance] la guerre exter¬ 
miner. » 

Aultre exemple, Eschines au conseil de Athènes : « le m’a 
recordé, notables bourgoys, que le roy Alexandre a esté escollier 
en ceste vniuersité, et, soubz la discipline de Aristote, il a apris 
les arts, il a congneu nos meurs, nos courages, nos puissances et 
coustumes, il a l’art de sçauoir regner* et acquérir domination. 

Nous congnoissons trestous son courage, et haultesse, sa cons¬ 
tance, sa libéralité et sa clemence. Nous voyons qu’il est irrité 
contre nous. Il me semble que l’en le doibt rapaiser par humbles 
seruices, et non point commouuoir a ire par nous rebeller ou 
aultre contumelie. Et me semble que les armes et indignation 
qu’il a contre nous, seront facillement tournez en beniuolence, se 
il nous treuue humbles et obayssans. » 

Aultre exemple par Demades : « En me esbaissant merueil- 
leusement, ie m’esbahys, bourgoys de Athènes, pourquoy ne en 
quelle maniéré Eschines nous mettant en craincte nous veult faire 
mectre en seruitude soubz estrange puissance, attendu que plu¬ 
sieurs nous y ont voulu et cuidé mectre, lesquelz nous ont tousiours 
trouuez nobles, fiers en courage et puissans a résister. 

« Qui le meult de nous suader de laisser les armes qui aultref- 
foys nous a incitez a mener guerre contre ceulx de Perse ? 

« Comment, gentilz Athéniens, fors et inuincibles en bataille, 
comment craindrez vous Alexandre, qui auez chassé les Mega- 
riens, vaincu ceulx de Corinthe, et surmonté les Lacedemoniens ? 
Vous auez chassé hors de vostre pais le roy perses, auquel la mer 
ne suffisoit point pour soubstenir ses nauires, ne la terre point 
de port suffisant a les recepuoir, ne les fleuues assez grans pour 
leur ost abreuer, lequel a grant peine toulte Grece le pouoit soubs¬ 
tenir, ne l’air toutes ses flesches et dars pouoient porter. Il me 
sembleroit chose digne de grant derrision que vous ne osissez 
actendre vng ieune enfant qui est sans conseil, qui auez eu tant 
de grandes victoires. le ne doubte point que Eschines par subtil 


Digitized by Google 



143 

conseil ne vueille perdre la cité et la mectre en rapine des aduer- 
saires. » 

Aultre exemple par Demostenes : « La controuersie d’entre 
vous, notables bourgoys, est assauoir se l’en doibt prendre les 
armes a l’encontre du roy Alexandre, ou se l’en doibt se mectre 
en son obeyssance. I’ay ouy l’oppinion d’Eschines, qui est assez 
louable, et aussy celle de Demades ne seroit pas a reprouuer se 
l’opportunité y estoit ; car nous auons force assez pour combatre 
s’il estoit de mestier ; mais aussy paix qui est la fin de guerre 
n’est point a despriser. Demades nous recite par exemple noz 
anciennes victoires et nous suade prendre les armes ; mais ie 
luy prie qu’il nous enseigne telz chiefz de guerre maintenant 
comme nous auons veu le temps passé. Conon n’est plus en vie, 
qui en despouillant ceulx de Perse il enrichist nostre cité. Ou 
trouueroit l’en vng tel cappitaine que estoit Mulciades, lequel des- 
truysit dedens les champs Marathonius le roy Daire et desconfit 
six cens mille hommes de cheual ? Nous sommes bien loing de 
trouuer vng tel cappitaine comme estoit Thenistodes qui combatit 
le roy perses, lequel estoit enuironné dix foys de cent mil cheua- 
liers et de quatre mil et deux cens nauires. Ciel et terre et mer 
trembloient deuant luy, et touteffoys la vaillantise Themistodes le 
poursuyuit tellement qu’il contraignyt Perses s’enfiiyr celeement 
en vng seul petit nauire. Certes, le temps n’est mês, et, selon la 
diuersité du temps, l’en doibt donner diuers conseil. Il nous fault 
donner de garde que, en cherchant liberté par les montaignes, 
nous ne chiessons au val de seruitude, et, se nous ne voulions 

aulcune chose donner, gardons nous de tout perdre. Tel cuyde 
aulcuneffoys sauluer vne partie de ses biens qui pert toult. Or, 
mectons le cas que nous voulions prendre les armes contre 
Alexandre : ce n’est tant seullement que pour auoir victoire de 
luy affin de demourer en paix. Certes, qui veult auoir victoire de son 
ennemy, force luy est estre préparé et premuny de toultes choses 
qui conuient pour guerres entretenir : c’est assauoir gens d'armes 
bien armez, bien instruictz aux armes, vallentureux en leurs faictz 
et estre crains de leurs ennemys ; viiires a puissance pour les 
nourrir et argent en habondance pour les souldoyer. Ces choses 
dessusdictes ne sont point a nous ; mais nous auons deuant noz 
portes nostre ennemy enflé et couroucé contre nous auec grande 
compaignie et quasi infinye de gens de guerre fortz et puissans, 
hardiz et vaillans, bien enseignez que, se il nous assault, il ne 
trouuera en nous que desordre, inscience, et impuissance. Par- 
quoy, il me semble que nous ne le debuôns point prouocquer a 
ire, et que nous le debuons laisser passer et aller en Perse, la ou 
il veult espandre son ire, a celle fin que l’indignation que il a 
contre eulx, que il ne l’espande par soji oultrage sur nous. 
Gardons nous de dire que nous ne voulions point estre subiectz 
a Alexandre, qui auons tousiours esté en seruitude soubz son pere 
le roy Philippe, a celle fin que il ne nous en prengne comme il a 
faict a ceulx de Thebes. » 

DE EXORDE EN GERRE DEMONSTRATIF 


Euiter indignation. — Beninolence a nostre personne. — Beniuolence par 

deplaisance. 


L’exorde en gerre démonstratif enseigne louer ou vitupérer 
en general ou particulier tant les presens que les absens. Et com¬ 
bien que l’en puisse vaquer de matière, touteffoys l’en doibt 
ensuyuir les reigles deuantdictes de exorde general et iudicial, 
mais en oultre l’en acquiert beniuolence ou congratulation en 
deux maniérés, c’est assauoir en louant et vitupérant. 

Nous acquérons beniuolence a nostre personne par plaisance, 
en louant les vertus de nostre aduersaire, en déclarant nostre cou¬ 
rage estre du tout applicqué a aymer vertu et que les vertueux 
par imitation nous voulions ensuyuir. 

Par desplaisance, en disant qu’il n’est riens qui nous desplaise 
plus que de ouyr reciter mauluaises. parolles et que les vices de 
l’aduersaire nous voulions fuyr et euiter. 

Par congnoissance, se ceulx a qui on parle ne congnoissent 
point l’aduersaire a l’oeil, nous requérons que au moins de pensee 
il[z] le puisse[nt] congnoistre pour ouyr reciter de luy ce que nous 
en voulions dire en bien pour l’ensuiuir, ou en mal pour l’euiter ; 
et, se le congnoissent, nous diron que celuy que vous congnoissez 
vous orrez dire en brief et par dessus encor d’aultres choses. 

Par >emblance, quant nous disons : « I’espere que vous orrez 

voluntiers les vertus de luy, car vous estes vertueux qui escoutez 
voluntiers parler des vertueux. » 

Par disconuenience, quant on disons : « Ses vices sont si con¬ 
traires a vos bonnes et nobles vertus que quant vous les orrez 
reciter, vous iugerez la mauluaistié de quoy il est plain. I’en diray 
le moins que ie pourray, tant pour son honneur garder que de 
paour de vous ennuyer. » Et puys en la narration dire le mieulx 
que l’en peuit. 

Par preschement, en disant que les vertus sont apparentes, que 
tout le monde le tient pour vng saint homme, ou ses vices sont 
si excecrables que iusques aux bestes brutes son malheur est 
congneu. 

Les aultres lieux sont au chapittre de captation et benivolence. 


Narration au gerre démonstratif est semblable comme exposition 
au gerre délibératif, mais elle n’est point si continue comme au 
gerre iudicial, car il serait difficile a la memore de tout retenir, 
mais l’en verra de diuision et dira l’en en lieu de fort prudent et 
narrer le temps et les choses par ordre. 

Amplification est très vtille en cest endroict, mais que l’en se 
garde que de choses incongneuz l’en ne face point oscure expo¬ 
sition, mais par poinctz diuisez et par comparaison de choses 
estranges, l’en doibt faire son amplification, pourueu que celuy 
que l’en compaire soit plus grant ou esgal ou compare. 

Les choses congneues il suffit simplement les reduyre en 
memore. 

Diuision se faict aucuneffoys quant nous disons les choses 
lesquelles et en quoy nous les voulons louer ou vitupérer. 


CONFIRMATION ET CONFVTATION 


Minerue. — Mercure. — Apolo. — Nourriture. — Louenge de vertus. — 
Louenge des arts en huit maniérés. — Clemence et miséricorde. 


Confirmation et confbtation est de louenge ou de vitupéré et 
se tient entour quatre choses : en Dieux, es hommes, aux ars et 
aux citez. 

En Dieux et aux sainctz a six louenges : a la parenté, comme 
Ihesucrist, filz de Dieu le pere, et saincte Katherine, fille du roy 
Coste ; a l’antiquité, comme Dieu eternel sans fin ne sans com¬ 
mencement; a la force, comme Dieu tout puissant, et non est qui 
possit resistere voluntati ; aux choses trouees comme sciences et 
practiques qui par le saint [Esperit] ont esté infuses aux enten- 
demens humains, comme Minerue deesse des sciences, Mercure 
des lettres, et Apolo de medecine ; a l’immortalité, ou de soy 
immortelz comme Dieu, ou créés immortelz comme les anges, 
ou par acquisition comme les sainctz et sainctes ; a la maiesté, 
quant par amplification nous faisons honneur et reuerence a leur 
nature. 

Es hommes sont louenges et vitupérés, desquelles a esté dict 
plus a plain en parlant des proprietez de la personne, comme de 


Digitized by v^oogle 



148 


la nation, du pais l’en loue ou l’en blasme les hommes en disant 
les coustumes et meurs du pais, comme l’en dict : Picars meur- 
driers, et Bretons larrons. 

Du lignage aussi : « S’il est de grans parens, il croistra encor 
son nom par dessus. S’il est d’humble maison sans auoir eu com¬ 
mencement de ses parens, il se faict home de bien. » En 
vitupéré : « S’il est de grant maison, il leur faict deshonneur ; s’il 
est de petite maison, ce leur est dommage, etc. » 

De la nourriture, comme : « Il a esté en bonne discipline dés sa 
ieunesse nourri, » ou « Iamais ne voulut riens aprendre que a 
- iouer aux dez et suiuir larrons, etc. » 

De la beaulté, de la forme du corps l’en faict lôuenge, se il y a 
force, ligereté, honnesteté acquise par excercice, diligence et aultre 
vertu ; ou en vitupéré, que il a mal vsé des dons de Dieu et de 
nature. 

Aussi les tire louenge et vitupéré de conuersation auec quelz 
genz de occupation et en quoy; de administration, de estude, de 
abit, de renommee, de affection, de conseil, de faitz et de ditz, 
qui bien ou mal en vse. 

De fortune aussi l’en loue ou l’en vitupéré, comme : « Quant 
il estoitpoure, il estoit aultre que maintenant, quant il est riche; 
de quel courage il estoit en ses auctoritez ; par quelz causes et 
moyens il a acquis amis; comme il se gouuerne en ses offices; 
par quelz fins il est venu en inymitié ; quelles choses a il faictes 
pour auoir esté faict ennemy, et, se l’en parle de vng mort, en 
quelle maniéré il mourust et parquoy celle chose luy est 
aduenue. 

Et nota, que l’en ne loue point la personne par auoir ou des 
biens ou des offices, mais l’en loue que il s’y est honnestement 
gouuerné, et a acquis grâce ; car authorité et puissance sont 
certain experiment des meurs, par lesquelz nous nous descouurons 
bons et mauluais. Louer donc l’en ne doibt point fortune ne ses 
biens, aussy esse follie de la blasmer; mais l’en doibt louer les 
courages des vertueux et blasmer les vicieux abondans en biens 
ou authorité, etc. 

Louenge de vertus se faict de iustice, de continence et des 
aultres a propos, lesquelles nous sçauons estre aggreables aux 
auditeurs et seruent beaucoup a amplification. 

Des ars l’en faict louenge et vitupéré en huyt maniérés. Premiè¬ 
rement, de l’inuenteur en extollant son excellence; de l’ymi- 
tateur, se il a creu et anobly, aprez l’inuenteur ; de la matière, 
en disant la dignité, la nature, l’office propre a l’art ; de l’effaict, 
en disant ce qui en vient ou qui s’en ensuyt ; de l’vtillité, la quelle 
nous demonstrerons estre es singulières parties de l’art ; de hon- 
nesteté de l’art, et comme sont ceulx glorieulx qui en sont ; de 
contention, quant nous disons : cestuy est plus vtille, plus noble 
et plus honneste que les aultres ; de la fin, quant nous disons 
que, a pou de labour, nous auons nostre vie grandement et 
richement. Et en vitupérant Ten dict le contraire. 

Les louenges des villes, citez, aussy les vitupérés, se prennent 
en dix maniérés. Premièrement, du fondateur, ou sage, ou roy, 
ou empereur, ou tyrant, etc. Secondement, l’antiquité que l’en 
monstrera par les anciennes croniques. Tiercement, par la situa¬ 
tion en bel air et sain, en pays plain, doulx, plain de fontaines, 

fertille, etc. Quartement, les édifices comme grosses tours, fors 
murs, forte place, foyson d’artillerie, viures en abondance, item, 
belles églises bien fermées et bien aornees et belles, maisons. 
Quintement, par choses especialles qui y sont que en pou de 
villes ou point n’en a de semblables. Sextement, pour exalter les 
citatins qui furent et ceulx qui sont, et benyr ceulx qui viendront 
de si noble et digne habitation. Septimement, par amplitude de 
richesses, de iuges, de magistras, d’estudes, de diuerses offices 
desquelz la cité est decoree. En aprez les ars, mestiers et prac- 
tiques de viure sont a louer ou vitupérer. Item, l’en dira la 
renommee estre espandue par l’vniuersel monde. Et, en la fin, 
par contention, nous diron les aultres grandes citez n’estre rien 
enuers celle de qui nous parlons. Lesquelz ou partie se doibuent 
appliquer par amplification la ou il[z] conuiennent mieulx selon 
l’inuention du disant. 

Conclusion se faict par énumération et congratulation de 
beniuolence. 

Exemple Demostenes au roy Alexandre : 

« Nature et fortune, roy Alexandre, ne te ont rien donné si 
noble ne si magnificque fort seullement que, se tu veulx, tu peulx 
conseruer beaucoup de gens. Et ie ne sache en toultes tes vertus, 
combien qu’il y en ait beaucoup, qui soient plus dignes de 
louenge et de greigneure admiration que sont ta miséricorde et 
clemence. Certes, tu ne te sçauoys mieulx monstrer estre Dieu 
que de faire oeuures diuines ; c’est assauoir ou a donner a ceulx qui 
ont nécessité, ou a pardonner a ceulx qui ont offencé. Et, combien 

que les Dieux sont beaucoup plus grans que les hommes, clemence 
et miséricorde sont seulles vertus qui rendent l’homme égal aux 
Dieux. Parquoy, resiouys toy de si excellent bien, et vse de ta 
grâce et clemence a ceulx principal! ement auec lesquelz tu as esté 
nourry, et la ou tu as prins la lumière de science et de tes vertus, 
et ou tu as eu le commencement de ta haulte et tresexcellente 
domination. Il n’est si iniuste ne si creu interpretateur de choses 
qui sceust dire que nous ayons receu ceulx de Thebes de mauluaise 
volunté a l’encontre de toy, actendu que, incontinent que ce fut 
faict, nous alasmes par deuers toy a humble pardon. Certes, celuy 
qui se repent desclayre que il voulsist ne l’auoir oncq faict. Et, se 
l’en veult dire qu’il y a eu en nous quelque faulte, ie te certifie 
qu’elle est sans iniquité ou malice. Il est bien vray que les poures 
meschans et misérables Thebayns nous les auons receuz en nostre 
ville, non pas comme tes ennemys, mais corne le reste et le 
résidu de ta victoire. Et aussy comme tu voys, quant vng nauire 
est rompu de tempeste, chascun s’efforce de sauluer les gens et 
les biens, combien que les gens soient ennemys ; tout ainsy, 
comme gens par toy destruitz et perdus, nous leur auons ouuert 
noz portes. As tu veu que contre toy nous les auons soustenus ? 
As tu congneu que nous ayons pris les armes auec eulx et contre 
toy ? le suis certain que tu iugeras en toymesmes que nostre 
offence est plus humaine et charitable que vicieuse. Or, mecton 
le cas que ton courage enflambé de ire et de naturelles aultres 
passions, sans lesquelles aulcuns ne sçaroient viure, ayt esté mal 
content ; toutesfoys, ton courage qui tousiours desire nom ver¬ 
tueux et immortel, ne se gouuerne point seullement de vie humaine 


Digitized by Google 



152 


subiecte aux passions, mais se conuerse en esperit auec les choses 
diuines. Tu as subiugué toute Grece ; les Lacedemoniens et les 
Tebains tu as destruict et deffaitz, et tu t’en vas combattre ceulx 
de Perse et de Inde. Ce sont ouurages humains de auoir domi¬ 
nation sur les aultres, mais ce sont oeuures diuines de auoir 
domination sur soy, soy sçauoir commander et soy sçauoir sub- 
mectre a raison, contraindre soymesmes a rapaiser son ire, 
pardonner a ceulx qui demandent pardon, auoir pitié des desolez; 
et, qui le faict, il ne doibt point estre seullement comparé aulx 
grans, mais doibt estre iugé semblable a Dieu. Parquoy, sire, ne 
croy pas a ire qui est ennemie de tout bon conseil ; ne te attent 
pas a victore qui de sa nature est folle et orgueilleuse ; mais fay 
que tu aÿes domination sur toymesmes qui as domination sur les 
aultres en glore et en vertu. 

« Qui est cil qui en noblesse, preudhommie, libéralité, clé¬ 
mence, ou en qu[e]lqüe aultre tiltre de vertu, soit renommé plus 
digne de toy ? Qui est si grant roy, ou qui iamais fat, qui ayt faict 
tant de batailles, eu tant de victores, si grant nombre de comba- 
tans, si ligierement conquesté royaulmes, si pertinax a ses rebelles, 
si cfement a ses subiectz, si liberal et humain a toutes gens, 
comme toy. le te certifie que ta glore est desia si grande, combien 
qu’elle sera encor plus grande, qu’elle demburra perpétuellement 
en la memore des hommes, se elle est bien redigee par escript. Et 
ne sera si cler engin ne si eleguant orateur qui sache, non pas 
aorneement parler, mais tant seullement narrer de point en point 
tes haulz et tresadmirables faiz; lesquelz par succession de temps 
se pourroient effacer, se ilz n’estoient laissées par escript a ceulx 

du temps aduenir. Mais ie demanderoye voluntiers qui seroient 
ceulx, entre tant de mil hommes qui sont soubz ton obayssance, 
qui mieulx et plus vroy sçaroient narrer tes faiz et descripre les 
louenges que nos Atheniensoys ; car, en noz maisons, sont les 
fontaines de philozophie desquelz procèdent les russeaulx de 
toutes sciences qui arrosent toute terre habitable. Ce sont ceulx, 
triumphant roy, qui célébreront tes grandes et merueilleuses 
louenges ; ce sont ceulx qui les escripront non seullement a toutes 
gens et en toutes langues, mais esleueront ton nom iusques aulx 
cielz, qui iamais ne périra et encor de iour en iour éternellement 
croistra; et ceulx qui viendront aprez nous et verront tes innom¬ 
brables victores et orront parler des grandes triumphes, s'esmer- 
ueilleront de sy grandes choses. Et affin que ainsi soit, nous te 
prion que tu pardonnes a nostre cité : doibs ie dire a ta cité ? Ne 
vueilles pas destruyre la lumière du monde qui est entre les citez, 
comme le soleil entre les estoilles, la noble lumière de éloquence, 
de sapience et de toute philozophie l’excelence. Se ainsi le faiz, 
ce te sera grande louenge et grande glore, en te certifiant que tu 
n’as encor acquis si grande comme tu peulx acquérir auiourd’uy. » 


[DE COULEURS] 

Exorde par exornation; — Exomation par presumption. — Par prémonition. — 
Par reiection. — [Doob] tance. — Parenthèses. — Couleurs et figures de 
rethorique. — Transsumption. — Répétition. — Contention. — Exclamation. 

— Interrogation. — Interrogation par inuasion. — Interrogation par instance. 

— Interrogation par admiration. — Interrogation par subiection. — Sub- 

iectîon. — Sentence. — Sentence contraire. — Membre. —• Conioinctes par 
et. — Continuation. — Couleur soubz contraire. — Obsécration. — Ensei¬ 
gnement des auditeurs. — Enseignement de nostre aduersaire. — Conseil a 
ceulx qui se doiuent honorer. — Agnomination. — Gradation. — Trans- 
sition. — Emendation. — Occupation. — Interprétation. — Doubtance. — 
Commutation. — Permission. — Dissolution. — Précision. — Conclusion. 

— Licence. — Signification. — Diminution. — Diuision. — Fréquentation. 

— Commoration. — Similitude. — Effection. — Notation. — Imitation. — 
Ymage. — Confirmation. — Demonstrance. — Circuition simple. — Yronie. 

— Yronie par répugnance. — Yronie par permission. —- Parenthèse. — 
Anthonomasia par excellence. — Prosopeya. — Pleonasmos. 


Or, conuient il parler de exornations ou figures que l'en dict 
couleurs de rethoricque, lesquelles, se il[z] sont entremeslees 
dcdens la proposition, comme riche couleur il[z] enlumine[nt] 
toute l’oraison. Et ainsi que le doulx chant et melodieulx donne 
suauité a ouyr, ainsi exornation relieue l’entendement enuyé 
de commun langaige. 

En exorde se peult faire exornation, comme par inuoquer l’aide 
du saint Esperit ou de la vierge Marie, et non seullement au com¬ 
mencement, mais quant l’en a passé par dessus quelque grant 
lieu, l’en peult encore recommencer a faire son inuocation, 
comme : « Mes treshonorez seigneurs, nos peres nous ont laissé 
par coustume et aucthorité que, en toutes choses, au commen¬ 
cement, nous inuoquons la grâce du saint Esperit, affin que de 
son ayde et conseil nous puissons dire chose qui soit a la louenge 
de Dieu et a Pvtilité de vous et pour ce que i’ay a dire, etc., qui 
est de grant conséquence, ie requiers au saint Esperit que il me 
donne sa grâce de venir a ce que ie desire. » 


Digitized by 


Google 

I i 


II 


M! I 


155 


Aussi il se peult faire exornation par presumption en donnant 
solution a ce que l’en pourroit dire contre nous, comme par pré¬ 
paration, en disant pourquoy il fault que nous soyons longz, 
pource que en pou de parolles l’en ne peult dire grande 
substance. 

Item, par premunicion, en descendant a dire ce que nous vou¬ 
lons accuser, pourquoy aultreffoys nous Pauons deffendu. 

Par emendation, en depriant que il ne ennuye point se l’en est 
vng pou long. 

Par reiection, en disant que, [se] ie tiens trop longuement, la 
faulte en est a Paduersaire qui en est cause et auquel il fault 
respondre. 

Item, l’en peult vser de doubtance, de interprétation, de emen¬ 
dation, de diminution, de reprehention, de correction. 

Item, Pen doibt vser de vne craincte honteuse quant nous 
sçauons que facillement nous serons escoutez; nous disons 
craindre le sens en quoy il le pourroit trouuer, mais nous dirons 
comment de vérité ne sera rien plus droict dict que ce que nous 
dirons en ceste maniéré : « le mercie Dieu ; tel que ie suis, Payme 
paix, ie suis filz de paix ; ie ne le di pas pour mon argument, mais, 
n’estoit la paix ciuile, ie ne fusse point, ie di, en grant péril et 
doubte, car ie ne sçay en quel sens vous le prendrez. Si ne dirai 
ge que vérité et fusse ma mort; parquoy, ie vous supplie, se ie dy 
aucune parolle rude, deshonneste, amere ou mal couchee ou 
impossible a croire, iusques a ce que vous ayez ouy la desclaration 
et ma conclusion, n’en donnez a vos courages aucune sinistre 

sentence. Comme i’ay desia dict, i’ay tousiours aymé paix, loué 
paix et encore désiré paix, etc. » 

Il chiet beaucoup de exornations en la narration : premièrement 
par coniunction, et par dissolution, et par ieuma , qui [est quant] 
a vng verbe plusieurs sentences sont raportees, comme : « Et a 
qui ie suis et a qui ie ressemble et d’ou ie viens et qui ie quiers, 
en brief vous le congnoistrez. » — « Luxure est refrenee par 
honte, crainte par hardiesse, folie par sagesse ; mais sagesse, 
honte, raison ne aultre vertu ne ont sceu reuocquer ta fureur ; 
pour telle folie nature t’a engendré ; tu y as éxcercé ta volunté 
et a ce faire fortune t’a gardé. » 

Parenthèses briefues et bien interposées sont de profit en ceste 
maniéré. « Celuy de quoy ie parle, non point par hardiesse, com¬ 
bien qui se vante d’estre hardi, mais par sa folie, par la quelle 
excede tous aultres, soubz entra au champ tout nu, et la fut 
batu. » 

En la confirmation, l’en peult vser de distribution, de diffi- 
nition, de effection, de circuition, de sentence, de contention et 
de pollissure. 

En confutation, l’en prent exornation, argumentation, intel- 
lection, superlation, immitation et iranie. 

En la conclusion, l’en doibt vser de répétition et de gradation, 
de consonance, par communication familière, par interrogation, 
par apostrophe. 

Ensuit les couleurs et figures de rethoricque, c’est a dire les 
maniérés de parler par lesquelles l’en croist ou diminue sa subs- 

tance, l’en allongne ou appetice son langaige, l’en meult les 
auditeurs a hayne ou pitié ; on leur donne délectation et désir de 
escouter et en faict l’en ses argumens. Et furent trouuez pour 
quattre choses : la première, pour augmenter son langaige; la 
seconde, pour oster ennuy en variant son langaige ; la tierce, 
pour noualité de parler ; la quarte, pour adoulcir et commouuoir 
les auditeurs. 

La première couleur se dit transsumption. Quant l’en a vne 
proposition a dire qui est defforme, deshonneste ou non conue- 
niente, pour parler plus honnestement l’en laisse celle proposition 
et en prent l’en vne aultre qui est assez semblable a la qualité de 
la proposition que l’en laisse. Exemple : se ie voulloye dire : « Il 
se fault garder de cet homme cy, car il est trompeur, » l’en dit 
plus honnestement : « Il se fault garder de cest homme cy, car 
il est régnait en sesfaictz. » Et se faict transsumption en plusieurs 
maniérés. 

L’vne, quant on transmue de homme en non homme ou les 
qualitez demeurent conuenientes, comme l’exemple deuant 
dicte. 

L’aultre, quant on transmue ce qui n’est point homme es offices 
de l’homme, comme qui vouldroit dire en yuer : « Les gresles et 
tempestes chiessent sur la terre et les eaues sont toutes gelees, » 
l’en diroit par transsumption : « En yuer, les gresles et tempestes 
flagellent; la terre et les gellees emprisonnent les eaues ; le vent 
est terrible ; le temps se adoulcist. » 

Item, l’en dict : « Il seme parolles; il repaist ses yeulx; son 
langaige est dur et rebelle ; le roy est çaint d’ennemys ; la terre 

a beu la rousee ; les chrestiens se sont armez leur ame de foy et 
leurs corps de fer. » 

L’en se doibt garder que l’en ne face transsumption de chose 
legiere ne de chose trop vsitee, car cela ne aorne point. Garder 
aussy on se doibt de faire ville transsumption, comme en disant 
« suggestion angelicque et inspiration dyabolicque », la ou l’en 
doibt dire « inspiration angelicque et sugestion dyabolicque. » 

L’aultre espece de transsumption (i) se faict par nomination; 
et c’est quant vne chose n’a point de mot propre pour son signi- 
ficat, on lui en impose vng, ou; quant son significat n’est point 
assez propre, on lui en baille vng plus conuenient, comme : « La 
rouxte du peuple contraignist la cité de se rendre. — Le tonnoirre 
trompillait par les champs. » Item, l’en pourroit dire : « Les ventz 
opposites ont faict mouuoir la mer, » mais on dict : « Les debatz 
des ventz ont enorgueilly la mer. » Item : « Deuant Dieu crient 
les deuotes sillences. » 

L’aultre maniéré se faict par pronomination, quant,pour louenge 
ou vitupéré, au propre nom de la chose l’en mect vng adiectif 
semblable ou opposite pour louenge, corne « le bel Absalon, Te 
éloquent Cicero » ; pour vitupéré, comme « le proditeur Judas, 
le difforme Vulcan », et aulcuns l’appellent epitheton comme 
« simple coulombe, chaste teurterelle, noir corbeau. » 

Une aultre maniéré se faict par superlation, quant pour louenge 
ou vitupéré l’en excede la vérité, ou en croissant, touteffoys en 

(i) Nota que il fault recuilir cy endroict, après ceste présente article, encor 
vne aultre a l’autre page qui parle de ladicte transumption ; et est ou il y a 
nota. 

excedant vérité ce n’est pas tout mensonge, comme : « Ma dame 
par amours est de angelicque figure ; quant ie la voy, elle me 
ressemble resplendissante comme le soleil ; elle est clere et necte 
comme le iour, etc; » Et ceste maniéré sert quant l’en acquiert 
beniuolence plus par adulation que pour vérité dire. Exemple de 
vitupéré : « Jehan est pire que le diable ; il est plus chault que le 
feu d’enfer, etc. » 

Superlation, c’est quant on veult ou croistre ou diminuer sus- 
tance, l’en excede vérité, comme : « Son langage est plus doulx 
que miel, son corps plus chaùlt que feu, son viaireplus blanc que 
oef. » En croissant, l’en dict : « Se l’en veult garder concorde 
entre eulx, l’en voilera aux nuez. » En diminuant : « Il est tant 
mallade que il n’a que la peau ; ses os ne tiennent point ensemble. » 
Et combien que hyperbole soit figure de mentir, touteffoys super¬ 
lation peult passer au dessus par clerement mentir, voire [si] 
sobrement que la menterie ne face rire, ou que follie ne s’en 
ensuyue. 

Il est vne aultre maniéré de transsumption, quant en disant 
l’vng, l’en entend l’aultre, comme : « Les pasteurs escor- 
chent les brebis; ilz bâtent l’eaue et mengussent leur blé en 
vert, etc. Tu n’as pas si grant memore que tu puisses retenir ce 
que tu dictz. Que vault a dire comme tu parles tousiours ? » Item : 
« Mon mary, ie vous prie, ne prenez point en aultruy lieu mous- 
tarde ; passez vous au vin de vostre celier ; nonobstant se ie suis 
petite, il y a assez granche pour le bateur, et assez estable pour 
vos cheuaulx » ; auec plusieurs aultres maniérés que ie laisse aux 

clefs a les estudier, pource qu’il me suffist de donner a entendre 
des plus principalles. 

Répétition ou figure epymone est quant on reprent vng sem¬ 
blable mot vniuocque ou vne substance entière au commencement 
de plusieurs clauses, comme : « Tu es mon amy, tu es seul mon 
bienfaicteur, tu es iuge de ma mort et vie. — Scipion a destruyct 
Cartage, Scipion a enfanté paix, Scipion a gardé la cité riche. — 
Il est riche voyrement, il est meschant et meschant sera. » 

Item, par comparaison, comme : « Toy aduocat, veilles de nuyt, 
affin que tu saches ordonner tes causes, et luy capitaine veille 
de nuyt, en pensant comme sagement il conduira ses gens. Toy 
aduocat, tu metz par ordre tes raisons ; luy capitaine mect par 
ordre ses batailles. Toy aduocat, tu gardes que les causes que tu 
patrocines ne périssent ; luy cappitaine garde que les villes ne 
soient prinses. » 

Item, l’en faict répétition au commencement et au meillieu, 
comme : « Se nous demandons paix, nous l’aurons par estre en 
humilité. Se nous demandons humilité, nous l’aurons par faire 
prières a Dieu. Si nous demandons a Dieu choses iustes, nous 
l’aurons certainement. » 

. Item, l’en faict répétition au commencement et a la fin, et est 
appellee complexion, en disant : « Liberté engendre estude, 
liberté croist estude, liberté entretient estude. » 

Item : « Qui sont ceulx qui ont demandé grâce ? les Cartha- 
geoys. Qui sont ceulx qui ont destruict Ytalie ? les Çarthageoys. 
Qui sont ceulx qui ont rompeu les treues ? les Çarthageoys. » 

Item, a la fin et au commencement, ainsy comme il sera veu 
au chapitre de annexe et enchaineure. 

Item, a la fin, moyen et commencement, comme : « Vostre 
faict est comprins en ce que ia [est] dict, messieurs, non pas mon 
faict, mais vostre faict tant noble, tant digne de renommee, dis ie 
vostre faict, et, comme i’ay tousiours dict, messieurs, non pas 
mon faict, mais vostre faict. » 

Item, a la fin tant seullement, comme : « Depuis que les bour- 
geoys ont esté diuisez par les hommes mecaniquez, ilz se sont par 
bendes diuisez, les maistres contre les seruiteurs diuisez; leur 
liberté est perie, iustice est perie, concorde est perie. O meschant 
mal ! O cruel mal ! O misérable mal ! » 

Et nota que vng mot esquiuocque mis en commencement de 
plusieurs propositions n’est point répétition, pource que equiuoc- 
quement il varie substance, comme « francz en courage, francz en 
bourse, etc. » — « L’essay d’amours laissay pieca ; le sçaystu bien ? » 
Et nota que il suffist de trois répétitions au plus, comme : « Le 
taire est tousiours de saison ; le conseille que l’en se taise. Le 
taire est tousiours de saison ; Taire se fault que on ne desplaise. 
Le taire est tousiours de saison ; Taire on se doibt qui veult viure 
aise, etc. » Et se appelle conuersion, et est assauoir que ces cou¬ 
leurs cy vallent beaucoup a prolonguer matière et a élucider la 
pensee des auditeurs. ' 

Traduction se faict comme répétition, excepté que le mot doibt 
estre esquiuocque qui se reprent au comencement suyuant la 
fin, comme par gradation l’en dit : « Scipion l’Afirican eust 

grant vertu; par sa vertu il acquit honneur; par son honneur, il 
acquit glore. » Au commencement ou a la fin des c[ljauses ou a 
tous deux ensemble en ses diuerses significations. Exemple : 
« Cures se font par médecins ; cures se desseruent par prestres. » 
Exemple du commencement et la fin : « Par don plusieurs gai- 
gnent pardon. » Exemple en la fin : « Se tu veulx estre bien en 
vie, ie te supply, garde toy de enuié. » Et nota que expressément 
le latin dit equiuocque; touteffoys, selon nostre maniéré de 
parler, il suffist de prendre vng ou plusieurs motz de semblable 
prononciation et de diuerse signification. Exemple : « Puissance 
auons de bien combattre, puis sans cela sçauons c...bat^p. 

Contention se faict, quant choses contraires ou diuiseez se rap¬ 
portent a vng en termes ou en substance. En termes, comme : 
« Tu te taiz et tu deusses parler », ou « Tu parles et tu te deusses 
taire; tu riz et tu deusses plourer; tu te absentez quant tu deusses 
estre présent. » Item : « Aux ennemys tu te monstres humble et 
aux amys rebelle. » Et nota que ceste maniéré de parler sert beau¬ 
coup en matières de corrections et de amyables remonstrances et 
en explications de haynes. 

Item : a Vertu et estude sont tresdifficilles a acquérir, mais tres- 
facilles a posséder. — La racine de science est amere, mais le fruict 
en est doulx. » Item, en substance, comme : « O poure fol ! tu te 
dementes de gouuerner beaucoup de gens, ce que vng sage 
homme a paour d'en gouuerner pou. Tu de petite puissance prens 
guerre contre ce fort et puissant roy, ce que tout le monde ne 
sçauroit faire sans grant craincte. » Item : « Tu le crains malade, 

et iamais sain n’euz paour de luy. » Item : « Autant est de besoing 
a vng auaricieux ce qu’il n’4 point, comme ce qu’il a. » Item : 
« Vous plaignez sa mort, et cestuy s’en rit. — Tu doibs menger 

pour viure, non point viure pour menger. » 

* 

Exclamation ou figure profonesis , c’est quant par hayne, amour, 
ioye, couroult, indignation ou admiration, l’en crye plus hault 
que l’en ne parle communément; et se faict quant on veult pro- 
uocquer les cueurs a ioye ou a paour, ou compassion, ou ire, etc. 
Comme par ioye : « O glorieuse mere de Dieu ! O royne des 
cielx ! O mere des anges ! ie te salue. » Par paour : « O craintif 
iour du iugement de Dieu ! O doubtable assistence de pé¬ 
cheurs, etc. » Par douleur et compassion : « Las! en quel douleur 
et angoisse il a passé le pas de la mort ! O quel pitié ! Haa, quel 
dommaige ! Ayez pitié de si dolente ruyne, regardez la pitié des 
poures orphelins, etc. » Par indignation : « O Iuifz infidelles et 
rudes d’engin ! O mauldiz obstinez.! ne congnoissez vous point 
que Iesus est resuscité ? » Item : « O mes amys ! haa ! quel deul ! 
hee ! quel perte, quel desplaisir ! Haa ! vray Dieu débonnaire ! Or 
est il mort oultre temps ordinaire, Dont i’ay au cueur tristesse 
trop apperte. » Par dérision : « Haa ! vray Dieu ! quel beau gar- 
deur de brebis ! quel iuge flexible ! » 

Interrogation se faict, quant on a dict plusieurs choses contre 
son aduersaire [et] l'en conferme son dict par demandes qui de¬ 
meurent insolues quasi toutes manifestes aux auditeurs par les 
raisons opposites, corne : « Tu es vng crocheteur, tu as fait etc. 

Tu es vng larron, tu as emblé, etc. Qui t’a apris a crocheter ? qui 
t*a enseigné tant de maulx ? comme as tu eu courage de ce faire, 
etc. ?—Adam, tu as mors a la pomme dultre la deffence de Dieu ; 
tu as plutost obay a ta femme que a Dieu ; tu l’as soustenue contre 
la volunté de Dieu : as tu doncques paine a tort? » 

Interrogation par énumération sefaict ainsi : « Vien ça, Cathi- 
lina! quant tu estoys auec les compaignons et tu les persuadoys 
de piller ceste ville, ie te demandes, leur conseilloys tu T utilité 
du bien publicque ou non? Oseroys tu nyer que tu ne soys 
traistre ? » 

Par inuasion contre son aduersaire, ainsi : « Quel plus grant 
desplaisir nous peult il aduenir plus que de veoir nos ennemys 
s’enrichir de nos biens? » 

Par instance, ainsi : « Quant tu estoys parmy telz ennemys, 
dequoy te seruoit ton espee a ton costé ? 

Par enuye, ainsi : « Quelz terres sont ce que tu me veulx tollir ?» 

Par indignation : « C’est vng terrible homme ; mais pourquoy 
esse que chascun le hayt ? 

Par croistre le crime, ainsi : « Respont, Iehan, te a il batu ? » 
Responce : « Sire, ouy, et si ie ne luy faisoye rien. » 

Par diminuer le crime, ainsi : « Respond, tu as tué vng 
homme ? » Responce : « Messieurs, i’ay tué vng larron. » 

Par admiration, ainsi : « Haa ! mauldite auarice insatiable ! 
pourquoy tourmente tu ainsi les hommes mortelz ? » 

Par pitié, ainsi : « Helas ! Que feray ge dorenauant ? Ou irai 
ge ? Que deviendray ge ? » 

En respondant a quelque difficille .question, ainsi : « Que 

veulx [tu] dire a rencontre? Que feras tu plus? Au moins feint 
quelque chose honneste, affin qu’il soit aduis aux gens que tu ne 
fais pas la chose que tu fais publiquement. L’oseras tu bien nyer ? 
Pourquoy ne parles tu ? Se tu lenyes, ie le prouueray facillement. » 

Par rendant raison, ainsi : « Ce me semble que ce estoit bien 
fait a noz anciens peres que, quant ils prenoient vng roy en ba¬ 
taille contre eulx, iamais ilz ne le faisoient mourir. Pourquoy ? 
pource que, en la bonne fortune et prospérité en quoy ilz estoient, 
il leur sembloit tresinique faire mourir ceulx qui de leur sem¬ 
blable fortune ou plus grande prospérité estoient descendus en 
aduersité, ce qui pouoit aduenir a eulx mesmes. Pourquoy donc 
venoit il faire la guerre contre eulx ? Pource que les fors, ver¬ 
tueux et vaillans se combatent pour obtenir victoire ; les animez 
courages veullent par force vaincre la bataille, rendre la paix a son 
pays : ne l’eust il pas fait, se il eust esté victeur ? » 

Par subiection, ainsi : « Que debuois ie faire contre la force 
des Françoys ? I’estoye de tous costez enuironné. Debuois ie 
batailler a si pou de gens que i’auoye, ou m’enfiiyr ou demeurer 
au champ, qui n’attendoye aulcun secours ? Debuois ie refuser la 
paix que ilz me offroyent ? » 

Parfeicte interrogation se faict ainsi : « le croy que c’est de ta 
doctrine; ie cuyde que tu l’as faict. » 

Assignation de raison, c’est que l’en dit ratiocination, se faict 
quant on faisons une demande et incontinent nous en donnons la 
raison. Exemple : « Tout auaricieux, quelques biens qu’il ayt, il est 
poure, pource qu’il n’a point suffisance. Pourquoy craint il d’es- 

pendre ses biens acquis, de paour qu’ilz ne diminuent ? — Vng 
cheualier et vng médecin tout vn, l’en tient vng vieil cheualier sage 
et délibéré, si faict l’en le médecin ; le cheualier viel sçait qui fault 
pour le salut du bien publicque, aussi faict le viel médecin ce qu’il 
faut au corps humain. » Et ceste maniéré de parler croit fort le 
compte etplaist aux auditeurs. 

Cheretema demande et respond a plusieurs questions, comme : 
« Qui esse qui meurt ? l’euesque. Pour qui ? pour son peuple. 
Comment? de vne espee. » 

Subiection se faict, quant a vne demande l’en faict vne solution 
et incontinent l’endestruict sa solution, comme : « Qui a enrichi 
le sergeant de Boys ? il luy est venu quelque succession. Vraye- 
ment tous ses parens n’eurent iamais vaillant vng lyart. Il a gaigné 
donc son argent a seruir ? Mais iamais n’a voulu rien faire ; il fault 
dire que l’or croist a sa maison, ou il a iniustement. Dis tu qu’il 
est homme ? s’il eust esté homme, il eust faict oeuures de raison. » 
Et ceste maniéré de parler différé a assignation de raison, parce 
que icy l’en destruit sa solution. Ceste maniéré sert beauooup 
en matières de correction et de indignation. 

Sentence, c’est langage ou moral ou allégorique ou autentique 
proposition de soy ayant clere confirmation ; et se fait par pro- 
uerbe aucuneffoys, comme : « Il ensuyt les conditions d’vng 
regnart qui s’efforce a decepuoir son amy. » Aucuneffoys, par 
sens moral, comme : « Vng beau mourir toute la vie honnore, » 

et « Seulle vertu corrige les choses », et « Celuy seul est en sa 
liberté, qui n’est point seruiteur de péché. » Aucuneffoys, par 
autentique proposition de soy clerement confermer, comme : 
« Le ieu d’aymer facillement s’apprent », et « Tout fol se veult 
escouter », et « Tout feu est chault, tout traistre est mauluais. » 
Et peult l’en soubz ceste maniéré de parler, reciter les dictz, sen¬ 
tences et auctôritez autentiques des acteurs, poetes et aultres, 
mais on ne doibt point exprimer le nom de l’acteur pour la diffé¬ 
rence d’vng aultre couleur nommé ymage ; et de ce l’en peult 
extraire sentence simple sans raison, comme : « Egallement sont 
poures celuy qui a pou et ne luy suffit, comme celuy qui a assez 
et n’est point content. » 

Item, se peult extraire sentence simple auec raison, comme : 
« Ceulx qui sont ioinctz en amytié par aûlcune fortune prospéré, 
l’amytié s’en voile quant la fortune perist. » Raison : « Car quant 
la matière deffault, qui les tenoit en amytié, il ne demeure rien 
qui les puisse tenir en amour. » 

Item, sentence double sans raison, corne : « Ceulx sont folz 
qui, estans aux biens de fortune en abondance, cuydent auoir 
passé les perilz de malheureté, et ceulx sont sages qui en telz 
biens doubtent ce que ilz ne quierent a veoir. » 

Item, sentence double et raison, comme : « Ceulx sont deceuz 
qui dient que l’en ne doibt point chastier enfans en ieunesse, » 
raison : « Car l'aage n’est point empeschement a bonne estude », 
et « Ceulx sont sages qui bien les chastient, » raison : « Affin que 
quant ilz viendront en aage de maturité, ilz puissent acquérir 
vertus pour deffendre le demeurant de leur vie. » Et en doibt l’en 
pou vser, se ce n’est en matière de correction et en narration. 

Contraire se faict, quant de deux raisons quasi contraires l’en 
ordonne vne confirmation de vne aultre tierce raison entendue 
par les deux premières, comme : « Se Adam fut tant vertueux et 
puissant et ne résista point au deable, qui est ce qui y résistera? » 
De ces deux propositions s’ensuyt tacite : <r Quasi nullus . » 

Item : « Qui est ennemy a soy mesmes, comme sera il amy a 
aultruy ? quasi unquam. » Et nota que contention ia deuant dict 
différé a contraire, pource que en contention l’en dit bien deux 
propositions quasi contraires, mais il ne s’en ensuyt point de 
tierce aultre raison. 

Membre se faict, quant plusieurs propositions parfaictes en leurs 
sens sont conioinctes, ou termes, moyennant ceste coniunction et 
ou absolutement par gradacion conioinctes. 

Exemple, conioinctes par et : « Il estoit fort et sage, prudent 
et puissant et en grant authorité. » Item : « Les herezes ont 
deuyé la foy catholicque, et destruist les citez, et faict faillir les 
bledz, et tué beaucoup d’enfans. » 

Exemple, par gradation conioinctes, comme : « En escripuant, 
il estudie ; en estudiant, il proffite ; en profitant, il acquiert hon¬ 
neur. » Et ceste maniéré sert beaucoup a prolongation de 
matière. 

Article se faict de plusieurs dictions sans coniunction. Exemple : 
« La cité de Paris ia pieça fut la couronne du royaulme de France, 
la mere de tous ars, lieu de delices, le paradis des habitans; mais 
maintenant elle est sans foy, sans iustice, refuge de larrons, 
cauerne de paillardz, etc. » Et vault ceste maniéré de parler pour 
abréger son langage. 

Continuation se faict de vne proposition contenante deux 
choses, et semble que la seconde chose despent de la première, 
comme : « Qui bien fermement ayme Dieu, il ne craint point le 
diable. » Et se peult practiquer soubz trois couleurs. Première¬ 
ment, soubz sentence, en disant : « Qui a plus confidence en 
Dieu queau monde, il auratousiours pacience contreaduersité. » 
Item, soubz contraire : « Qui n’a point de fiance a son amy, 
il doibt bien craindre son ennemy. » 

Item, soubz conclusion : « Qui obait aux commandemens du 
roy, il se monstre subiect. — Qui fait ce qu’il peult, il ne doit pas 
estre blasmé. » 


Equalité se faict, quant il y a egalle probation de termes de 
semblables sillabes en diuerses propositions, comme : « Beaulté 
de corps, riche de sens, force d’amys, plaisir mondain, font viure 
en paix. » Et est tresutille ceste maniéré de dire en matière de 
louenge ou de desdaing, pour exalter ou déprimer. 


Consonance ou semblable cadence, se fait quant la fin des deulx 
demieres sillabes de diuerses propositions sont quasi léonines ou 
leoninees, comme : « Qui ayme iustice, il hayt malice et se garde 
de maléfice. » 

Item : « Se vng pasteur quiert honneur et vanité mondaine, 
il pert sa peine et son labeur. » Et ceste maniéré de parler différé 
a rithme, pource que semblable mesure de sillabes n’est point 
gardee. Et aussi il se peult faire au commencement des lignes, 

comme : « Son pere le hayt, sa mere le mauldit, son frere le 
chasse, » et au commencement et a la fin de la ligne, comme : 
« Les bons amys secourent au besoing, aussi les ennemis l’en 
doibt guetter de loing. » 

Obsécration est priere faicte par vne chose chere et qui plaist 
a l’auditeur, pour le commouuoir a miséricorde : « Helas ! sire, 
ie vous supplye pour l’honneur de vostre aduoé monsieur saint 
Denys, et pour l’amour de quoy vous aymez monsieur le Dauphin 
vostre filz, qu’il vous plaise moy pardonner. » 

Commutation familliere se faict, quant aulx auditeurs ou l’ad- 
uersaire l’en conseille ce qu’ilz doibuent faire ou escheuer, et 
disons ce qu’il nous est licite de faire, nous conseillons les audi¬ 
teurs aussi : « le vous demande, messieurs, que doibs ie faire ? 
le croy que vous mesmes me conseilleriez a faire ce que i’ay 
volunté et que ie doy faire. Considérez, se vous estiez en mon 
lieu, que c’est que vous feriez; et touteffoys qu’en iugez vous ? 
Esse larcin ou se c’est proye ? etc. » Nous conseillons familliere- 
ment nostre aduersaire en disant ainsi : « Mon amy Iehan, ie mes 
arriéré toute hayne et toute contention, et vueil a toy parler famil- 
lierement. Considéré, ie te prie, quelle estimation l’en a de toy; 
regarde qui tu es et que tu sçays faire. Mon amy, tu es deceu, et 
mauuaise suasion t’a getté loing des termes de raison. le te prie, 
croy mon conseil, mue ta pensee, corrige tes meurs. le parle a toy 
non point par desdaing ne hayne que iustement pourroye auoir 
contre toy, mais par bénignité et miséricorde qui ne t’est pas 
deue. » 

Nous enseignons aux auditeurs ce qu’ilz doibuent escheuer en 
disant : « C’est a vous de gouuerner et tenir en paix la chose 
publique. Croyez ce que ie vous di et gardez qu’elle ne chiesse 
par vostre négligence en diuision. » 

Nous enseignons nostre aduersaire ainsi : « Nous auons, 
Cathilina, les loix et le conseil du sénat gardez en tables, ainsi 
cotnme le glayue en sa gaine, par lesquelles loix te conuiendra 
mourir, non point pour faire craindre les vifz, mais pour confer- 
mer leur hardiesse. » Nous disons ce qui nous est licite de faire 
ainsi : « Parquoy ie suys délibéré de me mectre en chaire et la 
feray iustice a vng chascun. le pugniray les malfaicteurs et de tout 
mon pouoir ie conseillèray que toute équité soit gardee. » Item, 
quant nous conseillons celuy ou ceulx que nous debuons honorer 
et craindre, après que on les a reprins rigoureusement, il s’en 
doibt ensuiuir vne louenge pour apaiser la dure reprehention, en 
disant ainsi : « Se vous craingnez, Peres conscriptz, a faire iustice 
de Cathilina de paour que ne soyez notez de crudelité, gardez que 
l’on ne die que craincte ou ignorance est en vous qui le laissez si 
longuement viure au détriment de la cité. Parquoy ie demande 
vostre vertu, ie desire vostre sagesse, ie supplie humblement a 
vostre digeree et meure deliberation que iustice soit acomplie. » 
Item, l’en peult reprendre ainsi que ilz désirent d’estre repris, 
corne en disant : « Vous estes de trop simple courage ; vous estes 
trop doulx; vous croiez aucuneffoys de léger; ce qui estoit en 
vos mains, vous l’auez getté en voz piedz. » 

. • 

Agnomination ou licteration se faict, quant, aulcunes dictions 

ou motz au commencement, moyen ou fin, l’en commue vne lectre 
ou sillabe de vng mot a l’aultre. Et conuient assez ceste maniéré 
de parler a vne figure grammaticale nommee Peranomasia ou 
Methathesis, comme : « Combien ce poisson en vng mot ? com¬ 
bien ce moisson en vng pot? — Vozpoulies muent; voz moulles 
puent. — Ces pèlerins suent; ces celerins puent. — Oncques 
paoureux ne fist beau faict, ce dit vng lieur de chardons. » 

Gradation ou figure climay se faict quant le dernier mot de la 
proposition se reprent en recommenceant l’aultre, comme : 
« Saincte Equitaire en prison le dyable prist, En le prenant le 
bâtit, En le batant l’encheyna, En Tencheynant en enfer Penuoya. 
— La renommee donne louenge, louenge premiation, premiation 
eslieue la pensee, la pensee Testude, l’estude science, science 
honneur. » Item de Moulinet : « le viz enuis, car mon espoir est 
mort. La mort Me mort : le suis amaindrissant ; le amendris en 
languissant; le languis en gémissant; le gémis en'pleurant; le 
pleure en voye; le voys en empirant; l’empire en souspirant; le 
souspire en mourant; Mort me desvoye. » Item : « Qui preste, 
non ra; qui ra, non tost; qui tost, non tout; qui tout, non tel; 
qui tel, non gré. » 

Définition, c’est quant l’en expose en partie ou tout le signi- 
ficat de vne diction ou plusieurs, comme en disant : « Tu es pro¬ 
digue; tu despens ou ia n’est besoing. Tu es fol, tu parles tous- 
iours. » Item : « Ire est vng feu a la teste qiii empesche a 
entendre raison. » Ou autrement par interrogant : « Esse faict 

de iuge de condampner l’innocent ? Esse faict de roy de violer les 
esglisesPVng iuge doibt iustement juger, et vng roy doibt garder 
a tous équité. » 

Transsition se faict des choses deuant dictes auecques celles 
que l’en veult dire aornee continuation. Exemple : « Or laissons 
a parler de ces prodigalitez et venons a ces aultres énormes cas. 
Et premier.de son excessiue libidinité. » Item : « Vous auez ouy 
les grans biens que monsieur m’a faitz. Or escoutez, s’il vous 
plaist, comme de ma possibilité ie l’ay recongneu. » Et sert beau¬ 
coup quant l'en veult saillir de matière a aultre, car elle faict 
recappituler les choses deuantdictes et estre ententifz es choses 
subséquentes; et conuient assez auec épilogue ou récapitulation. 

Emendation est quasi correction en disant : « I’ay tousiours 
conseillé a César, combien que il ne luy fault point de conseil, 
mais comme Ten dit : le l’ay incité a toute vertu, et que vice ne 
se doibt point soustenir, i’entens meschans gens en font leur 
proffit. » 

Correction oste ce qui est dict deuant, et, en lieu de ce, mect 
plus conuenient, corne : « Quant ie pris femme, ie ne mis point 
en mariage, mais malle rage. » Et : « Se il ne l’eust faict, ymo 
seullement pensé, si eust il esté suspitioné de ce faire. Considérez 
de ce fol peuple la clemence, di ge la demence. » Et fault que le 
desrain mot emporte négation ou contrariété de la diction prece¬ 
dente correspondante ; et conuient assés auec epydiothesis, et vault 


Digitized by Google 



174 


beaucoup a aggrauer aulcun faict ou a exalter et moût aome pour 
redarguer. 

Occupation, c’est quant on fainct vouloir passer oultre et ne 
voulloir point dire ce que on dict clerement, comme : « le me 
tais de parler des grandes peines des dampnez qui sont continuel¬ 
lement en horribles tourmens, en feu inextinguible, en fetur 
intollerable, qui iamais ne verront Dieu. — le ne vueil pas dire 
comme tu as deceu tes compaignons et desrobé leurs cheuaulx. 
le ne diray pas tes larcins ; ie ne reuelleray pas tes homicides ; 
tu n’as garde que ie die les trahysons que tu as machinées contre 
le roy; i’en pourroye ennuyer les auditeurs. » Et est ceste maniéré 
moult compendieuse et abregee, et rend les auditeurs suspens a 
escouter. 

Disiunction se faict, quant a vng suppost l’en attribue plusieurs 
parolles, comme : « La vierge Marie a destruit la mort; elle a 
donné la vie; elle a ouuert paradis. — Saint Nicolas a ieuné troys 
fois la sepmaine; il a donné de l’or pour marier les filles ; il a 
deliuré troys clercz de mort. » 

Item : « Ce fol cy ioue, saulte, court, boit, frappe et despent 
tout. Et ce saige icy luyt, escript, estudie et enseigne. » Et vault 
beaucoup pour abréger matière et pour leur ennuy et pour re- 
monstrer et redarguer. 

Coniunction, c’est quant la première proposition est conioincte 
en substance ou aultres subséquentes propositions de icelle pre- 

miere deppendantes, comme : « La beaulté de vostre visage est 
degastee : ou c’est *par maladie ou par viellesse. » Item : « Il 
fault délaisser les vanitez et delices pour crainte de dampnation, 
ou pour acquérir mérité enuers Dieu. Faictes honneur a vostre 
pere, portez reuerence a voz amys, obéissez a voz parens, etc. » 
Et vault ceste matière en matière de ellection. 

Conduplication se faict, quant on reprent vne ou plusieurs foys 
vne semblable diction, ou pour louenge, ou vitupéré, ou pitié, 
ou indignation. Exemple : « Dy moy, meschant malheureux, dy 
moy, pourquoy n’amendes tu ta vie, vie dampnee, vie misérable, 
vie desuiee de toute raison ? Toute raison est contre toy. Helas ! 
Helas ! Que tu seras meschant ! » Et dict Tulles que ceste ma¬ 
niéré esmeult grandement les auditeurs. 

Et nota que ceste maniéré de parler différé a répétition, pource 
que' répétition se faict au commencement, moyen et fin de la 
clause, mais conduplication se faict incontinent l’vng aprez 
l’aultre, soit commencement, moyen ou fin. 

Interprétation, c’est la mesme sentence par aultre maniéré et 
d’aultres termes repetee, comme : « Meschant, tu as tué ton pere 
et ta mere, tu as poilu tes mains du sang de tes progeniteurs. » 
Item : « Au matin, l’en doibt boire le vin tout pur ; au desiuner 
et au disner, on le doybt boyre sans eaue, et au soupper, ainsy 
que Dieu l’a créé. » Et nota que la seconde maniéré de dire ce 
que l’en a dict en la première doibt estre briefue, elucidee et non 
trop longue. Et dict Tulles que le front des auditeurs se commeult 

en graues matières de indignation, commisération ou aultrement. 

Doubtance, c’est quant l’en doubte laquelle conclusion ou voye 
l’en prendra de plusieurs choses, comme : « le nesçayqui tu es; 
ie ne sçay comme ie te doy appeller ; se ie dy que tu es mauluais, 
il n’est point honneste, et, se ie dy pire, ie doubte que tu ne soys 
encores plus que mauluais que ie ne dy ; parquoy ie ne sçay que 
ie doy dire. » 

Commutation se faict de deux propositions, lesquelles muent 
sentences pour transmuer aulcunes dictions. Exemple : « Latruye 
rompt, et le lien s’en fuyt. » Item : « Ce que tu aymes est a des¬ 
priser, et ce que tu desprises est a aymer. » Item : « le boy et 
mengue, affin que ie viue, mais ie ne vis pas affin que ie boyue et 
mengue. » Item : « O diuers. peruerseur et peruers diuerseur. » 
Et combien que aulcuneffoys en ceste maniéré de parler les sen¬ 
tences soient contraires, touteffoys ilz different a contention, 
pource que a contention l’en ne change ne diction ne sillabe. 
Item, elle différé a agnomination, pourte que commutation se 
faict de deux propositions, et de agnomination, de vnel’en en faict 
deux de differente substance. Et conuient ceste maniéré de parler 
a vne figure que l’en appelle metaphora, qui fait translation des 
choses par similitude, comme homme simple est appelé aigneau; 

Permission se faict, quant, en parlant, toulte sa cause et soy Péri 
se mect humblement soubz la discrétion, iugement ou volunté 
de l’assistence ou d’aultruy, et conféré beaucoup a obtenir ce 
que on demande et a paciffier l’ire d’aulcun. Exemple : « A toy, 
mon Dieu, mon rédempteur, ie me donne corps et ame ; fay de 

moy ta volunté et dispose de moy ainsy qu’il te playra. O sire roy ! 
aprez que i’ay tout perdu, il ne m’est demouré que mon corps et 
mon ame lesquelz ie vous donne; faictes de moy vostre plaisir. » 

Expédition se faict, quant l’en allégué plusieurs raisons [et] l’en 
esprouue l’vne en destruysant les aultres, comme : « le demande 
qui debuoit estre rédempteur de nature humaine ou pur homme, 
ou ange homme, ou Dieu homme? Ce ne pourroit estre pur 
homme, pource que trop facillement il cherroit en péché; ce ne 
pourroit aussy estre ange homme, car il a offensé Dieu et estcheu 
en sa nature angelicque; par plus fort il seroit labille en nature 
humaine. Il s’ensuyt donc bien que Dieu homme debuoit faire la 
rédemption. » Ceste maniéré de parler chasse fort les matières 
coniecturalles, mais elle ne se peut practiquer que en matières 
especialles, et différé a subiection, car icy, aprez la destruction des 
raysons, il en demeure vne, ce qu’il ne faict pas en subiection. 

Dissolution se faict, quant plusieurs propositions de sens entier 
se profferent sans quelque moyen de coniunction. Exemple de 
Cathon : « Supplie a Dieu, ayme tes parens, fay reuerence a tes cou- 
sins,etc.» Item : «Vertu est succumbee, les vices ont authorité et les 
maulx se siessentau siégé de triumphe. » Et par cecy l’en abrégé 
matière tresgrandement; et différé a article qui se faict seullement 
entre les dictions et dissolution entre les entières propositions. 

Précision se faict, quant on commence a parler de quelque ma¬ 
tière et l’en se retire a dire aulcune partie ia donnée a entendre, 
comme : « Au grant iour du iugement, Dieu dira aux dampnez : 

Allez... au fort ie n’en diray plus. » Et différé a occupation, car 
occupation feint ne dire point ce qu’il dict, et icy l’en taist ce 
qu’il se debueroit dire. Et vault moult es matières de suspition, de 
noises, de indignation ; mais on n’en doibt point vser que entre 
ceulx qui entendent ce que l’en laisse a dire. 

Conclusion se feict, quant des choses qui sont dictes ou faictes 
l’en en feict vne briefue et subtille termination, comme : « Se le 
chaire de dignité ne feict point l’euesque honoré, mais l’euesque 
honore la chaire, et se tel honneur est anullé par la malice des 
subiectz ou par la mutation du temps, il s’ensuyt bien que hon¬ 
neur pour sa beaulté ne doibt point estre désiré de gens de bien. » 
Item : « Puisque il n’est rien plus certain que la mort et riens 
mains certain que l’heure, Pen se doibt tousiours tenir prest de 
mourir en bon estât. » Et n’a lieu que en la fin et détermination 
de matières. Et nota que conclusion se prent en trois maniérés : 
l’vne qui est partie et fin en conclusion de rethoricque, l’aultre 
qui est partie d’argument en logicque, l’aultre qui est couleur et 
fin de proposition; et ce est a propos. 

Reprehension se feict en disant : « C’est le pire des viuans, au 
monde n’a. point de pareil ; ie ne sçay s’il est deable ou homme. » 

Distribution se feict, quant a vng ou plusieurs, par leur office 
ou par la chose, l’en donne a entendre ce que ilz doiuent faire : 
a vng, comme : « L’homme doibt de iour veiller, labourer et 
trauailler, et de nuit dormir et reposer, a toutes heures Dieu 
seruir, etc. » De plusieurs, comme : « Les cousturie[r]s dôibuent 

coustre, les boullengiers faire le pain, les escripuans escripre, les 
gouuçrneurs du bien publicque doibuent corriger et pugnir les 
malfaicteurs et premier les vertueux. » Item : « Celuy qui te de¬ 
mande a prester est ton parent ; aussi parent et amy te feusses 
monstré et de son dommage releué, se tu luy eusses presté. » 

Item : « Il est ton compaignon : tu luy doibs plustost subuenir 
puis que fortune vous a conioinctz et vos voluntez assemblez. » 

Item : « Il t’a tousiours secouru et tu ne luy prestes non plus 
que a ceulx qui iamais ne te firent plaisir. » 

Item, par la négoce : « Se vous aymez honneur de mariage, il 
est necessaire que vous hayez Iehan qui en parle villainement 
tousiours et deshonnestement. Vous qui auezparens, vengez vous 
de luy, et qui auez enfans monstrez leur exemple. » Et nota que 
c’est plaisante maniéré de parler et fort commune en grandes et 
graues matières, et différé a commutation familiaire qui ne con¬ 
seille que de vne seulle chose sans distribuer en plusieurs parties. 

Licence se faict, quant aprez congé demandé, l’en corrige plus 
grant de soy, amy ou esgal, pourueu que telle correction plaise, 
comme : « Sire, soubz correction, c’est mal faict de pardonner et 
donner grâce aux larrons, et de souffrir tant de aggresseurs de 
chemins envostre royaulme. — Monsieur le iuge, ce n’est pas a 
moy a vous corriger. Mais beaucoup de gens dient qu’il y a beau¬ 
coup de prisonniers en voz prisons ia par long temps detenuz 
sanz congnoistre de leur cas, et qui sont innocens, et leur semble 
que vostre négligence charge fort vostre conscience. » Et nota 
que ceste maniéré de parler refraint grant ire et corrige doul- 
cement. 

Signification ou liptote se faict, quant l’en entent plus que ce 
que l’en dit, comme : « Cest asne présumé de monstrer en chaire 
et il ne sçait syllabifier.— Ce prodigue a tant despendu que il n’a 
pas vng test a demander du feu pour l’amour de Dieu. » 

Item, quant l’en dit l’vng, et l’autre s’entent, corne : « Mon 
pere en auoit de beaulx, Dieu luy pardoint, de cousteaulx, quant il 
mourut, en vne gayne. » Et ce conuient en vne figure nommer. 

Item, signification se faict quant il y a vng mot qui se proféré 
honnestement, mais le sens s’entent sinistrement, comme : « I’ay 
veu des hallebardiers par ces villages. Dieux ! que ce sont gens de 
bien et tous bons enfans ! » Et ces motz icy « bien » et « bons » 
se peuent entendre en leur bon significat ou yroniquement. 

Item, signification se faict, quant l’en dit la seconde partie de 
vne proposition et laisse l’en la première, comme se ie vouloye 
dire : « Ceste fille fust honteuse, » et ie dy : « Quant elle me 
veyt, elle commença a rougir. » Ou dire : « Iehan me craint, » 
et ie dy : « Quànt Iehan me voit, Dieu sçait comme il s’en fuyt. » 
Et pour dire : « I’ay eu grant peine a faire cecy, » ie dy : « I’ay 
bien sué a ce faire. » 

Item, signification se faict, quant l’en a commencé quelque 
chose et l’en couppe son langage, ce nonobstant la sentence 
demeure entière aux auditeurs, corne se ie vouloye dire : « Eurial 
eust la compaignie de Lucresse, » et ie dy : « le vey Eurial et 
Lucresse en vng lieu secrètement ou ilz s’entre accolloient et 
entre baisoient, mais ie n’en diray plus du demeurant. » 

Item, signification se faict par similitude, comme en voullant 
dire au roy que il ne doibt point estre tyrant, on luy dict par 

similitude : « O puissant roy ! combien que tu ayes la puissance, 
garde toy bien de opprimer tes subiectz ; souviengne toy de Néron 
et de ses faictz tyrannicques, et quel nom il a laissé aprez sa 
mort. Regarde la l>onne iustice de Traian qui fut tant ver- 
tueulx, etc. » Et nota que ceste maniéré de parler sert beaucoup 
en ces choses doubteuses et a croistre son orayson, mais ni mis 
expressa nocent. 

Diminution se faict, quant les choses qui nous sont atribuees 
ou par vertu, vice, fortune, ou authorité, etc., nous les augmen¬ 
tons modereement par terme contraire, ou par euiter arrogance 
ou aultrement, et semble que on les diminue, corne : « Entre les 
clercs de Paris maistre Berenger n’est pas des pires. — Sire roy, 
ton royaulme n’est pas petit. — L’en ne doibt pas reputer tout 
péché mortel estre petit, quant aprez la mort la peine n’est pas 
petite. — Il ne desplaist pas a la belle Helene qu’elle a esté nee 
difforme. — le ne dy pas en me vantant, mais pour mon droit 
garder. — I’ay tellement bataillé que entre les vaillans ie ne suis 
pas le derrain. » Et se différé a signification, pourceque il se faict 
de termes contraires; mais qui les mect inconsidereement, il 
engendre enuye et hayne; par quoy l’en s’en doibt garder. 

Description se faict, quant plusieurs propositions dépendent 
reallement ou apparentement les vnes des autres, comme : « Se 
la iustice estoit faillie, le peuple s’entreturoit, chascun desroberoit 
et cent mille aultres maulxl’enferoit. —Se le pasteur dort, le loup 
•aplus temps de venir aux brebis. — Se l’euesque n’enseigne ses 
subiectz, ils pourront facillement entrer en heresie. — Se vous 

ne pugnissez cestuy, vous serez cause de ce qu’il se fera pendre 
et gastera tous les filz des bourgoys de ceste ville ; parquoy, iuge, 
conseillez vostre honneur et le salut de tous. » Et ceste maniéré 
de parler est fort conueniente en conclusions. 

Diuision se faict, quant on part en deux ou en trois ce que on 
veult dire par vne proposition generalle et des parties on en parle 
aprez plus amplement, corne : « Toutes les voyes de Dieu sont 
de miséricorde et de vérité : au iugement des bons, il garde misé¬ 
ricorde et vérité : au iugement des mauluais, il garde seullement 
vérité, car ilz n’ont point deserui miséricorde. » Item : « Tout 
péché est veniel ou mortel. » Item : « II est deux grans pechez, 
symonie et auarice. » Item : « Il a tué ou par venin ou de glayue 
ou de baston ou de pierre. » Et en faict l’en son argument en 
demandant : « Ou il est bon ou il est mauluais. S’il est bon, 
pourquoi l’accuses tu ? S’il est mauuais, pourquoy vas tu en sa 
compaignie ? » Sans interroguer, en disant : « De mes mérités ie 
ne vous diray rien : car, se vous le sçauez, ie ne feroye que vous 
ennuyer ; et, se vous ne le sçauez, pource qu’il n’y en a point, 
ie ne feroye que perdre temps. » Et nota que ceste maniéré de 
parler conforte fort la memore et est fort conuenable pour arguer 
et confondre. 

Fréquentation,c’est collection de plusieurs predicatza vng subiect 
pour faire la sentence plus graue, corne : « Iehan est orguilleux, 
yurongne, luxurieulx, ireuerend a son pere, ingrat a ses parens, 
rebelle a tous, etc. » Item : « Iehan est vng bon enfant; il est* 
beau, il est honneste, il est seruiable, etc. » Item : « D’autant 

que ce paillard voit que vous cherchez les moyens de le deliurer, 
d’autant il s’en orguillyst. » Et se faict voluntiers en indignation, 
vitupération, accusation ou louenge. 

Pollisseure se faict, quant on demeure sus vne mesme matière, 
mais il semble que l’en vueille muer, affin que la sentence soit 
mieulx aornee, comme vne chose dicte se redict plusieurs foys, 
mais en aultres termes en disant : « Garde toy de mal faire ; fay 
tousiours bonnes oeuures ; suy les bons ; fuy les mauluais ; 
assemble vertus; nestoye ta conscience. » Item : « Il est tant con¬ 
tent de sa personne, tant oultrecuydé, tant hors du sens, etc. » 

Item, par similitude, comme : « Ainsy que le pasteur garde ses 
brebis du loup, et le cirurgien nestoye les playes du corps, ainsy 
faict le curé des âmes. » Item : « Pape, tu doibs sauluer les âmes, 
car Dieu, de qui tu es vicaire, ne requiert que leur saluation; il 
est mort pour les sauluer : quasy fay ainsy pareillement. » 

Demeure, que l’en dict commoration, se faict, quant on est 
en lieu ferme et la ou contient toute la matière l’en y demeure 
bien longuement, et plusieurs foys l’en chiet a sa dessusdicte ma¬ 
tière, comme les prescheurs prennent vng tesme et le réduisent 
plusieurs foys a leur matière ; aussy il se faict en longues et graues 
propositions, la ou de tous costez l’en reuient a son principal. 

Similitude se faict, quant de deux choses differentes l’en tire 
aulcune similitude pour mieulx aorner son langage ou prolonguer 
ou mieulx déclarer. Et se conuient en plusieurs maniérés. Lapre- 

miere, quant les choses mises en similitude sont egalles, comme : 
« Ainsy que les yrondes viennent au printemps et s’en retournent 
en yuer, ainsy les faulx amys viennent eu temps de prospérité, et 
eu temps de aduersité ilz s’en retournent. » La seconde, quant, 
pour abréger, l’en mect ensemble les deux choses de similitude, 
comme : « En amitié acquérir et en guerre courir, il y a diffé¬ 
rence. » La tierce se commence par négation, comme : « Non 
plus que vng cheual indomé, quelque force qu’il ayt, n’est bon 
de porter; aussy vng ignorant, quelque bon engin qu’il ayt, n’est 
bon pour acquérir vertu, se il n’est endoctriné. » Et nota que en 
similitude il y conuient auoir conueniente proposition, comme ce 
n’est pas bien dict : « Tu es aussy sage que vng pennier. » Et 
conuient ceste exor nation auec comparation, pource que tous 
deulx se commencent par semblable introduçtion, mais ilz different 
pource que comparaison se faict entre choses de diuerses especes, 
et similitude se faict entre diuerses espesses et semblables. Aussy 
ilz different en fin, car comparaison est pour prolonguer la matière 
et similitude pour aorner, laquelle doibt estre briefue. Exemple : 
c’est ioyeuse maniéré de parler par authorité ou nom propre ou 
dict autenticque, comme : « Les gens sont plus inclinez a mal que 
a bien, ce dict Homere. » ' 

Item : « L’en doibt se£ amys de nouuelle amytié par escript 
souuent visiter, tesmoing Aristote. » 

Item : « Ainsy que dient les clercz : Qui bien fera, bien trou- 
uesra ou Tescripture mentira. » 

Item : « Il fault rendre etc. ce dict le prescheur.» Et fault néces¬ 
sairement nommer ou l’acteur ou la faculté, a la différence de 
l’aultre couleur de sentence. 

Effection, c’est déclaration, ou donner a entendre aulcune 
chose, par aulcunes proprietez ou accidens exteriores de ladicte 
chose, comme en parlant de Iesuschrist : « Il estoit sans quel¬ 
conque macule, de doulx maintien, d’angelicque figure, plein de 
toute perfection. » Item : « Celuy que ie dy est roux et a blancs 
cheueulx, le nez camus, petit, etc. — L’erreur des humains faint 
le Dieu d’amour estre oyseau rigoureux, armé de dart, arcs et 
flesches, de cruelle face, engendré de Venus, gouuerné par Vul- 
can, ayant grant feu a la pensee ; que se tu désistés a Penflamber 
et nourrir, il cherra. » 

Note ou notation, c’est déclaration ou donner a entendre aul¬ 
cune chose par aulcunes proprietez ou accidens interiores de la 
chose dessusdicte, comme en parlant du diable : « Cestuy, soubz 
faincte ypocrisie, en blandissant, il mesle du venin pour decepuoir 
les poures âmes. » Item : « Il m’a regardé de si mauluais oeuyl 
qu’il ne me sçauoit escouter parler, tant me hayoyt. » 

Sermocination se faict, quant l’en s’applicque a parler propre¬ 
ment, comme deux ou plusieurs personnes, ainsy que l’en voit 
souuent par dyalogue. Exemple : « Vng pastoureau disoit a vng 
prescheur : Monsieur, tu nous enseignes beaucoup de doctrines, 
mais tu ne faitz pas ce que tu dis. le croy, dit le pastoureau, s’il 
estoit vray ce que tu dis, que le feroys toy mesmes. » 

Imitation de meurs se faict en contrefaisant les gestes, ou en 
recitant les parolles et maniéré de parler d’aultruy, ou en comp- 

tant ses meurs, comme en disant ainsy : « Cathilina, qu’esse que 
tu penses ? Qu’esse que tu dis en toy mesmes ? Il y a ia plusieurs 
ans que il n’y a eu nul mal en ceste cité que par toy ; nul péché 
commys sans toy, et du tout tu t’en vas franc et impugny. » En 
contrefaisant les gestes : « Voyez comme il plaisse les espaulles, 
et comme il me guigne de l’oeil ; il me faict ainsi. » En recitant 
les parolles : « Et puis il parle tant sagement et tout en paix, et dict 
ainsi : Ce n’est pas bien faict de me blasmer sans cause. » Item : 
« Mon compere me dict : Vien soupper auec moy. le lui ditz : 
Grant mercys. Il me dict : Haste toy, etc., en me faisant signe. » 
Et ce conuient assez a sermocination. 

Ymage ou colaudation ou vitupération defforme auec forme 
de sentence ensemble, en louant, comme : « Hercules alloit en 
la bataille, le corps de thorel, le courage du lyon, les piedz 4e 
ours et de forces inuincible. » En vitupérant, comme : « Il cou- 
roit par les champs comme vng loup arragé, serpent tout deuo- 
rant et diable deschainé. » De sentence, comme : « Monsieur 
saint Iehan a dict que gens d’armes doibuent estre contens de 
leurs gaiges, et Tallebot disoit : Se Dieu estoit gent d’arme, il 
seroit pillard. » 

Propriété se dict, quant on atribue a aucun vng significat 
propre, lequel ne peult estre, comme l’en dict : « II est notoire 
que vng asne y mordoit. — Entre aueugles il est tresclerc. » 

Confirmation se faict, quant la chose qui ne parle ne entent 
l’en la faict parler, ainsi que font les fables de Esopet. Exemple, 


Digitized by Google 



i»7 


la mort dict : « le suis celle qui sur les hommes triumphe, ne 
iamais ne suis suppeditee que par sapience. » Item, le loup dict 
a la brebis : « La doulceur de ta chair et le bon appétit que i’ay 
me contraignent de te menger » ; et brebis respond : « N’estoit 
la négligence de mon pasteur qui se dort, i’auroye encore espé¬ 
rance de paistre, ainsi pelee que ie suis, etc. » Et nota que ceste 
maniéré de parler est des nobles entre les aultres couleurs, quant 
# elle est mise en graues oraisons ; et conuient assez auec prosopeya 
qui est maniéré de alonger le compte ; mais ceste couleur cy le 
décoré plus noblement. 

Briefueté se faict, quant la matière se dict tant seullement par 
les parolles necessaires a l’exprimer le plus brief que faire se 
peult. Exemple : « Iesus, filz de Marie, pour nous racheter mou¬ 
rut en la croix, resuscita le tiers iour, descendit aux enfers, monta 
aux cielx, et puis viendra au iour du iugement iuger les vife et les 
mors. » 

Et doibt vser de ceste couleur quant la matière est fort com¬ 
mune et bien entendue ; et conuient fort auec epylogue. 

Demonstrance se faict, quant on desclare la chose en telle ma¬ 
niéré que il semble que les auditeurs soient presens a la veoir 
faire, et est necessaire de preuoir ce qui estoit deuant la chose ; 
secundo les circonstances de la chose ; tertio, ce qui a esté faict ; 
quarto, ce qui s’en est ensuiuy; quinto, ce que il est de faire. 
Exemple : Se ie vueil demonstrer que l’oppinion de N. est here- 
sie, il fault penser ce qui estoit deuant la chose, comme pompeulx, 

yurongne, luxurieulx et ennemy de toute science, qui seront les 
choses dequoy il a commencé son heresie ; secundo, quelles cir¬ 
constances de la chose, comme enuye de veoirles clerz dominer, 
auoir auctorité sur luy en le reprenant de ses vices, parquoy il se 
est voulu faire docteur de ignorance et iniquité ; tertio, ce qui a 
esté faict, c’est que manifestement il a presché que simple forni¬ 
cation n’est point péché ne simonie péché, etc. ; quarto, ce qui 
s’en est ensuiuy, c’est que les clerz se sont assemblez a Paris, les 
prelatz ont conuocqué leur clergié, les simples gens en sont 
encore en grans doubtes, etc. ; quinto, ce que il est de faire, 
c’est de auoir bonne esperance en Dieu, et que de brief, tel abuz 
sera par les clerz corrigé. 

Circuition, c’est quant la chose simple est âcreue par langaige, 
comme Scipion a destruict Carthage, l’en dict : « La Prouidence 
et sagesse de Scipion a destruict l’orgueil et richesse de Carthage. » 
Et se faict quant on ne peult exprimer ou les vertus ou la dignité, 
comme : « De la noblesse de ceulx de Carthage,’ i’aymoys mieulx 
me taire que en dire pou. » 

Item, en celant sa honte, Thays dict : « le m'en allay auec 
celuy auec lequel i’ay eu affaire. » 

Intellection, c’est quant, par quelque chose prochaine, l’en 
donne a entendre la chose sans la nommer, comme par sinodoche 
en prenant partie pour le tout, en disant la « fenestre » pour la 
cr maison » et : « Le couraige de m’amye me resiouyt » ; le tout 
pour partie, comme le « peuple » pour le « seigneur » et : « Hz 

ont beu toute la fontaine » ; le singulier pour le plurier, corne : 
« Le Rommain peuple triumphe et a victore sur son ennemy » ; 
le plurier pour le singulier, comme : « Nous auons parlé sage¬ 
ment a nostro conseil » ; l’inuenteur pour la chose trouuee, 
comme : « C’est bon Ypocras, » c’est a dire vin; la chose 
trouuee pour l’inuenteur, comme les « ars » pour la « deesse 
Minerue », et par methonomie, le contenu pour la chose con¬ 
tenante, comme : « Il a beaucoup d’or ; » c’est a dire richesses ; 
et « Iehan relye le vin » ; la chose contenante pour le contenu, 
comme : « France treschrestienne ; Paris la bien enseignee. — 
Iehan a beu vng pot de vin et soufflé la lanterne » ; l’instrument 
pour le maistre, comme : « Le gibet fera la raison », pour le 
bourreau ; le signe pour la chose signee, comme la « toge » pour 
« paix », et les « armeures » pour « guerre ». 

Yronie se commect en plusieurs maniérés : l’vne par antefrasis 
de paour de offencer les auditeurs, ou par non estre long, ou par 
la difficillité, ou pour l’incrédibilité, ou pour la honte, ou nous 
diron de telle chose se taire ou n’en daigner ou voulloir ou n’en 
sçauoir parler, et ce nonobstant, briefuement et couuertement 
nous le dison, comme en disant : « le ne vueil ia racompter 
comme Cathilina s’est gouuerné en son magistrat ; i’auroye honte 
de dire les iniustices et domages qu’il a faiz aulx simples gens, 
le vous prie que ie me taise de ses yurongnises ; ie n’auroye 
point d’honneur, et luy encore moins, de parler des enfans de 
ceste ville qu’il a perdus ; » et de chacun en racompter quelque peu 
et brief, comme : « le ne luy daigneroye dire qu’il a tué Catoce, 

nonobstant ie vous prie que vous me donnez licence d’en dire 
quelque peu de ses malices; Il a fait, etc., et encores beauco[u]p 
d’aultres maulx que ie laisse et que ie diroye se i’auoys temps. 
Encor ay ge paour d’en dire trop, mais, par ce que i’ay dit, 
vous pouez assez entendre aux aultres choses comme il se est 
gouuerné. » 

L’autre maniéré se faict par répugnance, quasi faisant conclusion 
de prémisses contraires, comme en disant : « Or soit ainsi que il 
y ait en telles parolles quelque peu de honte ; il y en a beaucoup 
en tes sentences et encor plus en tes faiz. » 

Item : « Or mettons le cas que tu m’as donné ce qui n’est pas 
tien et que de toy ie tien ma vie ; gouuerne toy doresnauant 
comme tu vouldras; fay ta volunté, il me suffit de te cong- 
noistre. » 

L’aultre maniéré se faict par louenge, en disant : « Haa ! que 
tu es homme de bien ! ie suis ioyeux que tu l’as tué et desrobé. 
Iamais homme ne fist plus villainement ; tu es vng bon larron, 
vng bon meurdrier, vng bon crocheteur. » 

L’aultre se faict par confession non preiudiciable, en disant : 
« Maistre Michault, vous auez conclud a l’encontre de vostre 
partie tout ce qu’il desiroit, vous auez confessé ce qu’elle eust 
eu grant peine de prouuer. Il ne reste que donner sentence pour 
vous a son preiudice. » 

L’aultre maniéré de yronie se faict par permission, en disant : 
« Se tu dis qu’il est beau, fort et rade, adiouste et encor, s’il te 
plaist, larron, meurdrier, etc., et se tu dis que l’en le doibt 
enuoyer en exil, i’en suis bien de ton oppinion, pourveu qu’il 

soit ataché par le col demy pied prez de vne boyse carree, les 
plantes des piedz au vent. » 

L’aultre maniéré de yronie se faict par mocquerie, en disant : 
« Ce vaillant home Gaultier, i’ay paour qui ne luy soit aduis que 
ie me mocque, ie le dy homme de bien, pource que vne belle 
fumelle riche et bien dotee qui n’a gueres serai au Grant Cou¬ 
ronne, luy est donnée en mariage de par les gardes du mestier ; 
ie vous prie qu’il soit resueillé que on le face danser; il est assez 
abille pour miracles faire. » 

Parenthèse se faict, quant l’en mesle dedans son compte vng 
aultre compte sommairement, ou dedens vne proposition vne 
aultre proposition. Exemple : dedens son compte : « Le roy de 
France commanda garder iustice, congnoissant que Traian garda 
iustice a la femme de Romme ; parquoy il veult ensuyuir Traian. » 
Dedens une proposition, comme : « Iehan tira de sa bourse cent 
escus, — il ne faict pas ce tour qui veut, — pour bailler a 
Pierres. » 

Ethimologie se faict, en rendant semblable rayson de la chose 
deuant dicte, comme : « le t’ayme pource que tu me aymes. » 

Sarcosmos, c’est mocquer son ennemy comme les Iuifz : « Vah, 
si tu es filz de Dieu, etc. » 

Antipophore est respondre a question non demandée, corne : 
« le voy bien la malice du monde, et se tu demandes pourquoy 
Dieu se courouce, ie te dy que c’est pour noz pechez. » 

Apostrophe est quant l’en parle a l’absent comme s’il estoit pré¬ 
sent. Exemple : « Haa ! le bon duc Rou, ou es tu ? Se tu fusses 
en vie, tu ne permetrois pas tant de iniustices regner, ne tant de 
mengeries auoir lieu. » 

Item, se faict apostrophe par inuasion, comme : « Que faisoys 
tu Tallebot a la guerre, quant on te tua ? N’auoys tu point de 
glaiue pour te dêffendre ? » 

Item, par improbation, comme : Haa ! iustice de Rou ! ou es 
tu ? Que ne viens tu releuer de iniustice et oppression ? le pers 
tout ; de quoy viurez vous, mes enfans, etc. ? » 

Anthomomasia, c’est quant par excellence nous mectons le nom 
appellatif pour le propre nom, comme en disant le philosophe, il 
s’entend Aristote ; en disant Tappostre, il s’entend saint Paul. 

Methaphora , c’est translation des choses par similitude, comme 
vng homme simple est dict aigneau et vng orgueilleux est dict 
cueur de lyon. 

Prosepeya ou confirmation, c’est quant l’en faict parler vne 
chose mue, comme : « Rome dit au sénat : « I’ay esté la royne 
des citez, le triumphe du monde, la richesse inestimable, et par 
voz trahysons ie cheiz en ruyne. Vos peres vous ont acquis ce 
bien, et par voz enuies vous le perdez. » 

Pleonasmos se faict, quant pour manifester la sentence et pour la 

confermer, l’en amaine parolle superflue, comme en disant : « De 
ces oreilles icy ie l’ay entendu ; et de ces yeulx ci ie l’ay regardé 
faire. » Et se dit langage vicieux quant l’entendement iuge qu’il 
n’est point aorné, comme : « le l’ay veu de mes yeulx; ie l’ay 
ouy de mes oreilles », qui est plus rude a ouyr que le premier. 

Emphasis , c’est quant dessoubz aulcun dict, aultre sentence se 
peult entendre. Et se faict corne en parolles de sentence, comme 
double et douteuse, ainsi que fut donne responce a Cresus, roy 
de plusieurs pays, qui voulloit acquérir plusieurs royaulmes, il fut 
ainsi dict par les Dieux : « Cresus transgressant perdra de grans 
royaulmes » ; l’en ne sçait se ce sont les siens ou ceulx de ses 
amys. Aussi est : Reginam interficere nolite timere, etc. 

Il conuient doncques mettre ses exornations et en vser es lieux 
necessaires, selon sa matière, et les auoir en memore, car se ilz 
ne sont mises en lieu deu, ilz engendrent confusion ; et ne les 
fault pas mectre ainsi que ilz viennent a la pensee, en ensuyuant 
fortune ou auanture, mais doyuent estre commuées selon l’art es 
lieux conuenables. 

EPISTRES 


Troys estaz. — Répétition de lettres patentes. — A ceulx de bas estât. — 
Lettres missiues en deux maniérés. — Epistrç partie en trois. — La cause de 
epistre. — Exemple de epistre a Loys Daré. — La cause. — Intention. — 
Conclusion en trois maniérés — Toute lettre missiue doibt estre breue. — 
Demande en lettres missiues. — Quatre choses empeschantes demandes estre 
accordées. — Rescription aux prelatz. — A son amy. — A son ennemy. — 
Considération de matières. — En toutes lettres salutation, superscription, 
subscription. 


Or conuient il parler de epistre ou de lettres missiues en parti¬ 
culier et en ensuyuant la doctrine de haulte, basse et moyenne 
substance ia declaree au premier liure. Aussi est il trois maniérés 
de gens a qui l’en rescript : ou c’est a plus grant que soy, ou 
égal, ou a moindre. 

Item, il est trois estatz : les grans, comme le pape, empereur, 
roy, etc.; les moyens, comme prestres, bourgoys et tous ceulx 
qui ne sont trop hault esleuez ne trop bas déprimez; les bas, 
comme sont seruiteurs, laboureurs, etc. Item, ou vng rescript a 
vng, ou plusieurs a plusieurs, ou vng a plusieurs, ou plusieurs a 
vng. 

Se l’en parle a plus grant ou de plus grant que soy, l’en doibt 
parler a luy ou de luy en tout honneur, humilité ou reuerence, 

en vsant a leurs personnes de ternies suppellatifz et comparatifs, 
comme « treshault, trespuissant, treshonnoré, tresredoubté, » etc., 
selon la qualité de sa dignité. Et ne doibt l’en iamais vser de sup- 
pellatif, comparatif, positif, diminutif, plus de trois a la foys, et, 
en la subscription, se mettre tout au bas de la lettre vers le dextre 
costé treshumblement, et, en la subscription des lettres, il suffist 
mectre le nom de leur dignité, sans opprimer leur propre nom, 
comme : <r A nostre saint pere le pape. Au roy mon souuerain 
seigneur. A tresreuerend pere en Dieu monsieur de Rouen, etc. 
A monsieur de la Palice, etc. » 

Il fault corriger vng vice de parler par impératif, corne : « Sire 
roy, vostre viconte est homme de bien, ie le vous recommande. 

— Iohannes est bon escolier, donnez luy vng bénéfice, etc. », 
pource qu’il n’appartient, en parlant a plus grant que soy, vser 
de termes imperatifz, mais humiliez, corne : « Sire, vostre 
viconte est homme de bien ; plaise vous l’auoir pour recommandé. 

— Iohannes est bon escolier; ce seroit a vostre maiesté grande 
charité de le pourueoir, etc. » 

Se l’en parle a esgal a soy, l’en doibt parler en plus familière 
reuerence, en vsant de termes positifz et comparatifz, et pou de 
suppellatifz,comme «sage, prudent, honnorable, discret, puissant, 
redoubté»,etc. Et en la subscription se rescripre prez du bas des 
lettres vers le meilleu, et, a la superscription de dessus, mectre 
leur propre nom de leur dignité ou office, farsy de vng honneste 
positif ou de deux au plus, bien accordant aux meurs et'dignitez 
de la personne, comme : « A honnorable home et sage sire Cardin 

Lorin, bourgoysde Rouen et seigneur de Maille au Moys. » L’en 
a de coustume en nostre vulgaire, en lieu de salutation, de vser 
en lectres missiues de recommendation, comme : « Mon très- 
honnoré seigneur, etc., ie me recommande, etc. » 

Se l’en parle a moindre que soy, l’en doit parler par maniéré 
de honneste authorité en leur donnant a entendre amplement et 
hardiment son intention, et, a la subscription, se escripre plus 
du senestre costé en venant vers le dextre costé, et, a la supers- 
cripsion, commencer par soy, comme : « A nostre amé, etc. » 

Et, se sont lectres patentes, il commençe : « Françoys, 
par la grâce de Dieu roy de France, au bailljr de Rouen, salut. » 
Et nota que il n’appartient a homme de dire salut, se il ne parle 
a ses subiectz ; pourquoy l’empereur ne doit point dire au pape 
salut, car celuy seul se doit dire a celuy ou ceulx a qui il le peult 
donner. 

le laisse les vsages de la chancellerie, des tabelliôns, greffiers 
et notaires qui font leurs intitulations selon la noblesse de leur 
entendement et des coustumes localles ou ilz escripuent. 

Quant on parle a son filz ou seruiteur, l’en peult dire : 
« Iacques, ie me recommande a toy, etc. » 

Nota que ceulx de bas estât et les furieulx marriz ou sotz, ou 
ceulx qui menassent, ont authorité de prendre en lourdoys de 
haultz termes en parlant les vngz aux aultres et de leurs matières, 
comme en disant : « I’ay la plus sage iument de çe pays; ie suis 
le roy des malheureux. » Et ont pouuoir de mectre leur nom 
deuant ou après, comme : « Bertault Claquedent, le plus vaillant 

et le plus noble des vaillans, a son compere Geoffray Poree, doc¬ 
teur a bien boyre, salut. » En signifiant que ignorance leur est a 
pardonner. Et doibt l’en vser au bas estât de diminutifz, de posi- 
tifz, comparatifz et peu de suppellatifz, comme : « En noz mai¬ 
sonnettes, nous auons nos petiz enfans qui gardent les brebiettes, 
faisans chappeletz de fleurettes. » 

Item, en toutes superscriptions l’en doit mectre les dignitez 
permanentes les premières, puis la consanguinité, puis la dignité 
muable, comme : « Monsieur de Torcy, mon cousin, gouuerneur 
de Normendie. » 

Et est a entendre que toute epistre ou lettre missiue n’est aultre 
chose que aux absens parler comme presens, et parler a eulx et 
leur desclarer sa volunté, desquelles il en est plusieurs maniérés : 
les vnes teologalles et de diuinité, corne les epistres Platon a 
Denis, de saint Pierre, de saint Pol, de saint Iacques et de 
saint Iehan; les aultrez sont de meurs et de vertus, comme les 
epistres saint Augustin, saint Hierosme, saint Ambroise, Seneque, 
Cyprian; les aultres de grant matière, corne de paix, guerre et 
gouuernement; les aultrez de noualitez qui aduiennent ; les aultres 
consolatores ; les aultres recommandatiues ; les aultres monitiues; 
les aultres d’amour, comme les epistres de Ouide, Properse ; les 
aultres de familiarité domestique; les aultres ioyeuses. Mais ie 
me arreste au plus commun disant que tout se peult réduire en 
deux maniérés de lettres missiues : les vnes missiues actiues, les 
aultres missiues responsiues. Les missiues actiues s’appellent celles 
qui sont narratiues et petitores et comminatiues. Les missiues 

responsiues s’appellent les celles qui doibuent response en acor- 
dant, excusant, congratulant, etc. 

Lucan dict que en Egipte en la cité de Memphis fut trouuee la 
maniéré de faire lettres missiues. Unde Lucanus : 

Conficitur bibula Memphitis car ta papiro. 

Toute epistre, ou elle est de doctrine ou de ieu ou de grauité. 
Epistre de doctrine est celle qui de toutes choses enseigne les 
absens. Epistre de ieu, qui par ioyeulx, long et familier langaige 
l’en rescript des choses familières et domestiques aux absens. 
Epistre de grauité, c’est quant de graue et pesante matière, tant 
moralle que ciuile; l’en rescript aux absens. Epistre de doctrine 
se faict par enseignement, par art et par discipline. Epistre de ieu 
se faict par ioyeux langaige, risible, faisant plaisant babil ou 
dicacité. La fin de epistre de doctrine, c’est proffit et vtilité. La fin 
de grauité, c’est honneur. 

Epistre de doctrine pour enseigner les absens, se fait de matière 
certaine ou doubt[e]use: de matière certaine, quant l’en donne la 
cause, raison ou âuthorité ou oppinion de ce que on demande ; 
et doubteuse est quant l’en laisse la matière indécise, corne : « Tu 
m’as rescript que ie te dye se les hereses cheuauchent le ballay 
reallement. Et defaict ceste matière [est] de importance : les théo¬ 
logiens sont de vne oppinion et les decretistes de vne aultre. le 
ne suis pas suffisant de la décider; plus sages que moy n’en 
sçauent que dire; parquoy ie m’en taiz. » 

Epistre dé ieu se faict de langage ioyeulx ou de fait ioyeulx 
recité pour faire rire : Vide les causes incitatiues a rire. 

Toute epistre est partie en trois, comme vng argument qui est 
de maieur, mineur et de conclusion, que les orateurs disent la 
cause, Tintention et la conséquence.. 

La cause est ce qui nous meult ou contraint a escripre a aultruy, 
en luy voulant signifier nostre volunté. L’intention, c’est de luy 
signifier par lettre nostre volunté, la conséquence ; c’est quant est 
premise nostre intention et declaree, nous faisons conclusion en 
bien ou mal, ou proffit ou dommaige, etc., comme : « N. m’a 
rescript et prie que ie luy preste vng liure ; la grande suasion que 
i’ay veu en ses lettres sont la cause pourquoy ie luy vueil res- 
cripre. » Secondement : « le luy vueil bien complaire et luy prester 
le liure; » et ce est l’intention. De ces deux premières, corne de 
maieur et mineur, ensuit la conséquence; c’est que, en ce faisant, 
ie me déclaré estre son amy, espérant obtenir de luy semblable ou 
plus grande chose. Lesquelles trois parties sont tousiours explicite 
vel implicite en toutes lettres ; mais est bien a considérer la maniéré 
de les coucher, car il n’est pas tousiours besoing de dire la cause 
pourquoy on rescript, mais il est tousiours mestier d’escripre 
l’intention et la conclusion qui deppend des deux premières, 
laquelle doibt estre fort suasiue ou dissuasiue. 

L’en mect qui veult la cause deuant, puis l’intention et puis le 
conséquent, comme il est dict, ou l’en mect l’intention deuant, 
puis la cause et la conclusion aprez et aulcuneffoys la conclusion 
la première, puis la cause et l’intention après. 

Exemple de la cause, puis l’intention et la conclusion : « A 
Loys Daré, estudiant au college de Iustice. » La cause : « De toutes 
les choses que Dieu et nature ont voulu imprimer en mon cueur, 

la plus estimee et que ie desire le plus, Loys, mon. parfaict amy, 
c’est de sçauoir et apprendre et speciallement en toute science de 
honneste humanité. » L’intention : « Et pource que i’ay ouy dire 
aux maistreset docteurs que, de tous les liures qui traictent de ceste 
matière, Tulles en est le prince de toute éloquence, lequel est 
incongneu par deçà et tresmanifestement est congneu a Paris. » 
La conclusion : « Parquoy i’ay délibéré de te rescripre comme a 
mon singulier amy que sur tous les plaisirs que tu me desires faire 
et aussy que tu espoires que, par le moyen de l’estude, ie fourni- 
ray, se Dieu plaist, de vng homme de bien, qu’il te plaise de 
m’enuoyer ledict liure de Tulles, car en le me enuoyant, ie con- 
gnoistray ta bonne amour enuers moy executee et la mienne 
enuers toy de ton désir n’estre point fraudee. » 

Exemple de l’intention, puis de la cause, puis de la conclusion. 
Intention : « le vouldroye que tu prensisses aussi grant plaisir de 
me prester le liure de la Rethoricque de Tulles, comme ie desire 
a l’auoir de toy et a le luyre ; mais i’ay tousiours craint a le de¬ 
mander, pource que tu en lisoys a tes escoliers. » La cause : 
« Touteffoys, i’ay entendu que tu as prins fin de ladicte 
lecture et que il ne t’est plus de besoing ; parquoy tu peuz facil¬ 
ement obtempérer a mes désirs et me enuoyer ton liure qui est 
le plus correct des aultres. » Conclusion : « Car, se tu le m’en- 
uoye, corne i’ay esperance, ie congnoistray clerement l’amour 
de quoy tu m'aymes en me enuoyant le liure par auenture que tu 
aymes le mieulx et duquel tu as le plus de besoing, et me obli¬ 
geras a te prester tout ce que i’ay, et pourras dire doresnauant 
que moy et tous mes biens sont a ton commandement. » 

Exemple de la conclusion, puis de la cause, puis de l'intention. 
Conclusion : « Tu me feroys vng grant et singulier plaisir, ymo 
tu me obligeroys a perpétuité, s'il te plaisoit accorder ma requeste, 
laquelle ne t’est point preiudiciable, mais elle est a moy tresneces- 
saire et profitable. C’est de me prester tonliure de rethoricque. » 
Cause : « Car, quant ie considéré que ie cuyde prescher aux gens 
en exaltant ou vitupérant ou aultrement, i’ay en mon langage 
termes si mal appropriez que chascun délaissé a me escouter pour 
la non conuenience de termes impropres qui leur est ennuyante 
a ouyr. Et se aulcuns demeurent, ce ne sont que poures femmes 
ignorantes ou aultres qui font leur derrision de moy. » Intention : 
« Parquoy ie suis contraint humblement te requérir qu’il te plaise 
de me prester ton liure de rethoricque pour en auoir la coppie, a 
celle fin que ie puisse euader telle ineptitude de langage. » 

Et est a noter que conclusion ne se faict que <en trois maniérés ; 
c’est assauoir par ampliation, comme induisant a ire, par commi¬ 
sération, comme commouuoir a pitié, a pardonner, etc.; par 
épilogue, comme en recueillant briefuement ce qui a esté lon¬ 
guement esparty en l’epistre. Et se doibt faire, quant l’epistre 
tient plusieurs ou longues parties, a celle fin que, par la multitude 
des parolles dessusdictes, les auditeurs ne desuient de la conclu¬ 
sion. Et ce dernier conuient plus aux epistres que aux lettres 
missiues et especiallement en gerres iudicial et démonstratif et de 
ampliation et commisération. Il en est dict plus a plain au cha¬ 
pitre de conclusion. Et est a noter que toute lettre missiue doibt 
estre briefue. 

26 

Item, sont aussy plusieurs lettres missiues qui commencent par 
vng prouerbe ou authorité ou par vne sentence parfaicte, laquelle 
doibt estre prémisse et conueniente a la fin de ce que l’en veult 
suader ou dissuader. 

Exemple de Denis tyrant aux bourgoys de Napples : 

« Qui ne veult octroyer a son seigneur ce qui est iuste, il se 
déclaré que il luy donne, vueille ou non, tout son vaillant et se 
forfaict. » 

C’est* vne loy de force controuuee par tyrans laquelle se peult 
confermer par vne ou deux raisons du plus. 

Exemple de la première : « Car le prince, pour ses affaires et 
du pays, peult et doibt demander ayde a ses subiectz pour les 
conseruer en paix. De qui aura, il secours, se il ne Ta de ses 
subiectz pour lesquelz il se expose tous les iours a cent mil perilz 
de mort ? » 

Aprez la première ainsy confermee, se il est besoing pour vne 
ou deux raisons, l’en mect la seconde par forme de mineur qui 
est demande ou neance, en ensuyuant au plus prez sans varier la 
prémisse deuant dicte. 

Exemple : « Et ie vous ay demandé cent mil ducatz et dix mil 
hommes pour faire guerre au roy de Cippre. A laquelle demande 
n’auez voulu ou daigné entendre. » 

Laquelle se peult encores confermer ou augmenter de vne ou 
deux raisons, qui veult. 

Exemple de la première : « Et ie cuidoye, veu le serment que 
vous m’auez faict, que vous fiissez loyaulx. » 

Exemple de la seconde : a Attendu qu'il vous est assez congneu 
k grande nécessité que i’ay. » 

Après les deux prémisses, ensuit la conclusion par laquelle l’en 
conclud son intention en briefz termes. 

Exemple : « Parquoy ie suis délibéré de tuer tout^ prendre voz 
biens par force en vous déclarant estre mes ennemys, ce que par 
amour vous eussiez peu euader. » 

Responce de semblable matière : 

« La loy de impossibilité a si grande authorité qu’elle excuse 
et desoblige tout homme de la loy possible, et la ou l’en ne treuue 
que prendre, droicture seigneurialle est adnichillee. » La mi¬ 
neur : a Mais, tant que puissance a esté auec nous, nostre bon 
voulloir et loyal courage vous a esté si amplement demonstré 
que, aprez la consumption de tous noz biens et occision des 
fortz et ieunes de nous, il ne nous est demouré que bon voulloir 
en humble obéissance. » La conclusion : « Vous suppliant 
treshumblement que fureur n’ait point de lieu la ou obaissance 
et loyaulté ont mis les subiectz en si grande pitié et extreme 
poureté. » 

Item, il est assauoir que en lettres missiues et presque en 
toutes, l’en faict tousiours demande ; et, pour iustement deman¬ 
der, il est requis de demonstrer sa pétition estre iuste ; seconde¬ 
ment, estre possible a celuy a qui on demande en luy exposant 
la possibilité ; tiercement, assigner la rémunération. Et ne sont 
pas requises d’estre mises expressément en toutes lettres mis- 

siues ; car se vng poure demandea vng riche qui luy preste de l’ar¬ 
gent, il n’est ia besoing de déclarer sa demande estre iuste, mais 
de nécessité contrainte, ne de déclarer sa possibilité et richesse, 
mais le louer de vertu liberalle par laquelle il subuient aux indi- 
gens. Item, quant on demande a son obligé, ia n’est besoing luy 
dire expressément la rémunération, ne quant le pere demande a 
son filz ou le maistre a son seruiteur. Item aussy, il n’est ia besoing 
de les exprimer quant on rescript a son parfaict amy. Et est a noter 
quattre choses qui empeschent les demandes estre accordées : la 
première, c’est la chose quant on demande trop grant chose ou 
plus que l’en ne doit, parquoy dict Cathon : Quod iustum est 
petito; la seconde, c’est le temps, comme qui demande de la neyge 
en esté, ou que l’en paye une obligation ou rente, et le temps 
n’est pas escheu; la tierce, c’est le lieu qui n’est pas conuenable, 
comme demander dix escus a mon debteur a Rouen, et il les me 
doibt a Paris ; la quarte, c’est la cause, comme : « Sire Dieu, 
vous me debuez paradis; ie suis chrestien, ie le vous demande »; 
il dira : « le vous ay donné paradis voyrement, par ainsy que vous 
accomplissez la volunté de mon pere. » 

Mais est assauoir que, auant que l’en prenne la plume pour 
escripre, l’en doibt considérer la personne a qui l’en rescript et 
principallement sa condition et sa dignité, et s’il est personne 
publicque ou priuee, ou riche ou poure, amy ou non, bien 
congneu ou pou. Il est plusieurs gens, qui de leur condition n’en 
prennent a plaisir chose que l’en leur rescripue, tant soit ioyeuse ; 
et a ceulx la sommairement et brief l’en doibt rescripre. Les 

aultres sont ioyeuses de lire lettres, et a ceulx la l’en doibt res- 
cripre elegantement et tresaorneement. 

Quant l’en rescript aux prelatz, on les doibt fort honnorer, 
speciallement quant l’en leur demande aucune chose, mais l’en 
se doibt garder subtillement de les trop esleuer ou plus que de 
raison, car ce seroit vice et deshonneur faict a eulx. Se l’en res¬ 
cript a son amy, Pen peult rescripre court ou long et a son plaisir, 
car l’amy prent tout a plaisyr. Se Pen rescript a son ennemy ou a 
personne pou congnue ou qui face pou d’estime de celuy qui 
rescript, Pen doibt honnestement et premièrement desclarer son 
amour estre iuste ou charitable, sans se vanter ou arrogantement 
parler, puis estre brief et aorné ; mais garder Pen se doibt a escripre 
de plus haulte matière que son entendement ou science ne com- 
prent : a cela congnoist on les sotz; ne d’escripre aux simples et 
ignorans de termes a ceulx incongneuz et entendibles, a celle fin 
que ilz ne cuydent pas que Pen se raille de eulx. Et soyez certains 
que le plus beau langaige qui soit, c’est le commun et familier 
qui n’est de haultz termes trop scabreux et escumez du latin, ou 
de bas termes barbares, ou ne sont congneuz que en vng lieu, 
car, comme dict Orace : Est modus in rebus, sunt certi denique 
fines , Quos vitra citraque nequit consistere rectum . 

Item aussy est a considérer la matière de quoy l’en rescript, sça- 
uoir s’elle est honneste ou vray semblable, ou infâme ou humble, 
ou doubteuse ou obscure, ou merueilleuse, etc. Car, se la chose 
est honneste de soy, il y fault pou de suasion; si elle est doub¬ 
teuse ou obscure, il y fault plus longue déclaration ; sy elle est 

humble, il la fault exalter ; sy elle est merueilleuse ou laide ou 
deshonneste, il y fault de plus grans remedes. Ainsy, comme 
faict Therence : en louant les paillardes, il les excuse en disant 
que ce a esté par la négligence de leurs parens, ou par poureté, 
ou que par blandissemens de ieunes gens ont esté deceupz ; 
comme en deffendant vng larron, ce a esté par compaignie ou 
poureté, ou que ce n’a point esté de son sens ou intention, et 
qu’il a grant volunté de se corriger. Lesquelles maniérés se 
traictent plus a plain, en déclarant l’art de composer propositions 
la ou plus longuement et amplement les matières sont traictees, 
et la ou il conuient plus l’art garder, pource que la briefueté de 
lettre missiue ne permect pas multitude de exposition; car se 
diuision chet en lettres missiues, il fault diuiser brief et succinc¬ 
tement ; se narration y est qui souuent y eschiet, elle doibt estre 
briefue, clere de termes communs, sans longues clauses, ne paren¬ 
thèses; et, après la confirmation, incontinent la solution de 
l’argument de partie aduerse, comme plus a plain sera veu en la 
déduction de ce liure. 

Item, en toutes lettres l’en faict salutation, superscription et 
subscription. 

Subscription n’est aultre chose que mectre son nom simplement, 
sans louenge ou vitupéré, auec quelque tiltre ou dignité, pour 
donner a entendre qui on est. Et, quant les grans et les moyens 
rescripuent au bas estât, ilz commencent par leur nom, comme 
il est dict. 

Superscription est ce que l’en rescript au dehors des lettres ou 
l’on mect le nom de celuy a qui les lettres s’adressent, et ou il 

demeure, quant il n’est point notoirement congneu ou au mes¬ 
sager ou a plusieurs ; et doibt l’en auec son propre nom mettre le 
nom de sa dignité, de son office ou de son mestier, ou noblesse 
ou parenté, et, se l’en en mect deux ou trois, le plus digne doibt 
estre le premier. 


[DE LETTRES MISSIVES] 


Nota que beniuolence se acquiert en quattre maniérés. — Pour recommander 
négoce ciuille. — Vide de insinuation pour recommander aultruy en cause 
criminelle. — Pour obtenir grâce. — Octroy de grâce. — De rendre grâce 
pour aucun don. — Peticion de chose corporelle. — Octroy de chose corpo¬ 
relle. — Lettres de remercier aulcun de quelque don. — Six maniérés de 
remercier aulcun. — Demandant rémunération en trois lieux. — Nyant rému¬ 
nération. — Rémunération en trois maniérés : rémunération de volunté, 
rémunération de parolles, rémunération de faict. — Lettres soubz le gerre 
démonstratif. — De louenge. — Letres de vitupération. — Vitupération. — 
Exemple de lettres de amour. — Lettres de amour ambitieuse. — Lettres de 
lamentation de iniures. — Lettres a son amy de reconfort et consolation. — 
Lettres de complainte de chose perdue. — Lettres consolatiues de chose 
perdue. — Lettres lamentables de exil. — Lettres consolatiues de exil. — 
Lettres testimonialles. — Lettres de chose nouuelle. — Lettres de notice des 
meurs et conditions d’aulcun. — Lettres de proficiat. — Lettres dissuasiues 
de ioye. — Lettres exortatiues a douleur. — Lettres dissuasiues de douleur. 
Lettres de inuectiue de crime. — Lettres contre inuectiue de crime. — 
Lettres inuectiues de contemption. — Lettres expugnatiues de contemption. 
— Lettres domestiques. — Lettres domestiques de négoces familières. — 
Lettres visitatiues sans matière fors de petites négoces. — Lettres mixtes. — 
Lettres ioyeuses. — Lettres pour forcer aulcun. — Lettres de commission. — 

Erreur au langaige françoys. — Lettres commissiues en espedal. — Lettres 

contenantes plusieurs especes. — Lettres meslees. — Lettres missiues royalles. 

— Nota. — Lettres de familiarité de princes. — Lettres edictiues. — Lettres 

inhibitoires. — Lettres promotiues. 

S’ensuyt maintenant aucunes maniérés de faire lettres missiues. 
Et premièrement, quant ori rescript pour aultruy, en le recom¬ 
mandant a celle fin qu’il obtienne quelque dignité; la ou il fault 
faire quattre^parties. 

En la première, on acquiert beniuolence a la personne de celuy 
a qui l’en rescript, en le louant de libéralité, largesse, etc., par 
lesquelles l’en a fiance de obtenir de luy ce qu’on demande. 

En la seconde partie, l’en acquerra la beniuolence de celuy 
pour qui on rescript, en le louant que pour ses vertus, il est a tous 
aggreable ou quelque aultre chose. 

Nota que acquérir beniuolence a aultruy, que les orateurs dient 
captare beniuolentiam, c’est applaudir ou louer, ou blasmer celuy a 
qui, ou de qui, ou la chose de quoy l’en parle, comme au chapitre 
de exorde est plus a plain desclaré au feuillet xix (p. 57). 

En la tierce, l’en doibt ouurir sa demande, en la disant iuste, 
honneste et facille, et par laquelle celuy a qui l’en rescript peult 
auoir grant honneur ou proffit en accordant la demande. 

En la quarte, l’en promect toute seruitude et perpétuelle obays- 
sance, en estimant tel bien qui sera faict a celuy pourquoy l’en 
rescript estre faict a soymesmes. 

Exemple en recommandant aultruy pour obtenir dignité. L’en 
recommande au roy monsieur de N. pour estre faict cheualier. 

La première partie : « le n’oseroye, inuincible roy, tant fami¬ 
lièrement rescripre a ta sacree maiesté, de paour que ie ne fusses 
noté de presumption et folie, n’estoit que ie congnois ta bénignité 
et humanité enuers tous, considérant que tous les iours inces¬ 
samment tu faitz des biens a ceulx que iamais tu ne veis ne n’as 
congneus. Parquoy ie n’ay point doubté de te rescripre, soubz 
l’esperance de obtenir de toy ce que ie desire. » 

La seconde partie : « Monsieur de N., tant vaiüant et saige 
homme que ie congnois et ayme, passé a longtemps que, pour la 
resplendeur de son nom et prouesse, e[s]t tant de toutes gens 
prisé et aymé, que ie cuide qu’entre les viuans, il n’y en a pas vng 
plus que luy. » 

La tierce : « Il est assez congneu quelz entreprises deliberees et 
quelz subtilz faiz de guerre il a'faict en l’expedition de Bretaigne'; 
et, principallement, en la iournee d’vng tel lieu, il emporta l’hon¬ 
neur sur tous les aultres hardis et vaillans cheualiers. Et mainte¬ 
nant, il s’en veult reuenir en sa maison, et vouldroit bien obtenir 
de toy le noble tiltre de cheualerie; parquoy il m’a prié que, en la 
faueur de luy, ie t’en rescripue. Et, pource que ïpy considéré sa 
demande estre iuste et honneste, et qu’il est bien conuenient que, 
pour tant de si grands faiz et de si grandes vertus qui sont en luy, 
que par toy soit esleué en dignité, en le remerciant de son labour 
et donnant bon courage aux aultres hardis de bien faire pour en 
attendre semblable ou meilleure rémunération, parquoy treshum- 
blement il te plaira l’auoir pour recommandé. » 

La quarte : « Et moy pour luy, et luy et les siens seront tenuz 
a te rendre grâces immortelles, en priant Dieu qu’il te vueille con- 
seruer en bonne paix. » 27 

Et nota que la maniéré de Françoys n’est point de parler par 
toyl’vnga l’autre, mais a Dieu ilz y parlent bien, et en latin 
aussi l’en parle par toy, et en ytalien et plusieurs aultres langages. 
Parquoy, en ensuiuant la doctrine du latin, ie translateray ces 
exemples au plus vray et .brief que ie pourray, ainsy qu’en latin 
ie le trouue. 

Et nota que vng pape ou roy peult parler en plurier en disant : 
« Nous le voulons, nous ordonnons, etc. » en monstrant qu’il ne 
doibt rien dire que aprèz la deliberation de son conseil, et par 
ainsy il parle corne plusieurs et non pas corne vng ; mais quant 
nous parlons en plurier a aultruy, nous enseignons la coustume. 
qui a cuidé faire honneur a eulx et a leur bonne discrétion et 
conseil, mais il n’y a que l’vsage qui le preuue. 

Pour recommander a aultruy en quelque maniéré ou négoce 
ciuile, l’en doibt partir ses lettres en quattre. 

La première, en acquérant beniuolence a celuy a qui l’en res¬ 
cript, en le louant de sa Justice ou de quelque aultre vertu conue- 
niente a ce que l’en veult obtenir de luy, en disant que la bonne 
esperance qu’il a de obtenir de luy ce qu’il demande luy fait res- 
cripre, ou quelque aultre semblable chose. 

En la seconde, en acquérant' beniuolence a celuy pour qui on 
rescript, ainsi qu’il est dit deuant. 

En la tierce, en acquérant beniuolence a la chose de quoy l’en 
parle, en la louant qu’elle est de droict, ou facille, ou clere, ou 
profitable, et que il s’en peult ensuiuir grant honneur et profit et 
louenge. 

En la quarte, ouurir sa demande, en disant que, pour l’amour 
de soy, l’en ait celuy pour qui on rescript pour recommandé, en 
promettant ou premiation ou seruice, etc. 

Exemple en recommandant aultruy pour cause ciuille : 

« Il y a en toy si grande équité de iustice, excellent et souue- 
rain iuge, que, non a moy seullement, mais a tous ceulx de Nor- 
mendie, elle est congneue en telle maniéré que vng chascun peult 
seurement sans aduocat mettre sa cause iuste en tes mains, en 
ayant ferme et certaine esperance, quelque poure homme que ce 
soit, en reiectant faueur, dons, crainte ou aultrement, que tu 
luy feras iustice ; parquoy l’amour non petite d’entre nous deux 
me donne esperance que ie te recommande aulcun par mes lettres 
qui soit opprimé iniustement de soà aduersaire, que en toute dili¬ 
gence tu luy garderas équité de iustice. » 

La seconde partie : « Et pourceque N., mon antique et singu¬ 
lier amy, lequel est aggreable a tous pour l’abilité de son mestier, 
et pour sa prudence de tous est aymé. » 

La tierce : « Il y a plusiëurs grandes causes de plusieurs griefz 
et tortz qui luy ont esté faictz a expedier deuant toy, et, par le 
moyen de ta bonne iustice, il a esperance de estre réintégré. Il 
m’a supplié que ie le te recommande, soy confiant que par mes 
lettres tu luy seras gracieux. » 

La quarte : « Et, pour ce qu’il est mon singulier amy, et pour 
les vertus qui sont en luy, ie le vouldroie secourir en ses affaires 
tresaffectueusement et du bon du cueur, il te plaira de l’auoir 
pour recommandé, que en toutes ses causes il congnoisse que 

l’amour qui est entre nous deux luy ayt vallu. Et il sera tenu a 
perpétuel seruice et prier Dieu pour toy, et tous ceulx qui l’ayment 
reputeront ce bien a eulx estre faict. » 

Pour recommander aultrui en cause criminelle, il fault partir 
ses lettres semblablement en quattre. 

En la première, non plus occultement, mais a plain, l’en ac¬ 
querra beniuolence a celuy a qui l’en rescript par insinuation, en 
louant sa personne, disant que elle a eu tousiours horreur et 
abhomination du vice du quel est noté celuy que l’en veult recom¬ 
mander ; et puis dira que a luy mesmes tel vice luy desplaist, en 
aggrauant le cas simplement sans riens excuser. 

En la seconde partie, il dira que, combien qu’il auoit délibéré 
de rien rescripre de telle matière, touteffoys, considérant le bien 
et l’vtilité publique ou priuee ou la pitié de N., et que, en toutes 
aultres choses, il est de bonne conuersation ou n’a iamais eu 
aultre notable coulpe, en le louant, et en conclusion dire que 
l’homme est a regarder et non point le vice. 

En la tierce, l’en donnera de toute possibilité louenges du mal 
faicteur, en recitant aulcuns biens par luy faiz. 

En la demiere, fault promettre que il ne fera plus tel cas, mais 
en toutes vertus il se exposera le temps aduenir, en offrant tout 
seruice, etc., au temps aduenir. 

Exemple en recommandant aultruy en cause criminelle : 

La première partie : « le sçays certainement, iuge incorrup¬ 
tible, que de tous les temps de ta vie, tu as hay et eu en abho- 

mination tous malfaicteurs ; et, en tant qu’il est en toy possible, tu 
les corriges et en faiz iustice, maxime ceulx que tu sçays qui sont 
sans pitié en leurs propres parens ou bourgoys, comme sont cri- 
minelz homicides. » 

La seconde partie : « Au regard de moy, ie ne requiers pas 
tant seullement fuir leur compaignie, mais en les détestant, ie les 
ay autant en abhomination que ie sçay que leur crudelité est con¬ 
traire au bien publique et a la communité de la ville, qui doibt 
estre preseruee de telles et aultres iniquitez. Et combien que i’aye 
esté iustement prié de te rescripre en la faveur de N. qui a tué N., 
lequel tu tiens en tes prisons pour l’executer comme de droict, 
i’estoye tout délibéré de ne rescripre point pour vng si infâme 
cas, n’estoient les aultres vertus qui sont en luy et en si grant 
nombre que a grant peine ie les sçauroye toutes reciter. » 

La tierce partie : « le te certifie, iuste iuge, excepté ce mal qu’il 
a commis en soy deffendant, il a esté si vaillant et si délibéré 
pour defïendre nostre cité, que non seulement ses biens, mais 
son corps il a plusieurs foys exposé. Et quant tes sergens voul¬ 
aient appréhender aulcuns malfaicteurs, luy sans paour tout le 
premier se exposoit soubz les armes d’iceulx pour les prendre; 
de quoy sur luy sont encor de grandes et merueilleuses sica- 
trices ; et n’est aigneau plus doulx que luy, ne de soy ne prent 
question a aultruy, et nostre cité a bien peu de si vaillans gens 
hommes. » 

La quarte partie : « Parquoy i’ay considéré que, pour vng tel 
cas de fortune, l’en ne doibt point estaindre tant de vertuz qui 
requièrent de ceulx mesmes premiation et gloire, et qui sont 

utilles et necessaires a conseruer nostre cité. Parquoy ie supplie 
humblement a ta miséricorde, a qui i’entendz parler, non point a" 
ta iustice, que tu ne regardes pas tant le cas qui de soy est 
pitoyable, que tu ne considérés premièrement la personne qui 
est en son ieusne aage, en sa force, saige et de plusieurs gens de 
bien aymé, qui iamais ne offensa et a bon voulloir de s’amender, 
et qu’il te plaise le deliurer, affin que, pour toy et le bien de 
nostre cité, il puisse encor exposer corps et ame en toute iuste 
querelle. » 

Quant l’en demande grâce ou quelque autre chose que l’en dit 
incorporelle munificence, comme doctrine, conseil, etc., il fault 
partir ses lettres en quatre. 

En la première, il fault demonstrer comme celuy a qui on 
demande, a puissance de donner ce que on luy veult demander, 
affin que il ne se puisse excuser par impossibilité. 

Secondement, demonstrer la demande estre iuste et hon- 
neste, affin que il ne s’excuse que il le feroit voluntiers, se la 
demande estoit iuste. 

Tiercement, faire sa demande, en déclarant la maniéré de 
l’obtenir estre facille. 

En la quarte, promettre or ou argent ou certaine chose ou 
perpétuel service. Mais est a notter que, en toutes demandes et 
en toutes grâces rendues de quelque octray ou bien faict, l’en 
doibt vser d’humble langage, car de tant plus se condescent 
l’homme a accorder ce que on luy demande ou se contènte de ce 
qu’il a donné, de tant que il veoit que humilité parle. 

Exemple de requeste de conseil : 

« L’inCredible facunde que tuas, monsieur l’aduocat du roy, et 
qui reluyst es pensees des hommes en telle maniéré que nostre cité 
iuge n’abuoir orateur qui soit en causes conduyre, en sagesse, ius- 
tice et équité semblable a toy, qui ne luy est pas moindre glore que 
a toy, me donne esperance que se tu conduys ma cause, que sans 
aulcune faulte i’en viendray a la fin que mon cueur desire. » 

La seconde partie : « I’ay vne tresiuste cause à l’encontre de 
mon aduersaire N. qui m’a despouillé de mon héritage par 
force et par iniustice. le supply estre remys a ma possession, car 
par ses cauillations il s’efforce de me priuer. » 

La tierce partie : « Parquoy ie suis contrainct de aucourir vers 
ta sapience, a celle fin que, en plain conseil deuant les iuges, tu 
parles pour moy, non pas seullement pour me garder des trom¬ 
peries de mon aduersaire, mais pour me remettre mon héritage 
en ma main, ce que tu pourras faire facillement quant tu auras 
veu les lettres de l’acquisition faicte par mon pere, duquel ie suis 
seul heritier, combien que mon aduersaire dict le contraire. » 

La quarte : « Que se tu le faitz, ainsy comme i’ay esperance et 
que ie le desire, légitimé loyerethonnestepremiationte sera pour 
moy liberallement et amplement donné, et me pourras comme a 
ton petit seruiteur tes affaires et tous plaisirs commander. » 

i 

Quant l’en octroyé ou accorde grâce qui s’appelle munificence 
incorporelle, comme est doctrine, conseil, etc., l’en doibt diuiser 
ses letres en trois. 

En la première, l’en doibt acquérir beniuolence a la personne 

de celuy a qui l’en rescript, en demonstrant que, pour l’amour 
que l’en a a luy, on luy accorde benignement sa demande. 

En la seconde, l’en expose le don que l’en veult donner, en le 
louant en telle maniéré que l’en y acquière pour soy quelque 
beniuolence. 

En la tierce, l’en se offre entièrement a celuy a qui l’en rescript 
en semblable ou plusgrant chose, ainsi comme amys font en 
secourant l’vng l’autre en leur nécessité. 

Exemple de octroy de grâce pour chose corporelle : 

« l’ai receu les lettres, N., mon parfait amy, par lesquelles i’ay 
congneir le désir et affection que ta as que ie conduise la cause 
de controuersie d’heritage qui est entre toy et N., pour laquelle 
chose ie suis contraint, tant pour la bonne et iuste action que tu 
as, a laquelle tout homme vertueux doibt donner faveur, que pour 
la singulière amour et beniuolence que du commencement de 
nostre enfance fut de nous confédérée. » 

La seconde : « Pour laquelle chose ie t’accorde non tant seul¬ 
ement mon seruice, mais toute faueur telle q[u]’vng amy doibt 
faire a l’autre, en telle maniéré que ie ne recuseray point la 
paine, mais en tout et par tout ie me emplieray pour toy et en 
ta cause, comme pour les miennes, et ta trouueras que ie feray 
mieulx que ie ne sçay dire ou escripre. » 

La tierce : « En toutes aultres choses qu’il te plaira me com¬ 
mander a dire ou faire, ie suis prest de obtempérer a ta volunté; 
et saches que il ne me sera rien plus aggreable que quant ie sen- 
tiray de toy que i’auray faict chose qui soit a ton plaisir. » 

Quant l’en veult rendre grâces a aultruy pour aulcun don de 
chose incorporelle, l’en doibt diuiser et partir ses lettres en 
trois. 

En la première, nous acquerrons a nous beniuolence en 
demonstrant que l’en ne sçauons par quel moyen commencer 
pour luy rendre grâces, pour ce que nous ne sommes pas assez 
suffisans. 

En la seconde, nous constituerons la beniuolence sur la chose, 
disant nous estre tresutille et tresaggreable. 

En la tierce, luy rendrons grâce le mieulx que faire se pourra, 
en desclarant toute deue recompense, et nous offrant, etc. 

L’en remercie N. de la cause conduicte pour N : 

« le ne sçay, cler voyant et disert aduocat, pour la petitesse de 
mon entendement penser la chose, ne exprimer, ne'escripre 
comme ie te doibs rendre grâces et louenges egalles aux grans 
biens que i’ay receuz de toy qui n’a pas tant seullement tresbeni- 
gnement pris la cure et charge de la conduicte de mon procez, 
mais en brief temps, en toute clere diligence en ma victoire les 
expedie, lesquelles choses me sont de trop plus grandes que ie 
ne sçauroie penser. » 

La seconde partie : « Quelle plus grande ioye me pouoit il 
aduenir que de estre hors de cure, soing et sollicitude de si 
grant et si vertueux procez? Parquoy, s’il m’estoitpossible, ie 
debueroie te rendre grâces en te remerciant de si grant bien, 
laquelle chose ie desire. » 

La tierce : « Car le bien que tu m’as faict me sera perpétuel et 

immortel; parquoyie t’en doibz grâces et louenges perpétuelles 
et immortelles ; mais, pour ce que faire ne le sçauroye, ie me 
abandonne a toy corps et biens, moy et les miens, a demourer 
soubz toy en perpétuelle seruitude. » 

Quant l’en demande quelque chose corporelle, comme quelque 
cheual a donner, etc., l’en diuise ses lettres en quatre parties. 

En la première, l’en acquiert beniuolence a celuy a qui l’en 
rescript, en le louant de sa libéralité et principallement de la 
puissance et auctorité qu’il a sur la chose que l’en luy veult 
demander. 

En la seconde, l’en demonstre sa requeste estre honneste et 
nécessairement estre necessaire, sans laquelle a grande difficulté 
l’en peult venir à ses fins. 

En la tierce, desclarer la requeste estre facile a estre accordée, 
en desclarant que, non tant seullement en semblable chose, 
mais en plus grande, sa largesse se demonstre tous les iours. 

En la quarte, promettre or, ou quelque pris, ou perpétuelle 
seruitude. 

« I’ay congneu de tout temps, irréfragable docteur, ta condi- 
cion aux poures estudians, et a tous desirans sçavoir : non'tant 
seullement de tes biens temporelz, mais de ta science et de ton 
sang a besoing benignement tu leur subuiens; parquoy as acquis 
non seullement louenge en ce monde, mais grandes grâces enuers 
Dieu, qui t’a donné science tant parfaicte que en Funiuersité de 
Paris, la ou tu faiz résidence, il n’y a point second après toy. » 

La seconde partie : « Et pour ce que ia long temps a que 
i’estudie en théologie et ne puis pour la poureté et deffaulte de 
liures paruenir a ce que ie desire sans auoir recours a ta libéra¬ 
lité, sans laquelle déchoir me conuiendra de mon intention, ou 
du tout délaisser l’estude. » 

La tierce partie : « Et il ne te est non plus difficille de subue- 
nir a ma nécessité que de le voulloir et pouoir, car plusieurs tu as 
en telle maniéré esleuez de terre et sublimé iusques aux cielx. » 

La quarte partie : « Parquoy humblement ie te supplie qu’il 
te plaise me prester le Quart de Sentences, affin que ie puisse 
auoir honneur et grâce et tousiours i’en rendray grâces. » 

Quant l’en octroyé ou accorde quelque don de chose corpo¬ 
relle, l’en doibt diuiser ses lettres en troys. 

La première, en acquérant beniuolence a la personne de celuy 
a qui Ten rescript, en luy desclarant que pour son amour l’en 
affecte a luy complaire ou a luy faire tel don que l’en sçait bien 
qui ne luy sera pas tant aggreable que necessaire, vel e contra. 

En la seconde, il conuiendra de toute possibilité louer son 
don, voire modereement, sans iactance de vaine glore, et aussy 
en demonstrant que l’en ne Ta pas faict, tant pource que il est 
utille a celuy a qui l’en donne, mais pource que l’en sçait que le 
don luy est aggreable, laquelle chose l’en desire de faire pour 
luy. 

La tierce, en luy offrant le don, l’en se desclare estre prest a 
faire toutes choses, lesquelles l’en sçauroit estre a luy aggreabîes 
et profitables. 

Exemple de octroy de grâce pour chose corporelle : 

« Les lettres que tu me as puis vng pou enuoyees, N., mon 
singulier amy, me ont fort donné grant ioye, car, entre les 
charges et sollicitudes importables que i’ay en les lysant, ie y ay 
eu tressinguliere consolation, pource que, de tout mon petit 
pouoir, ie desire te complaire, et aussi pource que ie te voy tant 
adonné a l’estude que ie ne sçay qui te passe, et de plus en plus 
ie desire te faire plaisir, comme ie voy que de plus en plus tu prens 
grant peine de fournir et estre bien clerc et homme de bien. » 

La seconde partie : « Tu me demandes le Quart de Sentences, 
a celle fin que tu puisses mieulx parfaire et conduyre ton temps 
en l’estude, lequel incontinent ie te Tay accordé, et, par çeluy 
qui ces lettres te portera, ie te Tenuoye, ce que si affectueuse¬ 
ment tu desires pour estudier a ta volunté, affin que a toy proffit 
et a moy plaisir en puissons auoir, qui ainsy sera quant ie te 
veoirray l’archidocteur de ta licence. » 

La tierce : « En te priant tresinstamment que, se tu as affaire 
de moy en quelque aultre chose que ce soit, tu ayes a commander, 
et i’auray a l’acomplir de bon vouloir, le quel est tousiours prest 
a faire ce que tu commanderas. » 

Quant l’en veult remercier aulcun de quelque don de chose 
corporelle, l’en diuise ses lettres en troys. 

En la première, l’en acquiert beniuolence a la chosè laquelle 
l’en a obtenue, en le louant et disant estre si clere et de si grant 
honneur et utilité que l’en ne sçauroit rendre grâces ne faire 
chose condigne. 

En la seconde, l’en acquiert beniuolence a soy mesme, en 
déclarant que en nous n’a sens, force ne biens suffisans, ou aultre 
chose, pour correspondre ou satisfaire a la bonne volunté et au 
don de celuy à qui l’en rescript. 

En la tierce, que on luy rendra grâces le mieulx que on 
pourra, en se offrant a toutes choses pour luy, etc. 

L’en remercie N. de son liure de sentences : 

« Quant ie considéré ta libéralité, admirable docteur, et voy 
la magnificence de ton don, et congnois que en moy n’a sens ne 
entendement ne aultre chose parquoy ie te puisses rendre recom¬ 
pense condigne, ie suis tout esbahy et ne sçay que ie doy faire. 
Se ie ne te remercie ou rendz grâces du bien que tu m’as faict, ie 
seray noté de ingratitude, et, se ie me entremeetz de t’en rendre 
grâces, mes parolles ne sçauront ensuyuir ma volunté, parquoy 
de ignorance ie seray argué. » 

La seconde partie : « Touteffoys, se ie ne puis mettre en effect 
ce que ie desire, a tout le moins ie te confesse que ie n’ay en 
moy ne chez moy chose par quoy ie te sceusses remercier, fors 
que de vne afiectee et bonne volunté, qui de sa petite puissance 
te remereye. » 

La tierce : « Et de ma part ie l’inciteray tout le temps de ma 
vie a luy souuenir de tes largesses et liberalitez, et ne l’espar- 
gneray ne iour ne nuyet a prier Dieu pour ta bonne prospérité, 
et ie ne sçay aultre chose en quoy te puisses ou saches proffiter, 
d’aussy bon cueur, tu me verras employer pour toy, que ie sçay 
la libéralité de laquelle tu as vsé enuers moy. » 

Et pource que remercier les gens d’aulcun bienfaict, c’est 
aulcune rémunération de bénéfice qui souuenteffoys aduient, 
tant en gerre iudicial que délibératif, qui se considéré en six 
maniérés. 

Premièrement le bénéfice donné, l’homme qui l’a donné, le 
temps, la qualité, le gerre du loyer que l’on en demande et la 
faculté de celuy a qui l’en demande. Le bénéfice donné se con¬ 
sidéré, s’il est grant ou petit, sumptueux ou laborieux, singu¬ 
lier ou commun, facille ou difficille, beaucoup ou pou, bon ou 
mauluais. L’homme qui l’a donné : l’en doibt tousiours exposer 
la grande liberallité, et qu’il a tousiours coustume de donner. Le 
temps : se il nous l’a donné en nostre extreme nécessité, ce que 
tous noz aultres amys n’ont sceu, peu ou voulu ce faire, ou se 
sans esperance de secours comme cas inopiné il nous a faict ce 
bien. La qualité : se pour nostre proffit ou pour le sien, il nous 
a faict ce bien ; si l’a faict par fortune, ou de faict pensé ; si l’a faict 
liberallement ou contrainct ou aultrement. Le gerre de loyer que 
on en demande; se c’est par comparaison que c’est que l’en 
demande, quant, combien, en considérant la comparaison de ce 
que l’en donne, et de ce que l’en demande. Par auctorité : l’en 
considéré quelz genz ce sont qui demandent et pour quelle 
cause, et ce que l’en demande s’il est facille ou difficille. La 
faculté de celuy a qui l’en demande sera considérée de laquelle ce 
sera la rémunération.* 

Le demandant rémunération a trois lieux communs : 

Le premier, c’est amplification du bien qu’il a faict et des 

peines et dommages qu'il a euz pour bien seruir, et en anichil- 
lant aulcun louyer s’il a eu, comme : « I’ay seruy le roy loyaul- 
ment a mes despens, ie me suis destruict pour luy, et iamais ie 
n’euz de luy la valleur d’vng lyart. » 

Le second, par comparaison, comme ceulx qui ontreceu aulcun 
bien disent que le bien qu’il[z] ont eu n’est en rien digne d’estre 
comparé au bénéfice qu’ilz ont faict. 

Le tiers, en demonstrant que doresnauant il n’y aura plus 
homme qui vueille le seruir ou tenir foy de luy, s’il ne satisfaict; 
ou, s’il a satisfaict, on dira le contraire. 

Celuy qui veult nyer rémunération se peult ayder des trois 
raisons dessusdictes en les confinant, en disant par amplification 
que l’en ne doibt point a meschans gens ne a gens de bas estât 
bailler aulcune rémunération saincte, iuste ou notable, en disant 
que peine de villain ne doibt estre en riens comptée. 

Par comparaison, en disant, se aulcuns par leurs vertus ont eu 
aulcun bien, que les aultres ne se doibuent attendre a auoir sem¬ 
blable premiation. 

Le tiers nous demonstrerons comme les hommes sont plus 
couuoitteux de pecune que de vertu, et que l’en aura tousiours 
pour son argent plus de seruiteurs que de vertueux. 

Toute rémunération se faict en trois maniérés : ou de volunté, 
ou de parolle ou de faict. 

La volunté, c’est quant la faculté, le temps et l’opportunité 
n’y sont pas, mais demeure en l’homme vne perpétuelle memore 
du bien qu’il a receu, et rendroit voluntiers plaisir pour plaisir, 
ou mieulx. 

La parolle, quant, en louant et remerciant celuy qui nous a 
faict ce bien, nous luy en rendrons grâces en nous obligeant a luy. 

Le faict, c’est quant, non seullement de volunté ne parolle, 
mais de nos biens ou aultres seruices, par réciproque amour ou 
plus ou moins, nous nous efforçons satisfaire. Vide quattre choses 
qui empeschent les demandes estre accordées, f° lxxi (p. 204). 

Or retournons en la matière d’ou nous sommes partis. 

Quant l’en veult faire des lettres missiues soubz le genre 
démonstratif en la louenge et commendacion d’aulcun, il fault 
diuiser ses lettres en trois. 

En la première, l’en desclare que l’en n’a point assez suffisance 
pour assez descripre les vertus, mérités et louenges qui sont a 
celuy pour qui l’en rescript, lesquelles surmontent trop toute 
elegance et maniéré d’escripture ; puis trouuera l’en quelque 
excusation ou cause qui meult a en parler aucunement le plus 
conuenientement que l’en pourra. 

En la seconde, l’en commencera a vne des vertuz ou discipline - 
la plus honneste et digne de louenge qui soit a celuy dequoy l’en 
parle, auec clauses generalles, en disant qu’il y en a tant de 
telles et de plus grandes et en si grant nombre, que il ne les 
sçauroit en beaucoup de iours et d’ans racompter. 

En la tierce, l’en dira que les vertus ia recittez sont petites et 
quasi nulles en comparaison des aultres que l’en en pourroit 
dire, en desclarant que ce n’est point par flaterie, adulation ou 
assentation ce qu’il dit, mais incité par vérité, en se offrant et dé¬ 
sirant luy faire plaisir pour les bonnes vertus qui sont en luy. 

L’en fait louange de N : 

« Combien que i’aye entreprins, prudens seigneurs, vne 
charge mal proportionnée a mon entendement, c’est que par 
mes lettres i’ay a voz nobles seigneuries a exposer les louenges et 
nobles vertus de N., qui sont tant et en si grant nombre que ie ne 
sçay par laquelle commencer, car la moindre qui n’est pas petite 
surmonte toute maniéré d’escripre; touteffoys l’en ne sçauroit 
si sage ne si noble homme assez auoir cher ne extoller, combien 
que ie desire soubz mon imbecille escripture luy donner louenge 
magnifique. » 

La seconde partie : « Car ie vous iure que en luy a si noble et 
quasi diuin entendement, tant de doctrine morale, ciuille, poli¬ 
tique, militaire, et, en toutes choses, tant de noz expériences, que 
de noz aages, bien pou ont esté veuz semblables a luy, qui tant 
es utilittez et profïitz publicques et priuees ayent si ingénieuse¬ 
ment labouré, qui est a vostre ville vne grande décoration, a 
vostre chose publicque vne honneste renommee, et a tous estran- 
ges vne lumière de doctrine. » 

La tierce partie : « le ne vueil estre long a exposer et dire ses 
vertus, car mon entendement ne sçauroit comprendre la maniéré 
de les escripre. Vne aultre foys ie vous en pourray rescripre plus 
amplement en gardant plus foy et vérité que par mensonge ou 
flatterie dénigrer sa bonne renommee, laquelle vous debuerez par 
faueur et grâce de plus en plus louer, quant plus a plain sçaurez 
ses vertus dignes de louenge. » 

Lettres missiues soubz le gerre démonstratif, en vitupérant ou 
blasmant aultruy, se diuisent en trois. 

En la première, nous acquerrons la beniuolence a nous et a 
celuy que nous voulions blasmer, en demonstrant que nous ne 
voulions pas parler de luy en mal et que ce n’est pas nostre 
coustume de dire mal d’aultruy et especiallement de luy, attendu 
qu’il est nostre voisin, etc. Puis alléguerons la cause mouuante 
pourquoy nous rescripuons. 

En la seconde, nous vitupérerons nostre partie en termes hon- 
nestes et couuers, et tellement entendus que l’en congnoisse 
clerement que l’en ne parle point par enuie, ou par colere ou 
aultrement, mais seullement a la vérité, ou le grant orgueil qui 
est en luy nous le faict dire pour luy abatre et s’en corriger, etc. 

En la tierce, nous nous excuserons enuers celuy a qui ou de 
qui nous rescriprons que, se nous luy auons rescript chose qui 
luy desplaise, que nous le tenons assez sage pour en congnoistre 
la vérité, en offrant, etc. 

L’en vitupéré Cathilina a Tulles pource qu’il a coniuré contre 
son pays : 

« Ce n’est pas ma coustume, Tulles digne d’honneur, que 
par dire mal et blasmer aultruy, ainsi que plusieurs font, ie 
veuille acquérir los et renommee, especiallement quant les vices 
d’aultruy ne me touchent en rien. Et encor bien souvent, quant 
ie suis iniurié de mes ennemys bien vituperablement, ie me tais 
et prens en patience. Mais, quant ie considéré les grandes trahy- 
sons de Cathilina qui iamais ne me fist desplaisir pourtant, mais 
il estime toute nostre ville tenir çn perpétuelle seruitude, et non 

seullement contre le bien particulier, mais encore contre le bien 
publique, il a coniuré traictrement auec les Françoys, ie ne me 
puis tenir que ses trahisons ie ne desclare a celle fin que, ycelles 
congneues, tu y peusses plus facilement remedier. » 

La seconde partie : « Parquoy, ie te certifie que, oultre et par 
dessus les aultres innumerables vices et broullemens qui sont en 
luy, le traistre communique de iour et de nuyt avec les maul- 
dictz et peruers garçons de ceste cité, pour les inciter et induire 
a coniurer auec luy a l’encontre des bons et notables bourgeoys 
d’icelle, a celle fin de eulx commouuoir contre tous, tuer les 
sages et gouuerneurs, bouter le feu es maisons et rauir les biens, 
et de faire plusieurs aultres exécrables maulx, lesquelz sont ia 
notoires et publicques par toute la ville. Et luy mesmes publi¬ 
quement en plaine audience menacé des plus grans, qui mainte¬ 
nant le fuyent de paour de plus grant inconuenient. Parquoy il 
est de nécessité, Tulles mon amy, d’y remedier de bref et sub- 
tillement, a celle fin que plus grant mal ne s’en puisse encourir. » 

La tierce partie : « Ne ie ne t’ay pas rescript cecy pour hayne 
ou enuie que i’aye sur luÿ; i’auroye tort de me plaindre de luy; 
mais pour te induire comme iuge diligent a cruellement et rigou¬ 
reusement faire iustice,.affin que nous demourons en paix, en te 
priant qu’il te plaise me commander. » 

Le langage françoys n’a point encore mis de différence entre 
amour vertueuse et amour vitieuse; mais indifferentement vse 
de ce terme cy « amour », tant en aymantson pere en vertu que sa 
paillarde en lubricité. Parquoy, qui veult composer lettres mis- 

siues a aulcun en luy déclarant l’amour vertueuse de quoy on 
l’ayme, — et nota que plusieurs termes sont de masculin gerre 
en latin et leur vulgaire est féminin par usage, comme amor , 
organum, etc., mores, adjuiorium; et seroit bien faict de dire « bon 
amour, vertueux amour » ; — il fault partir ses lettres en trois. 

En la première, fault acquérir beniuolence a celuy a qui l’en 
rescript, en disant que pour ses vertus, bonnes meurs, etc., 
toutes gens de bien sont subiectz et inclinez non seullement a 
l’aymer, mais a luy obair. 

En la seconde, nous dirons que, pour telles vertus et bonnes 
conditions, nous sommes incitez a le vouloir aimer. 

En la tierce, nous exposerons l’amour et beniuolence que nous 
auons a luy, en nous offrant a luy en toutes choses, etc., en luy 
priant qu’il luy plaise aussi pareillement nous aymer et nostre 
amour confermer. 

N. rescript a N. l’amour de quoy il J’ayme : 

a Tant sont en toy de dons de grâce et de vertus, mon cueur 
N., que entre les tenebres et imbecilitez de noz entendemens, 
par la commune et saine oppinion de tous, tu reluys comme le 
soleil et resplendis par tes haultz et admirables faitz. le me tais 
des choses qui te donnent tel los merueilleux, car a tous sont 
congnues. Il n’y a si petit qui ne sache la grauité de éloquence 
qui est en toy, la doulceur et affabilité de ta personne, l’armo- 
nieuse musique que tu espars vniuersellement en telle maniéré 
que de nostre temps nature et les deesses musicalles n’ont poinct 
produict de semblable ne greigneur. Oseray ie dire que en la 

herpe tu es vng nouueau Orpheus, en orgues vne seconde deesse 
Polimnia, en chanterie vng aultre Clyo ?Tu es Euterpe en flustes, 
et bref de tous instrumente musicaulx pour bien dire, faire iouer 
plaisantêment, tu es en noz iours le suppellatif, dont ioye m’en 
croist. » 

La seconde partie : « Parquoy, très le commencement de 
nostre ieunesse, ie me suis délibéré du tout a te aymer et hon- 
norer, considérant que ie seroye tresheureux et rendroys grâces 
a Dieu, se ie pouoye par reciprocque amour estre aymé de toy 
que chascun uniuersellement ayme, prise et honnore. » 

La tierce partie : « Ce nonobstant, ie te présente mon cueur 
auec mon ardant désir de affection qui sont tiens, et que tu 
trouueras tousiours preste a te complaire et a te aymer, espérant 
que mon amour ne sera pas vaine, mais que tu m’aymeras et 
noz deux cueurs n’auront que vne bien ordonnée volunté. » 

Quant on veult rescripre d’amour vitieuse a quelque belle ieune 
fille pour luy desclarer son amour, — combien que i’aye esté 
délibéré de ne bailler point de exemple de cecy ne de vitupéré, 
ne de inuectiue, etc., veu que la malice des hommes en sçayt 
trop, touteffoys, pour aggreement et assouuissement de mon liure 
et par conseil ie l’ay faict; — il fault diuiser ses lettres en trois. 

En la première, l’en acquiert beniuolence a celuy ou celle a 
qui l’en rescript, en le louant de trois choses : premièrement, de 
vertu moralle ou de science, etc., se il en y a; secondement, de 
noblesse, se elle est noble ; de richesse ou fortune, se elle est 
riche ; tiercement, de beaulté corporelle, etc. Et, se en la per- 

sonne ne sont les choses dessusdictes, l’en dira : « Combien que 
tu ne soj t s pas noble ne de grans parens, si es tu en meurs, 
en courage plus noble que les aultres, ou semblable, etc. » 

En la seconde partie, nous acquérons a nous beniuolence, 
en demonstrant sans arrogance nostre ieunesse, noblesse, 
richesse, etc., pour l’inciter a nous aymer; en après, le plus 
honnestement que l’en pourra, nous dirons l’amour de quoy nous 
l’aymons. 

En la tierce partie, nous luy prierons qu’il luy plaise nous 
accorder nostre requeste, en nous aymant ainsy que nous 
l’aymons, disant que l’amour est plus diuin que humain, en 
admenant quelque exemple de celles a qui bien est venu par bien 
aymer. Et puis fault déclarer quelque crainte de dommage la ou 
elle pourroit venir, se elle ne veult aymer, en confermant de 
exemples d’aulcunes qui non voullant aymer sont mortes miséra¬ 
blement, en luy suadant non cheoir en tel inconuenient, luy pro- 
mectant honnestement et secrètement la garder et luy faire tout 
seruice et playsir. 

Eurial rescript a Lucresse l’amour de quoy il l’ayme : 

« Ce n’est pas sans cause, deesse Lucresse, se tous ceulx de 
ceste cité ont tous leurs yeulx sur toy a te contempler, a te 
regarder, a te aymer et priser, quant ilz regardent d’une part les 
grandes vertuz qui t’anoblissent, et les bons et honnestes meurs 
qui te décorent. Puis d’aultre costé, ilz s’emerueillent de tes 
richesses, encor plus de ta noblesse, par laquelle tu surmontes et 
passes tous tes nobles parens ; et puis encor, d’aultre part, quant 

ilz considèrent la grande, singulière et incredible, plus diuine 
que humaine beaulté qui est en toy, ilz iugent en eulx mesmes 
que des cielx cy bas as esté enuoyee. Et certes ilz n'ont pas tort. 
Car ilz regardent ton angelicque face tant belle et claire, qu’elle 
pourroit enluminer le ciel nubileux ; ilz regardent tes doulx yeulx 
comme deux estoylles luysans et estincellans, desquelz leur doulx 
regard oste toute douleur et induyt a ioye; ilz regardent le 
lustre et le tainct de ton visage qui passe toute viue couleur ; ilz 
contemplent ton large front, ton col cristallin, tes lebures coral- 
lines, tes cheueulxd’or, ton faictif corps et generallement tes mem¬ 
bres si traictifz, si bien proportionnez, qu’ilz ne se sçaiuent tenir 
de te louer, en te louant de te aymer et te aymant de te priser. » 

La seconde partie : « Ce sont les causes qui me contraignent 
de t’aymer ; et, combien que noblesse, richesse et ieunesse 
soient en moy, et, grâces a Dieu, assez bien fortune, ie seroye 
encor de trop plus eureux, s’il te play soit de m’aimer, car de ma 
part ie suis desiiberé de non pas tant seullement te aymer, priser 
et honnorer, mais mourir pour toy a ta nécessité ou a ta vo- 
lunté ; et te certifie que, ne en veillant ne en dormant, ie n’ay 
aultre souuenir que de toy.. Et, combien que mes compaignons 
m’appellent bien eureulx, pource qu’en moy sont aucuns petitz 
dons de fortune et vertu, ie me repute nonobstant malheureux 
pource que ie ne sçay faire chose qui te plaise et qui es celle 
seule ou gist mon esperance. » 

La tierce partie : « Retourne donc, s’il te plaist, ma doulce 
dame et gratieuse pucelle, tes doulx yeulx d’humanité et regarde 
en bénignité ton seruiteur. Certes, amour n’est point chose 

humaine, mais c’est chose diuine ou tous les plûs grans seigneurs 
sont subiectz. Parquoy, n’estime pas pou de chose estre que 
aymer et n’y récusés pas pour le mal qui t’en pourroit ensuyuir. 
Recorde toy de Daphnes et de Siringe, dont l’une desprisant 
l’amour de Phebus, et l’aultre de Pan, finerent leur vie cruelle¬ 
ment. Garde toy de foire ainsy, mais ensuy Penelope qui garda 
a son amant loyaulté et vesquit notablement. Acorde moy donc 
ma requeste, et tu me trouueras loyal, honneste et secret a 
toutes tes voluntez accomplir. » 


Item, l’en foict des lettres missiues de complaincte, de pleur et 
lamentation de aulcune iniure foicte ou dicte a celuy qui rescript 
par aultruy, de laquelle l’en espoire auoir remede, vengeance ou 
conseil de celuy a qui l’en rescript ; et diuise l’en ses lettres en 
trois. 

En la première, l’en acquiert beniuolence a la personne a qui 
l’en rescript, en recitant l’amour et beniuolence et fomiliar' ' 
parquoy nous sommes incitez a luy faire assauoir noz chose ? 
prospères que aduerses, ou, se l’en ne le congnoist. point, on 
l’aduertit pour son honneur, veu qu’il est bien renommé, etc., 
qu’il remedie au cas, pource qu’il luy touche. 

En la seconde, nous acquerrons nostre beniuolence de la part 
de nostre aduersaire pour l’inciter a hayne, en demonstrant les 
biens que nous luy auons foictz, en recitant l’ingratitude de luy 
et explicant l’iniure qu’il nous a foicte. 

En la tierce, nous demanderons ayde, conseil, vengeance, ou 

le ferons iuge, en demandant qu’il nous rescripue lettres conso- 
latoires pour nous resiouyr ; en nous offrant, etc. 

Appius se complainct a César de Piniure que Tulles luy a faicte : 
« Le singulier amour et ardant désir que tu as en moy, César 
sans per, me contrainct rescripre Piniure qui m’a esté faicte, a 
celle fin de obtenir quelque confort de toy et que tu saches 
Piniure qui t’es faicte comme a moy ; car amys sont communs 
es biens et es maulx de prospéré fortune et de aduerse ; et, 
pource que, depuis vng moys en ça, i’ay esté treslourdement 
iniurié de Tulles, ie ne me sçauroys tenir que ie ne t’en res¬ 
cripue, qui me sera reuelation de ma douleur. » 

La seconde : « Tu sçais, César, les peines, Jabours et dili¬ 
gences que i’ay faictez iour et nuyct, et les grans perilz et dan- 
giers ou i’ay esté pour ce meschant villain Tulles ingrat, tel 
est il, non pas tant seullement pour luy faire honneur, mais 
proffit; et, quant i’estois iuge, tu congnoys en quelle magnifi¬ 
cence il fut receu du conseil; mais non pas seullement comme 
, -at auoir oublié telz biens par moy a luy faiz, ce que homme 
de bien ne doibt faire, mais encore ie luy ay prié et faict prier de 
par grans gens qu’il voulsist estre aduocat en ma cause, et la 
plaidoier deuant le sénat et peuple rommain; il ne l’a daigné 
faire, ce qu’il faict a tous incongneuz. Et encore, pour plus me 
faire grans desplaisirs il a conduit et conseillé mon adversaire a 
plaidoyer sa cause et trouué les cautelles, et di ge plus corrup¬ 
tibles par lesquelles i’ai esté succumbé de mon droict. Vêla les 
rémunérations que i’ay de ce mauldict homme ; vêla les salaires 

que i’ay de auoir faict tant de plaisir a cest ingrat infâme. » 

La tierce : « Mais i’ay encore bonne volunté de appeller de la 
sentence iniuste et c’est pour quoy ie te rescripz a celle fin 
que, tant pour ma consolation que i’attens par tes lettres, tu 
veuilles admonester Cicero que, se il ne me veult ayder, combien 
qu’il y soit tenu, au mains qu’il ne me nuyse point, ce que ie 
cuide que il fera, se tu luy commandes. Et me charge de tes 
affaires, ainsi que ie faiz, toy des myennes. » 

Les lettres missiues que l’en faict a son amy pour le recon¬ 
forter et donner consolation de l’iniure qui a esté a luy faicte par 
aultruy, se diuise[nt] en trois. 

En la première, nous desclareron comme il nous desplaist de 
telle iniure tresgrandement faict a nostre amy. 

En la seconde, nous demonstrerons que pour telle iniure il ne 
se doibt point courroucer, pour ce que c’est vng meschant qui 
l’a iniurié, et acquerron la beniuolence de la partie aduerse, en 
le mettant en hayne, en narrant ses iniquitez, disant qae on 
ne y doibt point prendre garde, en donnant esperance que de 
bref, l’ennemi conuaincu, il retourn[er]a en ses premières 
dignitez, etc. 

En la tierce, l’en s’efforcera de le consoler, en luy promettant 
tout ayde et de conseil y remedier ou venger, etc. 

César reconforte Appius de l’iniure que Tulles luy a faict : 
« I’ay receu tes lettres, inflexible cheualier, lesquelles m’ont 
donné au cueur tant de tristesse que ie ne le sçay exprimer. Et 

eusses porté l’iniure qui t’a esté faicte plus patientement que ie 
ne faiz, se Tulles mesmes me l’eust faicte ; et congnois mainte¬ 
nant comme il s’est porté deshonnestement et meschantement 
en ta cause deuant le sénat, qui par ses corruptelles contre Dieu 
et iustice t’a faict perdre ta cause ; et m’a semblé bien estrange 
du commencement de penser comme il a osé faire, veu que ie 
sçay les grans biens que tu luy a faictz, par lesquelz, au iugement 
de toutes gens de bien, il est ton obligé ; et encor les gens ne 
peuent croirre quasi qu’il te daignast offenser. Mais quant i’ay 
congneu sa grande mauluaistié par tefc lettres, ie l’ay diuulgué 
parmy grans gens qui sont mal contens de luy et en sont marrys 
comme moy. » 

La seconde partie : « Et quant ie considéré la malignité et ini¬ 
quité de luy que, au temps aduenir, il y aura plus de deshonneur 
et de dommage qu’il ne t’en a faict, i’en suis tout resiouy, pource 
que, quant l’en congnoistra son ingratitude, chascun se moc- 
querà de luy, et, en se mocquant, l’en plaindra ton dommage, 
et ton honneur en croistra, et en fin en auras victoire en glo¬ 
rieux triumphe. » 

La tierce : « Mais affin que ce soit bien tost, de tout mon 
pouoir de le réduire a te seruir, en lui remonstrant sa faulte, et 
iamais ne cesseray iusques a ce que ie te voye victorieux et 
ioyeux ; et ne m’espargne en rien. » 


Il est vne aultre maniéré de se complaindre de quelque chose 
perdue, laquelle on espoire recouurer de celuy a qui l’en rescript, 

ou conseil, ou consolation, etc. ; et fault diuiser les lettres en 
trois parties. 

En la première, il fault acquérir beniuolence a celuy a qui l’en 
rescript, comme il est ia dict deuant en plusieurs premières par¬ 
ties , en déclarant que, pour la bonne amour que l’en a [a] celuy 
ou qu’il a a nous, nous luy voulions bien rescripre nostre poure 
cas et misérable fortune, a celle fin que nous en puissons avoir 
conseil, etc. 

En la seconde, il fault narrer le cas, en induisant a pleur et 
pitié. 

En la tierce, demanderons conseil, confort, etc., en disant que 
nous en auons grande esperance, en priant que nous ne serons 
point fraudez de nostre intention, en nous offrant, etc. 

N. se lamente a N. de la mort de son filz : « le vouldroie, 
Iacques, mon singulier amy, que ce eust esté le bon plaisir de 
Dieu que puis trois iours tu eusses esté cy présent auec mes 
aultres amys, pour veoir les douleurs, les lamentations, pleurs et 
intolérables afflictions que i’ay euz, ay et auray de la mort de 
mon filz N. le sçays certainement que, se tu y eusses esté, tu 
n’eusses pas eu tant seullement pitié et compassion de tous noz 
misérables amys, combien que tu eusses porté la greigneur part 
de la douleur, mais tu me eusses beaucoup aydé a me releuer de 
ma mortelle douleur. Et, pource qu’il n’a pas esté possible, tant 
pour le temps que pour la distance d’entre nous, ie me suis 
délibéré de te faire signifier par mes lettres les douloureuses et 
griefues passions que, de pou de temps en ça, intollerablement 

ie porte, espérant que l’amitié que tu as en moy dés ieunesse, 
laquelle a touiours creu auec nos ans, et par laquelle biens et 
maulx si sont communs entre amys, i’auray de toy quelque 
consolation. » 

La seconde partie : « Il t’a esté assez congneu les pouretez, les 
afflictions, les perilz et inconueniens auec les grans charges que 
l’en a en ce mortel monde, especiallement ceulx qui ont charge 
du bien publique, et tient ceulx bien eureux qui, en pou de pain 
et en abondance de paix, finissent leurs iours plus que ceulx 
qui [s]ont en multitude de biens et sans paix misérablement 
languissent. Mais encore, entre mes troublemens et afflictions, 
i’avoye mon petit filz N. tant doulcet, tant amyable, tant beau, 
auquel ie prenoie tant de plaisir, que sa parolle seullement me 
releuoit de grandes fantasies et me ostoit de tout soing, et auoie 
de luy vng singulier et seul passe temps ; mais maintenant ie 
fondz en larmes et tristesse, d’autant plus que ie sçay que la mort 
m’est cruelle, qui par son enuie m’a osté mon filz, m’a priué de 
ma plaisance, a tué ma seulle esperance, ma consolation, ma vie, 
celuy ou ie passoye toutes mes douleurs, pour lequel tout cou- 
roult me vient. le ne sçay ou confort quérir, ne que dire, ne que 
faire. » 

La tierce : « le te rescrips, affin que tu pleures auec moy, 
comme vng amy doibt faire, que tu me confortes en partie au 
moins, se tu ne peulz du tout me releuer, combien que, aultreffoys 
par ta prudence, tu me as releué de grandes calamitez, ce que 
i’attens encor de toy, a qui tousiours me recommande. » 

Les lettres missiues que l’en faict a son amy pour luy donner 
consolation de chose perdue, se partent en trois. 

En la première, nous déclarerons la douleur que nous auons 
de telle fortune, laquelle nous estimons estre aduenue a nous 
mesmes, tant l’aymons, et nous efforçons de luy croistre sa 
douleur. 

En la seconde, nous nous conuertiron en consolation, en 
demonstrant par plusieurs raisons, et trois du plus, comme il ne 
s’en fault point encor marrir. Et par ce conclurron que il doibt 
prendre en soy confort. 

En la demiere, nous le conuertiron en quelque esperance, en 
nous offrant faire pour luy toutes choses et especiallement pour 
sa consolation. 

N. reconforte N. de la mort de son filz : 

I’ay tresamerement pleuré, N., mon parfaict amy, et n’ay sceu 
contenir les larmes, quant i'ay veu par tes lettres la douleur que 
tu as de la mort de ton. filz. L’amour, que de si long temps est 
entre nous deux, me contraint porter tes douleurs comme toy 
mesmes, et sens en moy mesmes le glaiue de douleur qui te perce 
le cueur d’auoir perdu vng si ieusne enfant de si beau commen¬ 
cement, que tu aymoys, et non sans cause. Et congnois que, pour 
tous biens, tu te consommeras en larmes, et en pleurs mourras 
après luy. 

La seconde : « Mais la prudence qui est en toy te remonstre 
bien que l’en ne doibt point tant se courroucer que l’en en perde 
les rigles de raison par lesquelles toutes désolations sont chassées 

des cueurs des hommes. Au fort ie cuide que ie perdray ma peine 
de te rescripre pour te reconforter, pource qu’il fait mauluais 
parler a toy qui te tourmentes si griefuement, que tu as laissé 
raison, et laisses dominer sur toy les passions de nature. Tu te 
tourmentes excessiuement de la mort de ton filz; pource que tu 
sçauoys bien qu’il estoit mortel, tu l’auoys engendré mortel, 
nourry mortel, et mort est. Te esbahis tu de la mort de vng 
enfant, et tu as congnoissance que tous ieunes et vieulx mour¬ 
ront, et toy mesmes. Laisse, laisse telles plaintes féminines; mesle 
raison parmy tes passions. Monstre toy estre homme vertueux. 
Desploye ta sapience, puisqu’il en est besoing, a celle fin que 
ceulx qui ne t’ont point veu, congnoissent en toy la constance 
et patience que ie leur ay dict de toy. le me recorde que ie t’ay 
veu souuenteffoys resiouyr, quant il t’auenoit quelque bonne 
fortune. Les sages portent egallement autant les aduerses que 
celles de prospérité. Fay que entre les vertus que tu as en si 
grant nombre, tu n’en chasses hors patience. » 

La tierce : « le sçay bien que tu sçays beaucoup plus que ie ne 
te sçauroye rescripre, et que toymesmes le sçais dire et faire a 
ceulx aultres que toy qui sont en aduersité ; aussy ne l’ay ie pas 
faict pour t’enseigner, mais pour te donner a entendre l’amour 
de quoy ie t’ayme, et a qui ie vouldroye complaire de corps et 
de biens. » 

Il est encore une aultre maniéré de lamentation pour exil. Se 
l’en rescript a aulcun en espérant de luy ou restitution, ou ayde, 
ou conseil, ou consolation, l’en part ses lettres en troys. 

En la première, Pen acquiert beniuolence a la personne a qui 
Pen rescript, soy confiant a son amour et prudence, par laquelle 
il entendra ceste fortune luy estre commune, etc. 

En la seconde, nous demonstrerons le bien qiie nous auons 
faict au pays, ou a celuy par qui nous sommes exiliez, sans arro¬ 
gance, affin que nous demonstrons que a tort nous sommes 
exiliez. Puis dirons la faulte par qui c’est, comme par noz 
enuieulx, etc., lesquelz nous tournerons en hayne, en demons- 
trant leur ingratitude ou mauluaistié. Puis dirons nous confier en 
bonne iustice, par qui nous serons restituez en honneur et noz 
aduersaires confonduz et pugnys. 

En la tierce, nous demanderons ayde, conseil, etc., en nous 
recommandant nous et nos choses a nostre amy, lesquelz beni- 
gnement nous luy présenterons. 

Cicerô se lamente a Lentulus que pour la hayne de Clodius il 
est enuoyé en exil : 

« C’est ma coustume, quant il me vient quelque aduersité, 
Lentule, mon singulier amy, d’auoir recours a mes amys, desquelz 
ou par leur ayde, conseil ou consolation, ie me reliefue. Mais a 
toy que ie ne repputtes pas tant seullement mon amy, mais mon 
tressingulier et especial amy, qui de tousiours tu estimes mes 
aduersitez estre tiennes, i’ay délibéré te rescripre vng cas de for¬ 
tune qui m’est aduenu par enuye, a celle fin que, par ton 
ayde, conseil et consolation, ie puisses en tant de maulx trou- 
uoir remede. » 

La seconde partie : « 11 est a tous commun les grandes peines 

et charges que i’ay touiours virillement portez pour anoblir la 
dignité de la chose publicque. Et non pas i’ay seullement exposé 
mes biens, mais voluntiers eusse mis ma vie la ou i’eusses sceu 
profiter. Aussy vrayement i’en ay eu des biens et de l’honneur, 
mais tu sçays que les mauluaiz ont tousiours enuye des bons et 
ne peuent souffrir vertu auoir lieu. Par leurs mauldictes et astuces 
cautelles, ilz ont tant faict que, tous les biens que i’ay euz toute 
ma vie du bien public, en vne heure i’ay tout perdu. Il s’est 
esleué contre moy ce mauldit et hay de Dieu et du monde Clo- 
dius, a qui i’ay faict tant de biens. Comme non s’en recordant et 
ingrat, ou par sa mauluaistié me rendant le mal contre le bien, 
pour me faire mourir, il a trouvé mille fictions et menteries 
deuant le sénat, et a trouué de faulx tesmoingz telz comme luy 
ou l’en a adiousté foy, tant qu’ilz m’ont bany et enuoyé en exil ; 
parquoy i’en suis si triste et dolent, que ie croy que mourir 
me seroit plus doulx et a moins de peine que viure en tel tour¬ 
ment. » 

La tierce : « Et certainement il me seroit impossible de plus 
viure, n’estoit vne esperance que i’ay qui me conforte, et me dict 
qu’il viendra quelque temps que la vérité en sera congneue et 
que i’auray, en honneur de tous mes maulx, allégeance. Mais, a 
celle fin que ce soit bien tost, tu me peulx donner tant de ayde, 
confort et conseil, qu’il n’est ia besoing que a aultre que a toy ie 
en demande, a qui • toute famille et moy premièrement ie donne 
et recommande. » 


3 * 

Se l’en voulions consoler par lettres nostre amy de son exil, 
nous les partirons en trois. 

En la première, nous déclarerons en quelle douleur nous 
sommes pour son aduersité, laquelle, comme dessus, nous dirons 
a nous estre commune, pour l’amour de quoy nous l’aymons. 

En la seconde, nous acquerrons beniuolence a sa personne, 
en le louant de sa preudommie et vertuz ; puis, acquerrons la 
beniuolence par les aduersaires en les mectant en hayne, en 
desclarant que nostre amy est exillé, non point pour ses démé¬ 
rites, mais pour l’enuye de ses aduersaires. 

En la tierce, nous le mettrons en esperance de brief retourner 
et luy promettrons de nostre part en faire le possible. 

Lentules conforte Cicero qui pour la hayne de Clodius est 
envoyé en exil : 

le ne te sçauroye rescripre, Cicero, mon singulier amy, ne 
exposer quelle douleur, quelle tristesse i’ay eue, quant premiè¬ 
rement i’ay conceu par tes lettres que, pour la hayne et mal vueil- 
lance du faulx et inicque Clodius, tu as esté bany et expulsé de 
nostre magnificque cité. Certes, mon amy, ie ne suis pas seulle- 
ment de ton aduersité marry en cueur, mais toutes les foys qu’il 
m’en souuient que celuy qui a faict tant de bien au pays soit par 
enuye mis dehors, il sault de mes yeulx vng droit torrent de 
larmes pour la grande dilection que i’ay en tdy. 

La seconde : « Et, certainement, ie ne me sçauroye ra- 
paiser, se premièrement ie ne pensoye que, a grant tort et 
au grant deshonneur de ceulx qui ce ont faict, tu es deiecté. 

Il leur est par tant de foys congneu que tu leur as esté si 
humain et si doulx que oncques a nul, tant feust petit, tu ne 
refusas ton labour ne ta peine, fust pour le bien publicque ou 
particulier, mais tousiours de ta bénignité as estudié a tous com¬ 
plaire, qui sont vertus et oeuures dignes de grande louenge et de 
grande rémunération ; et touteffoys, par l’enuye de vng meschant 
flateur et de peuple séducteur, non point par tes meffaictz, tu es 
enuoyé en exil, comme on faict les traistres et mal faicteurs, la¬ 
quelle violence a toy faict.e et enuie de Clodius contre toy ne 
pourroit pas tousiours durer. » 

La tierce : « le te supply, mon amy, pren en toy bon courage ; 
iecte dehors beaucoup de meneues conclusions qui ne te font 
que nuyre; pren de toy bonne esperance et considéré que le 
diable n’est pas tousiours en vng huys, et que fortune est en ses 
faictz muable. Considéré que tu as encor beaucoup de bons 
amys, et moy qui ne suis point des moindres, qui, a l’ayde de 
Dieu, ctedens bref temps, nous conuaincrons la malice de Clo¬ 
dius, donnerons a congnoistre la vérité et n’espargnerons riens 
que, en brief temps, tu ne soys restitué en tes premières dignitez, 
et le villain honteusement deiecté et pugny. » 

Item, il est vne maniéré de faire lettres expositiues, qui ensei¬ 
gnent a celuy a qui on rescript ce que il ne sçait point, comme 
de tesmoignage de hystore ou de notice de tesmoygnaige. L’en 
part ses lettres en trois. 

En la première, l’en acquiert beniuolence en soy, en desclarant 
que, tant pour l’amour de iustice et de vérité, affin que l’innocent 

et iuste ne soit opprimé, que de la grande dilection que l'en a 
a celuy a qui l’en rescript, l’en dira la vérité de ce que on luy 
demandera. 

En la seconde, l’en desclarera tout le tesmoignage que on luy 
veult faire de point en point bien esclarcy, et, aux pointz qui 
porteront faueur ou seront plus aggreables a celuy a qui l'en res¬ 
cript, l’en se tiendra plus longuement dessus que aux aultres. 

En la tierce, l’en dira que l’en a dict tout ce que on en sçait 
de vérité, et, se plus on en sçauoit, tant de ce que d’aultre chose, 
l’en feroit voluntiers plaisir, etc., en se offrant, etc. 

Cicero tesmoigne deuant les iuges que Clodius estoit a Romme 
le iour que les sacrées choses a Vesta furent violées : 

« le suis requis de vous, iuges d’equité, que ie die ce que ie 
sçay pour la controuersie qui est entre l’honneste ordre des ma¬ 
trones, d’une part, et Clodius, pour la violation des sacrées 
choses de la bonhe deesse Vesta, d’aultre part, assauoir se, le iour 
de icelle violence, Clodius n’estoit point en ceste ville. Combien, 
messieurs, que ie ne desire pas a nuyre a personne, mais ie 
desire tousiours équité et iustice estre a vng chascun rendue, 
pour laquelle executer i’aymeroye mieux mourir que vérité 
taire. » 

La seconde : « Vous me demandez se Clodius estoit en ceste 
ville le iour de la violation des sacrées'choses de la bonne deessé. 
Affin que i’en die la vérité sans faindre, ie vy le matin en champ 
Mars Clodius, et, depuis sept heures de soir, il souppa auec 
Pompee, et quasi tout le iour, ie le vy entour le palais de César 

et, environ entour trois heures, il s’en alla bien hastiuement a sa 
maison : pour quoy ? ie ne sçay, etc. » 

La tierce : « Ce que vous desirez sçauoir de moy, messieurs, 
a la vérité ie vous l’ay dict, et se a aultre chose vous congnoissez 
que ie vous puisse seruir, vous auez sur moy a commander, et 
i’ay a obair et faire vos bons désirs. » 

Qui veult rescripre a son amy pour l’aduertir d’aucune chose 
faicte nouuellement comme histore, etc., l’en part ses lettres en 
trois. 

En la première, l’en acquiert beniuolence a nostre personne, 
en desclarant que nous sommes enclins a rescripre a luy, comme 
a nostre amy, de choses nouuelles qui aduiennent tant a la chose 
publicque comme priuee, especiallement que nous sçauons bien 
que il prent plaisir de ouyr parler. 

En la seconde, l’en narrera l’hystore, soit ou de bataille ou 
• d’aultre négoce. 

En la tierce, nous diron ce que on luy auons rescript, n’es- 
toit point a laisser derrière sans l’en aduertir, luy promettant 
que nous ne luy plaindron point nostre peine de luy tousiours 
rescripre telles nouuelles, pourueu que nous sachons qu’ilz luy 
soient aggreables. 

N. rescript a N. des nouvelles de la court : 

« le congnoys, N. mon parfaict amy, le grant désir que tu as 
de congnoistre les choses qui se font au conseil du roy pour la 
chose publique, du quel tu es ferme pillier, et ne t’en peulx lon- 

guement absenter ; et, quant tu es absent, encor ne se peult ton 
cueur contenter, se par aulcun de tes amys, l’en ne te faict sçauoir 
des nouuelles ; parquoy, pour te complaire et pour te faire service 
aggreable, ainsi que ie suis tenu, ie. me suis délibéré de te res- 
cripre ce qui a esté faict de nouueau au conseil du roy. » 

La seconde : « Mardy au matin, comme a huit heures nous 
estions tous ensemble au conseil, vne poste nous apporta vnes 
lettres comme les Angloys estoient descendus a la Hogue, et que 
ilz bruloyent et gastoyent tout ; parquoy, le roy ordonna que 
chascun donneroit son oppinion pour sçauoir se l’en debuoit 
prendre les armes pour les combatre, ce que l’en ne peult faire 
sans grant détriment de la chose publique, ou, se l’en les requer- 
roit d’appointement, qui est la doulce voye de venir a paix qui 
est fin de bataille. Sur laquelle chose il y eust de messieurs du 
conseil beaucoup et de bien variables oppinions. Touteffoys, fut 
ordonné et coriclud que ilz seront combatuz ; et est lieutenant du 
roy N. qui a mandé ses capitaines N. et N., qui de bref seront 
au deuant pour faire resistence. Prie tousiours a Dieu, non tant 
seullement pour la protection du pays, mais pour l’augmen¬ 
tation. » 

La tierce : « le rescrips ce qui a esté faict au conseil, et se 
aultre chose s’i faict digne de estre sceu, ie te le rescripray in¬ 
continent, et ne plaindray point ma paine tant en cecy que en 
aultres choses pour te complaire, a qui ie me recommande. » 


L’en faict encore aultres lettres expositiues de notice, pour 

aduertir aulcun des meurs et conditions de vng aultre, et les part 
l’en semblablement en trois. 

En la première, l’en acquiert beniuolence a la personne a qui 
l’en rescript, en disant que l’en a faict diligence de enquérir le 
possible des meurs de celuy de qui. il les.veult congnoistre. 

En la seconde, l’en descript toutes les meurs et conditions de 
celuy de qui Yen parle ou de la chose. Mais se nous [faisons] res- 
cripsion de nous mesmes, il fauldroit laisser la première partie, 
mais en lieu nous acquerron beniuolence a nostre personne, en 
nous excusant que, se d’auanture nous dison de nous aucune 
chose, ce n’est pas par arrogance, mais seullement a nous faire 
congnoistre a celuy qui desire sçauoir qui nous sommes, et puis 
prendron a la seconde partie comme deuant. 

En la tierce, nous diron que c’est tout ce que pour le présent 
nous sçauons de ladicte personne ou de la dicte chose, prestz a 
plus en enquérir et faire seruice, etc., en nous offrant, etc. 

Cicero expose a César les conditions de Appolonius de Rhodes, 
orateur : 

« le ne sache chose tant ardue ne tant difficile, noble César, 
que de bon cueur pour l'amour de toy ie n’entreprensisses a 
faire, car g’y suis contrainct, tant pour la singulière et tresaffectee 
dilection que i’ay a toy, que pour les grans et abondans biens 
que incessamment tu me faiz. Tu m’as rescript que, en toute 
diligence, ie enquiere des meurs et conditions de Appolonius de 
Rhodes et que ie t’en rescripue la vérité. » 

La seconde partie : « En te aduisant que, au iugement de tous 

qui le congnoissent, c’est vng singulier homme qui, non tant 
seullement en rethorique, mais en philosophie, il acquiert vng 
très grant nom. Quant il partit de Rhodes, il s’en alla en Athènes 
et la ne trouua point de second a luy, tant que les Athéniens 
estudians disoient que c’estoit vng aultre Pallas du cerveau 
louis descendue en leur cité encore vne foys. » 

La tierce : « le te pourroye encore rescripre de luy plusieurs 
aultres choses, lesquelles tu pourras sçauoir de plusieurs aultres 
gens qui tous conuiendront en vne oppinion, ioinct a ce que, se 
tu le faiz venir demourer en la cité, non pas seullement a toy, 
mais a tout le bien publicque, tu feras une singulière utilité. Et, 
se tu desires que ie face aultre chose pour toy, voy me cy prest 
a te complaire, a qui de rechief me recommande. » 

L’en faict aussi des lettres missiues de proficiat ou de congra¬ 
tulation, quant aulcun de noz amys a obtenu quelque office ou 
bénéfice ou aultre chose de fortune, et on luy en veult dire vng 
proficiat, c’est a dire congratuler a sa bonne fortune. L’en diuise 
ses lettres en trois. 

En la première, l’en acquerra beniuolence a la personne a qui 
l’en rescript, en le louant que, pour ses mérités et vertus, il est 
venu en telle dignité ou prospérité. 

En la seconde, l’en acquiert beniuolence a nostre personne, 
desclarant que la grande affection et amour que nous auons a luy 
nous font participer en ioye auec luy, et sa fortune nous estre 
commune. 

En la tierce, nous prieron Dieu que celle dignité ou office ou 

prospérité luy soit a perpétuelle louenge et utilité, en offrant tout 
seruice, etc. 

» 

N. rescript a N. en le congratulant de vne office que le roy 
luy a donnée : 

« le ne sçay se a toy ou a moy qui suis ton singulier amy, ie 
doibz dire proficiat de l’office N. que, par tes vertuz et hastiue 
diligence, tu as obtenu du roy. Ce ne me semble pas petite 
glore ne petit d’honne[u]r que, en sy ieune aage, tu obtiennes 
telle dignité, et que par tes faiz tu passes les estimations des 
hommes de toy. De quoy ie me resiouys que doresnavant public- 
quement tes vertus se manifesteront, et ma ioye et mon honneur 
croîtront, puis que i’ay vng tel amy qui de sa splendeur d’hon¬ 
neur me enluminera en mon grant profist. » 

La seconde partie : « Doncques bon preu te face de telle 
dignité que iamais tu n’as quise par ambition, mais encore, pour 
les vertus qui sont en toy, plus grans biens te sont deubz. Au 
regard de moy, ce n’est pas sans cause se ie m’en resiouys, car 
les amys sont aux biens de fortune communs, lesquelz en deux 
corps n’ont qu‘e vng esperit, et en deux sens vne volunté. 

La tierce : « le requier a Dieu tout puissant que de bien en 
mieulx il te doint bien prospérer, et que, pour tes faictz, tu 
puisses gloire immortelle acquérir, et tant que tu viuras demourer 
en sa saincte grâce. » 

Se l’en veult congratuler de sa santé recouuerte ou retourné 
sain de son voyage, l’en diuise ses lettres en trois. 

3 2 

En la première, l’en acquiert beniuolence a nostre personne, 
en disant que nous auons touiours eu grant craincte de sa maladie 
ou grant doubte qu’il n’eust aduersité sur champs. 

En la seconde, déclarerons la ioye que nous avops eue, quant 
nous auons esté certains de sa santé ou de son retour, en le 
congratulant et priant Dieu qu’il le vueille garder sain et de tout 
mal. 

En la tierce, en offrant tout service, etc. 

N. congratule N. de sa santé recouuerte. 
le ne te sçauroye rescripre ne tu ne sçauroys penser, N., mon 
parfaict amy, la tristesse et marrissemeht que ie euz, quant on 
me rapporta que tu estoys couché en tresgriefue et périlleuse 
maladie, et me sembloit que moy mesme ie la sentoye pour 
l’amour de toy, et eusses bien voulu que ma douleur eust donné 
allégeance ou diminué ta passion. » 

La seconde : « Mais ie te aduise que, autant que i’ay porté de 
douleur en mon cueur, i’ay ioye inestimable, pource que l’en 
m’a dict certainement que tu es sain et en bon point es retourné 
en notable conualescence ; parquoy, profficiat tibi , mon amy, 
de tel trésor recouuert ; ie prie a Dieu qu’il te vueille maintenir 
et garder en si bonne et longue santé que ie desire que nostre 
amour puisse croistre et augmenter sans diminution. » 

La tierce : « le te faictz assauoir que moy et N. et N. sommes 
tous sains et en bon point, la grâce Dieu, pre$tz et appareillez a 
tous tes désirs et bons plaisirs accomplir. » 

Quant on veult faire des lettres exortatiues ou suasiues a ioye 
a aulcun, affin qu’il face chose pour son utillité et ioye, ou euitte 
pour la douleur, etc., il fault premièrement, se l’en le veult 
exorter a ioye, comme a faire ou recepuoir quelque chose a son 
utilité, l’en part ses lettres en quatre. 

En la première, l’en acquiert beniuolence a la chose, en descla- 
rant combien elle est ou sera utile et necessaire a celuy a qui % 
nous rescripuons. Après, la conuient louer de honnesteté, de 
iustice, demonstrant estre iuste et honneste pour tout homme de 
bien. 

En la seconde, demonstrerons là chose estre possible et facille 
a faire. 

En la tierce, dirons qu’il est necessaire a luy de ce faire et, se 
il ne le faict, qu’il luy en pourroit venir dommaige ou des¬ 
honneur. 

En la demiere, nous déclarerons ce que nous voulons qu’il 
face et la maniéré de faire. Et ceste derniere partie se mect la ou 
il plaist au facteur, soit au premier ou en fin, conioinctement a 
l’vne des aultres parties ou disiunctiuement. 

Il exorte Fabius N., ieune enfant, a acquérir vertus : 

« Iamais ne fust ne ne sera, N., ingénieux enfant, chose qui 
profite plus tant en biens soient communs ou priuez, ne qui 
face plus croistre en honneurs et acquérir nom de gloire perpé¬ 
tuelle, que acquérir en soy bonnes meurs et vertuz, par lesquelles 
les saiges non tant seullement en leurs maisons ont prias régime, 
mais les royaulmes et chose publique sont par eulx gouuemez, 

maintenus et augmentez. Voyez les Athéniens, voyez les Rom- 
mains : ilz ont tousiours fleury pour le temps que les sages et 
vertueux ont eu le gouuernement de la chose publique. Encor ie 
dy que la resplendeur de vertu donne grant honneur a celuy qui 
en reluyt. Vertu est de si grande grâce, de si grande gloire, et de 
si grande auctorité, qne facillement vng homme de basse condi¬ 
tion est bien tost hault esleué, vng homme mortel est bien tost 
rendu immortel. » 

La seconde : « Parquoy, pour la singulière dilection que i’ay 
a toy, ie me suis disposé de t’inciter et enhorter a acquérir vertuz, 
attendu la noblesse dont tu es plain et le diuin engin duquel tu 
passes tes aultres ieunes compaignons ; non pas que je me deffie 
que de ton pouoir tu ne prennes peine d’estudier, mais pour 
plus en plus ton bon propos confermer. » 

La tierce : « le considéré bien que l’estude te semble vng pou 
difficille, mais le fruict et la fin en est tresutille, et facillement tu 
y peulx paruenir sans grant peine, se tu aymes a te faire homme 
de bien, et se tu prens courage d’estudier especiallement en 
bonnes meurs, acquérir vertus et sagesse embrasser, par lesquelles 
tu complairas a Dieu et seras des hommes honnoré. » 

La quarte : « Parquoy, ie te prie, ne perdz point tes ieunes ans 
en exisueté qui conduit aueuglee ieunesse en toute gourmandise 
et libidinité, et rend l’homme en inscience et abusee vieillesse. 
Considéré que, de présent, nostre chose publicque a pou de saiges 
gens pour la gouuerner, et pou sont qui y entendent. Considéré 
aussy que facillement tu y pourras acquérir vne singulière utilité, 
vng bien publicque a tous, et a ton nom gloire a perpétuité. » 

Quant l’en veult faire lettres dissuasiues de ioye a aulcun, 
afin qu’il ne se resiouisse pas trop inconsidereement ou trop 
follement, ou qu’il ne face la chose qu’il cuide estre bonne et elle 
ne l’est pas, l’en part ses lettres en quattre, comme dessus. 

En la première, l’en demonstre l’inutilité de la chose, s’il l’a 
faict, et comme elle peult estre dommageable, en demonstrant 
qu’elle est iniuste, inhonneste, mal conueniente a homme de 
bien. * 

En la seconde, on luy demonstrera qu’il désisté de son propos, 
en luy demonstrant ce qu’il doibt faire. 

En la tierce, on luy monstrera comme il est facille de désister. 

En la derniere, on luy desclarera comme il est de nécessité de 
désister et de faire ce que on luy conseille, en offrant, etc. 

Cicero dissuade Curio de se resiouyr de ce que César si est 
faict empereur. 

« L’oppinion de tous philosophes et saiges gens, Curio, cheual- 
lier délibéré, si dict qu’il n’est riens plus inutille ne plus deshon- 
neste a vng homme de bien, encor dy ie plus dommageable, que 
de se resiouyr de la destruction du bien publicque, et de tant est 
celuy plus digne de blasme qui luy faict oppresse, d’autant comme 
il en a receu louenge et gloire auec priuee vtilité, attendu que 
pour la conseruation de luy chascun se doibt a mort exposer. » 

La seconde : « Et, pource que i’ay entendu que tu te resiouys 
en extrémité de ioye pour la victoire de César, et tellement que 
publicquement tu ne t’en sçais contenir, ie plains grandement ta 
follie que il faille que tu soys cheu en si grant mal de te resiouyr 

de ta ruyne et de tes parens et amys, de ta ville et du bien 
publicque. Parquoy, ie te admonneste que tu délaissés telle incon¬ 
sidérée et immodérée délectation. » 

La tierce : « I’ay en estimation de toy que finablement, tu 
conuertiras telle folle esiouissance en lamentation, quant tu 
considéreras le mal qui s’en ensuyt, et, comme bon et loyal 
bourgeoys, tu penseras la liberté de tous estre conuertie en misé¬ 
rable captiuité, pour laquelle recouurer, vng chascun se doibt a 
mort exposer. » 

La quarte : « Parquoy, entre tant de calamitez et de pertur¬ 
bations, il ne t’est point seullement necessaire de te laisser a 
t’esiouyr, mais est de force que tu pleures et lamentes en larmes 
perpétuelles ton pays, ta nation et ta cité qui sont en ruine ia 
commencées execrablement, et de iour en iour par meschans 
gens multipliez, sans les aultres pires, qui seront aussy tost mises 
a execution que pensees, pour lesquelles euader tu debueroys 
plus tost desirer estre mort que de viure. Parquoy, ie te prie que 
tu cesses de te resiouyr, et que tu commences a plourer la ruyne 
du bien publicque, et, se tu n’en as pitié, au moyns ayes pitié 
de tes voysins et de toy. » 


Quant on veult faire lettres missiues exortatiues a douleur 
pour aucune fortune aduerse, tant priuee que publique, on les 
part en quattre. 

En la première, l’en acquiert beniuolence a la chose, demons- 
trant combien il est iuste et honneste soy couroucer, ou pour 

l’aduersité dé son amy ou du bien publicque, attendu que les 

calamitez en telz choses sont communes. 

\ 

En la seconde, l’en narrera le cas pourquoy l’en veult le com- 
mouuoir a douleur. 

En la tierce, on l’exhortera a se douloir. 

En la quarte, l’en monstrera qu’il est necessaire de ce faire, a 
celle fin que, après la douleur et affliction, l’en puisse cercher le 
remede promettant faire pour luy, etc. 

Cicero exorte Plantus a plourer l’oppression de la chose 
publique. 

« Nous sommes contrainctz, Plantus mon amy, tant de droict 
diuin que de droict humain, après tout honneur et obedience faiz 
a Dieu, tout ce que nous auons l’exposer pour le bien publique, 
duquel les prosperitez ne nous doibuent point seullement donner 
ioye, mais de son aduersaire gémir et plaindre comme de la 
nostre ; et encor, plus le garder et deffendre, debuons exposer 
nostre vie. C’est pourquoy ie me suis disposé de te rescripre le 
misérable cas de nostre desôlee cité, a celle fin que auec moy tu 
lamentes et pleures incessamment nostre ruine et perdition. » 

La seconde : « Premièrement, tu doibz entendre que les dignitez 
et auctoritez, par lesquelles ie resplendissoye au sénat, me ont 
esté ostees par l’iniquité et mauuaistié de César qui se faict 
appeller monarchal empereur. Helas î il n’a pas tant seullement 
chassé les peres et sénateurs, mais il n’y a si grant ne si petit a 
qui il ne ait osté le nom de liberté. » 

La tierce : « Qui est celuy qui a le cueur si ferré qui se puisse 

abstenir de plourer, puis que nostre liberté est perdue ? Que reste 
il plus, sinon que tu soys mon compaignon auec les aultres, pour 
incessamment gémir, plaindre et plourer ? 

La quarte : « Et, se tu dis qu’il est necessaire de augmenter 
nos gemissemens, de plus souuent plourer et incessamment 
plaindre et fondre en larmes, et que, par auanture, quelque vng 
de nos pleurs aura pitié, qui entreprendra remedier a nostre 
iniure et fera quelque oeuure louable, ie te aduise que auec luy 
ie ne refuseray point le labour, mais en danger de perdre la teste, 
encor di ge la vie, ie seray Tvn des premiers pour recouurir 
liberté, etc. » 

Quant on veult faire lettres dissuasiues de douleur, ou que il 
ne se courrouce pas de aulcune chose que N. prent inconsidéré¬ 
ment, partir se doibuent en quattre. 

En la première, nous diron comme il est dommageable et 
inutille en tel cas soy monstrer estre triste, considéré que tout 
saige doibt de son office se monstrer égal tant en bonnes fortunes 
que mauuaises, et que le cas de soy n’a matière de douleur, et 
qui veult y mettre vne raison par laquelle l’en monstre que il luy 
sera deshonneste trop, se il y demeure longuement en telle 
tristesse. 

En la seconde, nous nous efforcerons de tourner telle douleur 
en ioye. 

En la tierce, nous demonstreron luy estre facile a prendre 
ioye s’il veult. 

En la quarte, nous monstrerons qu’il est necessaire de délaisser 

telle destresse en amenant quelque raison. Et est assauoir que 
ceste maniéré de lettres est semblable aux lettres consolatoires, 
desquelles est dict deuant. 

Brutus dissuade Marcus Anthonius de ne se courroucer point 
de la mort de César : 

« L’office de vng treshomme de bien, Marc Anthoine, mon 
amy, n’est pas tant seullement de aymer la chose publicque et 
son bien, mais de toute affection et puissance la doibt acquérir, 
et acquise la doibt conseruer, et son sang espandre pource, s’il en 
est besoing ; et, qui ainsy ne faict, il est digne de reprehension 
et de griefue pugnition. Certes, il n’est point louable, mais très 
détestable et deshonneste, pour son bien particulier le bien 
publicque contenner ; et, qui ainsy le faict, il doibt estre honteu¬ 
sement deiecté, et sa mort non digne de ses amys estre plouree. 

La seconde : « Et, pource que ie voy que, pour la mort de 
César, tu te consummes en larmes, ie ne me sçays assez de toy 
esbahir, veu que tousiours tu as esté loyal bourgeois, et que non 
tant seullement la chose publicque a esté augmentée par toy, 
mais au malfaicteur d’icelle tu as tousiours esté rigoureux deffen- 
seur, tresestroict iuge, et inuincible propugnateur, plus que se a 
ta personne eussent offensé. Repren donc a toy ta première 
coustume, et ne te marrist point de la mort de vng si cruel 
tyrant, que tout le monde debuoit desirer et s’en resiouyr, pource 
qu’il auoit osté nostre liberté, et nostre bien publique destruict 
a sa singulière volupté. » 

La tierce : « Parquoy, il me semble que tu debuerois plustost 

de sa mort te resiouyr que plourer, pource que nostre cité, par 
la mort de vng tel meschant vsurpateur, est retournée en sa 
première liberté. » 

* La quarte : « Considéré doncques que tu te doibz en ce resiouyr 
de la mort comme nous. Et garde bien que parmy nous tu ne te 
desclares triste, ne de cueur ne de visage. Il t’est necessaire de 
ainsi faire pour suspecion de toy, en te priant que, se tu veulx 
rien du mien, que tu me commandes. » 


Quant l’en veult faire lettres missiues de inuectiue, c’est de 
reprendre son amy ou son ennemy de aulcun crime, péché ou 
ignorance. Il se faict en deux maniérés : l’une est criminelle, et 
l’autre est contencieuse. 

Se elle est de crime, ou celuy a qui nous rescripuons est 
nostre amy ou non, et, se il est nostre amy, nous vserons au 
commencement de termes durs, et rebelles en l’accusant, et en la 
fin déclinerons a termes doulx, amyables, ou excusables en 
partie. Se il est nostre ennemy, nous ferons au contraire; et par¬ 
tirons les lettres en trois. 

En la première, nous acquerrons beniuolence a nostre per¬ 
sonne, en desclarant que, non voluntairement, mais par con- 
traincte, luy auons rescript, et que par plusieurs foys auons 
dissimulé, et maintenant, pource qu’il continue de mal en pirs, 
auons desliberé de n’endurer plus d’vng si villain homme, duquel 
les mauluaistiés pourraient porter dommage a aulcun, se ilz 
n’estoient pugnis et corrigez. 

En la seconde, fault desclarer ce dequoy on le veult reprendre, 
en allegant raisons a propos. 

En la tierce, se il est nostre amy, nous declineron a bening 
langaige, en l’admonnestant doulcement et remonstrant les in- 
conueniens qui ensuyr pourroient, se il faisoit plus le cas. 

Et, se il est ennemy, nous acquerrons beniuolence a nostre 
personne, en disant que nous ne daignerions ne vouldrions 
plus donner inuectiue contre luy, a celle fin que il ne luy soit 
point aduis que nous l’ayons faict pàr hayne, ce que nous auons 
faict par vérité. En reseruant a dire encore une aultre foys plus 
amplement en temps et lieu. 

Cicero faict vne inuectiue contre Lucius Cathilina qui a coniuré 
contre la chose publicque : 

« le ne sache chose pour le présent qui me donne plus de 
peine, Luce Cathilina, et d’ou ie soye intollerablement plus pas¬ 
sionné, que par le rapport de plusieurs et mesmes par lettres, i’ay 
entendu que tu as coniuré contre ton pays, pour lequel garder'tu 
debueroys benignement et de noble courage vouloir mourir ; et, 
d’autant que le bien commun est a estre préféré deuant le bien 
particulier, d’autant est il plus mauluais et plus détestable, qui 
s’efforce le corrompre. Et, te certifie, n’eust esté la grande 
affection et dilection que i’ay a toy, i’eusses plustost esleu me 
taire et le passer soubz silence que de t’en rescripre. Mais i’ay 
bien voulu t’en aduertir, affin que de toymesmes tu te iuges. » 

« Qui est la fureur ou la raige et, pour mieulx dire, le diable 
qui puisse commouuoir vng cueur a perpétrer si horrible et si 

inhumain cas ? Qui est le cueur humain qui osast penser que tel 
dampnable péché peust estre par homme commis, et encor par 
vng seigneur, bourgeoys et natif de la cité ? Es tu du sang rom- 
main ? Oseras tu bien a ta mere, encore dy ie a toy mesmes, 
mettre la main pour occir[e] et sang espartir ? Prendras tu plaisir 
a ouyr plourer petis enfans, lamenter nobles femmes, bons vielz 
hommes, tes parens et amys et aultres ? Quant les enfans voirront 
par toy et tes complices les mortz de leurs peres, les femmes de 
leurs marytz, les bons vielz hommes de leurs enfans, et leurs 
biens pillez, et leurs maisons arses et desolees, auras tu point 
pitié du désolé sénat ? Au moins ayes pitié de tes dieux, des 
temples, églises et sacraires violefc ; remect ces choses cy deuant 
les yeulxde ta raison, et considéré quelle piteuse fin il s’en pourroit 
ensuiuir. Tu par auanture diras que ie appete les dignitez, hon¬ 
neurs et l’auctorité. Helas ! et dy moy quelle dignité, quel 
honneur, quelle auctorité sçauroit l’en trouuer en communité 
desolee, en bien publique pery, entre larmes et dépopulation de 
cité ? Certes, en mon iugement, il n’est dignitez, honneurs ne 
auctoritez que celles qui sont acquises par vertuz, et ne sçay 
chose de plus grande utilité ne de plus grant gloire entre les 
choses humaines, que d’estre vertueux en la chose publique. Tu 
es bien grandement deceu, se tu quiers nom de gloire immor¬ 
telle en oppressant le bien publique. Garde bien que, en espé¬ 
rant auoir nom de vie immortelle, tu ne perdes vng pou de vie 
temporelle, que tu ayes en honte, vitupéré et deshonneur. » 

La tierce : « Deiecte d’auec toy, ie te prie, telle inclémence et 
applique a seruir a la chose publique, qui toy et les tiens peult 

aorner de grandes et précieuses richesses, a celle fin que, toy 
benigpement reconsilié, tu puisses viure ioyeusement auec nous, 
a la paix du pays, a ta louenge et gloire ; et pour ce faire, tu me 
trouueras tousiours prest a te ayder de mon pouoir. » 

Contre l’inuectiue de crime, l’en faict des lettres expugna- 
tiues, tant a son amy que a son ennemy, en soy excusant ou 
nyant le cas. Lesquelles se font en deux maniérés : ou par 
rauissement, c’est enuers son amy se excuser de tel cas duquel 
par auanture il nous a accusé secrètement, et ceste maniéré 
s’appelle excusatoire ; ou planierement, c’est soy deffendre de 
son ennemy du crime par luy imposé. Et en quelque maniéré 
que ce soit, l’en part ses lectres en trois. 

En la première, ou par vne vraye raison, ou par vne sem¬ 
blable, nous nous excuserons du cas a nous imposé, disant n’estre 
point vray, ou par imprudence ou malice, ou enuie nous auoir 
esté ascript. 

En la seconde, ou remissiuement, ou planierement, selon la 
nature des lettres, nous reprendrons de semblable cas celuy qui 
nous a repris ou d’aultre semblable, ou de greigneure infamie, en 
disant qu’il doibt premier regarder a luy que aultruy blasmer. 

En la tierce, se les lettres sont remisses, nous promectrons 
iamais ne retourner en tel cas, en le exortant que aussy il se 
garde du cas de quoy nous l’aurons occupé ; mais, s’ilz sont pleines, 
nous exorterons que il désisté de detraction, car s’il continue a 
dire ce qu’il vouldra, il pourra ouyr ce qu’il ne vouldra pas. Et, 
se l’en rescript a tierce personne, on le priera qu’il admonneste 

nostre ennemy de soy taire, et nous excuserons en disant qu’il 
ne luy desplaise, se de nostre ennemy nous auons dict mal ; ce 
n’a pas esté par maulvaistié, mais en intention de mettre fin a 
sa malédiction. 

Lucius Cathilina se expurge au sénat du crime de coniuration 
imposé par Tulles Cicero : 

« I’ay tousiours eu ceste coustume et condition, notables sei¬ 
gneurs Peres, de fuyr meschans détracteurs, de auoir horreur de 
diffamateurs, qui comme loups rauissent la bonne renommee 
d’aulcune bonne personne ; et ne me semble chose aulcune plus 
détestable, plus deshonneste, ne plus abhominable, que, en 
l’absence d’aultruy, dilacerer et dénigrer son honneur, et contre 
telz me suis virillement combatu. Ce nonobstant, ie ne sçauroye 
leurs viperees langues contraindre qu’ilz ne me improperent 
tousiours quelque iniure, duquel nombre et de mes emulateurs 
est ce langart serpentin enuieulx, Marcus Cicero, ennemy a 
Dieu, aux hommes et a la chose publique, qui incessamment 
contreuue mensonges sur moy. le me suis abstrainct le plus que 
i’ay peu de rien luy respondre a toutes ses menteries, a celle fin 
que ie ne fusse noté comme luy de procacité et de deshonneste 
langaige ; et, pource que de iour en iour son venin croist et 
evomist de mal en pirs, soubz vostre bonne discrétion, messieurs, 
et en voz présences, ie me suis desliberé de me descharger de 
deux labeurs, l’vng de me purger et respondre a luy des crimes 
par luy sur moy faulcement imposez, et l’aultre de vous donner a 
entendre et de déclarer ses exécrables meurs et mauldictes con- 

dirions, affin que, ouy ses deceptiues et cauteleuses enuyes, vous 
ne adioustés pas foy a ses dictz. Ce mauldict enuieulx et emu¬ 
lateur de tout bien crie et publie par tout, que moy qui suis bon 
et loyal, que i’ay coniuré et conspiré contre mon pays et chose 
publicque qui tousiours sont entretenuz et deffenduz de ceulx du 
pays, non point tant seullement de biens, mais a force d’armes 
on y commect sa vie. Ce meschant estranger et advollé semi- 
nateur de toute zizanie crie contre moy, qui suis patrice, et 
contre ma chose publicque, ie puis bien dire mienne, qui suis 
moy et les miens membre d’icelle depuis son commencement 
iusques a ce iour, que ie la vueil destruire, ainsy comme se les 
membres queroient a destruire le corps. Est il creable ? Y doibt 
l’en adiouster foy ? Et, touteffoys, il le crie comme s'il estoit 
vray. le sçauroys voluntiers par quelles coniectures ou par quelz 
signes il s'en est peu apperceuoir, se il ne voulloit dire qu’il eust 
songé. » 

La seconde partie : « Le meschant fol qu'il est, retorque telz 
et aultres maulx qui sont en luy sur moy. Certes, messieurs, il 
est tant remply de iniquitez qu'il fault qu’il creue et euomisse 
son venin. Iamais ne fist bien en ceste cité, iamais n’ayma aulcun, 
mais, iour et nuyct, il ne faict que espier comme il pourra faire 
desplaisir et dommaige a quelque homme de bien. Regardez donc 
comme vous adiousterez foy a ce dampnable homme cy. Il n’y a 
encore gueres qu’il vint en ceste cité, les piedz tous pouldreux, 
et soubz couleur de vanité et pou de rethoricque qu’il a en luy, 
il a conuerty une grande quantité de poures gens, lesquelz il a 
par son art souldainement despouillez de leurs biens, et par fraulde 

a esté incontinent esleué en grandes richesses, d’ou luy seraient 
venues maisons, possessions, seruiteurs, si legierement, s’il n’eust 
despouillé et desrobé la poure gent. Mais de cette iniuste richesse 
il s’est tellement enorguilly que luy, nouueau venu, il me veult 
chasser hors de ma cité et destruire. » 

La tierce : « le diroye encore de luy des maulx innombrables, 
se ie ne doubtoye vous ennuyer, car bien souuent il faict plus de 
mal de ouyr dire le mal d’aultruy a gens de bien, qu’il ne faict 
aux mauluais qui l’ont faict ; parquoy, il vous plaira iustement 
ces choses considérer et vostre poure concitatin et bourgeoys 
de la faulce gueulle de ce mauldict serpent deliurer. » 


Lettres inuectives de contemption, quant on veult reprendre 
ou accuser aulcun de quelque ignorance humaine ou d’estude, se 
diuisent en troys. Et, combien que l’en peult bien rescripre a 
celuy que on veult reprendre, touteffoys vault il mieulx que l’en 
rescripue a tierce personne comme iuge. 

En la première, l’en monstrerons que ce n’est point nostre 
office de mouuoir controversies, veu que nous ne demandons 
que paix, combien que de noz ennemys soyons bien souuent 
iniuriez, en disant tout le pis qu’ilz sçaiuent ; touteffoys nous 
dirons l’insolence de nostre aduersaire estre si presumptiue et si 
tendant a destruire nostre honneur, que nous ne sçaurions plus 
nous taire, mais auons bien voulu luy rescripre, affin qu’il en 
soit iuge. 

En la seconde, briefuement et clerement fault narrer sur quoy 

est la controuersie, en recitant noz raisons, en les confermant, 
et, par opposite, les raisons de l’aduersaire confutans. 

En la tierce, dirons que plusieurs aultres choses sont a dire 
que nous ne voulions pas dire, affin que l’en ne die pas que 
nous parlons plus par enuye que par la vérité, luy priant qu’il 
iuge de l’ignorance de nostre aduersaire, en nous recommandant 
a luy, etc. 

Inuectiue contre N. en rescripuant a N. : 

« Iamais ne me fast chose plus détestable ne que i’aye plus 
eu a horreur, venerable docteur N., que de veoir ou de ouyr 
s’esiouyr en detractions et mauluais langaiges d’aultruy. C’est a 
quoy l’en congnoist les mauluaises langues et les meschans gens. 
Si ay ie esté par mainteffoys iniurié de plusieurs gens et blasonné 
en vitupéré, et disoient sur moy mille mensonges ; mais, comme 
sourd, ie laissoye tout passer et laisseroye encore dire vng nouveau 
emulateur N. qui me contrainct par force me deffendre et res- 
pondre a son ignorance pour mon honneur garder, lequel il cuyde 
destruire. Mais, a celle fin que ie ne soye pas tenu si ignorant 
comme il est, ie me suis délibéré de te rescripre, affin que, 
congneu son ygnorance, tu puisses iuger qu’il a tort. » 

La seconde : « Ce paillart asne crie et publie qu’il n’appartient 
a iuge de congnoistre de cause de droict, tant ecclesiastique que 
civil ou commun, s’il n’est clerc et s’il n’a assistence de clercs 
qui ayent estudié les loix et les droictz. Voyez sa cautelle, comme 
couuertement il veult corrumpre les iurisditions ordinaires de 
bailliages et eschiquier de Normendie, et comme il nous veult 

chasser de nostre pratique. Qui est si ignorant qui ne con- 
gnoisse que toute souuëraine iurisdition n’ayt congnoissance de 
toutes causes, aultrement ne seroit pas dicte souueraine ? Qui 
ignore que Normendie soit sans ressort ? Pourquoy donc ne 
congnoistront ilz de toutes causes en leurs pays sans emprunter 
aultres iuges que eulx? Ne sont pas les coustumes de Nor- 
mendie toutes conformes aux loix ? Sont ilz pas bien entendues 
et practiquees par noz aduocatz du pays ? le vueil bien que 
l’ignorant qu’il est, sache que les coustumes de Normendie n’est 
aultre chose que decisions de tout droict, qui plus iustement se 
practique par les côustumiers que ne feroient vng tas d’asnes 
iuristes comme luy, [se] les practiquoient ; car les droictz sont si 
confuz, si intricquez en cauillations par les gloses de diuers 
docteurs de contraires oppinions, qu’il n’est qui les sache bien 
practiquer, excepté ceulx qui par long temps et ans de practique 
les resoullent et accordent aux coustumes localles. Et si ie vueil 
qu’il sache qu’il vault mieulx pour vng iuge et vne assistence 
qu’elle soit de gens de bonne lumière naturelle, que de clercz 
confuz sans resolution, quelques liures qu’ilz ayent apris. » 

La tierce : « Se ie voulloye, ie te rescriproye encore plus 
amplement de ses ignorances, lesquelles i’ayme mieulx me taire, 
affin que l’en ne die que ie parle plus contre luy par enuye que 
pour dire la vérité; pourquoy, toy qui congnoys la vérité de 
ceste chose, tu pourras iuger l’équité et luy imposer silence en 
cecy et aux maulx qu’il dict de moy, en me recommandant 
tousiours a toy et me offrant pour toy, etc. » 


Digitized by Google 



267 


Les lettres missiues expugnatiues de contemption pour soy 
deffendre de ce de quoy l’en est accusé ou reprins, se partent en 
trois. 

En la première, l’en faict exorde déclarant que nous sommes 
incitez a respondre a celuy qui a mal rescript de nous, et que ce 
n’est point nostre coustume de prendre altercation et, princi¬ 
palement, a meschans gens et ignorans ; et, n’estoit qu’il sem- 
bleroit que l’en accordast ce qu’ilz dient, nous ne daignerions 
respondre a leur ignorance ; puis mettrons les raysons de nostre 
aduersaire et les confinerons a nostre pouoir. 

En la seconde, nous monstrerons par opposite aulcunes igno¬ 
rances de nostre aduersaire qui seront manifestes et claires, en le 
monstrant ignare ou inexpert. 

En la derniere, nous dirons, combien que nous pourrons 
monstrer beaucoup de telles imbecilitez de luy, nous ne les 
voulions point déclarer, a celle fin qu’il ne appere point que 
nous parlons contre luy plus par enuye que pour la vérité, en 
disant que nous voulons que celuy a qui nous rescripuons soit 
iuge en ce cas ; au quel nous nous recommandons. 

N. rescript a N. et se purge de l’inuective : 

« le suis accusé par devant toy, N., iuste iuge, de la part de 
N., excellent docteur en ignorance, nonobstant tant en droict 
humain, mais en toutes choses qu’il appartient a homme de bien 
de sçauoir ; et me desplaist qu’il faille que a vng tel cocquart ie 
donne aulcune responce ; mais, affin qu’il n’apere pas que pour 
me taire ie consente a son erreur, ie suis desliberé de me purger 

deuant toy qui es en toutes choses bien entendu, et pource 
aussi que, en repuisant les vieilles iniures, il impose silence aux 
nouuelles. Le poure fol me accuse de auoir dict vérité et en glose 
vne partie a son entendement. I’ay dict qu’il n’appartient a iuste 
iuge ne a assistence quelconques, tant ecclesiastique que sécu¬ 
lière, de iuger ou donner sentence de quelque matière, si premiè¬ 
rement n’est sainement ou clerement entendue. N’est il pas escript 
que les probations doibuent estre luce clariores ? Et de cause non 
entendue, comme en discernera l’en le vray du faulx ? Et puis 
faict vne glose d’Orléans, qui dict couuertement que ie vueil cor- 
rumpre les iurisdictions des bailliages. C’est vng maistre pan¬ 
toufle ; il cuide respondre aux pensees. le congnois [que] les 
iurisditions sont iuridicquement iuridicques desquelles n’est point 
question, mais ie vueil inferer que en toutes cours et iurisdic¬ 
tions, tant ecclesiastiques que seculieres, doibuent estre iuges 
discretz, assistence occulaire pour sçauoir discerner inter leporem 
et lepram. 

« Item, il dict que ie le vueil chasser de sa practicque. Non 
faictz, mais ie dy que c’est grant danger de laisser practicquer 
telz ignorans comme luy, qui de leur muable obstination vueillent 
muer les proprietez des choses, et qui croient obscurément au 
conseil de leurs testes, qui n’ont raison que leur propre volunté, 
qui n’ont science que leur propre fauorisee oppinion, qui de 
argument fallacieux font necessaire demonstrance et qui de leur 
fol cuider donnent infaillible esperance et s’efforcent corrumpre 
tout escript, s’il n’est conforme a leur oppinion, doy ie dire a 
leur obstination. le ne daigneroys respondre a ce qu’il dict de 


Digitized by Google 



269 

vne assistence de vne seulle lumière naturelle, mais ie dy que 
toute lumière naturelle anoblie de science vault trop mieulx. » 

La seconde : « Il me suffist ; a tant ie ne luy vueil plus rien dire 
ne monstrer, car son ignorance ne le sçauroit porter. Il est 
congneu a tous que par son ignorance il a perdu cent causes ; il 
est insatiable a tirer argent des poures gens ; il ne sçait a grant 
peine lyre et escripre et est grande charge de conscience de 
laisser vng tel asne postuler. Parquoy, i’ay considéré que ie 
n’auroye point d’honneur de escripre contre tel ignorant qui 
iamais n’apprint oultre son a , b, c ; au fort, se plus i’en disoye, 
l’en diroit que ie parleroye plus par malice que pour dire la 
vérité. » 

La tierce : « Combien que ie luy en garde encore beaucoup 
d’aultres a dire vne autreffoys, s’il se demente plus de parler de 
moy, touteffoys, comme iuge d’equité, tu peux iuger de son 
ignorance en ce qu’il m’a accusé et de mon innocence, ainsi 
comme ie me suis excusé ; me offrant en tout humble seruice a 
toy et aux tiens, en te priant’que tu luy imposes silence. » 

Il conuient maintenant parler des lettres missiues domestiques 
qui se font en rescripuant de nostre estât et de noz négoces. 

Se nous voulons rescripre de nostre estât ou santé ou maladie, 
ou de la santé d’aultruy, l’en part ses lettres en trois. 

En la première, en ensuyuant Tulles, nous ferons comme luÿ 
ou semblable clause, en disant : Si vales, bene est , equidem valeo . 
<r S’il t’est bien, Dieu soit loué, car nous sommes tous en bon 
point. » 

En la seconde, nous reciterons nostre salut ou les causes de la 
réparation de nostre salut, se nous auons esté malades, ou de 
nostre amy comme il s’est porté en sa maladie, et par quelz 
moyens il est venu en prospérité, en remerciant Dieu qui ainsi 
en a disposé ; ou aussi, s’il nous est aduenu quelque fortune ou 
infortune, nous rescriprons de nostre condition et maniéré de 
viure, poureté ou richesse, dignité ou dépréssion, pour admon- 
nester nostre amy a s’esiouyr ou douloir comme nous. 

En la tierce, l’en dict communément non aultre pour le pré¬ 
sent, fors : Le saint Esperit vous vueille conseruer, etc., » ou 
aultre a la plaisance, ainsi comme aux aultres lettres. 

« Se tu es sain, vaillant, i’en suis tresioyeulx, car, par la grâce 
de Dieu iusques a ce iour, ie suis en assez bon estât et com¬ 
mences fort a venir a conualescence. Tu te es esmerueillé par 
auanture, pource que ie te soulloye souuent rescripre, et, depuis 
vng pou, ie ne t’ay point rescript, et peult estre que tu me accu- 
soyes du crime de négligence ; certes, pour te dire la vérité, ce 
n’a pas esté .négligence, mais plustost maladie m’a empesché, 
car i’ay eu ces iours passez vne tresgrande heure qui m’a 
tellement débilité que a grant peine i’auoye en moy esperit suffi¬ 
sant a me donner vie. Et combien que, en telle atténuation de 
moy, i’eusses recommandé a Dieu mon ame, et aux médecins 
mon corps, sans espoir de vie continuellement i’attendoye l’heure 
de mon trespas. » 

La seconde : « Mais Dieu, qui de sa benigne grâce de tout 
dispose, non sans grande difficulté et grande exposition de 

deniers, m’a remis a conualescence ; de quoy i’ay repris espoir 
et courage, espérant encore de iour en iour entrer en parfaicte 
santé. Ce sont les causes pourquoy né t’ay peu rescripre. Mais 
puis que ie retourne en santé, au plaisir de Dieu, ie te rescripray 
plus souuent. » 

La tierce : « Aussi, ie te prie, rescry moy de ta prospérité et 
de mon compaignonN. et s’il est riens que ie puisses, etc. » Non 
aultre, etc. 

Lettres missiues domestiques de négoces familières se partent 
en trois : 

En la première et seconde partie, tout vng comme cy deuant, 
en rescripuant de nostre estât. 

En la tierce, nous ferons nostre conclusion, disans que nous le 
voulions bien aduertir de telles négoces, pource qu’il est nostre 
amy, en nous offrant, etc., comme dessus, etc. 

N. aduertit N. de vne cause qu’il a gaignee. 

« Se tu es sain et en bon point, N., mon singulier amy, ce 
m’est bien, car, ainsi que ie suis sain et en bon point, grâce a 
Dieu, ie desires que tu le soyes ; et sçais certainement que, en te 
rescriuant de mes négoces, que ie te fays autant ioyeulx, comme 
ie sçay que l’amour qui est entre nous deux nous a tousiours en 
toutes fortunes faict estre communs. i> 

La seconde : « Or, est il ainsi que tu sçais bien le temps, le 
trauail et la despence que i’ay mis en la cause de N. et quanteffoys 
i’ay mauldict l’heure que iamais i’en ouy parler. Et par plusieurs 

fois prest de tout quitter, touteffoys par fort et diligentement et 
quasi importunément solliciter mon bon droict, me fut mardy 
derrain adiugé par l’oppinion de tous en general, et non sans 
grande clameur de mon aduersaire en sa grande confusion. Par- 
quoy, i’en rendz a Dieu grâces immortelles, désirant demourer 
en son perpétuel seruice, car il m’a deliuré de toute sollicitude et 
soing et m’a remis en mon liberal arbitre. » 

La tierce : « Et ie sçais bien que de mon bien, de mon hon¬ 
neur et de ma ioye, tu en es autant esiouy que moy, et, puis que 
mes aduersitez te portent désolation, c’est raison que mes 
prosperitez te donnent consolation, en te rescripuant la vérité du 
cas. Fay la assauoir a tous noz amys, a celle fin que ilz parti¬ 
cipent de nostre ioye ; et, s’il te plaist rien me commander ou 
pour toy ou les tiens, tiens toy seur que tu as vng amy infallible 
en moy, tousiours te priant que tu me aymes, comme moy toy, 
non aultrement, etc. » 


Quant on n’a point matière pour rescripre a son amy, et on 
le veult visiter par lettres en parlant de soy ou de ses négoces, 
ainsi qu’il est dict deuant, se l’en parle de soy, l’en diuise ses 
lettres en trois. 

En la première, nous acquerrons la beniuolence a nostre per¬ 
sonne, en disant, combien que nous n’ayon matière pour rescripre, 
touteffoys l’amour que nous auons a luy nous incite a luy 
donner récréation pour la communication de noz lettres, et aussi 
nous puissons auoir plaisir a ce qui nous rescripra, attendu qu’il 

n’est rien qui plus approche amys, et les face estre presens que 
souuenante rescription par lettres missiues. 

En la seconde partie, nous declareron, comme nous sommes 
sains et en bon point, desirans sçauoir de la santé et prospérité, 
priant Dieu qui le vueille garder, etc. 

En la tierce, nous luy prieron qu’il nous vueille souuent visiter 
par lettres, a celle fin que, quant nous orron dire de son salut et 
prospérité, nous ayon cause de consolation, en nous offrant, etc. 

N. rescript a N. de la prospérité et santé de luy et des siens : 

« Combien que ie n’aye ne ie sçay matière pour te rescripre, 
mon tresdoulx amy N., car en toute ceste ville, ne en priué ne 
en publique, ie ne sache qu’il soit aduenu aucune chose de 
nouueau, touteffoys, pour la grant amour que ie sçay qui est entre 
nous deux, ie ne sçauroye laisser passer quelque petit messager 
que ie sache qu’il voyse par deuers toy, sans luy bailler des 
lettres, a celle fin que tu ayes aussy grant ioye de lire mes 
iettres que i’ay quant ie lys les tiennes. » 

La seconde partie : « En te aduertissant que, par la grâce 
diuine, moy et tout ma famille generallement sommes tous sains 
et en bon point, désirant tresaffectueusement sçauoir de ta 
prospérité et comme tous noz amys se portent par delà, car ie te 
aduise que ie ne sçay chose qui me soit plus aggreable, plus 
ioyeuse ne plus plaisante, que de sçauoir de ta santé et bonne 
fortune ; ce fait amour, mon amy, qui de ieunesse nous a 
conioinctz de ce lyen. » 

La tierce : « Et pourtant, mon parfaict amy, ie te prie qu’il te 

plaise me souuent visiter et consoler par tes lettres, a celle fin 
que, nonobstant la distance de noz corps, noz courages puissent 
ensemble viure ioyeusement, en te priant de rechef souuent me 
rescripre, en me offrant a toy, comme ie fais tousiours, moy et les 
miens a ton service prestz et appareillez. » 

Quant on n’a point de matière pour rescripre et on veult visiter 
son amy par lettres, en luy rescripuant d'aulcunes petites négoces 
ou nouuelles qui sont de nulle utilité, il fault comme deuant 
partir ses lettres en trois. 

En la première, comme il est dict, nous desclareron la cause 
qui nous incite a rescripre, attendu que nous n’auons point 
matière de rescripre, en demonstrant que c’est en conformant 
nostre amytié, qui par longue absence se pourroit amoindrir, et 
aussi que nous voulions luy rescripre a celle fin qu’il nous 
rescripue. 

En la seconde partie, doulcement nous le saluerons et, se il 
est rien de nouueau, brefuement et entendiblement nous le 
déclarerons, a celle fin qui luy apperre qu’il nous souuient de 
luy, et que nous le voulions bien aduertir des nouuelles de nostre 
pays. 

En la tierce, ainsi que es autres, nous luy offrerons, etc., en 
nous recommandant a luy, luy priant qu’il nous recommande à 
tous. 

N. rescript a N. des nouuelles : 

« lasoit ce,N., que il y a ialong temps que ie ne t’ay rescript. 

ce n’est pas pourtant que ie t*aye mis en oubly, mais ce a esté 
que ie n’ay eu quelque matière ne cause pour rescripre ; et main¬ 
tenant, pour ce que’i’ay trouvé messagier competent, ie me suis 
desliberé de t’en renuoyer ces brefues lettres, par lesquelles tu 
pourras congnoistre que, par la bonté diuine qui de tout dispose, 
nous sommes tous sains et en bon point, a laquelle ie prie que 
semblablement puisse il estré de toy et de tous noz amys. » 

La seconde partie : « Pensant en moy desquelles choses ie te 
sçauroye rescripre, ie n’ay rien trouué fors que le roy arriua 
mardy enceste ville et futrepceu honnestement de noz bourgeoys 
et fist la proposition N. Ce fust si magnifique chose que ie voul- 
droye que tu y eusses esté, a celle fin que de toy tu eusses iugé 
la chose plus grande que l’en ne te sçauroit rescripre. » 

La tierce : « Aultre chose ne te sçauroye rescripre pour le 
présent, fors qu’il te plaise souuent me rescripre, et me aymes 
tousiours, en me recommandant singulièrement a N. et a tous 
noz amys, ausquelz et a toy premièrement ie me habandonne et 
tout mon bien entièrement a vous complaire. » 


Aprez la demonstrance de composer lettres simples, c’est a dire 
une seulle matière, il reste a monstrer la composition de lettres 
mixtes qui sont de deux ou plusieurs choses. Et premièrement 
de lettres missiues ioyeuses ou incitatiues a faire rire ou donner 
ioye a celuy a qui l’en rescript, soit en farçant, raillant ou aultre- 
ment. Et affiert souuent que, en grans matières, l’en mesle bien 
une clause de fassessie ioyeuse, lesquelles lettres se font quant 

on se ioue de soy ou d’aultruy. Se l’en se raille de soy, l’en part 
ses lettres en trois. 

En la première, Yen dict ioyeusement la mocquerie ou la risee 
que l’en veult faire de soy, l’honneur tousiours gardé, pour 
inciter a plaisir celuy a qui l’en rescript. 

En la seconde, l’en doibt laisser a se iouer et parler d’aultre 
matière ou d’icelle, serieusement, affin que de trop iouer l’en ne 
soyons reputez bateleurs. Voyés les choses qui incitent a ce ieu, 
feuillet xm (p. 44). 

En la tierce, en la maniéré des aultres lettres, nous nous 
offrerons a tout service, etc. 

N. rescript a son capitaine : 

cc le ne m’esbahy pas, redoubté capitaine, se tu t’esbahys 
comme ie seroye délibéré, se i’estoye en quelque rencontre des 
ennemys, la ou fat necessaire de le partir aux coups ; car ie te 
promect que la paour qu’il n’aduiengne me faict desia trembler, 
attendu que iamais ie ne combaty que soubz la courtine ensemble 
le pot et le voirre, et croy que ie n’oseroye assaillir vng bibet 
s’il estoit armé, non pas le franc archer du Boscguillaume ; au fort 
ie priseroye bien en tel cas sonner de retraitte, et alors ie me 
deffendroye de mon espee a deux piedz et yroye tout droit à 
l’auant garde chez le tauernier pour chermer le traict. » 

La seconde : « Ce que ie dy, capitaine, c’est en me farçant; 
mais ie croy, sans aultruy blasmer, qu’il n’y a a la compagnie 
qui plus vaillamment mist la main aux armes que ie feroye. Car, 
par la foy que ie te doy et au roy, i’ay tant le bien publique 

deuant les yeulx et ay tant de pitié de la misere du poure peuple, 
que, en beuuant et mengeant et a toutes heures, ie suis délibéré a 
exposer ma vie en le deffendant et propulsant les ennemys, affin 
que, en ensuyuant les vaillans batailleurs, ie puisse acquérir 
gloire. » 

La tierce : « Parquoy, vaillant capitaine, ne nous mectz point 
en danger sans cause ; mais, la ou il sera necessaire de soy 
monstrer, tu trouueras en moy de faict, ce que ie ne vueil dire 
de bouche, prest et appareillé faire tousiours ton bon vouloir. » 

Quand on veult farcer, ou celuy a qui on rescript ou aultre de 
qui l’en rescript, il conuient faire comme dessus, excepté que la 
seconde partie doibt estre tousiours serieuse et dépendante de la 
première. 

Cicero se ioue a Valere : 

« Considérant en moy ces iours icy, Vallere, mon parfaict amy, 
la grande négligence qui est en toy, et que, depuis que tu partiz 
d’icy, tu ne m’as riens rescript, ie ne t’ay sceu excuser sinon que 
de dire que tu es si cyragié et que les mains qui me soulloient 
legierement rescripre ne sçayuent plus tenir la plume. Parquoy, 
s’il est vray, recommande toy aux sainctz de paradis qu’ilz te 
vueillent ayder, ou aprent a escripre du pied, ce que tu sçauois 
bien faire de la main. » 

La seconde : « Touteffoys, en bourdant et raillant, ie ne sache 
chose qui me fust plus aggreable ou en quoy tu me feisses plus 
de plaisir, que, entre les grandes charges et affaires que i’ay pour 

la chose publique, tu me donnasses aulcune consolation par 
lettres missiues, a celle fin que ie fusse certain de ta santé et 
prospérité. Tu congnois mon couraige et comme ie t’ayme, et 
ne vueil aultre chose impetrer de toy pour le présent, sinon 
qu’il te plaise me rescripre souuent. » 

La tierce : « Et s’il est rien en quoy pour toy ie me puisse 
employer, tu me peux commander comme a celuy qui ioyeuse- 
ment est prest d’acomplir ton bon vouloir. » 

Il est des lettres missiues de commission, quant on commect 
quelque négoce a aultruy en general ou en especial. Sy c’est en 
general, on part ses lettres en quattre. 

En la première, nous acquerrons la beniuolence a la personne 
a qui nous rescripuons, demonstrans que pour la loyaulté qui est 
en luy et que nous tenons si bonne foy de luy, que pour 
l’amour de nous il traictera noz négoces comme les siennes, 
nous auons délibéré luy commettre noz négoces. 

En la seconde, nous déclarerons quelles négoces, comme ilz 
sont, et auec qui, et ce qu’il doibt faire. 

En la tierce, nous mettrons l’auctorité que nous luy voulions 
donner sur noz négoces, avec toutes aultres clauses necessaires 
a Texpedition ou execution de nos négoces. 

En la quarte, promettrons auoir aggreable ce que par luy sera 
faict sur l’obligation de nos biens ou aultrement, en mettant l’an 
et iour qu’ilz sont escrips, avec le signe acoustumé. 

Cicero commect a Scipion sa puissance sur toutes ses négoces 
de Romme. 

« le ne sache chose tant ardue ne tant difficille,Scipion, mon plus 
que trescher amy, etiam se mort s’en debuoit encourir, que pour 
toy ie ne feisse très voulentiers, car ainsi le veult l’amour et 
beniuolence qui viscerablement nous ont vnis et ioinctz ; et croy 
de certain que pour moy tu feroyes en cas pareil, et que la ou tu 
me pourroys secourir, ie ne doubte point que ne feusses prest et 
appareillé. 

« C’est pour quoy, quant i’ay considéré que i’ay plusieurs 
négoces a expedier a Romme la ou personnellement pour mes 
aultres affaires ie ne puis assister, il m’est de besoing de auoir 
quelque amy, qui soit personnellement résident et qui prengne 
la charge de mes affaires. 

« Et, combien que ie les pourroye commettre a plusieurs gens 
mes amys, touteffois ie craindroye te offenser, et sembleroit que 
ie me separeroye de toy, se mes causes ie ne te commettoye en 
semblable, aussi se les tiennes tu ne me commettoyes, nostre 
honneur seroit diminué ; c’est pour quoy ie t’enuoye planiere 
procuration en mesdittes négoces, car ie sçay que rien ne périra 
en tes mains. » 

La seconde : « Et, especiallement, ie t’enuoye procuration 
pour procéder a la cause qui est entre moy et N., de laquelle tu 
congnoys le grant tort de ma partie, par quoy ie n’en demande 
que la brefue expédition, et si ie te constitue mon procureur 
general pour contracter, appointer en toutes mes causes, tant a 
Romme que es parties d’enuiron. » 

La tierce : « Te donnant planiere auctorité irreuocable de faire 
en mon absence comme faire ie pourroye, se g’y estoye en pre- 

sence, promettant auoir aggreable en tout et par tout ce qui par 
toy sera faict ou dict, soubz l’obligation de tous mes biens, ainsi 
que par ledict instrument de procuration tu pourras plus a plain 
congnoistre. » 

La quarte : « A toy doncques et soubz ta disposition moy et 
mes causes ie me submetz a en faire ta volunté, te priant que tu 
nous ayes pour recommandé, te offrant faire de ma possibilité 
pour tes affaires iusques a l’impossible. Escript a Rouen, le xvi. 
kal. mars et signé de mon propre signe, l’an mil. cccc. quattre 
vingtz et douze. 


Et est cy a noter vng erreur incorrigible au langaige françoys 
de dire quattre vingtz et douze, ou l’en debueroit dire nonante et 
deux ; car, en arismeticque praticquee en toute aultre latine nation, 
l’en dict : dix, vingt, trente, quarante, cinquante, soixante, 
septante, octante, nonante, cent, et les Françoys a soixante 
sont a la fin de leur compte en disant : soixante et dix, etc. Et m’es- 
bahis comme, iusques a ce iour, la chancellerie du roy et de Paris 
n’ont corrigé en leur dabte cest erreur, mais plusieurs allèguent 
euasions en lieu de raison, pource que leur latin dict sexaginta, 
septuaginta, octuagnita, nonaginta , etc. 


Se on faict lettres commissiues en especial, c’est quant on 
commect aulcun négoce particulier. L’en part en quattre, comme 
deuant, en la forme et maniéré dessusdicte en general. Mais a la 
seconde partie l’en expose vng ou plusieurs négoces et affaires 

par ordre, et en chasqun article les clauses particulières qui sont 
de faire ou de dire, bien au long et entendiblement. 

Appius constitue Cicero son recepueur en Cecille. 

« L’intégrité de la foy qui est en toy, mon loyal amy Tulles, 
et de laquelle tu vses enuers tous tes amys, ainsi que parfaite¬ 
ment ie l’ay congneu, ne me donne pas petite esperance, ioinct 
l’amour et .beniuolence de quoy sommes lyez, que ta preu- 
dhommie et liberalle humanité ne prenne grant plaisir et félicité 
de s’employer en mes négoces, se aulcunes ie te commettoye. » 

La seconde : « Et, affin que tu entendes a quoy pour le pré¬ 
sent i’ay besoing que tu besongnes pour moy, tu sçais bien 
comme a ta prouince i’ay présidé pour le sénat rommain la ou 
m’est deu grant somme de deniers, et i’ay considéré que tu es 
présent par delà, et sçais bien ta bonne volunté enuers moy ; 
parquoy i’ay délibéré de te constituer mon procureur a recepuoir 
de N. cent, et de N. mil, desquels ie t’enuoie les obligations. » 

La tierce : « Et s’il y a recepueur publique ou aultre qui vueille 
résister, ie te donne plaine auctorité de les contraindre par la 
prinse de leur corps et de leurs biens et en foire plainement et 
du tout,- comme ie pourroye faire et debueroye, se g’y estoye 
présent. » 

La quarte : « Et ie promectz auoir aggreable tout ce que tu 
feras, sur peines contenues en l’instrument passé deuant les 
tabellions et scribes de Romme, que par ce porteur ie t’enuoye 
auec mes autres papiers, lesquelles choses tresaffectueusement 
ie te recommande, en te aduertissant que tu as vng amy a moy 

présent a ce qu’il te plaira commander. Escript a Romme le 
sixiesme none Iuillet en Tan nonante deux, et signé de mon 
propre signe. » 

Il est vne aultre espece de lettres meslees, c’est quant ilz 
contiennent deux ou plusieurs especes ia deuant escriptes, selon 
l’exigence des négoces en icelles contenues; et, quant ilz con¬ 
tiennent deux especes, l’en part ses lettres en deux. En la 
première, l’en mect la plus necessaire des deux especes ; mais est 
a noter que, en ceste maniéré d'escripre, l’en faict tousiours % 
l’exorde ou prohesme; corne, se nous rescripuons a nostre amy, 
nous déclarons que, combien que en plusieurs choses nous 
sommes occupez, toutteffoys, si le voulions nous par lettres 
visiter; et puis particulièrement dire ce que nous voulions intelli¬ 
giblement ; et, se nous respondoils aux lettres de nostre amy au 
commencement pour exorde, nous dirons auoir receu ses lettres 
lesquelles nous ont esté tresagreables, et auxquelles nous voul¬ 
ions par ordre donner responce ; et en la fin pourrons mettre ce 
que nous voulions dire dauantage, en nous offrant, etc., comme 
es aultres. 

Cicero rescript a Curio en se excusant de ses négoces. 

« I’ay receu tes lettres, mon singulier amy Curio, par 
lesquelles i’ay esté tressingulierement resiouy quant i’ay entendu 
la santé et prospérité qui est en toy et aux tiens. Mais encore 
i’ay esté vng pou courroucé, quant ie me suis veu accusé du 
crime de négligence, que ie ne t’ay point si souuent rescript 

comme tu desires ; et certainement ie congnois qu’il y a grande¬ 
ment de ma faulte, car ie ne suis pas trop empesché, et si ie suis 
fort ioyeux, quant ie sçay. que mes lettres te portent grande 
consolation ; mais ie suis desliberé que doresnavant il ne yra 
par deuers toy messager quelconques qui ne soit chargé de mes 
rescripsions et ne plaindré point ma peine pour te complaire. » 

La seconde : « Tu me rescrips que ie te face certain comme 
tes besongnes se font. le te certifie que iotfr et nuyct nous 
labourons a l’expedition, mais la cautelle de tes aduersaires est si 
tresgrande que force nous est de différer, en attendant l’heure 
que nous froisserons leur iniquité et romprons leur malice, et 
que tu seras en dignité restitué. A ce que tu mandes que ie 
t’enuoye des liures de droict, ie le feray très voluntiers, mais a 
l’occasion de noz diuisions il n’est messager qui ose seurement 
marcher. 11 fault encores attendre les choses plus pacifiques ; tu 
auras ce que tu desires, et se tu desires aultre chose de moy, 
c'est a toy a commander sur moy et moy de obayr. » 

Les lettres missiues meslees qui se font quant plusieurs especes 
de lettres ia deuant déclarées sont ensemble, se doibuent dé¬ 
partir en autant de parties qu’il y a d’especes contenues en icelles ; 
et doibt l’en commencer a la greigneure et plus principalle, en 
gardant 1 du tout les reigles ia en leurs chappitres baillées, puis a 
la plus necessaire après et ainsi iusques a la fin, ainsi que es 
speciaulx chappitres il est plus a plain coutenu ; mais fault tou- 
siours quelque exorde propre a la matière, et a la fin ferons noz 
offres acoustumeez, en déclarant aulcuns de noz négoces, se 

nous voulions. Et nota que l’en doibt tousiours mettre les pre¬ 
mières les négoces de son amy et puis les siennes après, pour 
monstrer que nous auons leurs négoces pour bien recom¬ 
mandées. 

Marcus Tulius rescript a Pompillus missiues consolatoires 
graues et domestiques. 

« I’ay entendu, Pompille, mon tresparfaict amy, par les lettres 
d’aulcun de noz amys, que ton vaillant pere est de ce monde 
décédé, et saches que, d’autant que nous sommes ioinctz en 
amytié, d’autant il m’a esté fort a passer et l’ay estimé comme 
ma propre aduersité, ainsi que doibuent faire amys. Mais, quant 
ie considéré comme il a esté bien né et venu en mariage de 
nobles, sages parens, et par ses vertuz a eu tant de dignitez et 
auctoritez qui sont irrecitables la ou il est quasi impossible, il a 
esté tousiours en grâce des seigneurs et du peuple, et quant il a 
consommé son cours de nature et qu’il est sainctement mort, ie 
n’ay cause de me doloser, mais de tout mon cueur rendre grâces 
a Dieu qui luy a donné tant de dons de vertu en ce monde, 
et puis après plusieurs ans l’a de tenebres appellé a sa clere 
lumière. » 

La seconde : « Or, parlons daultre chose. Tu doibs entendre 
qu’il nous a esté rapporté en plain sénat que les François pré¬ 
parent grant ost contre nostre chose publique et ont desia couru 
noz champs ; parquoy a esté délibéré que virilement et de cou¬ 
rage l’en yra contre eulx; et est estably Pompee, qui n’a en 
sapience, conseil et auctorité militaire point de second, pour 

conduire nostre armée. le te conseille que tu laisses Cumane 
et que tu viennes en ceste cité pendant Pexpedition de ceste 
guerre, pour euader le dommage qui t’en pourroit aduenir. » 

La tierce : « Tu me rescrips que ie reçoyue argent a tes 
debiteurs : ie le feray tresuoluntiers; mais durant ce tumulte ie ne 
décidé cause ne en sénat ne en prétoire iusques a ce que les 
choses soient plus pacifiques; et si ie te ose bien rescripre que, 
se tu viens par deçà, tu pourras acquérir honneur et profit, et 
verras quelle diligence i’ay faicte pour toy enuers tes créditeurs 
et a magnifier ton nom, en te aduertissant que du tout ie suis 
tien. » 

Après la déclaration des lettres qui se font des moindres aux 
greigneurs et de egaulx a leurs amys et compaignons, il en est 
l’aultre maniéré de lettres missiues royalles, quant les greigneurs 
rescripuent par auctorité a moindre que eulx ; et touche ceste 
maniéré cy de rescripre aux secrétaires, tabellions, notaires et 
greffiers, lesquelz, combien qu’ilz ayent leur formulaire et stille 
de procéder, si en conuient il parler quelque pou en general en 
quattre maniérés. La première, c’est lettre de foy, quant vng 
prince séculier ou ecclesiastique rescript a vng ou plusieurs la 
vérité de la chose comme elle est, en faisant foy qu’il est ainsi. 
Et se partent en troys parties : 

En la première, le prince mect son nom, son tiltre et les 
aultres conueniens a sa seigneurie. 

En la seconde, l’en mect aulcun exorde approprié a la fin 
de quoy l’en veult parler. 

En la tierce, l’en acquiert la beniuolence a la chose ou a la 
personne de quoy l’en veult parler et faire foy, en disant la 
vérité qui est a recommander, ou les vertus de la personne, en 
la recommandant en équité ou aultrement. 

Le duc de Venise faict foy de la preudhommie et science 
de N. : 

« Augustin, par la grâce de Dieu, duc de Venise, de., etc., a 
tous ceulx qui ces lettres verront, salut et dilection. » 

La seconde : « La maiesté d’vng prince et son auctorité magni¬ 
fique n’est pas seullement a pugnir et corriger les vices, mais de 
son pouoir doibt deiecter et dechasser tous vicieux, et par 
semblable il luy est de iustice et de honnesteté, non seullement 
les bons et vertueux plains de sapience et de estude amplifier en 
biens et honneur, mais en toutes choses leur donner part, faueur 
et louenge. » 

La tierce : « Et, pource qu’il y a ia plusieurs ans que nous 
auons eu en nostre congnoissance Georges Alexandre, docteur 
tresexpert tant en langaige grec que latin, amé et prisé de tous et 
honnoré pour la grauité de son éloquence et sapience, lequel, 
oultre les biens que nous luy auons faitz, voulions encore par 
tesmongnage de foy les vertus qui sont en luy estre a tous 
congneues, et a nostre relation magnifiés ; parquoy nous vous 
recommandons ledit Georges Alexandre en tout ses affaires, car 
la ville se peult tenir bien eureuse la ou il se vouldra tenir pour 
l’excellente doctrine qui est en luy. Et se aulcun seruice ou plaisir 
luy est faict a la faueur de nous, nous estimerons ce bien estre 

fait a nous mesmes pour en rendre grâces perpétuelles. En 
tesmoing de ce, auons commandé ces présentes estre escriptes et 
garnies de nostre seel. Donné a Venise, etc. » 

Et nota que l’en pourroit faire semblables lettres adressantes a 
la personne de Georges, mais la façon en est meilleure en tierce 
personne. 

La seconde maniéré se dict lettres de familiarité ; c’est quant 
aulcun prince, tant séculier que ecclesiastique, faict foy que telle 
personne est son seruiteur, familier, parent, etc. Et se font 
adressantes a ladicte personne ou quelque communité, ou vniuer- 
sellement a tous; et se partent en trois. 

En la première, le prince mect son nom, ses tiltres, auec salu¬ 
tation. 

En la seconde, faict exorde, desclarant que tous vertueux ne 
doibuent pas estre tant seullement receupz au seruice des princes, 
mais les doibuent rémunérer et les exalter pour leurs vertus ; et 
puis dict que, pour les grandes vertus et conditions de tel homme, 
il est incité a luy vouloir faire du bien; parquoy il le prent pour 
son seruiteur et domestique familier. 

En la tierce, fera foy de ceste familiarité en le recommandant a 
celuy et a ceux a qui il rescript, comme dessus. 

Le cardinal de saint Marc enuoye son secrétaire en Bour- 
gongne. 

« N., par la clemence diuine en saincte eglise rommaine 
euesque et cardinal, a N. salut. » 

La seconde partie : « I’ay de coustume, magnifique duc, 
quant ie trouues entre mes familiers et seruiteurs aulcuns qui 
soient aomés de vertus et plus décorés de sapience et science 
que les aultres, ie les aymes, prises et honnoures, et ne cesses 
iamais' de cercher leur prouision et magnifier leur bonne 
renommee. Et, auec ce que ie iuge que ainsi ie le doy faire, mon 
honneur et vtilité en croist, car mes aultres familiers domestiques 
se efforcent de aspirer a vertu, quant ilz congnoissent la promo¬ 
tion des bien méritez seruiteurs, esperans paruenir a semblable 
premiation. » 

La tierce : « Et pource que Iehan de Venise, mon secrétaire, 
qui est endoctriné sans égal a luy, s’en va a ton pais pour expé¬ 
dier aulcunes de ses matières, i’ay bien volunté donner a con- 
gnoistre que, entre les plus premiers de mes familiers, ie l’ayme 
viscerablement et ay moult cher, auquel, se a ma faueur tu luy 
faitz aulcun plaisir ou gratitude, ie l’airoys si tresaggreable que 
ie le reputeray estre faict a moymesmes. Parquoy, ie te le 
recommande corne mon cher amy et aggreable familier, et, se tu 
as quelque affaire ou ie te puisse subuenir, ie le feray tresuolun- 
tiers, etc. » 

La tierce maniéré de faire lettres missiues edîctiues, c’est a 
dire quant yng prince tant ecclesiastique que séculier rescript 
generalement a tous ou a vne vniuersité ou ville, cité ou pays, 
ou a quelque personne publique, corne pour traicter de paix, de 
guerre, d’appointemens, etc., on les diuise en trois, comme 
dessus. 

En la première, l’en met le nom du prince et tous ses tiltres, 
auec salutation. 

En la seconde, Pen met la cause incitatîue par quoy nous 
rescripuons, demonstrans comme se elle est iuste, honneste et 
profitable, ce que nous proiiuerons tant par raisons que par 
déprimer nostre adversaire, en monstrant que nous desirons 
tousiours iustice et équité a qui nous rescripuons. 

En la tierce, nous dirons ce que nous entendons soit de paix, 
de guerre, etc., auecques clauses finales et conuenientes a nostre 
propos tendantes a conclusion. 

L’empereur faict paix au roy de Hongrie. 

« Frédéric, par grâce diuine empereur des Rommains, de 
Anstrie, Scirie, et duc, conte, etc., a Mathieu, roy de Hon¬ 
grie, salut. » 

La seconde : « Combien qu’il y ait plusieurs raisons qui me 
incitent a te faire guerre plus que ie n’en trouue qui me per¬ 
suadent a te faire paix, lesquelles seroient longues a reciter, aussi 
n’en est il ia besoing, tu les sçaiz bien; mais, affin que a toy et 
aux tiens ie monstre plustost ma libéralité que vouloir venger 
vostre ingratitude, i’ay délibéré du tout faire paix auec toy, a 
celle fin que, quant nous aurons laissé noz armes, que nos 
batillans qui sont fort d’vne part et d’aultre trauaillez, puissent 
retourner a leurs maisons en leur désiré repos, pour restaurer 
leurs choses discipées. » 

La tierce partie : « Parquoy, par ces présentes iete signifie que 
auiourd’huy doresenavant, secluse toulte discorde et simulation 

que par cy deuant a esté entre nous, ie vueil auec toy faire ferme 
paix par les maniérés et conditions passées et accordées de nos 
ambassadeurs ; parquoy ie te admonneste que toy et les tiens 
soyez prestz, ioyeulx et de bon vouloir a recepuoir ceste paix 
tresdesiree et la gardez de vostre part inuiolablement, ainsi que 
nous auons commandé et commandons par les conditions dessus- 
dictes estre obseruée, a celle fin que tu congnoisses le bien que 
ie te veulx que tu pourras conuertir en grande amitié, se tu loyal¬ 
ement gardes ma paix sans l’enfraindre. » 


Lettres missiues inhibitores ou commandement de deffense, 
c’est quant vng prince rescript a aulcun ou plusieurs luy deffen- 
dant qu’il né parface quelque chose ia encommencee ou qu’il 
n’entreprenne la chose ia deliberee. Se partent en trois comme 
deuant. 

En la première, son nom et ses filtres auec salutation. 

En la seconde, il desclare corne il a entendu que celuy ou 
ceulx a qui il rescript ou [ont] ia entrepris ou veullent entre¬ 
prendre vne, chose qui n’entend point qu’elle soit parfaicte ou 
mise a execution, en desclarant les causes et raisons vrayes ou 
semblables qui le incitent a deffendre que telle chose ne se face. 

En la tierce,. il met son inhibition en brefz termes et bien 
entendus ainsi qu’il appartient a prince, en ioignant menaces 
royalles se l’en contredit. Et nota que telles menaces doibuent 
estre moderees de humanité et non point empraintes de rigueur, 
a celle fin que par telles menaces ne soit pas entendu que le 

prince parle de colere ou qu’il se courrouce, ce que sage home 
ne doibt faire. Et enfin mettre le lieu, le iour, dabte, et cetera. 

Le pape deffend au roy Ferrand l’édification d’vng chateau. 

« Innocent, euesque, serf des serfz de Dieu, a nqstre filz Fer¬ 
rand, roy de Puylle, salut et apostolique benedition. » 

La seconde partie : « Par les lettres de nostre venerable firere 
le cardinal de Saint Pierre ad vincula, par nostre commandement 
gouuerneur de tout le champ picenim et légat, auons entendu 
que, es fins et termes de ton royaulme de Puylle vers nostre 
champ picenim qui nous appartient, contre les apointemens et 
concordatz fais entre nous, tu veulx édifier de fortes places et 
châteaux, ainsi corne il dict le sçauoir par plusieurs gens dignes 
de credence qui en sont venus, qui ont ia veu les preparatores. 
Et ainsi que ta discrétion sçait que telle maniéré de châteaux que 
l’en ediffie de nouueau et especialement es lieux de frontière ou 
l’en peult donner plus grande occasion de nuyre, induisent 
l’homme a suspition de mal et penser quelque mauluaise conspi¬ 
ration, c’est parquoy nous ne nous pouons assez esmerueiller 
que contre nous tu voulsisses aulcune chose machiner. » 

La tierce : « Et pour ce nous deprions ta sacree maiesté qu’il 
te plaise de désister a telz châteaux et forteresses contre nous 
édifier, se tu veulx auec nous auoir paix perpétuelle. Et se par 
auanture tu ne vouloys cesser tes édifices, saches que pour cer¬ 
tain nous serons contrainctz de repuiser l’iniure que tu nous 
commences ou cuides faire, car force par force se doibt rebouter. 
Mais nous auons confiance que tu ne feras chose qui nous puisse 


Digitized by 


Google 



292 


porter preiudice et que tout bon roy ne puisse faire. Donné a 
Romme, le iiij, etc. » 

La quarte et demiere lettre missiue se dict promotiue, quant 
aulcun seigneur rescript pour la promotion de aulcun, pu il 
escript a celuy qui veult promouuoir ou a aultre que il pouruoye 
a la personne de tel. Il les diuise en trois. 

En la première, comme es autres il promet son nom et ses 
tiltres auec brefue salutation. 

En la seconde, il acquiert beniuolence a la personne que il 
veult promouuoir, en le louant de aulcune vertu particulière qui 
reluise en luy, disant que pour telle et aultres vertus, il mérité 
estre en la grâce de tous. 

En la tierce, il acquiert beniuolence a sa personne, disant que 
pour ces causes il est incité a luy faire toute faueur et grâce. Et 
puis ioindra que tel bénéfice vaccant ou office, etc., il luy veult 
bien bailler, combien qu’il ne soit pas suffisant a rémunérer 
telles vertus, mais prendre en gré plus le bon vôulloir que la 
chose donnée, en offrant comme dessus, etc. 

Le duc de Millan prouient N. en la conté de Aquedoulce. 

« Iohannes Galeas Maria, par la grâce de Dieu duc de Millan, 
conte de Pauye et seigneur de Gennes, aTangelicque N. salut. » 

La seconde : « L’excellente iubilation et incredible armonie et 
science musicalle en quoy tu precelles non seullement les aultres 
chantres de nostre chappelle, mais n’est viuant qui a toy soit com¬ 
paré, auec les aultres grandes et innumerables vertus pour lesquelles 

de tout le peuple non point en recele, mais publiquement tu es 
loué, prisé et reueré, telles choses me incitent et me inclinent a te 
porter toute faueur, ayde et confort en telz bons désirs, comme 
de coustume nous le faisons a noz seruiteurs et familiers, affin de 
inciter les aultres a vertu et bien faire quant ilz voyent les ver- 
tueulx estre premiez et honnorez. » 

La tierce : « A celle fin que plus a plain il te appare la grande 
affection et bonne amour que nous auons en toy, conte en nostre 
pays nous te constituons a la conté de Aque doulce a nous 
appartenante auec ses dependences, fruictz, rentes et aultres 
esmolumens quelconques, liberallement nous te donnons et par 
ces présentes ainsi le* voulions et déclarons, te suppliant qu’il te 
plaise nostre don benignement recepuoir, lequel est trop moindre 
a estre comparé a tes vertus. Espérant après cecy, se nous auons 
pouoir et faculté, que tu congnoistras comme nous desirons la 
promotion de noz bons seruiteurs, en magnifiant leurs vertus, 
en offrant, etc. » 

